
Pratarmė 


Šis pasakojimas yra knygos „Toli nuo tylinčios planetos“ 
kurioje pasakojami Rensomo nuotykiai Marse, arba Ma- 
lakandroje, kaip šią planetą vadina jos gyventojai, tęsinys. 
Tačiau knygą galima skaityti ir kaip atskirą istoriją. Visi per- 


sonažai yra išgalvoti ir nė vienas neturi prototipo. 


CD 


Kai Vorčesterio geležinkelio stotis liko už nugaros, o prie- 
kyje nusidriekė trys mylios kelio iki Rensomo kotedžo, pa- 
galvojau, kad tikriausiai nė vienas iš likusių perone žmonių 
net miglotai nenutuokia tiesos apie žmogų, kurio aplankyti 
išsiruošiau. Lygus priešais plytintis viržynas (visas miestelis 
liko už geležinkelio stoties) atrodė visiškai įprastai. Apsi- 
niaukęs pavakario dangus — toks pat, kokį galima pamatyti 
bet kurią rudens popietę. Nei pakelėje išsimėtę namukai, 
nei rausvai gelsvi medžių guotai niekuo nesiskyrė. Kam gi 
būtų galėję šauti į galvą, kad šiuose laukuose, tik už keleto 
mylių, aš paspausiu ranką žmogui, kuris valgė, gėrė ir gyve- 
no pasaulyje už keturiasdešimt milijonų mylių nuo Londo- 
no, kuris matė šią žemę erdvėse tarsi žalią liepsnojantį tašką 
ir kuris kalbėjosi su būtybe, gyvenusia tuomet, kai mūsų 
planetoje dar negyveno niekas? 

Nes Marse, be marsiečių, Rensomas sutiko ir dar kai ką — 
būtybes, vadinamas eldilais, ir net patį didįjį eldilą, Marso 
valdovą, jų pačių žodžiais tariant - Malakandros Ojarsą. El- 
dilai labai skiriasi nuo visų planetose gyvenančių būtybių. 
Jų fizinis kūnas, jei tik galima taip pasakyti, visiškai nepa- 
našus nei į žemiškąjį, nei į marsiškąjį. Jie nesimaitina, ne- 
sidaugina, nekvėpuoja ir nemiršta, todėl šiuo atžvilgiu yra 
panašesni į mąstančius mineralus nei į gyvus padarus. Nors 
jie lankosi planetose ir mums gali pasirodyti, kad kartais 
jose apsigyvena, iš tiesų tiksliai nustatyti eldilo buvimo vie- 


tą kuriuo nors momentu nepaprastai sunku. Jie patys savo 

tikrąja buveine laiko kosmosą (arba Dangaus Gelmes), pla- 
netos jiems yra ne uždari pasauliai, o tik paprasti judantys 
taškai, galbūt net kliuviniai erdvėje, kurią mes vadiname 
Saulės sistema, o jie — Arbolo laukais. 

Vykau pas Rensomą atsiliepdamas į jo telegramą: „Atva- 
žiuok ketvirtadienį, jei gali. Reikalai.“ Numaniau, kokius 
reikalus jis turi galvoje, todėl, nors įtikinėjau save praleisiąs 
su Rensomu nuostabų vakarą, širdies gilumoje beveik nesi- 
džiaugiau. Nedavė ramybės tie eldilai. Dar galėjau šiaip taip 
susitaikyti su mintimi, kad Rensomas lankėsi Marse. Bet 
kad sutiko eldilą, kad kalbėjosi su, galima sakyti, nemirtinga 
būtybe... Užtektinai buvo jau ir tos kelionės į Marsą. Juk iš 
kito pasaulio grįžti nepasikeitęs žmogus negali. To pasikei- 
timo neįmanoma nusakyti žodžiais. O kai tas žmogus - tavo 
draugas, padėtis gali tapti skausminga, gali pasirodyti ne 
taip jau lengva atkurti buvusį artumą. Bet užvis blogiausia 
buvo vis stiprėjantis mano įsitikinimas, kad nuo pat grįžimo 
eldilai nepalieka Rensomo ramybėje. Nežymios kalbantis 
užkliūvančios smulkmenos, atsitiktinės užuominos, kurias 
jis susigriebęs ne itin apsukriai bandydavo nuleisti juokais, 
nejučia išsprūdusios frazės — visa tai rodė, kad kartkartėmis 
jo name apsilanko... hmm... tarkim, svečiai. 

Kulniuodamas tuščiu kaimo keliu nusprendžiau išsklai- 
dyti negerą nuojautą ją analizuodamas. Tai ko aš galų gale 
bijau? Bet tučtuojau pasigailėjau šitaip iškėlęs klausimą: 
mane sukrėtė tai, kad nejučia mintyse pavartojau žodį „bi- 
jau“. Iki šiol bandžiau apsimesti, kad jaučiu tiktai paprastą 
nejaukumą ar sutrikimą, gal kiek atmieštą antipatija. Tačiau 
sulig tuo vieninteliu žodžiu „bijau“ yla išlindo iš maišo. 
Suvokiau, kad tai, ką išties jaučiu, yra niekas kita, tiktai 
baimė. Ir kad bijau dviejų dalykų — anksčiau ar vėliau pats 
sutikti eldilą ir įklimpti. Manau, kiekvienam pažįstama to- 


kios rūšies baimė — pojūtis tą akimirką, kai žmogus. suvo- 


kia, kad tai, ką anksčiau laikė paprastomis abstrakcijomis, 
nejučia tapo jo įstojimo į komunistų partiją ar Krikščionių 
bažnyčią pagrindu, tas jausmas, kad durys už nugaros ką 
tik užsitrenkė ir kelio atgal nebėra. Būtų tikra nesėkmė. 
Pats Rensomas atsidūrė Marse (ar Malakandroje) prieš savo 
valią, kone per atsitiktinumą. Per atsitiktinumą apie visa 
tai sužinojau ir aš. Nuo tada abu vis giliau klimpome į tai, 
ką tegalėčiau pavadinti tarpplanetine politika. Nežinau, ar 
galėčiau suprantamai paaiškinti savo nenorą pačiam sutik- 
ti eldilus. Priežastis buvo ne vien apdairus troškimas iš- 
vengti akistatos su visiškai svetimomis, labai galingomis ir 
daug protingesnėmis už žmogų būtybėmis. Blogiausia, kad 
visa, ką buvau apie juos girdėjęs, vertė sieti du dalykus, 
kuriuos labai norėjosi laikyti neturinčiais nieko bendra, o 
tai tam tikra prasme glumino. Nežmogiškas mąstančias bū- 
tybes mums norisi suskirstyti į dvi atskiras kategorijas ir 
vienai prisegti etiketę „mokslinės“ o kitai „antgamtinės“. 
Vienokius jausmus mums sukelia pono Velso marsiečiai 
(beje, visai nepanašūs į tikruosius Malakandros gyventojus) 
ar selenitai. Visai kitaip galvojame apie angelus, vaiduo- 
klius, fėjas ir panašias būtybes. Tačiau tą pat akimirksnį, 
kai esame priversti pripažinti realiai egzistuojant būtybę iš 
bet kurios iš šių dviejų kategorijų, riba tampa nebeaiški, 
o kai ta būtybė yra tokia kaip eldilas — ir visiškai išnyksta. 
Šie padarai nėra gyvūnai, todėl norėtųsi juos priskirti prie 
antrosios grupės. Tačiau vis dėlto jie turi šiokį tokį santykį 
su materija, kurį galima pagrįsti mokslo metodais, todėl 
šiuo požiūriu priklauso prie pirmosios grupės. Skirtumas 
tarp to, kas gamtiška, ir to, kas antgamtiška, beveik dingsta. 
O kai taip nutinka, staiga supranti, koks patogus buvo tas 
skirtumas, kaip nepaprastai jis palengvindavo nepakeliamą 
mūsų visatos keistumo naštą — tereikia perdalyti ją pusiau ir 
niekada nesvarstyti apie abi dalis iš karto. Kad už šį patogu- 


mą mums tenka mokėti netikru saugumu ir pasaulėžiūros 
painiava, jau būtų kitas klausimas. 

„Toks ilgas ir niūrus kelias, - pasakiau sau. — Dar ačiū 
Dievui, kad nereikia nieko nešti.“ Vos spėjęs taip pagalvoti 
prisiminiau, kad rankoje turėčiau laikyti krepšį su būtiniau- 
siais daiktais vienai nakčiai. Iškeikiau save. Tikriausiai būsiu 
palikęs jį traukinyje. Ar patikėsite, kad pirmoji į galvą atė- 
jusi mintis buvo bėgti į stotį ir „ką nors daryti“? Juk savai- 
me aišku, kad lygiai tiek pat tegalėjau padaryti ir paskam- 
bindamas iš Rensomo namų. Traukinys su mano krepšiu 
tikriausiai jau buvo už daugelio mylių. 

Dabar man tai aišku lygiai taip pat kaip ir jums. Tačiau 
tada atrodė tiesiog būtina grįžti, ir aš išties pasukau atgal, 
bet pagaliau prabudęs sveikas protas, o gal ir sąžinė priver- 
tė mane vėl kulniuoti pirmyn. Tada dar aiškiau nei pirma 
suvokiau, kaip aš to nenoriu. Eiti buvo taip sunku, tar- 
si grumčiausi su stipriausiu vėju, nors iš tikro buvo labai 
ramus vakaras, nejudėjo nė mažiausia šakelė, net pradėjo 
kilti rūkas. 

Kuo toliau ėjau, tuo atkakliau mintys vis grįždavo prie tų 
eldilų, darėsi visiškai neįmanoma galvoti apie ką nors kita. 
Ką pagaliau Rensomas apie juos žino? Jo paties žodžiais ta- 
riant, tie, su kuriais jis susipažino, paprastai nesilanką mūsų 
planetoje ar bent jau pradėjo lankytis visai neseniai — nuo 
tada, kai jis grįžo iš Marso. Mes turime savo eldilus, sako 
jis, Žemės eldilus, tačiau jie visai kitokie ir daugiausia prie- 
šiški žmonėms. Tai ir yra priežastis, dėl kurios mūsų plane- 
ta negalinti bendrauti su kitais pasauliais. Jis pasakojo, kad 
mes gyvename tarsi apsiaustyje, tiksliau, priešų okupuotoje 
teritorijoje, tarsi pavergti eldilų, kurie kariauja ir su mu- 
mis, ir su Dangaus Gelmių, arba kosmoso, eldilais. Kaip 
mikropasaulio bakterijos, taip ir šie makropasaulio parazitai 
nepastebimai prasiskverbia į visas mūsų gyvenimo sritis, ir 

tik jų įtaka tegalima paaiškinti tą lemtingąjį žmonijos po- 
traukį blogiui, kurį taip akivaizdžiai liudija mūsų istorija. Jei 
visa tai tiesa, turėtume nedvejodami džiaugtis, kad geresni 
už šiuos eldilai pagaliau pralaužė fronto liniją (pasak jų, ji 
esanti ties Mėnulio orbita) ir pradėjo lankytis pas mus. Jei- 
gu Rensomas sako tiesą. 

Į galvą lindo įkyri mintis. O jeigu Rensomą apmovė? Jei- 
gu kažkas iš kosmoso bando užgrobti Žemę, argi ne puiki 
dūmų uždanga ši istorija? Ar yra bent menkiausių įrody- 
mų, kad Žemėje išties egzistuoja tie baisieji eldilai? O jei- 
gu Rensomas pats to nežinodamas tapo kažkokių Žemės 
priešų tiltu, Trojos arkliu, kurio padedami jie ruošiasi iš- 
silaipinti mūsų planetoje? Kaip ir tuomet, kai pastebėjau 
kad nebeturiu krepšio, mane vėl užvaldė stiprus noras grįž- 
ti. „Grįžk, grįžk atgal, — kalbėjo vidinis balsas, — pasiųsk 
jam telegramą, pasakyk, kad susirgai, pažadėk atvykti kada 
nors kitą kartą, kaip nors pasiteisink.“ Mane apstulbino šio 
jausmo stiprumas. Keletą akimirkų stovėjau įkalbinėdamas 
save nekvailioti, ir kai pagaliau žengiau pirmyn, jau rim- 
tai svarsčiau, ar tai nebus nervinio išsekimo pradžia. Vos 
spėjusi ateiti į galvą, ši mintis virto dar viena priežastimi 
atsisakyti viešnagės. Ne mano jėgoms tie neaiškūs telegra- 
moje paminėti „reikalai“ Dabar ne mano jėgoms būtų net 
savaitgalio iškyla. Vienintelis protingas sprendimas, kol dar 
visiškai nepraradau atminties ar neprasidėjo isterija, būtų 
pasukti atgal, nusigauti į saugų namų prieglobstį ir kreiptis 
į gydytoją. Visiška beprotybė eiti toliau. 

Viržynas baigėsi, kelias ėmė leistis nuo nedidelės kalvos, 
kairėje niūksojo miškelis, o dešinėje — apleisto fabriko pas- 
tatai. Apačioje tvyrojo tiršta vakaro migla. „Iš pradžių tai 
vadinama nerviniu išsekimu“ — pagalvojau. Galbūt yra ko- 
kia nors liga, kai paprasčiausi objektai ligoniui ima atrodyti 


nepaprastai grėsmingi?.. Tokie, koks man dabar atrodo šis 

apleistas fabrikas? Didžiuliai tamsūs betoniniai pavidalai, 
keisti mūriniai vaiduokliai, piktai spoksantys į mane iš už 
skurdžios žolės stabarų, purvino vandens klanų ir surūdiju- 
sių bėgių nuolaužų. Vaizdas man priminė padarus, kuriuos 
Rensomas matė tame kitame pasaulyje, tiktai anie buvo 
gyvi. Ištįsusius lyg verpstės milžinus jis vadina sornais. Blo- 
giausia, kad jis laiko juos gerais, geresniais net už žmones. 
Jis su jais susimokęs! Kaip sužinoti, ar jis išties tik apgaulės 
auka? O jei dar blogiau?.. Aš vėl sustojau. 

Skaitytojas, kuris nepažįsta Rensomo, negalės suprasti, 
kaip prieštaravo sveikam protui šios mintys. Giliai širdyje 
net šią akimirką kuo puikiausiai žinojau, kad net jeigu visa 
visata išprotėtų ar taptų priešiška, Rensomas vis vien lik- 
tų sveikas, tiesus ir doras. Tik šis žinojimas mane išjudi- 
no ir aš pagaliau žengiau pirmyn, tačiau kaip nenoriai ir 
sunkiai, negaliu apsakyti. Eiti galėjau tik todėl, kad vidu- 
je — giliai, labai giliai — dar ruseno žinojimas, jog sulig kie- 
kvienu žingsniu artėju prie draugo; tačiau jaučiausi taip, lyg 
artėčiau prie priešo — išdaviko, burtininko, žmogaus, susi- 
mokiusio su „jais“... Tarsi atmerktomis akimis lyg kvailys 
lįsčiau į spąstus. „Iš pradžių jie tai pavadina nerviniu išseki- 
mu, — sukosi mintys, — ir pasiunčia į privačią kliniką, vėliau 
perkelia į pamišėlių namus.“ 

Fabriką jau buvau praėjęs, įbridau į rūką ir tapo labai šal- 
ta. Tada mane pirmąkart užplūdo paniškas siaubas, turėjau 
prikąsti lūpą, kad neimčiau rėkti. Tai tik katė perbėgo kelią, 
tačiau pasijutau visai netekęs jėgų. „Netrukus tu išties rėk- 
si, — piktai sušnypštė mano vidinis kankintojas, - lakstysi 
ratu ir rėksi negalėdamas sustoti.“ 

Prie kelio stovėjo nedidelis negyvenamas namas. Daugu- 
ma langų buvo užkalti, tačiau vienas spoksojo atviras tarsi 
stiklinė negyvos žuvies akis. Būkite malonūs, nesupraskite, 


kad įprastomis aplinkybėmis žodžiai „vaiduoklių namas“ 

man reikštų ką nors daugiau nei jums. Tikrai ne, bet ir nie- 
ko mažiau. O tada man buvo visiškai aiškų, kad iš to namo 
staiga pasirodys vaiduoklis. Jau patys žodžiai „vaiduoklis“, 
„vaidentis“... Kaip skamba! Argi vaikas, niekad negirdėjęs 
šio žodžio ir nežinodamas jo reikšmės, nekrūptelės vien 
iuo skambesio, jei vakarėjant išgirs vieną suaugusį žmogų 
sakant kitam: „Tame name vaidenasi...“ 

Pagaliau priėjau kryžkelę prie mažos metodistų bažnytė- 
lės, ten turėjau pasukti kairėn buksmedžiais apaugusiu ke- 
liuku. Jau seniai turėjau matyti šviesą Rensomo languose, 
bet galbūt jau buvo atėjęs metas užtemdyti langus. Mano 
laikrodis buvo sustojęs ir negalėjau patikrinti. Buvo gana 
tamsu, tačiau galbūt tik nuo medžių šešėlių ir rūko. Bijojau 
ne tamsos, žinoma, ne. Turbūt kiekvienas esate patyręs, kad 
kai kada negyvi objektai įgauna beveik žmogiškas išraiškas, 
ir man nepatiko to trumpo kelio ruoželio po buksmedžiais 
išraiška. „Netiesa, - sukosi mintys, — kad žmonės, kurie pra- 
deda kraustytis iš proto, niekada nemano, kad jie kraustosi 
iš proto.“ O jei mano liga manęs tyko būtent šioje vietoje? 
Tada, žinoma, tas juodų varvančių medžių priešiškumas, lyg 
jie klausiamai į mane žiūrėtų, tebus haliucinacija. Tačiau 
negalėjau nusiraminti. Jei žinai, kad šmėkla priešais tave 
tėra iliuzija, nuo to netaps nė truputėlio jaukiau, tik prisidės 
dar didesnė baimė — baimė išprotėti — ir viską nustelbiantis 
kraupus įtarimas, kad tie, kuriuos visi vadina pamišėliais, 
vieninteliai mato pasaulį tokį, koks jis iš tikro yra. 

Dabar būtent taip ir jaučiausi. Svirduliavau po medžiais 
šaltyje ir tamsoje jau beveik įsitikinęs, kad žengiu į patį pa- 
mišimą. Tačiau mano nuomonė apie sveiką protą kas aki- 
mirksnį kito. Ar šie žodžiai kada nors reiškė ką daugiau 
nei paprastą susitarimą — tendencingą mąstymo būdą, labai 
patogius akidangčius baikščiam arkliui, kurie puikiai slepia 


nuo mūsų visą keistumą ir nejaukumą tos visatos, kurioje 

esame priversti gyventi. Per tuos kelis mėnesius bendrau- 
damas su Rensomu sužinojau daugybę dalykų, kurie išgirsti 
kitomis aplinkybėmis galėjo priversti suabejoti jo ar mano 
sveiku protu, tačiau dabar niekaip negalėjau atmesti jų kaip 
nerealių. Abejojau Rensomo interpretacija ar jo geranoriš- 
kumu. Tačiau negalėjau abejoti, kad Marse jis sutiko tuos 
pfifltrigus, hrosus bei sornus, na, ir tuos tarpplanetinius el- 
dilus. Net neabejojau, kad egzistuoja ta paslaptinga būty- 
bė, eldilų vadinama Maleldilu, kuriai jie paklūsta taip, kaip 
jokiam diktatoriui nepaklūsta Žemės gyventojai. Žinojau, 
kuo Maleldilą laiko Rensomas. 

Pagaliau Rensomo namas. Jis buvo labai gerai užtemdy- 
tas. Man kilo vaikiška verksminga mintis — kodėl gi jis ne- 
stovi prie vartelių laukdamas manęs? O paskui dar vaikiš- 
kesnė: galbūt jis laukia manęs sode, pasislėpęs. Galbūt ei- 
nant pro šalį šoks man ant nugaros. Galbūt pamatysiu sode 
stovint ką nors panašų į jį, tačiau kai prakalbinsiu, į mane 
atsisuks visai ne žmogaus veidas... 

Neturiu jokio noro tęsti šią pasakojimo dalį. Man nema- 
lonu visa tai prisiminti. Visai ją praleisčiau, jei nemanyčiau, 
kad būtina bent kai ką paminėti, kad taptų suprantamesni 
vėlesni įvykiai, o tuo pat metu galbūt ir kiti dalykai. Kad 
ir kaip būtų, tikrai negaliu aprašyti, kaip pasiekiau kotedžo 
duris. Vienaip ar kitaip, nepaisydamas viso siaubo ir pasiš- 
lykštėjimo, kurie traukė mane atgal, ir nematomos tamprios 
sienos, kliudančios eiti pirmyn, kovodamas dėl kiekvieno 
žingsnio, vos ne klykdamas, kai niekuo dėtos gyvatvorės 
šakelės paliesdavo veidą, aš šiaip taip atidariau vartus ir pa- 
traukiau takeliu. Štai jau klibinu durų rankeną ir beldžiu, 
rėkdamas, kad mane įsileistų, tarsi nuo to priklausytų mano 
gyvybė. 

Niekas neatsiliepė — nė garso, tik mano paties keliamo 


triukšmo aidas. Ir kažkas balta plevena greta rankenos. Ti- 


14 


kriausiai raštelis. Brėždamas dėgtuką pamačiau, kaip baisiai 
dreba mano rankos, o kai jis užgeso — kaip aplinkui tamsu. 
Dar po keleto bandymų pavyko perskaityti: „Atleisk. Turė- 
jau vykti į Kembridžą. Grįšiu paskutiniu traukiniu. Maistas 
sandėliuke, lova paklota ten, kur ir visada. Jei esi išalkęs, 
pavalgyk manęs nelaukdamas. E. R.“ Tučtuojau užgriuvo 
vis neatlyžtantis noras pasitraukti, tik šįkart su kažkokia 
demoniška jėga. Tai paskutinė mano galimybė, tyčia man 
palikta. Dabar arba niekada. Jei kas nors tikisi, kad eisiu į 
tą namą ir sėdėsiu tenai kelias valandas visiškai vienas, tai 
labai apsirinka! Tačiau pradėjęs galvoti apie kelionę atgal 
susvyravau. Mintis, kad teks dar kartą pereiti buksmedžių 
alėja (o jau visai sutemo), už nugaros tūnant šitam namui 
(užvaldė absurdiškas jausmas, kad jis seks paskui), neatrodė 
viliojanti. Bet tada atėjo šioks toks prašviesėjimas, galbūt 
pasireiškė sveiko proto likučiai ar nenoras apvilti Rensomą. 
Pagaliau nieko bloga nenutiks, jei patikrinsiu, ar durys iš- 
ties neužrakintos. Patikrinau. Neužrakintos. Po akimirkos 
pats nebežinau kaip atsidūriau viduje ir durys už nugaros 
užsitrenkė. 

Viduje buvo visiškai tamsu ir šilta. Ištiesęs rankas žengiau 
kelis žingsnius, į kažką smarkiai trenkiausi žemiau kelio ir 
suklupau. Pasėdėjau kurį laiką trindamas sumuštą vietą. 
Maniausi gerai žinąs Rensomo prieškambario, kuris kartu 
buvo ir poilsio kambarys, baldų išdėstymą ir sukau galvą, 
į ką čia galėjau atsitrenkti. Tuoj pat išsitraukiau degtukus 
ir pamėginau vieną uždegti. Degtuko galvutė nulėkė. Už- 
myniau ją ir pauosčiau, norėdamas įsitikinti, ar nesmilksta 
kur ant kilimo. Tučtuojau kambaryje pajutau keistą kvapą. 
Nors užmušk, negalėjau susigaudyti, kas čia taip kvepia. 
Nepriminė jokio pažįstamo nei cheminio kvapo. Įžiebiau 
dar vieną degtuką. Liepsnelė sumirgėjo ir beveik tuoj pat 


užgeso. Nieko keisto, nes sėdėjau prie pat slenksčio, o tik 

geresniuose nei Rensomo kotedžas namuose būna keletas 
laukujų durų, kurios neleidžia susidaryti skersvėjams. Ne- 
pamačiau nieko, vien savo delną, turintį apsaugoti liepsną. 
Žinoma, reikėjo pasitraukti nuo durų. Atsargiai pakilau ir 
makaluodamas rankomis pagaliau apčiuopiau kliūtį — kažką 
lygų ir labai šaltą, iškilusį šiek tiek aukščiau mano kelių. Kai 
tik prisiliečiau, supratau, kad tas daiktas ir skleidžia keistą- 
jį kvapą. Nuslinkau į kairę išilgai jo, kol pajutau tuštumą. 
Atrodė labai briaunotas ir niekaip negalėjau įsivaizduoti jo 
pavidalo. Negalėjo būti stalas, nes neturėjo stalviršio. Ran- 
ka lietė tarsi siaurą žemos sienelės viršų — nykštys šiapus, 
o kiti pirštai tuštumoje anapus. Jei tas daiktas būtų buvęs 
medinis, būčiau palaikęs jį didžiule dėže. Bet jis buvo ne iš 
medžio. Akimirką net pamaniau, kad jis šlapias, tačiau ne- 
trukus nusprendžiau, kad drėgme palaikiau šaltį. Atėj ęs prie 
jo galo įžiebiau trečią degtuką. 

Pamačiau kažką baltą, beveik perregimą lyg ledas. Dide- 
lis keistas daiktas, labai ilgas, panašus į dėžę be dangčio, jo 
forma priminė kažką labai nemalonaus, tik iš pradžių ne- 
supratau ką. Buvo maždaug tokio ilgio, kad tilptų žmogus. 
Žengiau žingsnį atgal pakeldamas degtuką, kad galėčiau 
geriau įsižiūrėti, ir tučtuojau vėl suklupau. Pasijutau tysąs 
tamsoje ir ne ant kilimo, bet ant dar vieno tokio pat šalto ir 
keistai kvepiančio daikto. Kiek jų čia yra, prakeiktųjų? 

Jau susiruošiau keltis ir nuodugniai apieškoti kambarį 
tikėdamasis rasti žvakę, bet staiga išgirdau tariant Renso- 
mo vardą ir beveik tuojau pat pamačiau tai, ką taip ilgai 
bijojau pamatyti. Aš išgirdau tariant Rensomo vardą, tačiau 
negalėčiau tvirtinti, kad girdėjau jį tariantį balsą. Tas gar- 
sas niekuo nepriminė balso. Jis buvo puikiai artikuliuotas, 
galima sakyti, net nuostabus. Tačiau, jei suprantate mane, 
jis nebuvo organinis. Mes gerai jaučiame skirtumą tarp gy- 
vūnų (įskaitant ir žmogumi vadinamą gyvūną) skleidžiamų 

ir visų kitų garsų, nors ir keista, nes šį skirtumą labai sunku 
apibrėžti. Kraujas, plaučiai, šiluma ir drėgna burnos ertmė 
kiekvienam balsui suteikia išskirtinį savitumą. Šiame bal- 
se nieko panašaus nebuvo. Skiemenys nuskambėjo greičiau 
taip, tarsi būtų sugroti muzikos instrumentu, o ne ištarti, 
tačiau nebuvo girdėti jokio mechaninio skambesio. Instru- 
mentai taip pat gaminami iš ko nors materialaus, o man 
atrodė, lyg būtų prabilęs akmuo, kristalas ar pati šviesa. Šis 
garsas nusmelkė mane iki pat pirštų galiukų, kaip drebulys, 
kuris nusmelkia, kai kopdamas į statų skardį žmogus neti- 
kėtai praranda pusiausvyrą. 

Šitai aš išgirdau. O pamačiau tiesiog labai švelnios šviesos 
pluoštą, tarsi koloną. Nepamenu, kad ant lubų ar grindų 
būtų susidarę šviesos apskritimai, tačiau negalėčiau tvirtin- 
ti, kad taip nebuvo. Ta šviesa visiškai nenušvietė aplinkos. 
Tačiau ji pasižymėjo dviem ypatybėmis, kurias dar sunkiau 
suvokti. Pirmiausia atkreipiau dėmesį į spalvą. Turėjau ma- 
tyti šią šviesą baltą arba spalvotą, tačiau kad ir kaip steng- 
čiausi, negaliu atgaivinti atmintyje nė švelniausios spalvos 
užuominos. Galvoju ir apie melsvus, ir apie auksinius, ir 
apie violetinius, ir apie rausvus atspalvius, tačiau nė vienas 
netinka. Nemėginsiu paaiškinti, kaip galima, ką nors pama- 
čius, nebeprisiminti nieko nei tuoj pat, nei kada nors vėliau. 
Kitas dalykas buvo kampas. Šviesos pluoštas nebuvo stat- 
menas grindims. Tačiau vos tai pasakęs skubu pridurti, kad 
šis įspūdis tėra vėlesnio analizavimo rezultatas. O tą akimir- 
ką tiesiog jaučiau, kad jis yra visiškai vertikalus, bet grindys 
nėra horizontalios, - kad visas kambarys pasviręs tarsi laivo 
kajutė. Susidarė įspūdis, kad tos būtybės atskaitos sistema 
paremta ne Žemės traukos pagrindu ir kad atsirasdama gre- 
ta ji tiesiog naikina aplink save mūsų atskaitos sistemą. 

Nė kiek neabejojau, kad matau eldilą, buvau beveik tik- 


ras, kad tai Marso valdovas, Malakandros Ojarsa. Kai tai 

pagaliau įvyko, kažkur pradingo žeminanti paniška baimė. 
Tiesa, jaučiausi labai nejaukiai. Tai, kad ši būtybė visiškai 
neorganinė, kad jos intelektas kažkokiu būdu glūdi šiame 
vientisos šviesos cilindre, bet glūdi visai kitaip nei mūsų 
sąmonė smegenyse bei nervuose, — visa tai kėlė nerimą.* 
Sios būtybės neįmanoma apibūdinti mūsų sąvokomis. Į ją 
negalėjai reaguoti nei kaip į gyvą padarą, nei kaip į negyvą 
daiktą. Kita vertus, akimirksniu pradingo visą kelią mane 
kankinusios abejonės dėl to, ar šie padarai yra mums drau- 
gai, ar priešai, ir ar Rensomas yra pradininkas, ar apgaulės 
auka. Dabar bijojau ko kita. Buvau tikras, kad ta būtybė, 
kaip mes pasakytume, gera, tačiau pradėjau abejoti, ar tas 
gerumas man patiks taip, kaip tikėjausi. Jeigu bijote ko nors 
blogo, vis dėlto galite tikėtis, kad į pagalbą ateis kas nors 
geras. O jeigu visomis jėgomis siekėte gėrio ir staiga supra- 
tote, kad pats gėris bjaurus? Jei maistas staiga pavirstų vi- 
siškai nevalgomu, o namai — vieta, kur neįmanoma gyventi, 
arba žmogus, iš kurio laukėte paguodos, šiurkščiai atstum- 
tų? Tada jau išties nebėra išsigelbėjimo — išmesta paskutinė 
korta. Sekundę ar dvi jaučiausi beveik šitaip. Stai pagaliau 
dalelė iš pasaulio anapus manojo, iš pasaulio, kurį mylė- 
jau ir su kuriuo troškau susipažinti, o aš nenorėjau jos ma- 
tyti, norėjau, kad ji išnyktų. Troškau, kad tarp mūsų būtų 
praraja, bedugnė, uždanga, tvora, barjeras, bet kas. Keista, 
* Tekste minėjau tik tai, ką pats tuo metu galvojau ir jaučiau, nes tik tai yra 
tiesioginis liudijimas, tačiau galima ir išsamiau panagrinėti, kokiais būdais ir 
formomis mums pasirodo eldilai. Iki šiol vienintelį rimtą klausimo svarstymą 
pavyko aptikti XVII a. pradžios raštuose. Susidomėjusiems siūlyčiau pradėti nuo 
šios Natvilcijaus ištraukos (De Aethereo et aerio Corpore, Bazelis. 1627, II, xii.): 
liguet simplicem flammem sensibus nostris subjectam non esse corpus proprie dictum 
angeli vel daemonis, sed potius aut illius corporis sensorium aut super ficiem in coeles- 
ti dispositione locorum supra cogitationes humanas existentis. („„Atrodo, kad lygi 
šviesa, kurią patiriame, nėra kūnas vadinamojo angelo arba demono, bet greičiau 
to kūno įspūdis arba paviršius kūno, kuris egzistuoja mums nesuvokiamu būdu 
dangiškos erdvės ryšių struktūrose.“) Manau, kalbėdamas apie „dangiškos erdvės 
ryšių struktūras“ jis turi galvoje tai, ką mes pavadintume daugiamate erdve. Ne- 


manau, kad Natvilcijus ką nors žinojo apie daugiamatę geometriją, tačiau, ko 
gera, jis intuityviai pajuto tai, ką matematikai tiktai dabar bando apskaičiuoti. 

kad šis visiško bejėgiškumo jausmas nuramino ir sutvirtino 
mane. Dabar jau tikrai buvau įklimpęs. Kova baigėsi. Kitą 
sprendimą padarysiu nebe aš. 

Tada sugirgždėjo tarsi iš visai kito pasaulio atidaromos 
durys, į slenkstį subildėjo batai ir tarpduryje atsivėrusiame 
pilkos nakties fone pamačiau žmogaus siluetą. Atpažinau 
Rensomą. Kalbėjimas, kuris nebuvo balsas, vėl pasigirdo 
iš šviesos pluošto, Rensomas sustingo vietoje ir atsakė jam. 
Abu kalbėjo keista daugiaskiemene kalba, kurios niekad 
anksčiau nebuvau girdėjęs. Nebandysiu teisintis dėl to, ką 
pajutau išgirdęs svetimą būtybę kreipiantis į mano draugą 
ir draugą atsakant jai svetima kalba. Išties negali būti jo- 
kio pasiteisinimo, bet jei manote, kad tokiomis aplinky- 
bėmis tokie jausmai neįmanomi, tai turėčiau pasakyti, kad 
nedėmesingai tyrinėjote istoriją ir nepažįstate savo širdies. 
Pajutau pasipiktinimą, pavydą ir siaubą. Norėjosi surikti: 
„Palik tą savo draugužį ramybėje, prakeiktas raganiau, ir 
paklausyk manęs!“ 

Tačiau išties tepasakiau štai ką: 

— Ak, Rensomai. Ačiū Dievui, grįžai. 


Durys užsidarė (antrąkart šįvakar), valandėlę pagrabaliojęs 
Rensomas rado ir uždegė žvakę. Greitai apsižvalgiau, ta- 
čiau kambaryje nieko nebebuvo. Labiausiai į akis krito di- 
delis baltas daiktas. Dabar jau lengvai atpažinau jo formą. 
Tai buvo ilga karsto pavidalo dėžė, neuždengta. Greta ant 
grindų gulėjo dangtis, tai už jo užkliuvęs aš suklupau. Abu 
padaryti iš tos pačios ledą primenančios medžiagos, tik ji 
buvo labiau matinė ir mažiau atspindėjo šviesą. 

— Na štai, - tarė Rensomas žengdamas artyn ir spausda- 
mas man ranką. - Malonu tave matyti. Norėjau pasitikti 
stotyje, tačiau teko suktis taip greitai, o paskutinę akimirką 
dar sužinojau, kad turiu vykti į Kembridžą. Tikrai neno- 
rėjau, kad šitokį kelią tau tektų eiti vienam. — Matydamas, 
kad nieko nesuprasdamas kvailai spoksau į jį, pridūrė: - Na, 
juk viskas gerai, tiesa? Perėjai užtvaras nenukentėjęs? 

— Užtvaras? Kokias užtvaras? 

— Tikriausiai nelengva buvo iki čia ateiti? 

— Ą, šitai! — šūktelėjau. — Nori pasakyti, kalta ne vien 
mano vaizduotė? Ten iš tikrųjų kažkas buvo? 

— Taip. Jie nenorėjo tavęs praleisti. Nerimavau, kad taip 
ir bus, tačiau jau nebuvo laiko tuo pasirūpinti. Tikėjau, kad 
kaip nors susidorosi. 

— Bet... Kalbi apie kitus — mūsų eldilus? 

— Žinoma. Jie užuodė artėjant... 

— Tiesą sakant, Rensomai, — nutraukiau jį, - kasdien vis 


labiau abejoju dėl viso šio reikalo. Eidamas čia pagalvojau... 

— A, pilną galvą gali pripūsti, jei tik jiems leisi, - nerū- 
pestingai atšovė Rensomas. — Geriausia yra nekreipti dėme- 
sio ir laikytis savo. Ir nebandyti su jais ginčytis. Jie tirpsta iš 
laimės, kai pasiseka ką nors įvelti į nepabaigiamus ginčus. 

— Tačiau paklausyk, — nepasidaviau, — tai jau ne juokai. 
Ar tu įsitikinęs, kad tas tamsos valdovas, tas ištvirkęs Žemės 
Ojarsa, iš tiesų egzistuoja? Ar tikrai žinai, kad yra tos dvi 
pusės, o jei ir taip, tai kuri iš jų mūsų? 

Jis įsmeigė į mane švelnų, bet keistai griežtą žvilgsnį. 

— Juk nepradėjai rimtai viskuo abejoti? — paklausė. 

— Ne, — susigėdęs atsakiau po pauzės. 

— Tada viskas gerai, - linksmai atsakė Rensomas. — Eime 
vakarieniauti ir aš tau viską iš eilės paaiškinsiu. 

— Kam tenai guli tas karstas? — paklausiau mudviem ei- 
nant virtuvės link. 

— Aš juo keliausiu. 

— Rensomai! — šūktelėjau. - Jis... jie... eldilas... juk nepa- 
ims tavęs atgal į Malakandrą? 

— Oi, ne! - atsakė jis. - Ak, Luisai, tu nieko nesupranti. 
Paims mane atgal į Malakandrą? Kad tik paimtų! Bet ką ati- 
duočiau... Kad tik dar nors kartelį išvysčiau tą mėlyną mė- 
lyną vandenį, blyksintį tarp miškų. Arba aukštikalnėse vėl 
pamatyčiau sorną, čiuožiantį šlaitu žemyn. Kad sugrįžčiau 
į tą vakarą, kai patekėjo Jupiteris, toks ryškus, kad neįma- 
noma pažvelgti; kai mačiau asteroidus, susibūrusius tarsi į 
Paukščių Taką, o kiekvienas iš jų žėrėjo! Ir kvapai! Neį- 
manoma jų pamiršti, niekada nepajėgsiu. Gal manai, kad 
naktimis, kai Malakandra šviečia danguje ir galiu ją matyti, 
man būna sunkiausia? Tikrai ne. Sunkiausia būna karštomis 
vasaros dienomis, kai žiūriu aukštyn į mėlyną gelmę ir Žži- 
nau, kad tenai, erdvėse už milijonų mylių, yra vieta, kur aš 
jau niekada nesugrįšiu, kur milžiniškos gėlės siūbuoja virš 


Meldilorno, kur gyvena mano draugai, kurie apsidžiaugtų 

vėl mane išvydę. Ne. Šito nebus. Ne į Malakandrą mane 
dabar siunčia. Į Perelandrą. 

— Mes ją vadiname Venera, tiesa? 

— Taip. 

— Ir sakai, tave ten siunčia? | 

— Taip. Jei prisimeni, prieš man paliekant Malakandrą 
Ojarsa užsiminė, kad mano viešnagė tenai gali tapti naujos 
eros pradžia Saulės sistemos, arba Arbolo laukų, gyvenime. 
Jis sakė, kad tai gali reikšti mūsų pasaulio atskyrimo, tos 
ilgos apgulties, greitą pabaigą. 

— Taip. Prisimenu. 

— Taigi, rodos; iš tikro taip ir vyksta. Viena vertus, abi 
pusės, kaip tu jas vadini, čia, Žemėje, pradėjo vis ryškiau 
atsiskleisti, vis mažiau maišytis tarpusavyje. Mūsų kasdie- 
niame gyvenime jie tarsi rodo savo tikruosius veidus vis 
mažiau pridengtus. 

— Taip, nesunku pastebėti. 

— O kitas dalykas yra štai koks. Tamsos valdovas, mūsų 
pačių kreivasis Ojarsa, rodos, ruošiasi užgrobti Perelandrą. 

— Bet argi jis nėra prirakintas Žemėje? Ar gali laisvai bas- 
tytis po Saulės sistemą? 

— Čia ir bėda. Jis negali pats tenai nusigauti, savo paties 
kūnu, fotosoma — kad ir kaip vadinsi. Juk žinai, jį prirakino 
begalybę šimtmečių prieš atsirandant gyvybei mūsų plane- 
toje. Jei jis išdrįstų pasirodyti už Mėnulio orbitos, didžio- 
sios jėgos jį iškart nublokštų atgal. Tai jau būtų visai kitoks 
karas. Tu ar aš galėtume prisidėti ne daugiau nei blusa prie 
Maskvos gynimo. Ne. Matyt, į Perelandrą jis kėsinsis kaž- 
kokiu kitu būdu. 

— O ką turėsi daryti tu? 

— Na... mane tenai siunčia. 

— Ojarsa? 

— Ne. Nurodymai ateina iš daug aukščiau. Galų gale visa- 


da iš ten pat, juk Žinai. 

— Ir ką tau reikės tenai daryti? 

— Sužinosiu nuvykęs. 

— Tai tu tiesiog būsi Ojarsos svitoje? 

— Ak, ne. Jo tenai nebus. Jis tik nugabens mane į Vene- 
rą — pristatys tenai. Paskui, kiek žinau, būsiu vienas. 

— Bet palauk, Rensomai... Nejaugi... - man pritrūko kvapo. 

— Žinau! — atsiliepė Rensomas ir nusišypsojo ta keista 
nuginkluojančia šypsena. — Manai, tai absurdas. Daktaras 
Elvinas Rensomas ketina vienui vienas kautis su valdžiomis 
ir kunigaikštystėmis. Nenustebčiau, jei nuspręstum, kad su- 
sirgau didybės manija. 

— Visiškai apie tai negalvojau, — paprieštaravau. 

— O man pasirodė, kad galvojai. Šiaip ar taip, pats daž- 
nai pagalvoju nuo to laiko, kai visa prasidėjo. Tačiau jeigu 
įsigilintume, argi tai nėra tas pat, ką kiekvienas privalome 
kasdien daryti? Biblijoje kalbant apie kovą su valdžiomis, 
kunigaikštystėmis ir dvasinėmis blogio jėgomis dangaus 
aukštumose (beje, tai gana netikslus vertimas) juk iš tiesų 
kalbama apie tai, kad paprasti žmonės, kiekvienas iš mūsų, 
privalo kovoti. 

— Hm, tikriausiai, — atsakiau. — Tačiau tai, ko gero, kas 
kita. Tai užuomina apie dorovinį konfliktą. 

Rensomas atsilošė ir nusikvatojo. 

— Ak, Luisai, — ištarė, — tu nepakartojamas, tiesiog nepa- 
kartojamas! 

— Sakyk, ką nori Rensomai, bet skirtumas yra. 

— Taip. Yra. Bet dėl to skirtumo mintis, kad kiekvienam 
iš mūsų gali tekti vienu ar kitu būdu kovoti, nepavirsta di- 
dybės manija. Pasakysiu tau, ką manau apie tai. Ar nesi pa- 
stebėjęs, kad ir čia, Žemėje, vykstant mūsų mažiems susi- 
rėmimams būna skirtingi etapai, o kol vienas etapas tęsiasi, 
žmonės prie jo pripranta ir ima manyti, kad jis truks amži- 


nai? Tačiau iš tikro mes patys nuolatos viską keičiame, ir nei 

mūsų pavojai, nei ginklai nebūna kasdien tie patys. O tavo 
mintis, kad paprasti žmonės tamsiuosius eldilus sutinka tik 
moraline ar psichologine prasme —- gundymų ar panašiomis 
formomis, — yra teisinga tik turint galvoje tam tikrą kos- 
minio karo etapą — didžiosios apsiausties etapą, dėl kurio 
mūsų planeta vadinama Thulkandra - tylinčiuoju pasauliu. 
Bet jeigu šis etapas jau baigiasi? Prasidėjus kitam kiekvie- 
nam teks su jais susidurti... na, visai kitokiomis formomis. 

— Suprantu. 

— Nemanyk, kad mane išrinko vykti į Perelandrą dėl to, 
kad esu koks ypatingas. Niekas negali žinoti arba sužino ge- 
rokai vėliau, kodėl kas nors būna išrinktas kokiam nors dar- 
bui. Net kai sužino priežastį, dažniausiai ji būna tokia, kad 
nelieka vietos tuščiam puikavimuisi. Be jokios abejonės, 
taip niekad neatsitinka dėl to, ką pats žmogus laiko savo 
svarbiausiomis ypatybėmis. Aš net manau, kad esu siun- 
čiamas, nes tuodu mane pagrobę ir į Malakandrą nutempę 
niekšeliai padarė šį tą, ko niekada ir neketino daryti — sutei- 
kė žmogiškai būtybei galimybę išmokti tą kalbą. 

— Kokią kalbą? 

— Hresa-hlab, juk aišku. Šią kalbą išmokau Malakandroje. 

— Bet palauk, juk tu nemanai, kad šia kalba kalbės ir Ve- 
neroje? 

— Ar aš tau apie tai nepasakojau? — palinkdamas į priekį 
paklausė Rensomas. Dabar mes sėdėjome prie stalo ir mūsų 
vakarienė, kurią sudarė šalta mėsa, arbata ir alus, jau ėjo į 
pabaigą. - Stebiuosi, kad nepasakojau, pats išsiaiškinau tai 
tik prieš du ar tris mėnesius, o moksliniu požiūriu tai vienas 
iš pačių įdomiausių dalykų visoje istorijoje. Rodos, gero- 
kai suklydome laikydami Aresa-hlab vien Marso gyventojų 
kalba. Išties ją reikėtų vadinti senąja soliarine — hlab-eribol- 
ef-cordi. 

— Po galais, ką čia kalbi? 

— Nuo pradžios visos mūsų sistemos planetose gyvenan- 
čios protingos būtybės kalbėjo viena bendra kalba. Kalbu 
apie tas planetas, kurios yra ar buvo gyvenamos, kurias el- 
dilai vadina žemaisiais pasauliais. Žinoma, daugumoje jų 
niekada niekas negyveno ir negyvens, bent jau mūsų po- 
žiūriu. Thulkandroje, mūsų pasaulyje, ši kalba buvo pra- 
rasta prasidėjus višai mūsų tragedijai. Ir nė viena iš dabar 
žinomų žmonių kalbų nėra iš jos kilusi. 

— O kaipgi kitos dvi Marso kalbos? 

— Prisipažinsiu, nelabai suprantu, kaip ten su jomis yra. 
Žinau viena, — tikiuosi, tai galima įrodyti filologijos me- 
todais, — kad hressa-hlab yra nepalyginti senesnė už kitas 
dvi, ypač už surnibur — sornų kalbą. Manau, nesunku būtų 
įrodyti, kad pagal Malakandros laiko supratimą surnibur iš- 
sivystė gana vėlai. Tikriausiai ši kalba atsirado ne anksčiau, 
nei pas mus prasidėjo kambro periodas. 

— Ir tu tikiesi Veneroje šnekėti šita Aressa-hlab, arba se- 
nąja soliarine kalba? 

— Taip. Atvyksiu mokėdamas kalbą. Atkris nemažai rū- 
pesčių, nors nepasakyčiau, kad mane, filologą, tai labai 
džiugina. 

— Bet nežinai nei ką teks daryti, nei kokias sąlygas 
ten rasi" 

— Visiškai nežinau, ką teks daryti. Juk žinai, kartais svar- 
biausia iš anksto per daug nežinoti... Pavyzdžiui, kai prirei- 
kia ką nors pasakyti, niekada nepasakysi taip įspūdingai, jei 
būsi pasirengęs. O apie tas sąlygas... Ką gi, irgi žinau ne per 
daugiausiai. Tenai bus šilta — turėsiu vykti nuogas. Pere- 
landros paviršius yra visiška paslaptis mūsų astronomams. 
Pernelyg tankus išorinis atmosferos sluoksnis. Rodos, svar- 
biausia problema, ar ji sukasi apie savo ašį ir kokiu greičiu. 
Yra dvi nuomonės. Vienas žmogus, pavarde Skjaparelis, 
mano, kad per tą laiką, kol apskrieja aplink Arbolą — Saulę, 

ji tik kartą teapsisuka apie savo ašį. Kiti mano, kad ji apsi- 
suka apie savo ašį per dvidešimt tris valandas. Visa tai teks 
išsiaiškinti nuvykus. 

— Jei Skjaparelis teisus, tai vienoje pusėje yra amžina die- 
na, o kitoje — amžina naktis? 

Rensomas susimąstęs linktelėjo. 

— Būtų keista riba, — netrukus pasakė. — Tik įsivaizduok. 
Ateini į amžinos prieblandos šalį, kur su kiekviena mylia 
tampa vis tamsiau ir šalčiau. Netrukus jau nebegali eiti to- 
liau, nes nebėra oro. Įdomu, ar būtų galima stovėti dieni- 
nėje pusėje ir žvelgti į naktį, kurios niekada nepasieksi? 
Galbūt būtų galima pamatyti žvaigždę ar dvi, nes tai vienin- 
telė vieta, iš kur galima jas matyti, juk dienos kraštuose jų 
niekada neišvysi... Jei jie turi technologinę civilizaciją, tai 
galbūt išrado ką nors, tarkim, povandeninius laivus su ratais 
ar ką panašaus, kad galėtų patekti į naktį. 

Jo akys švytėjo, ir net man, nors daugiausia galvojau, kaip 
man jo trūks ir ar pavyks dar kada nors jį pamatyti, persi- 
davė nuostabos virpulys ir troškimas sužinoti. Netrukus jis 
vėl prabilo: 

— Tu dar nepaklausei, ką teks daryti tau. 

— Ką?! Aširgi turėsiu vykti? — šūktelėjau ir kūnu perbėgo 
visai priešingos prigimties virpulys. 

— Liaukis. Tau tereikės supakuoti mane ir vėliau išpakuo- 
ti grįžusį — jei viskas gerai klosis. 

— Supakuoti tave?! Ak, visai buvau pamiršęs tą karstą. 
Rensomai, kaip, po galais, tu ketini keliauti tuo daiktu? Ko- 
kia jo varomoji jėga? O kur oras, maistas ir vanduo? Jame 
tėra vietos atsigulti. 

— Varomoji jėga bus pats Malakandros Ojarsa. Jis tiesiog 
nugabens mane į Venerą. Neklausk manęs kaip. Neturiu jo- 


kio supratimo, kokias kūno dalis ar įrankius jie naudoja. 


26 


Tačiau būtybė, kuri jau keletą milijardų metų laiko orbitoje 
visą planetą, tikrai susitvarkys su tuo krepšiu! 

— Bet ką tu valgysi? Kuo kvėpuosi? 

— Jis sakė, kad man to nereikės. Mano gyvybinės funk- 
cijos, kaip supratau, bus tarsi sustabdytos. Tačiau tai jo 
reikalas. 

— O kaip tau pačiam atrodo šis planas? — paklausiau, nes 
man kūnas vėl nuėjo pagaugais. 

— Jei klausi, ar aš tikiu, kad jis (nepaisant visų atsitik- 
tinumų) saugiai nuleis mane ant Perelandros paviršiaus, 
tai atsakymas būtų „taip“, — tarė Rensomas. — Tačiau jeigu 
klausi, ar mano vaizduotė ir mano nervai su tuo sutinka, tai 
tektų atsakyti „ne“. Galima pasitikėti anestetikais, bet vis 
tiek jausti paniką, kai ant veido iš tikrųjų uždeda kaukę. 
Ko gero, jaučiuosi kaip žmogus, kuris tiki pomirtiniu gy- 
venimu, kai jį atveda prie sienos ir pastato priešais šautuvo 
vamzdį. Galbūt tai išties nebloga treniruotė. 

— Ir man reikės tave supakuoti į tą prakeiktą daiktą? 

— Taip. Tai pirmasis žingsnis. Kai tik prašvis, mums rei- 
kės išeiti į sodą ir paguldyti tą daiktą taip, kad jo kelyje 
nepasitaikytų nei pastatų, nei medžių. Manau, tiks kopūstų 
lysvė. Tada atsigulsiu į jį užrištomis akimis, nes tos sienos 
nesulaikys visos Saulės šviesos, kai atsidursiu už oro ribos, 
ir tu mane uždarysi. Tada greičiausiai tiesiog pamatysi jį 
išskrendant. 

— O paskui? 

— Na, ši dalis jau sunkesnė. Turėsi sugrįžti čia tą pat aki- 
mirką, kai išgirsi kvietimą, o kai grįšiu, nuimti dangtį ir 
išleisti mane. 

— Kada tikiesi sugrįžti? 

— Niekas negalėtų to pasakyti. Po šešių mėnesių? Po 
metų? Po dvidešimt metų? Tai ir yra svarbiausia. Užkraunu 
tau didelę naštą. 

— Aš galiu nesulaukti. 

— Žinau. Dalis tavo užduoties bus rasti įpėdinį, gal du. 
Yra keturi ar penki žmonės, kuriais galėtume pasikliauti. 

— Koks bus kvietimas? 

— Tave pakvies Ojarsa. Bus neįmanoma apsirikti. Tau ne- 
reikia tuo rūpintis. Dar vienas dalykas. Neturiu pagrindo 
manyti, kad galėčiau grįžti sužeistas. Tiesiog dėl visa ko — 
jei rastum gydytoją, kuriam galėtume patikėti paslaptį, gal 
atsivesk jį čia, kai atvyksi manęs išleisti. 

— Ar Hamfris tiks? 

— Puikiausiai. O dabar apie asmeninius reikalus. Neįtrau- 
kiau tavęs į testamentą ir norėčiau paaiškinti kodėl. 

— Mielas mano drauge, iki šiol niekada nebuvau pagalvo- 
jęs apie tavo testamentą. 

— Neabejoju. Bet aš norėčiau tau ką nors palikti. Ir štai 
kodėl nepalieku. Ruošiuosi pradingti. Galbūt net negrįšiu. 
Gali prasidėti tyrimas, o jei taip atsitiks, nenorėčiau, kad tu 
turėtum nemalonumų. Tavo paties labui, supranti? Na, ir 
dar keletas asmeninių patvarkymų. 

Mes palinkome vienas prie kito ir ilgai kalbėjome apie 
dalykus, kuriuos žmonės paprastai aptaria su giminaičiais, 
o ne su draugais. Sužinojau apie Rensomą nepalyginti dau- 
giau nei iki šiol, o klausydamasis apie daugybę keistų žmo- 
nių, kuriuos jis paveda mano globai („jei tik galėčiau ką 
nors padaryti“), pradėjau suprasti jo neaprėpiamą gailestin- 
gumą ir žmogišką šilumą. Sulig kiekvienu sakiniu abu jau- 
tėme artėjant išsiskyrimo šešėlį ir slenkančią artyn kapinių 
tamsą. Pradėjau pastebėti ir pasijutau mylįs visas nežymias 
jo elgesio ypatybes bei veido mimiką — visa tai, į ką visa- 
da atkreipiame dėmesį mylėdami moteris, tačiau tik atėjus 
išsiskyrimo valandai ar lemtingos atakos išvakarėse prade- 
dame pastebėti savo drauguose. Jaučiau neapsakomą mūsų 


prigimties trapumą ir niekaip negalėjau patikėti, kad tas, 

kuris dabar dar taip arti, toks realus ir (tam tikra prasme) 
toks nuo manęs priklausomas, po keleto valandų bus visiš- 
kai nepasiekiamas, kad liks tiktai paveikslas mano atmin- 
tyje, o netrukus jau ir tas visiškai neberyškus. Galiausiai, 
abu žinodami, kaip jaučiasi kitas, mes lyg ir susidrovėjome. 
Pajutome, kad labai šalta. 

— Netrukus mums jau reikės eiti, - tarė Rensomas. 

— Bet kol kas jo... Ojarsos... dar nėra, — pasakiau, nors kai 
visa jau buvo taip arti, norėjau, kad greičiau baigtųsi. 

— Jis čia yra, — atsakė Rensomas. — Buvo visą laiką. 

— Nori pasakyti, visą tą laiką jis laukė gretimame kam- 
baryje? 

— Nelaukė. Jie niekada nepatiria šito jausmo. Tu ar aš ga- 
lime suvokti laukimą, nes turime kūnus, kurie pavargsta ar 
nerimauja, todėl mums ir prailgsta laikas. Mes atskiriame 
darbą nuo poilsio, todėl turime laisvalaikio sampratą. Jam 
šių sąvokų nėra. Jis buvo čia visą laiką, bet pavadinti tai 
laukimu tegalima ne daugiau nei visą jo egzistenciją. Ly- 
giai taip pat galėtum pasakyti, kad medis miške laukia ar 
saulės spinduliai laukia kalvos šlaite. — Rensomas nusižio- 
vavo. — Aš pavargau, tu irgi. Turbūt gerai išsimiegosiu tame 
savo karste. Eime. Ištempkime jį laukan. 

Buvau nuvestas į gretimą kambarį, pastatytas priešais 
švelnią šviesą, kuri niekada nelaukdavo, o tiesiog buvo; 
Rensomui verčiant prisistačiau jai, savo lūpomis prisiekiau 
ir galutinai įklimpau. Tada nuėmėme langų uždangas ir įsi- 
leidome vidun pilką, nejaukią ryto šviesą. Išnešėme laukan 
dėžę ir jos dangtį, tokius šaltus, kad, rodės, nudegins pirš- 
tus. Buvo iškritusi tiršta rasa ir mano batai iš karto kiau- 
rai permirko. Eldilas buvo su mumis lauke, virš nedidelės 
pievelės, beveik neįžiūrimas dienos šviesoje. Rensomas pa- 
rodė man sąvaras ir kaip jomis pritvirtinti dangtį, paskui 
kurį laiką slampinėjome aplink ir galiausiai atėjo paskutinė 

akimirka: jis nuėjo į namą ir pasirodė vėl — nuogas, išbalęs, 
virpantis, pavargęs žmogaus šešėlis blyškų darganotą rytą. 
Įlipęs į tą baisiąją dėžę paprašė, kad užriščiau tamsų storą 
raištį jam ant galvos ir akių. Tada atsigulė. Visai negalvojau 
apie Venerą ir nesitikėjau dar kada nors jį pamatyti. Mielai 
būčiau atsisakęs viso to plano, jei tik būčiau išdrįsęs, ta- 
čiau būtybė, kuri niekada nelaukia, buvo čia ir aš jos bijo- 
jau. Nuo to laiko dažnai sapnuoju košmariškus sapnus, kaip 
baltu dangčiu uždengiu gyvą žmogų karste ir pasitraukiu. 
Po akimirkos jau likau vienas. Nemačiau, kaip tas karstas 
pradingo. Grįžau į vidų. Jaučiausi bjauriai. O dar po keleto 
valandų užrakinau namą ir parvykau į Oksfordą. 

Tada ėmė grimzti į praeitį mėnesiai, prabėgo metai, ir 
šiek tiek daugiau nei metai, mes kentėme antskrydžius, 
klausėmės blogų žinių, ir mūsų viltys išblėso, ir visa žemė 
prisipildė tamsos ir žiaurumo. Iki tos nakties, kai pas mane 
vėl atėjo Ojarsa. Tada teko skubiai keliauti pas Hamfrį, 
stovėti sausakimšuose vagonuose ir naktį laukti vėjo per- 
pučiamuose peronuose. Pagaliau ankstyvą rytą atsidūrėme 
mažose piktžolių džiunglėse, į kurias buvo pavirtęs Ren- 
somo sodas, išvydome juodą dėmę tekančios saulės spin- 
diliudže o tada beveik be garso tarp mūsų nusileido dėžė. 
Puelėne prie jos, bet prireikė gal pusantros minutės, kol 
pakėlėme dangtį. 

— Viešpatie šventas! Visas sumaltas į košę! — suklikau me- 
tęs žvilgsnį vidun. 

— Palūkėk, - atsiliepė Hamfris. 

Tą pat akimirksnį siluetas karste sujudėjo ir atsisėdo nu- 
purtydamas nuo savęs daugybę mažų raudonų skiaučių, ku- 
rias akimirką buvau palaikęs žaizdomis ir krauju. Kai jos 
pasipylė į šonus ir keletą pasigavo vėjas, supratau, kad tai 
gėlės. Rensomas pasėdėjo mirksėdamas, tada pavadino mus 


vardais, paspaudė kiekvienam ranką ir išlipo ant žolės. 

— Kaip judu jaučiatės? — paklausė jis. - Atrodote gana iš- 
vargę. 

Aš tylėjau ir apstulbęs spoksojau į žmogų, pakilusį iš 
siaurojo būsto, - visiškai kitą Rensomą, spinduliuojantį 
sveikata, išryškėjusiais raumenimis ir, rodos, dešimčia metų 
jaunesnį. Anksčiau jo plaukuose jau buvo galima įžiūrėti 
žilų sruogų, tačiau dabar krūtinę dengianti barzda spindėjo 
grynu auksu. 

— Ei, tu susižeidei koją! — šūktelėjo Hamfris. Dabar ir aš 
pastebėjau kraujuojantį Rensomo kulną. 

— Brrrr, kaip čia šalta, - atsakė Rensomas. —- Tikiuosi, 
jūs įjungėte šildymą, pašildėte vandens ir paruošėte kokius 
nors drabužius? 

— Taip, — atsakiau, žingsniuodamas paskui jį į namą. — 
Hamfris viskuo pasirūpino. Man tikriausiai nebūtų atėję 
į galvą. 

Rensomas prausėsi vonioje, paskendęs garų debesyse, o 
mes su Hamfriu kalbinome jį iš laiptų aikštelės pro praviras 
duris. Jis nespėjo atsakinėti į mūsų klausimus. 

— Ta Skjaparelio hipotezė niekam tikusi, — šūkčiojo jis. — 
Ten būna paprasčiausios dienos ir naktys. - Ne, žaizdos 
neskauda, tiksliau, tik dabar pradeda. —- Ačiū, bet kuriuos 
mano senuosius drabužius. Palikit juos ant kėdės. — Ne, 
ačiū. Kažkodėl nesinori nei lašinukų, nei kiaušinienės. Nėra 
vaisių? Nieko tokio, nesvarbu. Tiks duona ar košė, na, kas 
nors tokio. Nulipsiu po penkių minučių. 

Jis nesiliovė klausinėjęs, ar mes gerai jaučiamės, ir, rodos, 
toliau laikėsi savo, kad nesveikuojame. Nuėjau žemyn ruoš- 
ti pusryčių, o Hamfris pasiliko apžiūrėti ir aprišti sužeisto 
Rensomo kulno. Kai Hamfris nulipo, kaip tik varčiau ran- 
kose vieną iš dėžėje atkeliavusių raudonųjų skiaučių. 

— Išties nuostabus žiedas, - pasakiau ištiesdamas jam 
gėlę. 

— Taip, — atsakė Hamfris vertindamas ją mokslininko 
žvilgsniu. — Koks nepaprastas trapumas! Mūsų žibuoklė 
prieš ją atrodytų kaip šiurkšti piktžolė. 

— Gal keletą jų pamerkti? 

— Nieko nebus. Žiūrėk, jau: vystą. 

— Kaip jis tau atrodo? 

— Apskritai tai puikiai. Bet kulnas man visai nepatinka. 
Sako, kraujuoja jau seniai. 

Apsirengęs atėjo Rensomas ir aš ėmiausi pilstyti arbatą. 
Visą tą dieną ir dar ilgokai naktį jis pasakojo mums šią is- 


toriją. 


Rensomas niekad nepasakojo, kaip jautėsi keliaudamas 
dangiškuoju karstu. Sakė, kad negalėtų apsakyti. Tačiau 
retkarčiais, kalbant apie visai kitus dalykus, jam išsprūsdavo 
keistų užuominų apie šią kelionę. 

Mums jis tepasakė, kad buvo tarsi praradęs sąmonę, ta- 
čiau ši patirtis buvusi labai maloni, tarsi ypatinga dvasinė 
būsena. Bet kartą, kažkam prakalbus apie gyvenimo patirtį 
ta įprasta, plačiausiai paplitusia prasme — apie bastymąsi po 
pasaulį ir žmonių pažinimą, diskusijose dalyvavęs B., an- 
troposofas, apie gyvenimo patirtį pasakė kai ką kita, nors 
negalėčiau tiksliai pakartoti ką. Tikriausiai jis kalbėjo apie 
kokią nors meditacijos sistemą, atveriančią vidinei akiai 
„pačią gyvenimo formą“. Kad ir kaip ten būtų, Rensomas 
leidosi ilgai klausinėjamas ir neįstengė nuslėpti, kad tokią 
galimybę galėtų patvirtinti konkrečia patirtimi. Visiškai pri- 
remtas prie sienos, jis net prisipažino, kad esant tos būsenos 
gyvenimas jam pasirodęs kaip „spalvota forma“: Paklaus- 
tas, kokios spalvos, jis metė labai keistą žvilgsnį ir tepasakė: 

„Kokios spalvos! Taip, kokios spalvos!“ Tačiau tada viską 
sugadino pridurdamas: „Na, žinoma, tai visai nebuvo spal- 
va. Manau, to spalva pavadinti negalėčiau.“ O tada nutilo ir 
pratylėjo visą vakarą. Kita užuomina jam išsprūdo, kai vie- 
nas mūsų draugas, skeptikas Makfėjus, kritikavo krikščio- 
niškąją doktriną apie žmogaus kūno prisikėlimą. Akimirką 
tapau jo auka, ir Makfėjus spaudė mane škotiška maniera 
atakuodamas tokiais klausimais: „Tai tu tikiesi, kad amžinai 


33 


turėsi burną ir žarnas pasaulyje, kuriame nebebus valgymo, 
kad nebūsi praradęs lytinių organų tame krašte, kur niekas 
nesidaugina? Žmogau, tau turės patikti!“ Bet staiga įsiterpė 
nepaprastai susijaudinęs Rensomas: „Na ir kvailys! Argi tau 
neaišku, kad yra skirtumas tarp perkeistų jutimų ir visiško 
jutimų nebuvimo?“ Be abejo, jis atkreipė visą Makfėjaus 
ugnį į save. Paaiškėjo, kad, Rensomo nuomone, visos da- 
bartinės kūno funkcijos pranyks ne todėl, kad atrofuosis, 
bet todėl, kad bus tarsi permainytos. Pamenu, jis pavartojo 


žodį „transseksualus“ * 


ir ėmė ieškoti panašaus žodžio apie 
valgymą (atmetęs „transgastronominis“), bet kadangi jis 
buvo ne vienintelis filologas tame būrelyje, pokalbis ne- 
trukus pakrypo visai kita vaga. Tačiau aš neabejoju, kad jis 
turėjo galvoje kažką, ką patyrė kelionėje į Venerą. Vis dėlto 
turbūt paslaptingiausias jo kada nors apie tai pasakytas da- 
lykas buvo šis. Klausinėjau jo apie kelionę, nors jis to ne- 
mėgo, ir neatsargiai pasakiau: „Suprantu, tai tikriausiai per 
blanki patirtis, kad galėtum išreikšti žodžiais.“ Rensomas, 
šiaip jau ramus žmogus, nelauktai sureagavo gana audrin- 
gai, šūktelėdamas: „Priešingai, tai žodžiai yra blankūs! Aš 
negaliu to apsakyti, nes buvo pernelyg ryšku.“ Tai ir viskas, 
ką galiu papasakoti apie jo kelionę. Tikra yra viena — kad iš 
Veneros jis grįžo dar labiau pasikeitęs nei iš Marso. Be abe- 
jo, tai galėjo atsitikti ir dėl nuotykių tenai nusileidus. 
Toliau kalbėsiu apie nusileidimą, nes apie jį Rensomas 
papasakojo. Atrodo, iš tos nenusakomos dangiškos būsenos 
jį pažadino (jei tik tai tinkamas žodis) kritimo pojūtis, kitaip 
tariant, tada Venera jau buvo gana arti, nes jis galėjo suvokti 
ją kaip kažką apačioje. Vėliau pajuto, kad vienas jo šonas 
nepaprastai įšilęs, o kitas atšalęs, tačiau šie pojūčiai, nors ir 


stiprūs, nebuvo skausmingi. Siaip ar taip, juos netrukus nu- 


* Autorius vartoja šį terminą (angl. transsexual) turėdamas galvoje priešdėlio 
trans-reikšmę „buvimas už ko nors ribų“, transseksualumas čia nereiškia neatiti- 
kimo tarp psichinės ir biologinės žmogaus lyties (vert.). 

stelbė nuostabi šviesa, kuri iš apačios ėmė skverbtis pro pu- 
siau matines dėžės sienas. Ji tolygiai stiprėjo ir netrukus ėmė 
varginti net apsaugotas akis. Be jokios abejonės, tai buvo 
albedo - išorinis, labai tankus Venerą supančios atmosferos 
sluoksnis, intensyviai atspindintis Saulės spindulius. Ne- 
žinia kodėl jis nejuto savo sparčiai didėjančio svorio, kaip 
buvo artėjant prie Marso. Baltoji šviesa jau buvo tapusi veik 
nepakenčiama, bet staiga ji visiškai pranyko, o šaltį kairėje 
ir karštį dešinėje pakeitė vienoda šiluma. Dabar jis tikriau- 
siai jau buvo kirtęs išorinį Perelandros atmosferos sluoksnį 
ir grimzdo vis giliau į pradžioje blyškią, vėliau vis tirštesnę 
prieblandą. Kiek galėjo stebėti pro savo karsto sienas, vyra- 
vo aukso ir vario spalvos. Dabar planetos paviršius jau turėjo 
būti labai arti, dėžė smigo statmenai - Rensomas krito ko- 
jomis žemyn, kaip lifte uždarytas žmogus. Kritimo pojūtis 
jį, tokį bejėgį, negalintį net rankų pajudinti, pradėjo bau- 
ginti. Tada viską staiga apgaubė tiršta žalia tamsa, pasigirdo 
nenusakomas garsas, pirmasis pasveikinimas iš naujojo pa- 
saulio, ir gerokai atvėso. Rodėsi, jo padėtis tapo horizontali, 
ir Rensomas nepaprastai nustebo pajutęs, kad kyla aukštyn, 
nors tą akimirką atrodė, kad tai tegali būti iliuzija. Visą tą 
laiką jis tikriausiai nesąmoningai bandė pajudinti galūnes, 
nes dabar staiga pajuto, kad jo kalėjimo sienos pasiduoda 
spaudimui. Jis galėjo judėti, aplink vėlėsi kažkokia klampi 
masė. Kurgi dingo dėžė? Pojūčiai visiškai susijaukė. Kar- 
tais jam rodėsi, kad krinta, kartais — kad kyla aukštyn, tada 
vėl grįžta į horizontalią padėtį. Klampioji masė buvo balta. 
Atrodė, kas akimirką jos lieka vis mažiau... Balta padūma- 
vusi masė, beveik kaip dėžė, tiktai nekieta. Rensomas staiga 
apmirė supratęs, kad tai ir yra dėžė, tirpstanti, nykstanti, 
užleidžianti vietą neaprašomai spalvų maišalynei — sodriam 


besimainančiam pasauliui, kuriame, kaip tuomet atrodė, 

nėra nieko pastovaus. Dėžės nebebuvo. Jis buvo išmestas, 
paliktas, vienišas. Jis buvo Perelandroje. 

Iš pradžių tepamatė kažkokį šlaitą, tarsi vaizdą, fotogra- 
fuotą pakreiptu fotoaparatu. Tai tetruko akimirksnį. Vieną 
Slaitą pakeitė kitas, tada du susitikę šlaitai sudarė kalno vir- 
šūnę, šioji netrukus susiplojo ir pavirto horizontalia linija, 
horizontali linija pakrypo ir tapo plačios žiburiuojančios 
nuožulnumos briauna, o ši kaip pašėlusi metėsi jo link. Tą 
pat akimirką jis pasijuto keliamas. Vis aukštyn ir aukštyn, 
rodėsi, turėtų pasiekti tą auksinį kupolą, kuris kabojo vir- 
šuje vietoj dangaus. Tada atsidūrė kalno viršūnėje, tačiau 
nespėjęs net užmesti žvilgsnio į atsivėrusį milžinišką tar- 
peklį — švytintį lyg žalias stiklas, lyg marmuras išmargintą 
baltais ruoželiais - jau lėkė strimgalviais žemyn į jį kokių 
trisdešimties mylių per valandą greičiu. Tik tada suvokė, 
kad visą kūną, išskyrus galvą, gaubia palaiminga vėsa, kad 
kojos į nieką nesiremia ir kad visą tą laiką jis nesąmoningai 
atlieka plaukimo judesius. Jį supo milžiniškos vandenyno 
bangos, po negailestingo dangaus karščio vėsios ir gaivios, 
tačiau, palyginti su Žemės klimatu, šiltos tarsi sekli smėlėta 
įlankėlė subtropikuose. Nešamas bangos šlaitu gurkštelėjo 
geroką gurkšnį vandens. Druskos beveik nebuvo, jis buvo 
geriamas — visai kaip paprastas vanduo, tiktai ne toks bes- 
konis. Nors iki šiol nesijautė ištroškęs, šis pirmasis gurkšnis 
nelauktai nusmelkė jį nuostabiu virpuliu. Tarsi pirmąkart 
būtų paragavęs paties Malonumo. Panėrė degantį veidą į 
žalią švytėjimą, o kai jį pakėlė, jau buvo bangos viršūnėje. 

Žemės niekur nebuvo matyti. Danguje nė debesėlio, tik- 
tai lygus auksas tarsi viduramžių paveikslo fone. Jis atrodė 
labai tolimas, kaip plunksniniai debesys Žemėje. Vandeny- 
nas irgi buvo auksinis, nors šis mainėsi nesuskaičiuojamais 
šešėliais. Artimesnių bangų tiktai viršūnės spindėjo auksu, 


o jų šlaitai buvo žali, aukščiau smaragdiniai, žemiau žvil- 

gančio stiklo žalumos, pereinantys į tamsų akvamariną te- 
nai, kur krisdavo kitos bangos šešėlis. 

Visa tai Rensomas pastebėjo akimirksniu ir jau vėl skriejo 
į duburį tarp dviejų bangų. Pavyko apsiversti ant nugaros. 
Išvydo auksinį šio pasaulio stogą, kuriame žėrėdami mainėsi 
blyškesni vandenyno ribuliai, kaip vonios kambario lubose 
mirga saulės atspindžiai, jei ankstyvą vasaros rytą sujudina- 
te vonioje vandenį. Jis spėjo, kad tai atspindžiai nuo bangų, 
kuriose plaukia. Šį reiškinį meilės planetoje galima stebėti 
tris dienas iš penkių. Šių jūrų karalienė nuolatos gėrisi savi- 
mi dangiškajame veidrodyje. 

Ir vėl aukštyn, keteros link, o žemės vis dar nė ženklo. 
Tik kažkas panašaus į debesis — ar galėtų tai būti laivai? Toli 
toli kairėje. Ir vėl žemyn, žemyn, žemyn, atrodė, niekada 
nepasieks dugno... Tik dabar pastebėjo, kokia blanki šviesa. 
Šios kibirkščiuojančios bangos, ši šilta jūra prašyte prašė- 
si spindinčios saulės danguje. Tačiau jos nebuvo. Vanduo 
mirgėjo, dangus degė auksu, tačiau spalvos aplink buvo 
švelnios ir blausios, galėjai žvelgti kur panorėjęs, niekas ne- 
žeidė ir nežilpino akių. Net žodžiai „auksinis“ ir „žalias“, 
kuriuos jis nenorom pavartojo nupasakodamas šį vaizdą, yra 
per aštrūs nusakyti to šilto, motiniško pasaulio puošnumui, 
jo švelniam, begarsiam mirgėjimui. Ore tvyrojo švelni va- 
karo blausa, vasaros vidurdienio šiluma ir ankstyvo ryto gai- 
va bei žavesys. Buvo nuostabu. Rensomas atsiduso. 

Priešais iškilusi banga buvo tokia aukšta, kad nejučia nu- 
krėtė šiurpas. Mes lyginame bangas su kalnais, kai šios ge- 
riausiu atveju tesiekia laivų stiebus. Tačiau ši išties buvo 
tokia. Jei ta milžiniška masė būtų buvusi ne vandens kalnas, 
o tikras, Rensomui būtų tekę visą priešpietį ar net ilgiau 
kopti šlaitu iki viršūnės. Šlaitas įtraukė jį ir iškėlė tenai per 
keletą sekundžių. Bet kol pasiekė viršūnę, jis vos nepra- 


dėjo klykti iš siaubo. Nes šios bangos viršūnė nebuvo lygi 

kaip visų kitų. Pasirodė baisi ketera — dantyta ir banguota, 
fantastiškų formų, nenatūrali, iš pažiūros net neskysta — ir 
ėmė leistis nuo gūbrio. Uolos? Putos? Gyvūnai? Nespėjus 
nė mirktelėti visa tai jau užgriuvo. Rensomas nevalingai 
užsimerkė. Ir jau vėl skriejo žemyn. Kad ir kas ten buvo, 
jau pradingo. Tačiau kažkas vis dėlto buvo. Rensomas jau- 
tė, kad gavo smūgį į veidą. Pačiupinėjęs kraujo neaptiko. 
Kažkas minkšta, tačiau labai greita pliaukštelėjo jam tarsi 
botagas, bet nė trupučio nesužeidė. Vėl apsivertė ant nu- 
garos jau kildamas kitu tūkstančių pėdų aukščio šlaitu. Že- 
mai apačioje, trumpalaikėje bedugnėje, pamatė jį užgavusį 
daiktą. Tai buvo netaisyklingo pavidalo objektas su daugybe 
išlinkimų ir gumburų. Visas margas tarsi antklodė, sudurs- 
tyta iš skiaučių: ugniaspalvių, ultramarino spalvos, tamsiai 
raudonų, oranžinių, ryškiai geltonų ir violetinių. Daugiau 
nieko pasakyti ir negalėjo, nes tematė jį akimirką. Kad ir 
kas ten būtų, plūduriavo paviršiuje, nes pakilo priešingos 
bangos šlaitu, perkopė keterą ir pradingo. Laikėsi prigludęs 
prie vandens lyg oda, paklusniai išlinkdamas pagal bangos 
formą. Bangos viršūnėje beveik perlūžo pusiau, viena pusė 
jau buvo dingusi aname bangos šlaite, kita dar kurį laiką 
matėsi šiame, atrodė kaip žolių kilimas upėje, — atkartojan- 
tis menkiausias irklų sukeltas bangeles, tik kur kas didesnis. 
Jo plotas galėjo būti daugiau nei trisdešimt akrų. 

Žodžiai yra lėti. Nereikėtų pamiršti, kad visas Rensomo 
gyvenimas Perelandroje dar netruko nė penkių minučių. 
Jis dar nespėjo nei pavargti, nei susirūpinti, kaip jam sek- 
sis likti gyvam šiame pasaulyje. Pasitikėjo tais, kurie jį čia 
atsiuntė, o šią akimirką jau savaime buvo nuostabu laisvai 
judinti galūnes ir jausti vandens vėsą; bet už visa tai stipriau 
buvo dar kažkas, apie ką aš jau kartą užsiminiau ir ką labai 
sunku nusakyti žodžiais, - keistas, neapsakomas palaimos 


jausmas, kuris, rodos, skverbėsi vidun iškart per visus pojū- 

čius. Pavartojau žodį „neapsakomas“, nes ir pats Rensomas 
apie tai tegalėjo pasakyti tik tiek, kad pirmomis dienomis 
Perelandroje jo nepersekiojo kaltės jausmas, greičiau ne- 
apleido nuostaba, kad šio jausmo visai nėra. Jis juto tokią 
gyvenimo malonumo gausą ir net perteklių, kuris mums 
kažkodėl atrodo susijęs su ekstravagantiškais ir uždraustais 
veiksmais. Tačiau tai buvo pašėlęs pasaulis. Rensomui tebe- 
žiūrint į plūduriuojantį objektą į akis smogė neištveriama 
šviesa. Nuo tos blyksinčios melsvai violetinės šviesos pa- 
tamsėjo auksinis dangus ir akimirką atsiskleidė visai kito- 
kia planeta. Kiek akis užmato nusidriekė banguojantys ty- 
rai ir toli toli, pasaulio gale, dangaus fone atsirado šiurpus 
žalias stulpas — vienintelis nejudantis ir vertikalus daiktas 
šiame nerimstančių kalvų pasaulyje. Tuomet užplūdo tiršta 
prieblanda (maža kuo besiskirianti nuo tamsos) ir pasigirdo 
griaustinis. Tačiau visai kito tembro nei žemiškasis, skam- 
besnis, šiek tiek primenantis varpelius. Labiau dangaus 
juokas nei grūmojimas.. Žybtelėjo dar kartą, ir dar, audra 
įsisiautėjo. Auksaspalviu dangumi lėkė didžiuliai purpuri- 
niai debesys ir prapliupo lietus, kokio Rensomas niekada 
nebuvo patyręs. Nebuvo nei lašų, nei gijų, — tiesiog vanduo 
virš galvos atrodė tik šiek tiek retesnis nei jūroje, tapo sun- 
ku kvėpuoti. Nesiliovė žybčioję. O tarp žybtelėjimų visur 
aplink jis matė visiškai pasikeitusį pasaulį. Jautėsi atsidūręs 
vaivorykštės centre ar spalvotų garų verpetuose. Vanduo ore 
užpildė dangų ir jūrą liepsnojančiais besirangančiais raibu- 
liais. Rensomas kone apako ir pirmąkart šiek tiek išsigando. 
Blykstelėjus, kaip ir pirma, tematė begalinę jūrą ir žaliąjį 
stulpą pasaulio gale. Niekur jokios žemės, nė ženklo, kad 
kur nors yra krantas, — nuo vieno horizonto iki kito. 
Grumėjimas kurtino, buvo sunku įkvėpti pakankamai 
oro. Su lietumi, rodos, krito kažkokie gumulėliai — akivaiz- 


džiai gyvi. Jie atrodė kaip nepaprastai grakščios, lengvu- 

tės, švelniai žalsvos varlytės — antgamtinės varlytės, — tačiau 
Rensomas jau nebeturėjo jėgų atidžiau jas apžiūrėti. Buvo 
visiškai suglumintas spalvų šėlsmo atmosferoje ir jau ėmė 
justi pirmuosius dusimo požymius. Jis negalėjo pasakyti, 
kiek ilgai visa tai truko, bet prisiminė, kad po kurio lai- 
ko bangos ėmė mažėti. Susidarė įspūdis, lyg nuo vandens 
kalnų virtinės būtų žvelgęs į lygumą. Tačiau šios lygumos 
ilgai nepavyko pasiekti, nes tai, kas iš pirmo žvilgsnio, pa- 
lyginti su šėlstančia jūra, atrodydavo tykus ramus vanduo, 
visąlaik pavirsdavo tik šiek tiek mažesnėmis bangomis, kai 
jis tarp jų atsidurdavo. Aplink lyg ir plūduriavo daugybė 
tų keistų milžiniškų objektų. Bet ir šie, iš tolo atrodę tarsi 
salynai, atsidūrus tarp jų ir pamačius juos blaškančių bangų 
aukštį, tapdavo panašūs į laivų flotiles. Pagaliau neliko abe- 
jonių, kad bangavimas rimsta. Nustojo liję. Dabar bangos 
buvo maždaug tokios kaip Atlanto vandenyne. Vaivorykš- 
tinės spalvos sušvelnėjo ir praskaidrėjo, pro jas, iš pradžių 
nedrąsiai, žvilgtelėjo auksaspalvis kupolas, o netrukus vėl 
nusidriekė nuo horizonto iki horizonto toks pat spindintis. 
Bangos dar sumažėjo. Vėl tapo įmanoma laisvai kvėpuoti. 
Bet dabar jis jau buvo išties pavargęs ir pradėjo būgštauti, 
kad neras kur atsipūsti. 

Vienas spalvingas plūduras kaip tik leidosi bangos šlaitu 
už kokio šimto jardų. Rensomas atidžiai jį stebėjo svarsty- 
damas, ar ant kurio nors iš jų nebūtų galima užsiropšti pail- 
sėti. Bet gali būti, kad tai tik susivėlusios žolės ar iš vandens 
kyšančios povandeninių miškų viršūnės, kurios nepajėgs 
išlaikyti jo svorio. Kol jis galvojo, plūduras pasiekė bangos 
keterą ir iškilo dangaus fone. Jis buvo nelygus. Gelsvai ru- 
dame paviršiuje kilo įvairūs plunksnoti bei gumbuoti pavi- 
dalai, labai nevienodo aukščio, beveik tamsūs auksinio dan- 
gaus fone. Staiga visi pakrypo į vieną pusę plūdurui ritan- 
tis per bangos keterą ir dingo iš akių. Tačiau netoliese, už 

kokių trisdešimties jardų, buvo kitas. Šis artėjo. Rensomas 
nusiyrė jo link jausdamas, kokios sunkios ir silpnos tapo 
rankos, plūstelėjo pirmasis tikros baimės šuoras. Besiartin- 
damas pastebėjo, kad plūduro kraštą puošia neabejotinai au- 
galinės kilmės kutai, tamsiai raudonų vamzdelių, virvučių 
ir pūslelių juosta. Siektelėjo jų, tačiau pamatė, kad dar per 
toli. Ėmė desperatiškai kapanotis, nes tas daiktas plaukė pro 
šalį gal dešimties mylių per valandą greičiu. Siektelėjo vėl ir 
sučiupo pilną saują raudonųjų virvučių, bet jos išslydo vos 
nesupjaustydamos rankos. Rensomas įsibrovė tarp jų kaip 
pakvaišęs grabaliodamas priešais save rankomis. Kurį laiką 
kapanojosi toje burbuliuojančių vamzdelių ir sproginėjan- 
čių pūslelių sriuboje, po akimirkos ranka apčiuopė priekyje 
kažką tvirto, labai panašaus į minkštą medį. Sukaupė visas 
jėgas ir štai, besidaužančia širdimi ir nubrozdintais keliais, 
jau gulėjo kniūbsčias ant tvirto paviršiaus. Pasistūmėjo dar 
colį kitą pirmyn. Taip, abejonių neliko, per tą daiktą nepra- 
smegsi kiaurai, ant jo galima gulėti. 

Rodos, ir pragulėjo tenai kniūbsčias, nieko neveikda- 
mas ir nieko negalvodamas, be galo ilgai. Kai pagaliau vėl 
atkreipė dėmesį į aplinką, jau buvo puikiai pailsėjęs. Pir- 
miausia pastebėjo, kad guli ant kažko sauso, iš pažiūros pri- 
menančio susipynusius viržius, tik vario spalvos. Tingiai 
krapštydamas pirštu po jais rado kažką biraus tarsi sausas 
smėlis, bet labai ploną sluoksnį, nes beveik tuojau pat atsi- 
rėmė į kietai susipynusio pluošto pagrindą. Tada apsivertė 
ant nugaros ir nustebo supratęs, koks elastingas tas pavir- 
šius, ant kurio guli. Minkšta buvo ne vien viržių pavidalo 
augmenija, rodėsi, lyg visa plaukiojanti sala būtų vientisas 
didžiulis čiužinys. Rensomas atsisėdo ir pažvelgė į salą, jei 
tik tai tinkamas žodis; vieną akimirką vaizdas labai priminė 
paprastą kaimo peizažą. Jis žvelgė į ilgą vienišą vario spalvos 


daubą, iš abiejų pusių įrėmintą nuožulnių šlaitų, apaugu- 

sių įvairiaspalviu mišku. Bet net nespėjęs geriau įsižiūrėti 
jis jau matė ilgą vario spalvos kalnagūbrį, nuo kurio į abi 
puses žemyn leidosi mišku apaugę šlaitai. Žinoma, šito ir 
reikėjo laukti, tačiau Rensomas pasakojo, kad tai išvydus 
jo vos neištiko šokas. Iš pirmo žvilgsnio viskas taip panė- 
šėjo į tikrą kaimo vaizdą, jog jis pamiršo, kad visa tai plau- 
kia — tarsi sala, jei jau taip vadiname, su savo kalvomis bei 
slėniais, tačiau su kalvomis bei slėniais, kurie kas akimirką 
keičiasi vietomis, ir vien tik naudojant kino kamerą būtų 
galima sudaryti jų kontūrinį žemėlapį. Tokia yra plaukio- 
jančių Perelandros salų prigimtis. Žvelgdamas į nuotrauką, 
kur nebūtų matyti spalvų ir nuolat kintančios formos, jas 
galėtum palaikyti mūsų pačių pasaulio vaizdais, tačiau rea- 
lybėje viskas yra kitaip; jos sausos ir derlingos lyg žemė, bet 
forma kartoja nuolat nerimstančio vandens paviršių. Tačiau 
pasirodė ne taip jau lengva atsispirti peizažo įspūdžiui. Nors 
protu Rensomas jau pradėjo suvokti, kas dedasi, jo nervai ir 
raumenys taip greitai nesusiprato. Jis pakilo ir žengė keletą 
žingsnių į salos gilumą — šlaitu žemyn, bet tučtuojau griuvo 
kniūbsčias į minkštą žolę ir nė trupučio neužsigavo. Šiaip 
ne taip pakilo, pasirodė, kad dabar į šlaitą jau reikia kopti, — 
parpuolė antrąsyk. Staiga ištirpo visa nuo pat atvykimo įį 
kausčiusi įtampa, ir palaimingas suglebimas išsiveržė kvailu 
kvatojimusi. Jis raičiojosi po minkštą kvapnų kilimą tarsi 
mokinukas, kurį užplūdo kikenimo priepuolis. 

Tai praėjo. Tada kokią valandą ar dvi Rensomas mokėsi 
vaikščioti. Pasirodo, daug sunkiau nei priprasti prie jūros 
supimo laive, nes denis visada išlieka plokštuma, kad ir ką 
išdarinėtų jūra. Čia teko mokytis vaikščioti tarsi paties van- 
dens paviršiumi. Prireikė keleto valandų, kad nueitų šimtą 
jardų nuo plaukiojančios salos kranto. Rensomas labai savi- 
mi didžiavosi, kai jau galėjo nepargriūdamas žengti penke- 
tą žingsnių — balansuodamas rankomis, sulenkęs kojas per 

kelius ir kas akimirką laukdamas pusiausvyros pakitimo, 
svyruodamas visu įsitempusiu kūnu tarsi pradedantis lyno 
akrobatas. Tikriausiai būtų išmokęs vaikščioti ir greičiau, jei 
tik salos pagrindas būtų buvęs bent kiek kietesnis ir nebūtų 
buvę taip malonu nukritus tykiai gulėti žvelgiant į auksinį 
dangų, klausantis nepaliaujamo bangų teliūškavimo ir uo- 
džiant palaimingą keistų žolynų kvapą. Taip pat nepaprastai 
keista būdavo užmerkti akis mažame miškingame slėnyje, 
o atsimerkus pamatyti, kad atsidūrė aukščiausio salos kalno 
viršūnėje, žvalgytis tarsi Robinzonui Kruzui po savo valdas, 
po bėgančius žemyn laukus bei miškelius, ant tokios smai- 
lės, kad vargu ar galėtum išsėdėti čia bent keletu minučių 
ilgiau, — tačiau nenukristi, nes netrukus skirtumas tarp kal- 
no ir lygumos išnykdavo ir sala vėl tapdavo lygi. 

Galų gale Rensomas pasiekė miškelį. Pomiškį sudarė 
agrastų krūmų dydžio plunksnoti augalai, žėrintys aktinijų 
spalvomis. Virš jų kilo aukštesnės ataugos — keisti medžiai 
pilkais ir purpuriniais vamzdžių pavidalo kamienais, aukštai 
virš galvos išskleidę puikius kupolus, kur vyravo oranžinė, 
sidabrinė ir mėlyna spalvos. Čia, įsitvėrus kamienų, buvo 
daug lengviau išsilaikyti ant kojų. O kvapai pranoko visa, ką 
jis pajėgė įsivaizduoti. Suklaidinčiau jus sakydamas, kad jie 
sukėlė Rensomui alkį ir troškulį; jie tarsi sukūrė visai naują 
alkio ir troškulio rūšį, aistrą, kuri, rodės, teka kūnu ir plūsta 
į sielą pripildydama ją palaimos. Jis vis sustodavo, įsitvėręs į 
kurią nors šaką, kad neparpultų, ir lėtai gerdavo juos į save 
tarsi atlikdamas kokį kvėpavimo ritualą. O tuo metu miš- 
kas pademonstravo gal tuziną žemiškųjų peizažų: ir mišką 
lygumoje, kur medžiai stovi iškilę lyg bokštai, ir upės slėnį, 
kuriame kažkodėl nematyti upės, ir mišką kalvos šlaite, ir 
vėl kalvos viršūnę, nuo kurios už miškingos nuožulnumos 
regėti tolima jūra. Neskaitant neįprasto bangų šnarėjimo, 


aplink viešpatavo tyla. Vis stiprėjantis vienišumo jausmas 


43 


taip ir netapo skausmingas, jis tiesiog tiko čia tarsi paskuti- 
nis štrichas, užbaigiantis šį nežemiško grožio paveikslą. Jei 
jis dabar dar ko nors bijojo, tai tik kad nepamestų proto iš 
džiaugsmo, bet ir tai nelabai. Žmogui Perelandroje kažko 
buvo per daug. 

Jis priėjo miško dalį, kur nuo medžių sviro didžiuliai, 
apvalūs, geltoni vaisiai — kekėmis, tarsi balionai, pririšti ga- 
tvės pardavėjui prie nugaros, ir panašaus dydžio. Rensomas 
išsirinko vieną, nuskynė ir ėmė vartyti rankose. Žievė at- 
rodė tvirta ir lygi, nepanašu, kad galima būtų ją nulupti. 
Tada netyčia pradūrė ją vienu pirštu ir pajuto viduje vėsą. 
Akimirką pasvyravęs, priglaudė prie lūpų atsivėrusią ne- 
didelę angą. Tenorėjo gurkštelėti mažą gurkšnelį, bet jau 
po pirmojo visas jo atsargumas garuote išgaravo. Žinoma, 
skonis į skonį tebuvo panašus tik tiek, kiek alkis ir troškulys 
buvo panašūs į alkį bei troškulį. Vargu ar tai galima pava- 
dinti skoniu, Rensomas negalėjo palyginti su niekuo, ką iki 
tol buvo ragavęs. Jis tarsi atrado visiškai naują malonumų 
rūšį, kažką visiškai negirdėto žmonėms, kam nepritaikomos 
jokios klasifikacijos, kas pralenkia drąsiausias svajones. Dėl 
vieno tokio gurkšnio Žemėje prasidėtų karai ir žūtų tautos. 
Neįmanoma jo aprašyti. Grįžęs į Žemę Rensomas negalėjo 
mums nieko pasakyti, ar buvo švelnu, ar aštru, ar saldžiai 
rūgštu, ar saldu, ar pikantiška. „Ne, ne toks“ tebuvo visa, ką 
jis galėjo atsakyti panašiai klausinėjamas. Kai paleido iš ran- 
kų tuščią žievę ir jau norėjo skinti dar vieną vaisių, suprato, 
kad dabar nebenori nei gerti, nei valgyti. Tačiau atrodė tie- 
siog būtina pakartoti tokį didžiulį, beveik dvasinį malonu- 
mą. Jo protas, arba tai, ką mes savo pasaulyje vadiname pro- 
tu, ragino vėl išmėginti šį stebuklą, o patirta įtampa, neaiški 
ateitis, vaikiškai tyras vaisiaus gaivumas — viskas rodėsi lyg 
papildomi motyvai atlikti veiksmą. Tačiau kažkas atkakliai 


priešinosi šiam „protui“. Tikriausiai tai nebuvo troškimas, 

nes kada gi troškimai niekino malonumus? Kad ir kaip ten 
būtų, Rensomui pasirodė geriau neskinti antrojo vaisiaus. 
Galbūt dėl to, kad ši patirtis rodėsi tokia tobula, buvo tie- 
siog vulgaru ją kartoti — tarsi dukart per dieną klausytis tos 
pačios simfonijos. 

Kol stovėjo galvodamas apie tai ir stebėdamasis, kiek kar- 
tų Žemėje kartodavo malonumus visai jų netrokšdamas ir 
net priešindamasis troškimui, vien paklusdamas apgaulin- 
gam racionalizmui, pastebėjo kintant šviesą. Už nugaros 
tapo tamsiau nei pirma, o priekyje pro medžius dangus ir 
jūra spindėjo jau visai kitaip. Žemėje išeiti iš tokio miško 
būtų prireikę minutės. Šioje vilnijančioje saloje tai užtruko 
gerokai ilgiau, bet kai jis pagaliau ištrūko į atvirą vietą, prieš 
akis atsivėrė nepaprastas reginys. Visą dieną auksiniame 
kupole nebuvo matyti jokių permainų, išduodančių saulės 
buvimo vietą, o dabar ją atskleidė visas dangus. Pats diskas, 
tiesa, liko nematomas, tačiau jūros paviršiuje atsispindėjo 
tokia šviesi neįtikėtinos žalumos arka, kad jis negalėjo tenai 
pažvelgti, o virš jos beveik iki pat zenito kilo didinga lyg 
povo uodega spalvų vėduoklė. Pažvelgęs per petį jis pamatė 
mėlynai liepsnojant visą salą, o per ją ir toli už jos, beveik iki 
pasaulio krašto, nusidriekusį milžinišką savo šešėlį. Virš be- 
veik nurimusios jūros pleveno purpurinės ir mėlynos garų 
skraistės, o lengvas gaivus vėjelis taršė plaukus ant kaktos. 
Diena geso. Kas akimirką bangos vis labiau rimo, tapo be- 
veik visiškai tylu. Jis atsisėdo sukryžiavęs kojas ant salos 
krašto — vienišas šios ramybės valdovas. Pirmąkart šmėste- 
lėjo mintis, kad jį galbūt atsiuntė į negyvenamą pasaulį, ir 
baimė aštriai nusmelkė pačią palaimos gelmę. 

Tada jį apstulbino reiškinys, kurį buvo lyg ir nesunku nu- 
matyti. Jis nuogu kūnu jautė šilumą, vaikštinėj o tarp vasaros 
vaisių ir gulėjo švelniuose viržiuose — visa tai leido tikėtis 


šviesios vasaros nakties, švelnios vidurvasario prieblandos. 

Bet vakaruose nespėjus užgesti didingai apokaliptinei žarai 
rytuose dangus jau buvo juodas. Keletas akimirkų, ir juo- 
duma pasiekė vakarinį horizontą. Zenite dar truputį užtru- 
ko švelnus rausvas švytėjimas, per tą laiką Rensomas spėjo 
nurėplioti į mišką. Liaudiškai tariant, tapo tamsu nors į akį 
durk. Tačiau dar nespėjus įsitaisyti tarp medžių atėjo tikroji 
naktis — vientisa tiršta tamsa, tarsi būtų atsidūręs anglių rū- 
syje, o ne po atviru dangumi, tamsa, kurioje prieš pat nosį 
pakelta plaštaka liko visiškai nematoma. Neišmatuojama, 
neperžvelgiama, absoliuti juoduma užgulė akis. Čia nebuvo 
mėnulio, pro auksinį kupolą neprasiskverbė žvaigždžių švie- 
sa. Tačiau tamsa buvo šilta. Vogčiomis iš jos atsėlino nau- 
ji švelnūs kvapai. Pasaulis prarado gelmę. Jo ribos atsidūrė 
visai greta Rensomo kūno, to minkšto, mažo, tapusio jam 
lova kvapnaus lopelio, linguojančio vis švelniau ir švelniau. 
Naktis apklojo jį lyg antklodė ir nustūmė į šalį vienatvę. Ši 
tamsa galėjo būti jo paties kambario tamsa. Miegas nukrito 
lyg prinokęs vaisius į rankas nespėjus papurtyti medžio. 


Prabudus Rensomui nutiko keistenybė, kuri tikriausiai ne- 
gali nutikti žmogui, kol jis nepalieka savo pasaulio, — jis 
žvelgė į realybę ir laikė ją sapnu. Matė keistą įvairiaspalvį 
medį, apkibusį geltonais vaisiais ir sidabriniais lopais. Apie 
jo indigo spalvos kamieną buvo apsivijęs mažas drakonas 
raudono aukso žvynais. Pamažu Rensomas suvokė, kad tai 
hesperidžių sodas. „Tai pats vaizdingiausias iš visų mano 
sapnų“, — pagalvojo. Vėliau vis dėlto suprato, kad jau yra 
pabudęs, tačiau vis dar gulėjo nejudėdamas ir mėgavosi ne- 
įprasta, į ekstazę panašia ramybe, kuri, rodos, tvyrojo ir pra- 
budus, ir ką tik išskridusiame sapne. Prisiminė, kaip visai į 
šį nepanašiame pasaulyje — Malakandroje, kuri dabar atrodė 
archajiška ir šalta, — buvo sutikęs kiklopų prototipą — milži- 
ną, gyvenantį urve, piemenį. Nejau visi Žemės mitų per- 
sonažai išbarstyti po kitus pasaulius realiu pavidalu? Vė- 
liau atklydo mintis: „Esi nepažįstamoje planetoje, nuogas ir 
vienas, o tas žvėris gali būti pavojingas.“ Bet neišsigando. 
Žinojo, kad Žemės gyvūnų žiaurumas yra kosmoso dėsnių 
išimtis, be to, buvo sutikęs keistesnių už šį padarų, kurie 
pasirodė besą malonūs ir draugiški. Bet dėl visa ko gulėjo 
ramiai ir stebėjo jį. Tai buvo driežo pavidalo padaras danty- 
ta nugara, maždaug senbernaro dydžio. Atsimerkęs. 
Netrukus Rensomas išdrįso krustelėti pasirėmęs alkūne. 
Padaras atsisuko. Sala dabar buvo visiškai lygi. Rensomas 
atsisėdo ir pro medžių kamienus pamatė, kad bangos nuri- 
musios. Jūra atrodė lygi lyg auksuotas stiklas. Jis vėl atkrei- 

pė dėmesį į drakoną. Ar tai galėtų būti protingas padaras — 
hnau, kaip pasakytų Malakandroje, toks, su kokiais susitikti 
jis čia ir atsiųstas? Nors toks ir neatrodė, pamėginti vertėjo. 
Tardamas pirmąjį sakinį senąja soliarine kalba Rensomas 
neatpažino savo balso. 

— Svetimšali, — pasakė jis, - Maleldilo tarnai atsiuntė 
mane per dangų į tavo pasaulį. Ar tu manęs laukei? 

Padaras labai įdėmiai ir turbūt išmintingai spoksojo į jį. 
Tada pirmąsyk užsimerkė. Tokia pradžia nesuteikė daug 
vilties. Rensomas nusprendė atsistoti. Drakonas vėl atsi- 
merkė. Rensomas stovėjo ir žiūrėjo neapsispręsdamas, kaip 
jam elgtis, buvo galima suskaičiuoti iki dvidešimties. Tada 
pamatė, kad drakonas rangosi nuo medžio. Didžiulėmis 
valios pastangomis prisivertė likti vietoje — ar tas padaras 
protingas, ar ne, pasprukti vis vien vargu ar būtų pavykę. 
Atsiskyręs nuo medžio jis pasipurtė ir išskleidė du blizgan- 
čius melsvo aukso sparnus, kiek panašius į šikšnosparnio. 
Tada vėl juos suglaudė ir, dar kiek paspoksojęs į Rensomą, 
vilkdamas pilvą nurėpliojo į salos pakraštį, o ten pamerkė 
ilgą metalu blizgantį snukį į vandenį. Atsigėręs užvertė gal- 
vą ir keistai kvarkčiodamas subliuvo, tiesa, gana muzikaliai. 
Tada atsisuko, dar kartą pažvelgė į Rensomą ir ėmė artintis. 
„Tikra beprotybė šito laukti“, — šnabždėjo žemiška logika, 
bet Rensomas sukando dantis ir stovėjo. Padaras atropojė 
visai arti ir šaltu snukiu ėmė baksnoti Rensomui kojas. Šis 
visiškai suglumo. Ar tas padaras protingas ir toks jo kalbė- 
jimo būdas? Ar jis neprotingas, bet draugiškas, o jei taip, 
tai kaip reikėtų jam atsakyti? Vargu ar pavyktų paglostyti 
žvynuotą būtybę! O gal jis tiesiog kasosi? Tą akimirką, ga- 
lutinai įtikindamas Rensomą, kad tėra paprastas gyvūnas, 
padaras, rodos, visiškai jį užmiršo, nusisuko ir ėmė godžiai 
šlemšti žolynus. Jausdamas, kad jo savigarba nenukentėjo, 


Rensomas taip pat nusisuko ir nuėjo miško link. 

Netoliese stovėjo medžiai, aplipę vaisiais, kokius jis vakar 
ragavo, bet jo dėmesį patraukė keistas reiškinys kiek toliau. 
Lyg kas kibirkščiuotų pilkšvai žalsvos lapijos tankumyne. 
Pirmasis akies krašteliu pagautas įspūdis buvo toks, lyg 
matytų saulę atsispindint šiltnamio stoge. Bet ir dabar, kai 
žiūrėjo tiesiai, išliko įspūdis, kad ten stiklas, tačiau tas sti- 
klas nuolat judėjo. Šviesa nuo jo atsispindėjo besikaitalio- 
dama, trūkčiodama. Kai žengė pirmyn ketindamas atidžiau 
patyrinėti šį reiškinį, kažkas prisilietė prie jo kairės kojos 
ir šiek tiek išgąsdino. Tai buvo drakonas. Jis vėl baksnojo 
snukiu ir uostinėjo. Rensomas paspartino žingsnį. Žvėris 
irgi. Rensomas sustojo, žvėris taip pat. Kai jis vėl ryžosi 
eiti, padaras laikėsi taip arti, kad šonu lietė Rensomo šlau- 
nį, o ant pėdos kartais nusileisdavo sunki šalta letena. Šiam 
tokia padėtis nelabai patiko ir jis jau ėmė rimtai svarsty- 
ti, kaip čia padarius tam galą, bet dėmesį staiga patraukė 
kitas dalykas. Čia pat, virš galvos, nuo vamzdžio pavidalo 
pūkuotos šakos sviro didžiulis apvalus daiktas — švytintis ir 
beveik perregimas. Vienur jame atsispindėjo šviesa, kitur 
buvo vaivorykštę primenančių spalvų. Štai ir paaiškinimas, 
iš kur miške tas stiklo švytėjimas. Aplink buvo daugybė šių 
mirgančių rutulių. Rensomas ėmėsi atidžiai apžiūrinėti ar- 
timiausią. Iš pradžių atrodė, kad jis juda, vėliau — kad ne. 
Skatinamas natūralaus smalsumo ištiesė ranką norėdamas 
paliesti jį. Tučtuojau galvą, pečius ir veidą užpylė (kaip at- 
rodė šiame šiltame pasaulyje) ledinė liūtis, o šnerves pri- 
pildė aštrus, dilgsintis, nuostabus aromatas, kuris priminė 
Popo eilutę „numirti nuo rožės svaiginančio kvapo“. Kūną 
užplūdo tokia gaiva, kad jam pasirodė, jog iki šios akimirkos 
dar nebuvo iš tiesų pabudęs. Kai atmerkė akis, — nejučia 
buvo užsimerkęs iš netikėtumo, — aplink visos spalvos atro- 
dė paryškėjusios, net praskaidrėjusi viso pasaulio blausuma. 


Rensomas juo vėl susižavėjo, tarsi pirmąkart būtų pamatęs. 

Auksinis žvėris greta nebeatrodė nei įkyrus, nei pavojingas. 
Jei nuogas žmogus ir išmintingas drakonas išties yra vienin- 
teliai šio plūduriuojančio rojaus gyventojai, tai viskas taip ir 
turi būti, šią akimirką Rensomas pasijuto ne nuotykių ieš- 
kotoju, o labai seno mito personažu. Šiame nežemiškame 
siužete, rodės, pakanka vaidinti save. 

Vėl atsisuko į medį. Jį apliejusio daikto nebebuvo. Jam 
dingus šaka ar vamzdelis dabar baigėsi kiek vibruojančia 
anga, kurioje dar kabėjo skaidraus skysčio lašelis. Renso- 
mas sumišęs apsižvalgė. Giraitė tebežaižaravo nuo spin- 
dinčių vaisių, tačiau dabar jis jau pastebėjo lėtą nuolatinį 
judėjimą. O po akimirkos susigaudė, kas vyksta. Blizgan- 
tys rutuliai palengva pūtėsi ir visi, pasiekę tam tikrą dydį, 
silpnai pliaukštelėdami sprogdavo, šitaip sudrėkindami po 
savimi žolę ir paskleisdami greitai išsisklaidantį šaltį bei 
nuostabų aromatą. Iš tiesų tai buvo burbulai, ne vaisiai. 
O medžiai (davė jiems vardą tą pat akimirką) buvo burbuli- 
niai medžiai. Jie, matyt, siurbia iš okeano vandenį ir išmeta 
jį šitokia forma, tiktai papildytą kažkokiais komponentais. 
Rensomas prisėdo pasigėrėti reginiu. Dabar, kai sužinojo 
paslaptį, suprato, kodėl ši giraitė taip skyrėsi nuo kitų salos 
vietų. Sutelkus dėmesį į vieną vietą buvo matyti, kad bur- 
bulas pasirodo iš šakos kaip paprastas žirnio dydžio lašas, 
tada išsipučia ir sprogsta, tačiau bandydamas apžvelgti visą 
giraitę Rensomas tegalėjo pastebėti vien nuolatinį šviesos 
mirgėjimą, pajusti vos girdimą Perelandros tylos drums- 
timą, nuostabią oro vėsą ir gaivų aromatą. Mūsų pasaulio 
žmogui tai atrodė keisčiau nei pati plaukianti sala ar net be- 
kraštė jūra. Žvelgdamas į puikią virš galvos kabančių bur- 
bulų kekę, Rensomas mąstė, kaip būtų nuostabu pakilti ir 
nerti per daugybę jų, kad pagaliau visu kūnu pajustų stebu- 
klingą gaivą. Tačiau jį sulaikė tas pats jausmas, kuris vakar 


patarė neskinti antrojo vaisiaus. Jis visada nemėgo žmonių, 

kurie reikalauja pakartoti mėgstamą operos ariją. , Tai viską 
gadina“, — aiškindavo. Dabar pamanė, kad šis principas gali 
būti taikomas kur kas plačiau ir turėti didesnę reikšmę. Ar 
tik nebus viso blogio šaknis tas noras imti dar ir dar kartą, 
tarsi gyvenimas būtų juosta, kurią galima persukti iš naujo 
ar net sukti atgal? Ne, aišku, ne, tai tik godumas. Bet net ir 
pinigai galbūt vertinami tik dėl to, kad suteikia apsaugą nuo 
atsitiktinumų, duoda galimybę imti dar ir dar kartą, leidžia 
iš naujo persukti juostą. 

Iš susimąstymo Rensomą pažadino nepatogumą keliantis 
svoris ant kelių. Tai drakonas įsitaisė greta ir padėjo ant jų 
ilgą sunkią galvą. 

— Ar žinai, —- pasakė jam angliškai, - kad esi ypač įkyrus 
padaras? 

Šis nesiteikė nė krustelėti. Rensomas pasvarstė, ar nepa- 
mėginus su juo susitarti gražiuoju. Paglostė ilgą sausą gal- 
vą, tačiau padaras nekreipė dėmesio. Tada ranka nuslydo 
žemiau ir rado minkštesnį paviršių, galbūt plyšį šarvuose. 
Ak... štai kur reikia kasyti. Padaras suniurnėjo ir iškišo ilgą 
pilkai melsvą liežuvį. Tada apsivertė ant nugaros visu gra- 
žumu parodydamas beveik baltą papilvę. Rensomas pakasė 
ir ją. Gudrybė pavyko. Galų gale drakonas užmigo. 

Rensomas pakilo ir burbulinis medis jį tučtuojau apdo- 
vanojo dar viena ledine liūtimi. Nuo jos pajuto tokį jėgų ir 
žvalumo antplūdį, kad pradėjo galvoti apie pusryčius. Buvo 
pamiršęs, kur saloje galima rasti geltonųjų vaisių, o kai pa- 
traukė jų ieškoti, pastebėjo, kad eiti tapo sunkiau. Iš karto 
pamanė, kad burbulų skystis gali turėti kokių nors svaigi- 
namųjų savybių, tačiau apsižvalgęs suprato tikrąją priežastį. 
Lygiame varinių viržių lauke bematant iškilo žema kalva ir 
tuojau pat metėsi artyn. Ir vėl, pakerėtas banguojančios lyg 
vanduo žemės vaizdo, jis prarado pusiausvyrą užmiršęs pri- 


sitaikyti prie šio judėjimo. Atsikėlęs ėjo jau daug atsargiau. 

Abejonių neliko. Kilo bangos. Ten, kur tarp dviejų miškelių 
atsiverdavo vaizdas šio gyvojo plausto pakraščio link, buvo 
matyti neramus vanduo, o plaukus taršė stiprėjantis šiltas 
vėjas. Rensomas pamažu stūmėsi kranto link, bet nepasiekęs 
aptiko keletą krūmų, gausiai aplipusių žaliomis ovaliomis 
uogomis, triskart didesnėmis už migdolo riešutą. Nusiskynė 
vieną ir perlaužė pusiau. Minkštimas buvo sausokas, putnus, 
lyg ir primenantis bananą. Ir valgomas. Uogos nesuteikė to 
stebuklingo beveik nerimą keliančio džiaugsmo kaip gel- 
tonieji vaisiai, greičiau paprastą kramtymo ir sotumo ma- 
lonumą — „ramų tikrumą palaimos blaivios“. Žmogus, bent 
jau toks Žmogus kaip Rensomas, jautėsi dėkingas ir už tai, 
taigi netrukus ir padėkojo. Už geltonuosius vaisius labiau 
būtų tikusi oratorija ar mistinė meditacija. Tačiau ir uogose 
slypėjo netikėtumai. Kartkartėmis jam pakliūdavo uoga ryš- 
kiai raudonu viduriu, nepaprastai nuostabaus skonio, todėl 
norėjosi tokių ieškoti ir vien jas valgyti, bet sulaikė tas pats 
vidinis balsas, prabilęs jau trečiąkart nuo nusileidimo Pere- 
landroje. „O štai Žemėje, - galvojo Rensomas, — jie greitai 
išmoktų veisti šias raudonąsias, ir jos kainuotų gerokai dau- 
giau nei kitos.“ Pinigai, žinoma, suteiktų pagrindo šaukti 
encore* balsu, kurio nebeįmanoma nutildyti. 

Pavalgęs leidosi į salos pakraštį atsigerti, tačiau dar jo 
nepriėjus jau reikėjo kopti. Tą akimirką sala tapo mažu- 
čiu ryškiaspalviu slėniu tarp dviejų žalio vandens kalnų, ir 
atsigulęs ant pilvo Rensomas pasijuto be galo keistai ger- 
damas iš jūros, iškilusios aukščiau už krantą. Paskui atsisė- 
do ir nuleido kojas per kraštą tarp raudonųjų žolių, kurios 
juosė šią mažą šalį. Sąmonėje į svarbiausią vietą pamažu 
kilo vienatvė. Kam jį čia atsiuntė? Į galvą atklydo fantastiš- 
kas spėjimas, kad nuo pat pradžios šis tuščias pasaulis laukė 
jo — pirmojo gyventojo, kad jis išrinktas būti čia įkūrėju ir 


* Dar (pranc.). 

pradininku. Tačiau buvo keista, kad absoliuti vienatvė visą 
tą laiką nekankino jo taip, kaip tą vieną naktį Malakandroje. 
Tikriausiai todėl, pamanė, kad į Marsą jį nusviedė atsitikti- 
numas, arba tai, ką tada palaikė atsitiktinumu, o šįkart vis- 
kas buvo kitaip. Čia jis nebuvo atskirtas, nebuvo paliktas. 

Mažutei šaliai kylant ir leidžiantis lygiais blausiai švytin- 
čio vandens kalnais, netoliese Rensomas matydavo kitas sa- 
las. Jų spalvų gama įvairavo labiau, nei galima įsivaizduoti. 
Nuostabu buvo matyti šiuos didelius žemės lopinius, o gal 
kilimus, supantis aplink tarsi jachtas uoste audringą die- 
ną — medžiai tarsi stiebai pakrypdavo vis kitu kampu. Nuos- 
tabu buvo stebėti, kaip iš už bangos keteros pasirodo koks 
nors ryškiai žalio ar tamsiai raudono aksomo kraštas ir ima 
lėtai šliaužti žemyn, nuostabu sėdėti ir laukti, kol visa šalis 
išsiskleidžia priešingos bangos šlaite, o tada neskubant ją 
apžiūrinėti. Kartais kuris nors kilimas atsidurdavo gretimos 
bangos šlaite visai arti, ir tarp dviejų salų likdavo tiktai siau- 
ras vandens ruoželis, tuomet akimirką pasivaidendavo, kad 
čia Žemė. Lyg būtų miškingame slėnyje prie siauro upelio. 
Tačiau šis upelis tučtuojau iškrėsdavo neįmanoma. Jis šau- 
davo į viršų ir žemė abipus jo imdavo svirti žemyn, kol pusė 
peizažo atsidurdavo už keteros, o matomoji dalis pakibda- 
vo danguje lyg milžiniška žalsvai auksinė siena, pasirengu- 
si užgriūti tavąją žemę, kuri įdubdavo ir traukdavosi atgal, 
mesdavosi ant kitos bangos ir vėl išsigaubdavo. 

Staiga jis krūptelėjo nuo dūzgiančio, džerškančio garso. 
Akimirką pasivaideno, kad jis Europoje ir žemai virš gal- 
vos praskrido lėktuvas. Bet netrukus atpažino savo draugą 
drakoną. Su ilga besirangančia uodega jis atrodė lyg skren- 
dantis kirminas ir taikėsi į salą, plūduriuojančią maždaug už 
pusės mylios. Akimis sekdamas jo kursą Rensomas pastebė- 
jo dvi ilgas virtines sparnuotų padarų artėjant į tą pačią salą 


iš abiejų pusių, auksinio dangaus fone jie atrodė tamsūs. 

Tačiau ten buvo ne sparnuoti ropliai. Atidžiau įsižiūrėjęs 
nusprendė, kad tai paukščiai, ir netrukus pasikeitusio vėjo 
gūsio atneštas skambus čiauškėjimas patvirtino šį spėjimą. 
Paukščiai, matyt, truputį didesni už gulbes. Buvo keista, 
kad jie artinasi prie tos pačios salos, į kurią taiko ir drakonas, 
apėmė neaiški laukimo nuojauta. Netrukus ji dar sustiprėjo, 
nes kiek arčiau vandenyje pastebėjo putas ir kažkokį judėji- 
mą, taip pat krypstantį tos pačios salos link. Tarsi nedidelė 
taisyklingai išsidėsčiusi flotilė. Rensomas atsistojo. Viskas 
pradingo už iškilusios bangos. Bet po akimirkos vėl pasiro- 
dė žemai žemai apačioje. Kažkokie sidabraspalviai objektai, 
gyvai spurdantys ir šokčiojantys... Vėl pradingo, prakeiki- 
mas. Nelauktai jie įgavo nepaprastą svarbą šiame įvykiais 
nelepinančiame pasaulyje. A... Žuvys, be jokios abejonės! 
Labai stambios, aptakios, delfinų pavidalo žuvys, kai kurios 
purškia pro snukį visomis vaivorykštės spalvomis žaižaruo- 
jančius fontanus, išsirikiavusios dviem ilgomis linijomis ir 
viena priekyje. Ši vedlė buvo ne tokia kaip kitos, ant nu- 
garos ji turėjo kažkokį gūbrį ar ataugą. Jei tik būtų galima 
atidžiau pažiūrėti ilgiau nei penkiasdešimt sekundžių. Jos 
jau prie pat tos salos ir paukščiai leidžiasi jų pasitikti. Štai 
ir vėl vedlė su ta kupra. Viena pašėlusi nuostabos akimir- 
ka ir Rensomas jau mojavo rankomis, šaukė kiek plaučiai 
nešė, balansuodamas ant paties salos pakraščio. Nes tą pat 
akimirką, kai žuvis vedlė pasiekė salą ir ši iškilo ant ban- 
gos keteros dangaus fone, žuvies nugaros atauga išryškėjo ir 
neabejotinai tapo nepriekaištingu žmogaus siluetu — žmo- 
gus išlipo ant kranto, atsisukęs nežymiai linktelėjo žuviai 
ir pranyko visai salai pasislėpus už didžiulės bangos pečių. 
Besidaužančia širdimi Rensomas laukė, kol ji vėl pasirodys. 
Šįkart bangos šlaite. Žmogaus figūros nebeįžiūrėjo. Nuvė- 
rė artimas nusivylimui jausmas. Bet staiga vėl jį pastebė- 


jo - mažutį tamsų šešėlį, lėtai judantį mėlynų augalų fone. 

Rensomas gestikuliavo, mojavo ir šaukė, kol užkimo, bet 
anas nekreipė jokio dėmesio. Vis pamesdavo jį iš akių. Net 
kai pamatydavo, kartais suabejodavo, ar tai nebus optinė 
apgaulė, atsitiktinis šešėlių žaismas lapijoje, kurį tik karšto 
troškimo veikiamas vis palaiko žmogaus pavidalu. Tačiau 
nespėjus nusivilti siluetas vis išryškėdavo. Tiktai akys pa- 
mažu ėmė ilsti, ir jis žinojo, kad kuo atidžiau žvelgs, tuo 
prasčiau matys. Tačiau vis vien nesiliovė žiūrėjęs. 

Pagaliau įveiktas nuovargio atsisėdo. Vienatvė, iki šios 
akimirkos tik vos juntama, dabar tapo siaubinga. Nesinorėjo 
nė pagalvoti apie tokią būseną. Atimk šį vieną žmogaus si- 
luetą, ir visas džiaugsmingas aplinkos puošnumas pradings, 
visas nuostabusis pasaulis virs košmaru, siaubingais spąstais 
ar kalėjimo vienute. Šmėstelėjo įtarimas, kad tai galbūt jau 
haliucinacijų pradžia. Staiga pamatė save, amžinai vienišą 
šioje klaikioje saloje, pajuto amžiną vienumą, kurioje iškyla 
žmogiškų būtybių šešėliai, jie artėja šypsodamiesi ir ties- 
dami jam rankas, bet pamėginus prieiti pranyksta. Padėjęs 
galvą ant sulenktų kelių jis sukando dantis ir pabandė nu- 
rimti. Iš pradžių tik sėdėjo klausydamasis savo kvėpavimo ir 
skaičiuodamas širdies dūžius, bet pabandė dar kartą ir jam 
netrukus pavyko. Tuomet kaip apreiškimas nušvito paprasta 
mintis, kad jei jis nori patraukti šio į žmogų panašaus pa- 
daro dėmesį, tai turi palaukti, kol jo sala iškils ant bangos 
keteros, ir tada atsistoti taip, kad anas pamatytų jį aiškiai, 
dangaus fone. 

Tris kartus, sulaukęs, kol krantas, ant kurio sėdėjo, pakils 
į bangos viršūnė, jis atsistodavo ir gestikuliuodavo linguo- 
damas kartu su keistąja žeme. Ketvirtą kartą pavyko. Gre- 
tima sala akimirką atsidūrė apačioje lyg slėnis. Maža tamsi 
figūrėlė aiškiai atšlijo atgal. Tada atsiskyrė nuo klaidinančio 
žalsvo augmenijos fono ir pasileido bėgti artyn, tai yra link 


artimiausio savo salos kranto, per oranžinę pievą. Bėgo len- 

gvai, rodėsi, jo visai netrikdo banguojantis salos paviršius. 
Tada Rensomo sala ūžtelėjo žemyn ir tolyn, o tarp dviejų 
zemės lopinėlių iškilo didžiulė vandens siena atitverdama 
juos vieną nuo kito. Dar akimirka, ir iš slėnio, kuriame atsi- 
dūrė, jis pamatė oranžinę šalį leidžiantis lyg gyvą šlaitą kiek 
išlinkusiu bangos paviršiumi aukštai virš galvos. Būtybė vis 
dar bėgo. Abi salas teskyrė gal tik trisdešimt pėdų vandens, 
o būtybė nuo Rensomo buvo mažiau nei už šimto pėdų. 
Dabar jau buvo matyti, kad tai ne vien panašus į žmogų pa- 
vidalas, o tikras žmogus — žalias žmogus oranžinėje pievoje, 
tamsiai žalias, kokie būna kai kurie laumžirgiai, grakščiai ir 
labai greitai bėgantis jo link. Tada jūra pakėlė jo salą ir Ža- 
liasis žmogus pavirto į striuką figūrėlę, tarsi būtų aktorius, 
matomas iš viršutinio teatro balkono. Rensomas stovėjo pa- 
linkęs prie paties bedugnės krašto ir šaukė. Žaliasis žmogus 
pažvelgė aukštyn. Jis, matyt, irgi šaukė, pridėjęs prie bur- 
nos delnus, bet balsą nustelbė jūros riaumojimas, o po aki- 
mirkos Rensomo sala nugrimzdo į tarpeklį ir priešais iškilo 
aukšta žalia jūros ketera. Tai siutino. Kankino baimė, kad 
atstumas tarp salų gali padidėti. Ačiū Dievui, oranžinė sala 
pasirodė iš už keteros ir ėmė leistis žemyn. O štai ir nepa- 
žįstamasis, prie pat kranto, dabar jau visiškai arti. Vieną aki- 
mirksnį svetimos akys žvelgė į jį kupinos džiaugsmo ir mei- 
lės. Paskui veidas persimainė: juo perbėgo lyg nuostabos ar 
nusivylimo šešėlis. Rensomas suprato, kad buvo palaikytas 
kažkuo kitu, ir pats gerokai nusivylė. Ne jam buvo skirti tie 
mostai, tie šauksmai, ne dėl jo tas žaliasis žmogus taip bėgo 
kranto link. Be to, ten buvo visai ne vyras, o moteris. 
Sunku pasakyti, kodėl šitai jį taip nustebino. Žinoda- 
mas, kad tai žmogus, galėjai tikėtis pamatyti moterį lygiai 
tiek pat kiek ir vyrą. Tačiau Rensomas tiesiog apstulbo ir 
tik tada, kai abi salos ėmė leistis skirtingais bangos šlaitais, 


susiprotėjo, kad nieko jai nepasakė, vien spoksojo išpūtęs 

akis kaip kvailys. O dabar, kai jos nebematė, pajuto šėlstant 
galvoje tūkstančius klausimų. Ar jis čia ir atsiųstas susitikti 
su ja? Laukė stebuklų, stebuklams buvo pasirengęs, tačiau 
tikrai nesitikėjo pamatyti iš žalio brangakmenio iškaltos gy- 
vos dievaitės. Tada staiga dingtelėjo, kad moterį supo keista 
draugija. Aplink ją lyg krūmai aplink jauną medelį knibž- 
dėjo žvėrys ir paukščiai: ugniaspalviai ir didžiuliai karvelio 
spalvos paukščiai, ir drakonai, ir žiurkės dydžio į bebrus pa- 
našūs padarai, ir ryškiaspalvės žuvys prie jos kojų jūroje. Ar 
tai tik pasivaideno? Gal jau prasidėjo haliucinacijos, kurių 
jis taip bijo? O gal čia įsikūnijęs dar vienas mitas — baisus 
mitas apie Kirkę arba Alčiną? O jos veido išraiška... Ką gi ji 
tikėjosi sutikti, kad taip nusivylė pamačiusi jį? 

Vėl išniro ana sala. Ne, akys jo neapgavo. Moterį išties 
supo gyvūnai, gretomis po dešimt ar dvidešimt, visi žvel- 
gia į ją, dauguma nejuda, tačiau kai kurie atsargiai ir tyliai 
lyg ceremonijoje ieškosi vietos. Ilgas paukščių eiles kas aki- 
mirką papildo naujai nusileidžiantys. Iš burbulinių medžių 
miško atkrypuoja dar pustuzinis panašių į ilgas trumpako- 
jes kiaulaites padarų — tikri kiaulių pasaulio taksai. Aplink 
šokinėja mažučiai varlių pavidalo žvėriukai, kaip tie, kurie 
krito su lietumi, kartais iššokdami jai virš galvos, kartais 
nusileisdami ant pečių, tokie ryškiaspalviai, kad iš pradžių 
palaikė juos mažais paukštukais. O vidury stovi ji ir žiūri 
plačiai atmerktomis akimis, tiesi, rankos nuleistos, žvilgs- 
nis vienodas, be baimės ir nereiškiantis nieko. Rensomas 
nusprendė prabilti senąja soliarine kalba. „Esu iš kito pa-- 
saulio“, — pradėjo jis ir užsikirto. Žalioji Moteris padarė tai, 
kam jis visai nebuvo pasirengęs. Ji pakėlė ranką ir parodė 
į jį, ne grasindama, bet tarsi kviesdama kitus padarus pa- 
žvelgti. Jos veidas ir vėl persimainė, akimirką atrodė, kad 
pravirks. Tačiau ji prapliupo juoktis — kvatojosi ir kvatojosi, 
kol visas kūnas ėmė kretėti, perlinko beveik dvilinka, atsi- 

rėmė rankomis į kelius ir vis juokėsi kartais parodydama į 
jį. Gyvūnai, kaip ir mūsų šunes panašiomis aplinkybėmis, 
numanė, kad vyksta kažkokia linksmybė, ir prasidėjo keis- 
čiausia strapinėjimo, plasnojimo sparnais, prunkščiojimo ir 
stovėjimo ant užpakalinių kojų paroda. O Žalioji Moteris 
vis juokėsi, kol dar viena banga juos išskyrė. 

Rensomas sustingo lyg perkūno trenktas. Ar eldilai at- 
siuntė jį susitikti su kvaišele? Ar piktos dvasios iš jo pasi- 
tyčiojo? O gal pagaliau tai išties tik haliucinacija? Nes kaip 
tik taip jos, ko gero, įpratusios elgtis. Paskui jam į galvą 
atėjo mintis, kuri man ar jums tikriausiai būtų atėjusi daug 
vėliau. Galbūt ne ji kvaištelėjusi, o jis pats juokingas. Žvilg- 
telėjo žemyn į save. Reginys išties buvo keistas — viena koja 
rudai raudona tarsi Ticiano satyro šonai, o kita baltut bal- 
tutėlė lyg raupsuotojo. Kiek galėjo pasiekti žvilgsnis, visas 
kūnas buvo dvispalvis — natūralus kelionės atsukus vieną 
šoną į saulę padarinys. Ar tai ir buvo juokinga? Jis truputį 
pyktelėjo ant būtybės, kuri galėjo paversti niekais dviejų 
pasaulių susitikimą juokdamasi iš tokios smulkmenos. Bet 
paskui šyptelėjo iš taip nevykusiai Perelandroje prasidėjusio 
savo kelio. Buvo pasirengęs pavojams, tačiau tapti iš pradžių 
nusivylimo, o vėliau pajuokos objektu... Ei! Štai ir vėl Mo- 
teris savo saloje. 

Jau atsigavusi nuo juoko priepuolio sėdi ant salos kranto 
tabaluodama kojomis jūroje ir beveik nesąmoningai glosto 
į gazelę panašų žvėrį, kuris pakišo jai po ranka savo minkš- 
tą snukutį. Buvo sunku patikėti, kad ji kada nors juokėsi 
ar darė kažką kita, ne tik sėdėjo ant plaukiojančios salos 
kranto. Rensomas niekad nebuvo matęs tokio ramaus ir to- 
kio nežemiško veido, nors visi jo bruožai atrodė visiškai 
žmogiški. Tik daug vėliau suprato, kad jos veidas atrodo 
nežemiškai, nes jame visiškai nėra liūdesio, kuriuo, kad ir 


kaip silpnai, būna paženklinti visi gilia rimtimi dvelkiantys 

Žemės žmonių veidai. Tai buvo ramybė, kurios niekada ne- 
drumstė jokios audros. Tai galėjo būti silpnaprotystė, galėjo 
būti nemirtingumas ar kažkokia kita minties būsena, kuriai 
žemiška patirtis negalėjo rasti paaiškinimo. Apėmė keistas, 
beveik šiurpus jausmas. Kitados archajiškoje Malakandros 
planetoje jis buvo sutikęs būtybių, kurių pavidalas netu- 
rėjo jokio panašumo į žmogišką, bet artimiau susipažinus 
jie pasirodė besą protingi ir draugiški. Po svetima išore jis 
atrado artimą sielą. Ar dabar neatsitiks atvirkščiai? Jis stai- 
ga suprato, kad žodis „žmogiškas“ reiškia daugiau nei vien 
kūno formą ir net daugiau nei intelektą. Jis reiškia tą kraujo 
ir patirties bendrumą, kuris vienija visus Žemės vyrus ir 
moteris. Tačiau ši būtybė buvo visiškai jam svetima ir net 
painiausiame genealogijos medyje nebūtų galima nustatyti 
jokio juos jungiančio ryšio. Šiuo požiūriu jos gyslose ne- 
buvo nė lašelio žmogiško kraujo. Visata juos abu sukūrė 
visiškai nepriklausomai. 

Visos šios mintys pralėkė labai greitai, o netrukus Ren- 
somas pastebėjo, kad pakito šviesa. Iš pradžių jis net pama- 
nė, kad žalioji būtybė virsta į melsvą ir sušvinta elektriniu 
spindesiu. Bet apsidairęs pamatė visą gamtovaizdį liepsno- 
jant mėliu bei purpuru — ir tą pat akimirką pastebėjo, kad 
abi salos jau nebe taip arti viena kitos. Žvilgtelėjo į dangų. 
Visur liepsnojo spalvingi trumpo vakaro gaisai. Po keleto 
minučių atslinks aklina tamsa... O salos tolsta. Lėtai rinkda- 
mas žodžius jis sušuko ta senovine kalba: 

— Aš esu svetimšalis. Atėjau su taika. Ar galiu atplaukti į 
tavąją žemę? 

Moteris smalsiai žvilgtelėjo į jį. 

— Kas yra „taika“? — paklausė ji. 

Rensomas beveik trypčiojo iš nekantrumo. Jau buvo ge- 
rokai tamsiau ir atstumas tarp salų, be jokios abejonės, di- 


dėjo. Bet nespėjus nieko atsakyti juos vėl išskyrė iškilusi 

banga, ir kai ji pakibo virš galvos saulėlydžio šviesoje švy- 
tėdama purpuru, Rensomas pastebėjo, koks tamsus tapo 
dangus už jos. Jau beveik prieblandoje, pats būdamas ant 
keteros, pamatė kitą salą Žemai apačioje. Puolė į vandenį. 
Keletą sekundžių buvo sunku atsistumti nuo kranto. Paga- 
liau, rodos, pavyko. Akimirka kita įnirtingų grumtynių su 
salą supančiomis raudonosiomis žolėmis, štai jis jau laisvas, 
jau ryžtingai plaukia — ir staiga plaukia aklinoje tamsoje. 
Pamažu apėmė baimė, kad nesugebės rasti tos kitos salos 
ir vargu ar išvis pavyks aptikti bent kokią salą. Nuolatinis 
stiprus supimas niekais vertė miglotą krypties nuojautą. Jau 
pradėjo baimintis ir dėl savo gyvybės. Juk jau tiek laiko pra- 
leido vandenyje, ta sala gal jau seniausiai liko kažkur šone. 
Bandė pakeisti kursą, suabejojo, ar tai protingas sprendi- 
mas, ryžosi grįžti į senąjį ir taip susipainiojo, kad prarado 
paskutinius krypties nuovokos likučius. Įtikinėjo save ne- 
pamesti galvos. Pradėjo justi nuovargį. Visai liovėsi ieškojęs 
krypties. Jau nebesuvokė, ar ilgai šitaip plaukia, tik staiga 
pajuto žoles braukiant per šoną. Griebė jas ir trūktelėjo. Iš 
tamsos atsklido nuostabūs vaisių ir gėlių kvapai. Geliančio- 
mis rankomis trūktelėjo dar stipriau. Pagaliau dusdamas ir 
drebėdamas susirangė ant sauso, kvapnaus, vilnijančio salos 


paviršiaus. 


Rensomas tikriausiai užmigo tuojau pat, kai tik išsiropštė į 
krantą, nes nebeprisimena nieko iki pat tos akimirkos, kai 
į sapną įsiveržė paukščio giesmė. Atsimerkęs išties pamatė 
paukštį — tarsi miniatiūrinį gandrą, giedantį kanarėlės balsu. 
Aplink karaliavo jauki Perelandros diena, o širdyje —- nepa- 
prasto nuotykio nuojauta. Nedelsdamas atsisėdo, o netru- 
kus pašoko ant kojų. Kiek pasirąžė ir apsidairė. Buvo atsi- 
dūręs ne oranžinėje saloje, o toje pačioje, kurioje svečiavosi 
nuo pat atvykimo. Jūra buvo visiškai rami, todėl lengvai 
nusigavo prie kranto. Čia jis apstulbęs sustojo. Žaliosios 
Moters sala plūduriavo visai greta, atskirta gal tiktai penkių 
pėdų vandens juostos. O visas pasaulis pasikeitęs. Niekur 
nebuvo matyti atviros jūros — visur, kiek akys užmato, ply- 
tėjo miškeliais nusėtos lygumos. Gal dešimt ar dvylika salų 
buvo susispietusios ir sudarė laikiną žemyną. O tenai, tarsi 
už upokšnio, vaikštinėjo pati Moteris ir kažką pynė iš tam- 
siai mėlynų gėlių. Nulenkusi galvą ji sau tyliai niūniavo, 
tačiau Rensomui šūktelėjus nutilo, atsisuko ir pažvelgė jam 
tiesiai į veidą. 

— Vakar aš buvau jauna... — prabilo ji, tačiau Rensomas 
neišgirdo kitų žodžių. 

Dabar, kai susitikimas iš tiesų įvyko, jis buvo tiesiog su- 
krėstas. Neturėtumėte šioje vietoje klaidingai suprasti pasa- 
kojimo. Jį sutrikdė ne tai, kad moteris, kaip ir jis pats, buvo 
visiškai nuoga. Jo neslėgė nei varžymasis, nei geismas, o jei 


kiek ir gėdijosi savo kūno, tai ši gėda neturėjo nieko bendra 

su lyčių skirtumu, jis tiesiog, žinojo savo kūną esant šiek tiek 
bjaurų ir šiek tiek juokingą. Jos odos spalva taip pat nekėlė 
pasibjaurėjimo. Žalia spalva tiko jos pačios pasaulyje, čia ji 
atrodė nuostabiai, bjaurus greičiau buvo jo paties ryškus įde- 
gis ir blyški baltuma. Šiaip ar taip, Rensomas nepaprastai su- 
triko. Todėl turėjo paprašyti, kad ji pakartotų savo žodžius. 

— Vakar aš buvau jauna, — tarė ji. —- Kai iš tavęs juokiausi. 
Dabar žinau, kad tavo pasaulio žmonės nemėgsta, kai iš jų 
juokiasi. 

— Sakai, buvai jauna? 

— Taip. 

— Ar šiandien jau nebesi? 

Valandėlę ji mąstė taip susikaupusi, kad iš rankų iškrito 
pamirštos gėlės. | 

— Dabar suprantu, — pasakė netrukus. - Keista sakyti, kad 
esi jauna, tuo pat metu, kai kalbi. Tačiau rytoj jau būsiu šiek 
tiek pasenusi. Tada sakysiu, kad šiandien buvau jauna. Tu 
teisus. Tu kalbi didžiai išmintingai, Keršasis Žmogau. 

— Kodėl? 

— Jei žvelgi laiko linija atgal ir pirmyn, matai, kad vie- 
naip atrodo artėjanti diena, ta pati diena atrodo jau visai 
kitaip, kai joje gyveni, ir dar kitaip, kai ji jau praėjusi. Tarsi 
bangos. 

— Tačiau nuo vakar tu labai nedaug tepasenai. 

— Kaip tu sužinojai? 

— Na, - atsakė Rensomas, — naktis nėra labai ilgas laikas. 

Ji vėl pagalvojo ir staiga prakalbo nušvitusiu veidu: 

— Dabar suprantu. Tu manai, kad visas laikas vienodas. 
Naktis lygi nakčiai, nesvarbu, ką per tą laiką veiktum, kaip 
nuo šio medžio iki ano visada tiek pat žingsnių, nesvarbu, 
ar lėtai eisi, ar greitai. Galbūt tai tiesa. Tačiau bangos ne 
visada ateina vienodu atstumu. Matau, kad atvykai iš išmin- 
tingo pasaulio... Jeigu tai išmintis. Niekada nesu to dariu- 

si — tarsi Žengčiau greta gyvenimo ir lyg negyva stebėčiau 
save gyvenančią. Keršasis, ar tavo pasaulyje visi taip daro? 

— Ką tu žinai apie kitus pasaulius? — paklausė Rensomas. 

— Štai ką žinau. Virš pasaulio stogo visur plyti Dangaus 
Gelmės, aukštumos. O žemuma iš tiesų nėra išsiskleidusi 
taip, kaip atrodo, - ji mostelėjo ranka aplink. — Ji suvyniota 
mažais rutulėliais, tarsi maži žemumų grumsteliai plauktų 
aukštumose. Seniausiuose ir didingiausiuose iš jų yra to, apie 
ką mes nieko negirdėjome, ko niekada nematėme ir ko visai 
negalėtume suprasti. Tačiau jaunesniuosiuose Maleldilas iš- 
augino tokias būtybes kaip mes, kurios kvėpuoja ir gimsta. 

— Kaip tu visa tai sužinojai? Šito pasaulio stogas toks tan- 
kus, kad jūs negalite nei pažvelgti pro jį į Dangaus Gelmes, 
nei pamatyti kitus pasaulius. 

Iki šiol jos veidas buvo rimtas. Dabar Moteris suplojo 
delnais ir nusišypsojo taip, kaip Rensomas dar niekad ne- 
buvo matęs šypsantis. Mūsų pasaulyje kartais taip šypsosi 
vaikai, tačiau jos šypsena visai neatrodė vaikiška. 

— O, suprantu, - pasakė. - Jau esu šiek tiek pasenusi. 
Tavo pasaulis yra be stogo. Galite žvelgti į aukštumas ir savo 
akimis regėti Didįjį šokį. Jūs nuolat patiriate šią palaimą ir 
siaubą, nuolat matote tai, kuo mes turime tiktai tikėti. Argi 
ne puikiai Maleldilas sugalvojo? Kai buvau jauna, negalėjau 
įsivaizduoti nieko gražesnio už mano pasaulį. Tačiau Jis įsi- 
vaizdavo visus, ir kiekvieną vis kitaip. 

— Tai mane labiausiai ir stebina, — atsiliepė Rensomas. — Kad 
tu nesi kitokia. Atrodai kaip visos mano padermės moterys. 
Šito aš nesitikėjau. Esu buvęs dar viename pasaulyje, be savo- 
jo. Bet tenai gyvenantys visiškai nepanašūs į tave ar mane. 

— Kodėl tuo stebiesi? 

— Nesuprantu, kaip skirtinguose pasauliuose gali atsiras- 
ti vienodos būtybės. Argi skirtingi medžiai veda vienodus 


vaisius? 

— Tačiau tas kitas pasaulis buvo senesnis už tavąjį, — at- 
sakė ji. 

— Iš kur žinai? — apstulbęs paklausė Rensomas. 

— Maleldilas man sako, - atsiliepė moteris. 

Jai kalbant kažkas aplink pakito, nors skirtumas buvo be- 
veik nesuvokiamas. Šviesa liko blausi, oras švelnus, ir visas 
Rensomo kūnas tebeskendo palaimoje, tačiau sodų pasaulis 
tarsi kažko prisipildė sklidinas, o pečius lyg prislėgė nepa- 
keliama našta, keliai sulinko ir, jei nebūtų atsisėdęs, jis būtų 
susmukęs. 

— Visa tai atplaukia į mano mintis, — toliau kalbėjo ji. — 
Matau didelius gauruotus padarus ir baltus milžinus — kaip 
jie vadinasi? — taip, sornai, ir mėlynas upes. Ak, kaip nuos- 
tabu būtų juos pamatyti savo kūno akimis, paliesti, ypač 
todėl, kad šios padermės jau niekad negrįš. Tiktai senovi- 
niuose pasauliuose jų dar yra likę. 

— Kodėl? - sušnabždėjo Rensomas žvelgdamas į ją iš apa- 
čios viršun. 

— Turėtum žinoti geriau nei aš, — atsakė ji. — Argi ne tavo 
pasaulyje visa tai nutiko? 

— Kas? 

— Maniau, tai tu galėsi man papasakoti, — dabar nustebo 
moteris. 

— Apie ką tu kalbi? 

— Apie tai, kad tavo pasaulyje Maleldilas buvo įgavęs šitą 
pavidalą — tavo ir mano. 

— Tu tai žinai? — netikėdamas savo ausimis paklausė Ren- 
somas. Tie, kas kada nors sapnavo nuostabų sapną, tačiau 
vis vien karštai troško pabusti, supras, kaip jis jautėsi. 

— Taip, žinau. Maleldilas man padėjo pasenti, kol kalbė- 
jomės. 

Jos veide spindėjo tokia išraiška, kad Rensomas negalėjo 
ilgai į jį žiūrėti. Visas šis nuotykis, rodėsi, slysta iš rankų. 

Stojo ilga tyla. Prieš prabildamas jis palinko prie vandens 
ir atsigėrė. 

— O nuostabioji, kodėl sakai, kad tos būtybės negrįš? 

— Nejau esi toks jaunas? — nustebo ji. - Kaipgi jos gali 
grįžti? Argi kuriame nors pasaulyje protas galėtų pasidaryti 
kitokios formos, kai pats mūsų Mylimasis tapo žmogumi? 
Argi nesupranti? Taip visuomet yra. Tarp visų laikų yra lai- 
kas, kuris tampa posūkiu, ir už jo jau visa yra nauja. Laikai 
negrįžta atgal. 

— Argi vienas pasaulis, toks mažas kaip manasis, gali tapti 
posūkiu? 

— Nesuprantu. Posūkis nėra dydžio vardas. 

— Ar tu žinai, — kiek neryžtingai tarė Rensomas, — kodėl 
Jis atėjo į manąjį pasaulį? 

Jau kurį laiką jis nesiryžo pakelti akių aukščiau jos kelių, 
todėl jam atsakė balsas kažkur virš galvos. 

— Taip, — tarė balsas. —- Aš žinau priežastį. Bet ne tą pačią 
priežastį, kurią žinai tu. Jų buvo daugiau nei viena, ir tos, ku- 
rią Žinau, negaliu pasakyti tau, o tu negali pasakyti man kitos. 

— Ir dabar jau visi bus žmonės. 

— Pasakei lyg liūdėdamas. 

— Tikriausiai, — atsakė Rensomas, — supratimo teturiu ne 
daugiau nei gyvūnas. Ir pats nebežinau, ką kalbu. Tačiau aš 
pamilau gauruotąją tautą, kurią sutikau Malakandroje, tame 
senoviniame pasaulyje. Nejaugi jai lemta išnykti? Nejau jie 
tiktai šlamštas Dangaus Gelmėse? 

— Nežinau, kas yra „šlamštas“, — atsakė ji, — nei apie ką tu 
kalbi. Juk nemanai, jog jie blogesni tik todėl, kad istorijoje 
pasirodė anksčiau ir jau nebegrįš? Jie buvo viena istorijos 
dalis, bet ne kuri nors kita. Jie liko aname bangos šlaite, o 
mes esame šiame. Čia viskas nauja. 

Per visą pašnekesį Rensomui buvo sunku nuspręsti, kas iš 


tiesų vienu ar kitu momentu kalba. Galbūt todėl (o galbūt 

ir ne), kad negalėjo ilgai žiūrėti jai į veidą. Dabar jau norėjo 
pokalbį baigti. Jau buvo sotus, tačiau ne ta perkeltine reikš- 
me, kuria mes vartojame šį žodžių junginį norėdami pasa- 
kyti, kad kas nors įgriso, bet tiesiogine. Jautėsi sotus tarsi 
pavalgęs ar išsimiegojęs žmogus. Dar prieš valandą nebūtų 
galėjęs pasakyti šito tiesiai, bet dabar visai paprastai tarė: 

— Nebenoriu daugiau kalbėti. Bet norėčiau ateiti į tavo 
salą, kad galėtume susitikti, kada norėsime. 

— Kurią tu vadini mano sala? 

— Tą, kurioje esi, - atsakė Rensomas. — Kurią gi daugiau? 

— Ateik, — pakvietė ji mostelėdama ranka taip, lyg visas 
pasaulis būtų jos namai, o ji - šeimininkė. 

Rensomas nusliuogė į vandenį ir išsiropštė greta jos. Tada 
kiek nerangiai, kaip ir visi šiuolaikiniai žmonės, nusilenkė 
ir nuėjo artimiausio miško link. Keliai virpėjo, kojas truputį 
gėlė, visą kūną buvo apėmęs keistas fizinis išsekimas. Prisė- 
do valandėlę pailsėti ir tučtuojau užmigo. 

Prabudo žvalus, tačiau jausdamasis nesaugiai. Ne todėl, 
kad atsimerkęs pastebėjo atsidūręs keistoje draugijoje. Prie 
kojų, beje, padėjęs ant jų snukį, viena akimi užmerkta, kita 
atvira gulėjo drakonas. O kai Rensomas kilstelėjo apsižval- 
gyti, prie galvos pamatė ir kitą sargybinį — lyg nedidukę 
kengūrą, tik geltoną. Tai buvo pats geltoniausias padaras, 
kokį tik jam kada teko matyti. Vos krustelėjo, abu žvėrys 
pradėjo jį baksnoti. Ir nepaliko ramybėje, kol pastatė ant 
kojų, bet ir tada leido eiti tik viena kryptimi. Mėginant suk- 
ti į šalį drakonas sunkiu kūnu užtverdavo kelią, o geltona- 
sis žvėriukas šokinėjo aplink palikdamas atvirą tik tą vieną 
kryptį, kuria norėjo jį nuvesti. Rensomas pasidavė jų spau- 
dimui ir leidosi vedamas iš pradžių per aukštų rudų medžių 
mišką, tada per nedidelę laukymę į burbulinių medžių alė- 
ją, o užjos — į ligi juostos išaugusių sidabrinių gėlių laukus. 
Čia pamatė, kad gyvūnai atvedė jį pas savo šeimininkę. Ji 

stovėjo nejudėdama už keleto jardų, bet neatrodė atsipalai- 
davusi, kažkuo buvo užimtos jos mintys, atrodė, net rau- 
menys įtempti. Dabar pirmąkart galėjo ramiai ją apžiūrėti 
pats likdamas nepastebėtas, ir ji pasirodė dar keistesnė nei 
tuomet, kai pirmąsyk ją pamatė. Jai netiko joks žemiškas 
apibūdinimas. Joje susitiko ir mums nesuvokiamu būdu py- 
nėsi priešingybės. Šitai galima iliustruoti nebent tuo, kad 
nei mūsų sakralinis, nei pasaulietinis menas nesugebėtų 
perteikti jos portreto. Jauna, nuostabi, nuoga, nejaučianti 
jokios gėdos — ji atrodė lyg deivė, tačiau žvelgiant į ramų 
ir giedrą veidą be jokių vulgarumo požymių, tarsi prime- 
nantį vėsą ir tylą šventovėje, į kurią užsukome iš įkaitusios 
gatvės, buvo galima palaikyti ją Madona. Rensomą baugino 
iš tų akių sklindanti gili vidinė ramybė, tačiau bet kurią aki- 
mirką ji galėjo prapliupti juoku lyg vaikas, pasileisti bėgti 
lyg Artemidė ar suktis šokio sūkuryje lyg Menadė. O už 
jos tas auksinis, rodos, ranka pasiekiamas dangus. Žvėrys 
nurūko pirmyn jos pasveikinti ir bėgdami per siūruojančią 
pievą išbaidė daugybę varlyčių, į orą pakilo milžiniškų Tyš- 
kiaspalvių rasos lašų debesis. Moteris atsisuko pasveikinti 
besiartinančių gyvūnų. Lyg ir buvo galima laukti žemiškos 
scenos, tačiau tikrovė pasirodė besanti kitokia. Moteris ne- 
buvo panaši nei į žirgu besižavinčią merginą, nei į vaiką, 
žaidžiantį su šuneliu. Jos veide atsispindėjo valdingumas, o 
prisilietimuose slypėjo malonė, su savo garbintojais ji elgėsi 
ne kaip su naminiais gyvūnėliais, bet greičiau kaip su tar- 
nais. Rensomui prisiartinus ji pasilenkusi kažką sušnibždėjo 
į ausį geltonajam žvėreliui, o drakonui šūktelėjo beveik jo 
paties balsu. Gavę palaiminimą abu nukūrė atgal į mišką. 

— Jūsų pasaulio žvėrys atrodo beveik protingi, — nusiste- 
bėjo Rensomas. 

— Mes kasdien padedame jiems po truputį pasenti, — at- 
sakė ji. — Argi ne tam ir skirti žvėrys? 

Rensomas atkreipė dėmesį, kad ji pavartojo žodį mes. 

— Norėjau apie tai su tavimi pakalbėti, - pasakė jis. —- Ma- 
leldilas pasiuntė mane į jūsų pasaulį. Ar žinai kam? 

Ji akimirką sustingo, tarsi klausytųsi, tada atsakė: 

— Ne. 

— Tada vesk mane pas savo tautą, į savo namus. 

— Tautą? Nežinau, apie ką kalbi. 

— Apie tavo gimines - kitus tokius kaip tu. 

— Ar apie Karalių? 

— Taip. Jei jūs turit Karalių, turėčiau stoti prieš jį. 

— Negaliu tavęs nuvesti, — atsakė ji. - Nežinau, kur galė- 
čiau jį rasti. 

— Tada nuvesk į savo namus. 

— Kas yra namai? 

— Vieta, kur žmonės gyvena, kur laiko savo turtą, augina 
vaikus. 

Ji mostelėjo platų mostą ranka. 

— Štai mano namai, — pasakė. 

— Gyveni čia viena? 

— Kas yra viena? 

Rensomas mėgino nuo pradžių: 

— Nuvesk mane ten, kur galėčiau sutikti kitus iš tavo 
genties. 

— Jei tu kalbi apie Karalių, tai jau sakiau, kad nežinau, 
kur jis yra. Prieš daug dienų, kai mes buvome jauni, šoki- 
nėjome iš vienos salos į kitą. Aš buvau vienoje saloje, o jis 
kitoje, bet tada pakilo bangos ir mus išskyrė. 

— Bet ar negali nuvesti manęs pas kitus? Juk Karalius ne- 
gali būti vienintelis. 

— Bet jis yra vienintelis. Argi nežinai? 

— Tačiau turi būti ir kiti — tavo broliai ir seserys, giminės 
ir draugai. 


— Nežinau, ką reiškia tie žodžiai. 

— O kas yra Karalius? — jau prarasdamas viltį dar kartą 
pabandė Rensomas. 

— Jis yra jis pats, Karalius. Kaip galima atsakyti į tokį 
klausimą? 

— Palauk, juk turi būti tavo motina. Ar ji gyva? Kur ji? 
Kada paskutinįkart ją matei? 

— Mano motina? — paklausė Žalioji Moteris žvelgdama į 
jį plačiai atvertomis nuostabos kupinomis akimis. — Apie ką 
tu? Aš esu Motina. 

Rensomui vėl pasirodė, kad kalba ne ji arba ne vien tik 
ji. Jis negirdėjo jokio kito garso, nes jūra ir vėjas buvo nuti- 
lę, tačiau aplink tvyrojo didingos chorinės muzikos iliuzija. 
Grįžo prieš valandėlę jos kvailokų atsakymų išblaškyta pa- 
garbi baimė. 

— Nesuprantu, — tarė jis. 

— Aširgi, — atsakė Moteris. — Tik mano siela šlovina Ma- 
leldilą, kuris iš Dangaus Gelmių nusileidžia į šias žemumas 
ir laimins mane per visus laikus, kurie rieda mūsų link. Jis 
yra stiprus, palaiko mane ir pripildo tuščius pasaulius pui- 
kių kūrinių. 

— Tačiau jeigu tu esi motina, kurgi tavo vaikai? 

— Dar negimė, - atsakė ji. 

— O kas bus jų tėvas? 

— Karalius, kas gi daugiau. 

— O ar Karalius neturi tėvo? 

— Jis yra Vėvas. 

— Tai tu ir jis, — lėtai tarė Rensomas, — esate vieninteliai 
tokie pasaulyje? 

— Žinoma, — atsakė Moteris, bet netrukus jos veidas per- 
simainė. — Ak, kokia aš buvau jauna. Dabar suprantu. Ži- 
nojau, kad tame senoviniame hrosų ir sornų pasaulyje yra 
daug būtybių. Bet pamiršau, kad tavasis pasaulis taip pat 


senesnis už mūsų. Taip ir bus, jūsų dabar irgi daug. O aš 

maniau, kad esate tiktai du, kaip mes. Maniau, kad esi savo 
pasaulio Karalius ir Tėvas. Bet dabar ten tikriausiai jau gy- 
vena vaikų vaikai ir vaikų vaikų vaikai, o tu esi vienas iš jų. 

— Taip, — atsakė Rensomas. 

— Kai sugrįši, perduok mano pasveikinimą savo Valdovei 
ir Motinai, — tarė Žalioji Moteris. 

Pirmąkart jos balse suskambo subtili mandagumo ar net 
ceremoningumo gaida. Rensomas suprato. Pagaliau ji suži- 
nojo, kad bendrauja ne su sau lygiu. Ji buvo karalienė, todėl 
per pasiuntinį ketino perduoti pasveikinimą kitai karalienei, 
o Su pačiu pasiuntiniu nuo to laiko ėmė elgtis daug atlai- 
džiau. Jam buvo labai sunku ištarti atsakymą: 

— Mūsų Valdovė ir Motina mirusi. 

— Kas yra mirusi? 

— Mums visiems po kurio laiko taip atsitinka. Maleldilas 
pasiima sielą ir nusiunčia ją kitur — mes tikime, kad į Dan- 
gaus Gelmes. Tai vadinama mirtimi. 

— Nesistebėk, Keršasis, kad tavo pasaulis buvo išrinktas 
tapti laikų posūkiu. Jūs gyvenate nuolat matydami patį dan- 
gų, ir tarsi šito būtų negana, kelio pabaigoje Maleldilas jus 
visus tenai pasiima. Jūs palaiminti tarp visų pasaulių. 

Rensomas papurtė galvą. 

— Ne. Ne taip. 

— Galbūt, — susimąsčiusi ištarė moteris, — esi atsiųstas čia 
išmokyti mus mirties. 

— Tu nesupranti, — atsiliepė jis. — Yra ne taip. Mirtis baisi. 
Ir turi nemalonų kvapą. Pats Maleldilas verkė į ją žiūrėda- 
mas. 

Rensomo balsas ir veido išraiška jai, matyt, buvo visiš- 
kai nesuprantami. Jos veidu perbėgo šešėlis, ne siaubo, o 
greičiau visiško sumišimo, bet po akimirkos ir jis nuskendo 


ramybės vandenyse, tarsi niekad nebūtų buvęs. Tada ji pa- 


klausė kodėl. 

— Tu niekada nesuprasi, Moterie, - atsakė jis. - Tačiau 
mūsų pasaulyje ne viskas, kas vyksta, yra malonu ar laukia- 
ma. Kai kada, jei tik galėtum, atiduotum nukirsti abi rankas 
ir kojas, kad tik taip neatsitiktų, bet taip vis vien atsitin- 
ka - mums. 

— Kaip galima trokšti, kad mus aplenktų bent viena iš tų 
bangų, kurias Maleldilas rita mūsų link? 

Prieš savo valią Rensomas pajuto, kad ginčijasi. 

— Bet juk ir tu, kai pirmąkart mane pamatei, norėjai su- 
tikti Karalių. O kai išvydai mane, tavo veidas pasikeitė. Argi 
tada tu šito laukei? Argi netroškai, kad būtų kitaip? 

— O, - teištarė Moteris. Ir paskendo mintyse nulenkusi 
galvą ir sunėrusi rankas. Po valandėlės ištarė: — Tu padedi 
man senti greičiau, nei galiu ištverti. 

Tuomet paėjo truputį į šalį. Rensomas išsigando to, ką 
padarė. Staiga suprato, kad jos ramybė ir tyrumas nebu- 
vo savaiminė būsena, tarsi gyvūno, kaip buvo pasirodę iš 
pradžių. Jis suprato, kad ši būsena gyva, todėl trapi, kad 
pusiausvyrą palaiko mintis ir todėl ji bent jau teoriškai gali 
būti prarasta. Nors ir nėra priežasties prarasti pusiausvyrą 
važiuojant dviračiu lygiu geru keliu, tačiau tai įmanoma. 
Moteriai nebuvo dėl ko iš savo palaimos mestis į mūsų pa- 
dermės psichologijos labirintus, tačiau nebuvo ir sienos, 
kuri ją sulaikytų. Jį kamavo netikrumas, tačiau kai Mote- 
ris vėl atsisuko, teko pervadinti jį nuotykiu, ir tuomet visi 
žodžiai pradingo. Jis ir vėl nebegalėjo ilgesnį laiką žvelgti 
jai į veidą. Dabar jau žinojo, ką piešdami aureolę norėdavo 
išreikšti senovės dailininkai. Jos veide, rodėsi, šviečia kan- 
kinystės triumfas, tačiau be menkiausio kančios ženklo, iš 
jo sklido ir rimtis, ir džiugesys drauge. Tačiau kai prabilo, 
žodžiai buvo nesuprantami: 

— Iki pat šios akimirkos buvau tokia jauna, kad visas mano 
gyvenimas dabar atrodo lyg sapnas. Maniau, esu nešama, o 
štai — aš vaikštau. 

Rensomas paklausė, apie ką ji kalba. 

— Tai, ką padėjai man pamatyti, yra aišku tarsi dangus, 
tačiau aš niekada to nepastebėdavau. O taip atsitinka kas- 
dien. Eini į mišką ieškoti maisto, o mintyse jau auga kokio 
nors vaisiaus vaizdas. Tada galbūt randi kitą vaisių, ne tą, 
apie kurį galvojai. Tikiesi vieno džiaugsmo, bet gauni kitą. 
Tačiau štai ko aš anksčiau niekada nepastebėdavau - kas- 
kart, kai randi kitą vaisių, mintys vis nori grįžti atgal. Vai- 
siaus, kurio neradai, paveikslas kurį laiką dar būna gyvas 
atmintyje. Ir jei norėtum, jei norėtum norėti, galėtum jį 
išlaikyti. Galima pasiųsti savo sielą vytis gėrio, kurio ti- 
kėjaisi, ir nusigręžti nuo gėrio, kurį gavai. Galima atmesti 
tikrąjį gėrį ir galvojant apie kitą vaisių nejausti, koks nuos- 
tabus tikrasis. 

— Bet vargu ar tai tas pat kaip sutikti svetimšalį ieškant 
savo Vyro. 

— Ak, per tai aš ir supratau visa kita. Tu ir Karalius skiria- 
tės labiau nei du vaisiai. Džiaugsmas jį vėl surasti ir džiaugs- 
mas daug iš tavęs sužinoti skiriasi kur kas labiau nei dviejų 
vaisių skoniai. Kai skirtumas šitoks didžiulis, o abu dalykai 
tokie puikūs, pirmojo paveikslas mintyse išlieka daug il- 
giau, daugybę širdies tvinksnių, kai kitas gėris būna atėjęs. 
Štai kokį didingą stebuklą tu, Keršasis, padėjai man pama- 
tyti — kad tai aš, aš pati, atsisuku į duotąjį gėrį nuo to, kurio 
tikėjausi. Iš mano pačios širdies gelmės kyla šis veiksmas. 
Galima įsivaizduoti širdį, kuri elgsis kitaip: kabinsis į gėrį, 
apie kurį galvojo pirma, ir pavers į nieką duotąjį. 

— Aš tik nesuprantu, kur čia slypi stebuklas, - sumurmė- 
jo Rensomas. 

Jos akyse žybtelėjo toks triumfas, koks Žemėje lengvai 
galėjo būti palaikytas panieka, bet tik ne šiame pasaulyje. 

— Maniau, — tarė ji, - mane neša valia Jo — to, kurį my- 


liu, — tačiau dabar matau, kad pati einu kartu su ja. Ma- 

niau, nuostabūs dalykai, kuriuos Jis atsiunčia, įtraukia mane 
tarsi bangos, iškeliančios salas, bet dabar matau, kad tai aš 
pati lyg plaukdama panyru savo pačios rankomis ir kojomis. 
Pasijutau, lyg gyvenčiau tavo pasaulyje be stogo, po atvi- 
ru dangumi. Šiurpu veriantis žavesys! Eiti nuo gėrio prie 
gėrio, eiti greta Jo, eiti kaip Jis, net nesilaikant už rankų. 
Kaipgi Jis sukūrė mane taip atskirai nuo savęs? Kaipgi Jis 
taip sugalvojo tokį dalyką? Pasaulis daug didesnis, nei ti- 
kėjausi. Maniau, mes vaikštome takais, tačiau pasirodė, kad 
jokių takų nėra. Pats ėjimas nutiesia taką. 

— Bet ar tu nebijai, kad kaskart bus vis sunkiau nusigręžti 
nuo gėrio, kurio trokšti, į tą, kurį siunčia Maleldilas? 

— Suprantu, — netrukus atsakė Moteris. - Banga gali pa- 
sirodyti labai greita ir didelė. Gali prireikti visų jėgų į ją 
panirti. Nori pasakyti, Jis atsiųs man šitokią dovaną? 

— Taip, galbūt net tokią didžiulę ir greitą bangą, kad visų 
tavo jėgų bus per maža. 

— Šitaip dažnai nutinka plaukiant. Argi ne nuostabu? 

— Bet ar tu laiminga be Karaliaus? Ar tu jo nenori? 

— Nenoriu? Kaip aš galiu ko nors nenorėti? 

Jos atsakymai pradėjo trikdyti. 

— Negali labai jo norėti, jei esi laiminga be jo, - pasakė 
Rensomas ir čia pat susigėdo irzlaus savo balso. 

— Kodėl? — paklausė Moteris. — Keršasis, kodėl tavo kak- 
toje atsirado mažutės kalvos ir slėniai, kodėl trūktelėjo tavo 
pečiai? Ar tavo pasaulyje šie ženklai ką nors reiškia? 

— Nieko nereiškia, — paskubom atsakė Rensomas. 

Tai nebuvo didelis melas, tačiau tame pasaulyje netiko 
ir toks. Vos ištartas jis užgniaužė gerklę šleikštuliu. Staiga 
tapo be galo svarbus. Sidabrinės pievos ir auksinis dangus, 
rodės, tėškė melą jam atgal į veidą. Priblokštas pačiame ore 
tvyrančios rūstybės, Rensomas mikčiodamas pasitaisė: 


— Jie nereiškia nieko, apie ką būtų verta kalbėti. 

Moteris keistai ir kiek nepatikliai žvelgė į jį. Galbūt ma- 
tydama pirmąjį savo gyvenime motinos sūnų ji miglotai 
nujautė tuos laikus, kai turės rūpesčių dėl savo vaikų. 

— Mes jau gana kalbėjomės, — pagaliau ištarė ji. 

Rensomas pamanė, kad dabar ji nueis ir paliks jį. Tačiau 
Moteris nepajudėjo, todėl jis pats nusilenkė ir paėjėjo kele- 
tą žingsnių į šalį. Moteris tylėjo, lyg būtų visiškai jį užmir- 
šusi. Tada Rensomas nusisuko ir grįžo tuo pat keliu, kuriuo 


buvo čia atėjęs. Audiencija baigėsi. 


Kai tik Moters nebebuvo matyti, Rensomas pirmiausia pa- 
noro giliai atsikvėpti, brūkštelėti pirštais per plaukus, pri- 
sidegti cigaretę ir sugrūsti rankas į kišenes, tai yra atlikti 
visą tą atsipalaidavimo ritualą, kurio žmonės imasi vieni po 
ilgo ir varginančio pokalbio. Tačiau jis neturėjo nei cigare- 
čių, nei kišenių ir, tiesą sakant, visai nesijautė likęs vienas. 
Pačioje pokalbio su Moterimi pradžioje atsiradęs nepake- 
liamas jausmas, lyg būtų atsidūręs kažkieno akivaizdoje, 
nepaliko ir su ja išsiskyrus. Net sustiprėjo. Galima sakyti, 
kad jos draugija veikė tarsi priedanga, o dabar jis liko vienas 
priešais grėsmingą paslaptį. Iš pradžių tai buvo beveik ne- 
pakenčiama, kaip jis mums aiškino, rodėsi, kad nebuvo kur 
dingti. Bet netrukus paaiškėjo, kad slegiantis jausmas atsi- 
randa tiktai kai kada — tomis akimirkomis (jas ir simbolizavo 
noras susigrūsti rankas į kišenes bei prisidegti cigaretę), kai 
apimdavo noras pačiam jaustis savo laiko šeimininku. Tuo- 
met, rodos, net oras sutirštėdavo, nesiduodavo įkvepiamas, 
o nenusakoma pilnuma stumte stumdavo iš vietos, nors ne- 
leisdavo nė pajudėti. Bet tereikėjo jai pasiduoti, patikėti jai 
save, ir visa grėsmė bei sunkumas pranykdavo. Nepakelia- 
ma našta virsdavo švelniai supančiu spindesiu, tarsi auksu, 
kurį galima valgyti, gerti, įkvėpti, kuris liejasi į sielą ir tei- 
kia jėgų, palaiko, gaivina ir neša. Netinkamai priimamas jis 
dusino, tačiau priėmus tinkamai Žemės oras, palyginti su 
juo, atrodė lyg vakuumas. Tiesa, ypač iš pradžių dar dažnai 
pasitaikydavo tokių netinkamo priėmimo momentų. Tačiau 

kaip sužeistas žmogus pamažu išmoksta vengti skausmą su- 
keliančių judesių, taip ir Rensomas pamažu išmoko vengti 
šių nuotaikų. Laikui bėgant savijauta vis gerėjo. 

Tą dieną jis nuodugniai ištyrinėjo salą. Jūra tebebuvo 
rami ir į kai kurias gretimas salas buvo galima tiesiog per- 
šokti. Tačiau šioji buvo pačiame laikino salyno pakraštyje ir 
išėjęs prie vieno kranto Rensomas pamatė atvirą jūrą. Su- 
sispietusios salos labai iš lėto dreifavo milžiniško žalio stul- 
po, kurį jis keletą akimirksnių matė tik atvykęs į Perelan- 
drą, kaimynystėje. Dabar jis buvo gal už mylios. Be abejo, 
ten kalnuota sala. O stulpas — visa kolonų puokštė, tiksliau, 
uolos, ištįsusios lyg milžiniški bokštai ir beveik kaip bokštai 
lygios. Bet ši milžiniška vertikali masė nekilo tiesiai iš jūros. 
Ji turėjo kalvotą pagrindą, prie kranto kiek lygesnį, aukš- 
čiau išvagotą griovomis ar plyšiais, priaugusiais augmeni- 
jos. Tarp uolų buvo siauručiai slėniai. Tai išties buvo žemė, 
kietas planetos paviršius. Jis aiškiai matė grublėtą akmenų 
tekstūrą. Tikriausiai bent kai kuriose salos vietose būtų ga- 
lima gyventi. Rensomas pajuto didžiulį norą ją ištyrinėti. 
Šiuo metu neturėtų būti labai sunku tenai nusigauti, o gal 
net įkopti į aukštuosius kalnus. 

Tą dieną Moters jis daugiau nebematė. O kitą, su malo- 
numu išsimaudęs ir pasistiprinęs, iš pat ryto vėl sėdėjo ant 
kranto žvelgdamas į Tvirtąją Žemę. Staiga už nugaros išgir- 
do jos balsą ir atsigręžė. Ji ėjo artyn tiesiai iš miško, kaip vi- 
sada, lydima keleto žvėriukų. Žodžiai, kuriuos ištarė, buvo 
pasveikinimas, tačiau toliau kalbėtis didelio noro nerodė. 
Priėjusi atsistojo greta, prie pat plaukiančios salos kranto, ir 
ilgai žiūrėjo į Tvirtąją Žemę. 

— Aš eisiu tenai, — pagaliau ištarė. 

— Ar galiu eiti su tavimi? — paklausė Rensomas. 

— Jei nori, - atsakė Moteris. - Tačiau supranti, tai juk 


Tvirtoji Žemė. 

— Todėl ir noriu ten atsidurti, — atsiliepė Rensomas. — 
Mano pasaulyje visos žemės tvirtos, norėčiau kiek pasi- 
vaikščioti tokioje. 

Ji staiga nustebusi šūktelėjo ir įdėmiai pažvelgė. 

— Kur jūs tada gyvenate savo pasaulyje? 

— Ant žemės. 

— Betgi tu sakei, kad jos visos tvirtos. 

— Taip. Mes gyvename ant tvirtos žemės. 

Pirmąkart nuo jų susitikimo moters veide šmėstelėjo 
kažkas panašaus į siaubą ar pasibjaurėjimą. 

— Bet ką darote, kai ateina naktis? 

— Kai ateina naktis? — sumišo Rensomas. — Na... Miega- 
me, ką gi dar. 

— Kur? 

— Tenai, kur ir gyvename, ant žemės. 

Ji ilgai tylėjo ir Rensomas jau pradėjo būgštauti, kad ji 
niekada nebeprabils. Vis dėlto ji prabilo, balsas jau vėl buvo 
ramus, bet skambėjo tyliai ir dar nesigirdėjo džiaugsmo gai- 
delių. 

— Jis niekada jums to nedraudė, - ištarė labiau tvirtinda- 
ma nei klausdama. 

— Ne, — atsakė Rensomas. 

— Tada skirtinguose pasauliuose gali būti skirtingi įsta- 
tymai. 

— Ar jūsų pasaulyje yra įstatymas nemiegoti Tvirtojoje 
Žemėje? 

— Taip, — atsakė Moteris. — Jis nenori, kad tenai gyventu- 
me. Galime šias žemes aplankyti, nes visas pasaulis mūsų. 
Tačiau pasilikti - užmigti ir prabusti tenai... — Ji sudrebėjo. 

— Mūsų pasaulyje negalėtų būti tokio įstatymo. Tenai 
nėra plūduriuojančių salų. 

— O kiek jūsų ten gyvena? — netikėtai paklausė Moteris. 


Rensomas nežinojo tikslaus skaičiaus, bet pabandė jai 

perteikti šiokią tokią daugybės milijonų sampratą. Tikėjosi, 
kad ji apstulbs, bet, rodos, ją domino ne skaičiai. 

— Kaip jūs visi telpate savo Tvirtojoje Žemėje? — paklausė. 

— Yra daug tvirtų žemių, ne viena. Ir jos didelės, beveik 
kaip jūra. 

— Ir kaip jūs ištveriat? — pratrūko ji. - Beveik pusė jūsų 
pasaulio tuščia ir negyva. Žemės ir žemės, kad ir kur žvelg- 
si, ir visos sustingusios. Argi tai jūsų neslegia? 

— Visiškai ne, — atsakė Rensomas. — Mūsų žmonės bijotų 
ir nemėgtų pasaulio kaip jūsiškis, kur vien jūra. 

— Kada gi tai baigsis? — tarė Moteris greičiau pati sau nei 
jam. — Aš taip pasenau per šias kelias valandas, kad visas 
ankstesnis gyvenimas atrodo tik medžio stiebas, o dabar esu 
lyg į visas puses besitiesiančios šakos. Jos taip plačiai iš- 
kerojusios, kad vos galiu išlaikyti. Suprasti, kad nuo gėrio 
prie gėrio einu savo pačios kojomis... jau tai pranoko visa. 
Tačiau dabar pasirodo, kad skirtinguose pasauliuose gėris 
nėra tas pats, kad viename Maleldilas gali uždrausti tai, ką 
leidžia kitame. 

— Galbūt mano pasaulis klysta, —- išsigandęs sulemeno 
KRensomas. 

— Taip nėra, — atsiliepė ji. — Pats Maleldilas man dabar 
taip pasakė. Ir negali būti, jei jūsų pasaulyje nėra plau- 
kiojančių salų. Tačiau Jis man nesako, kodėl tai uždrau- 
dė mums. 

— Tikriausiai yra kokia nors svarbi priežastis... — prakalbo 
Rensomas, bet staiga Moteris nusijuokė. 

— Oi, Keršasis, Keršasis, — ištarė nesiliaudama juoktis. — 
Kiek daug tavo genties žmonės kalba! 

— Atsiprašau, — kiek suirzęs burbtelėjo Rensomas. 

— Kodėl atsiprašai? 

— Atsiprašau, nes tu sakai, kad per daug kalbu. 

— Per daug? Argi aš pasakiau, kad tu kalbi per daug? 

— Kai mūsų pasaulyje sako, kad žmogus daug kalba, vadi- 
nasi, nori, kad jis nutiltų. 

— Jeigu jie to nori, kodėl nepasako tiesiai? 

— Iš ko tu juokeisi? — nesumojęs, ką atsakyti į jos klausi- 
mą, paklausė pats. 

— Juokiausi, nes tu, Keršasis, šiuo įsakymu, kurį Maleldi- 
las davė vienam pasauliui ir nedavė kitam, stebėjaisi lygiai 
taip pat kaip ir aš. Neturėjai ką apie jį pasakyti, bet vis tiek 
tą nieką pavertei žodžiais. 

— Aš turėjau ką pasakyti, —- beveik pašnibždomis atsilie- 
pė Rensomas. — Juk tokiame pasaulyje kaip tavo, — pridūrė 
garsiau, — nesunku šio draudimo laikytis. 

— Tai irgi keisti žodžiai, — atsakė Moteris. — Kas gi mano, 
kad sunku? Jei įsakyčiau žvėreliams vaikščioti ant galvos, 
jie nemanytų, kad tai sunku, su džiaugsmu vaikščiotų. 
O aš esu Jo žvėrelis, ir džiaugsmą teikia visi Jo draudimai. 
Ne todėl aš susimąsčiau. Tačiau pradėjau galvoti, kad gali 
būti dvi draudimų rūšys. 

— Kai kurie mūsų išminčiai sako... — pradėjo kalbą Ren- 
somas, bet jį vėl nutraukė. 

— Geriau palaukime ir pasiklauskime Karaliaus. Keršasis, 
aš manau, kad žinai apie tai ne daugiau už mane. 

— Taip, žinoma, Karaliaus. Jei tik pavyks jį rasti. — Ir stai- 
ga Rensomas nevalingai šūktelėjo angliškai: - O Viešpatie! 
Kas gi čia? 

Moteris taip pat šūktelėjo. Toli kairėje dangų perskrodė 
lyg krintančios žvaigždės pėdsakas, o po kelių akimirkų pa- 
sigirdo neaprašomas garsas. 

— Kas tai? — pakartojo dabar jau senąja soliarine. 

— Kažkas nukrito iš Dangaus Gelmių, - atsakė Moteris. 

Jos veide atsispindėjo smalsumas ir nuostaba, tačiau Že- 
mėje mes taip retai matome šiuos jausmus neatmieštus bai- 


me, kad ši jos išraiška atrodė labai keista. 

— Tikriausiai, — tarė jis. — Ei! Kas čia? 

Rami lygi jūra staiga subangavo ir visa salos augmenija su- 
judėjo. Vieniša banga nuvilnijo tolyn ir vėl viskas nurimo. 

— Kažkas tikrai įkrito į jūrą, — tarė Moteris. Ir lyg niekur 
nieko tęsė pokalbį: - Tai dėl Karaliaus pasiryžau vykti šian- 
dien į Tvirtąją Žemę. Jo nėra nė vienoje iš šių salų, nes vi- 
sose jau ieškojau. Tačiau jei mes užkopsime į Tvirtąją Žemę 
ir apsižvalgysime, tai galėsime pamatyti labai toli. Galėsime 
pamatyti kitas salas, jei jų yra netoliese. 

— Tuomet negaiškime. Jeigu tik mums užteks jėgų taip 
toli nuplaukti. 

— Mus nuplukdys, — atsakė Moteris. 

Priklaupusi ant kranto taip grakščiai, kad stebuklas buvo 
matyti ją klūpant, triskart sušuko lygiu žemu balsu. Nieko 
neatsitiko. Bet netrukus vanduo ėmė ribuliuoti. Po akimir- 
kos jūroje jau knibždėjo didžiulių sidabrinių žuvų: jos ran- 
gėsi, švirkštė vandens fontanus, viena per kitą spraudėsi ar- 
tyn, o artimiausios baksnojo krantą. Jos buvo ne vien sida- 
braspalvės, bet ir lygios lyg poliruotas sidabras. Didžiausios 
gal devynių pėdų ilgio, visos stambios ir tikriausiai labai sti- 
prios. Atrodė nepanašios į jokias žemiškas žuvis, nes galva 
buvo daug platesnė už liemenį, o pats liemuo link uodegos 
vėl storėjo. Jei ne ta išplatėjanti uodega, jos būtų panašios 
į milžiniškus buožgalvius. Bet dabar priminė didžiagalvius 
išpūstapilvius senukus sumenkusia krūtinės ląsta. Moteris 
kažkodėl užtruko, kol išsirinko dvi iš jų. Bet vos tai padarė, 
visos kitos Žuvys atsitraukė keletą jardų, o dvi laimingosios 
apsisuko ir nurimo uodegomis liesdamos krantą ir lėtai ju- 
dindamos pelekus. 

— Žiūrėk, Keršasis, šitaip, — pamokė Moteris ir atsisėdo 
raita ant dešinėje laukiančios žuvies per patį susiaurėjimą. 

Rensomas pasekė jos pavyzdžiu. Didžiulė galva buvo la- 
bai patogi atsiremti ir negrėsė pavojus nuslysti. Pamatęs, 


kaip Moteris spustelėjo kulnais savąją Žuvį, jis padarė tą 

patį. Po akimirkos jie jau plaukė atvira jūra gal šešių my- 
lių per valandą greičiu. Oras virš vandens buvo vėsesnis ir 
vėjas taršė plaukus. Pasaulyje, kuriame tegalima plaukio- 
ti ar vaikščioti, kelionė žuvimis teikė svaiginančio greičio 
įspūdį. Pažvelgęs atgal pamatė tolstant gumbuotą ažūrinę 
salų sankaupą, o virš jos vis plačiau skleidžiantis ir ryškėjant 
auksinį dangų. Priekyje visą regėjimo lauką užėmė fantas- 
tiškų formų kalnas. Nustebo pamatęs, kad visos kitos žuvys 
vis dar seka juos — kai kurios išsirikiavusios paskui, tačiau 
dauguma šokinėdamos zuja aplink. 

— Ar jos visada taip seka? — paklausė. 

— O argi jūsų pasaulyje žvėrys nesekioja? — nustebo ji. — 
Mes negalime plaukti daugiau nei dviem. Toms, kurių neiš- 
sirinkome, būtų per sunku, jeigu negalėtų net sekti. 

— Ar todėl taip ilgai rinkaisi šias dvi? 

- Žinoma. Stengiuosi per dažnai nesirinkti tų pa- 
čių Žuvų. 

Žemė sparčiai artėjo ir kranto linijoje, kuri iš tolo atrodė 
lygi, atsivėrė įlankos, išsišovė pusiasaliai. Jau visai arti, net 
matyti į pakrantę dūžtančios vos pastebimos bangelės, nors 
šiaip jūra atrodė visiškai lygi. Netrukus žuvys nebegalėjo 
toliau plaukti, todėl sekdamas Žaliosios Moters pavyzdžiu 
Rensomas permetė abi kojas į vieną pusę ir nuslydo žemyn 
kojų pirštais ieškodamas atramos. O, kokia laimė! Jie palietė 
kietus vandens nugludintus akmenis. Iki pat šios akimirkos 
jis net nesuvokė, kaip labai ilgėjosi tvirtos žemės. Apsidai- 
rė. Į įlankėlę, kurioje jie išlipo, leidosi siauras slėnis stačiais 
šlaitais, aplink buvo neaukštos rausvų uolienų atodangos, 
žemiau kažkokių samanų sankaupos ir keletas medžių. Jie 
labai priminė žemiškuosius — išaugę kur nors pietuose tokie 
galėtų atkreipti nebent patyrusio botaniko dėmesį. O visų 
puikiausias, tarsi dainuojantis namų lopinėlis, Rensomui 
pasirodė nedidelis sraunus ir skaidrus upokšnis slėnio du- 
gne, kokiame galėtų gyventi upėtakiai. 

— Tau patinka ši žemė, Keršasis? — žvilgtelėjusi į jį pa- 
klausė Moteris. 

— Taip, — atsakė Rensomas, — ji primena mano pasaulį. 

Jie atėjo į slėnio pakraštį. Čia, atsidūrus po medžiais, 
panašumas į žemiškąjį peizažą išnyko, nes tame pasaulyje 
šviesa buvo daug silpnesnė ir ten, kur turėjo kristi tik men- 
kas šešėlis, juodavo miško gilumos tamsa. Slėnis tęsėsi gal 
ketvirtį mylios, kol pagaliau iš jo liko tik paprastas plyšys 
uolose. Porąkart atsispyrusi Moteris iš jo iššoko, Rensomas 
išsiropštė iš paskos, nustebęs, kad ji tokia stipri. Jie atsidū- 
rė stačiame šlaite, apaugusiame neaukšta melsvo atspalvio 
žole. Pieva buvo tanki ir kiek akys užmato nusėta baltais 
pūkuotais gumulėliais. 

— Gėlės? — paklausė Rensomas. 

Moteris nusijuokė. 

— Ne. Tai keršiai. Tai pagal juos tave pavadinau. 

Jis truputį nustebo, bet netrukus baltieji objektai pajudė- 
jo ir ėmė greitai artėti, ko gero, užuodę juos, nes čia, aukš- 
tai, pūtė gana stiprus vėjas. Po akimirkos jie jau šokinėjo 
aplink sveikindami Moterį. Balti juodai šlakuoti žvėreliai, 
maždaug avies dydžio, tačiau tokiomis didžiulėmis ausi- 
mis, judriais snukučiais ir ilgomis uodegomis, kad greičiau 
priminė milžiniškas peles. Matyt, jie mito melsvąja žole, 
o kibios ir lanksčios jų letenos buvo pritaikytos karstytis 
uolomis. Atlikę visą pasisveikinimo ritualą, Rensomas su 
Moterimi patraukė toliau. Plačiai išsidriekė auksinės jūros 
puslankis apačioje, o žali uolų bokštai, rodos, pakibo virš 
galvų. Tačiau iki jų papėdės dar reikėjo ilgai ir sunkiai kopti. 
Temperatūra pastebimai nukrito, nors tebebuvo šilta. Ren- 
somas atkreipė dėmesį į tylą. Tenai, apačioje, salose, kad ir 
ne visada pastebimas, bet nuolat girdėjosi vandens teliūška- 
vimas, burbuliavimas ir gyvūnų keliamas bruzdesys. 

Jie įkopė į žole apaugusį tarpeklį tarp dviejų žaliųjų bokš- 
tų. Nors iš apačios atrodė, kad bokštai kone liečiasi, net įė- 

jus tarp jų labai giliai, kai iš abiejų pusių tebuvo matyti vien 
žalios sienos, tebebuvo vietos visam batalionui žygiuoti. 
Bet su kiekvienu žingsniu šlaitas vis statėjo, o erdvė tarp 
stulpų siaurėjo. Netrukus jie jau ropojo vienas paskui kitą ir 
pažvelgęs viršun Rensomas beveik nebematė dangaus. Pa- 
galiau kelias baigėsi tikru šlaitu, gal aštuonių pėdų aukščio, 
kuris užtvėrė kelią lyg siena. „Daug duočiau už paprasčiau- 
sias kelnes“, — pažvelgęs į visa tai pamanė Rensomas. Mote- 
ris pasistiebė ir pabandė rankomis pasiekti iškyšą sienos vir- 
šuje. Įsikabinusi visa įsitempė, aiškiai ketindama prisitraukti 
ir vienu šuoliu nugalėti kliūtį. 

— Palūkėk, šitaip nieko nebus, - šūktelėjo Rensomas, 
bet kažkodėl angliškai, ir nespėjęs pasitaisyti pamatė ją sto- 
vint viršuje. | 

Net nesuprato, kaip ji tai padarė, bet neatrodė, kad būtų 
dėjusi kokių ypatingų pastangų. Jam pačiam ne taip puikiai 
sekėsi ir greta Moters jis atsistojo tik po kurio laiko, uždu- 
sęs, suplukęs ir kruvinu keliu. Moteris labai nustebo pama- 
čiusi kraują, o kai jis kiek sugebėdamas paaiškino šį reiškinį, 
ji užsimanė pradrėksti sau odą ir pažiūrėti, ar atsitiks tas pat. 
Rensomas bandė ją sulaikyti, aiškino, kas yra skausmas, bet 
taip tik dar labiau pakurstė jos smalsumą. Tiktai paskutinę 
akimirką ją, matyt, sulaikė Maleldilas. 

Rensomas pradėjo žvalgytis. Šaunantys aukštyn akme- 
niniai bokštai dėl perspektyvos tarsi linko vienas prie kito 
beveik užstodami dangų, ir ne du ar trys, o visi devyni. Kai 
kurie, kad ir tie, tarp kurių jie kopė, stovėjo visiškai greta. 
Kiti buvo nutolę vienas nuo kito per daugelį jardų. Kolonos 
supo gal septynių akrų netaisyklingą ovalią aikštelę, den- 
giamą švelnios žolės ir nubarstytą mažučiais tamsiai raudo- 
nais gėlių žiedais. Tyliai šiušeno vėjas nešdamas iš apačios 
sušvelnėjusius kvapus. Pro kolonų tarpus žėrinti jūra vis 


primindavo didžiulį aukštį, ir Rensomo akys, per ilgą laiką 

kiek pavargusios nuo plaukiančių salų bangavimo ir spalvų 
kratinio, dabar mėgavosi stabiliu masyvumu ir grakščiomis 
linijomis. Jis žengė kelis žingsnius į šią erdvią, didingą kate- 
drą, o kai prabilo, jo žodžius pasigavo aidas: 

— Ak, kaip nuostabu, — atsiduso jis. - Galbūt tu, kuriai 
visa tai uždrausta, to nejauti. 

Bet žvilgtelėjęs į Moters veidą įsitikino, kad klysta. Neži- 
nojo, apie ką ji galvoja, tačiau ir vėl, kaip jau ne kartą anks- 
čiau, neįstengė ilgai žiūrėti į jos spindintį veidą. 

— Apžiūrėkime jūrą, — netrukus ištarė ji. 

Juodu iš lėto apėjo visą ovalą. Pro vieną tarpą buvo ma- 
tyti šįryt paliktas salynas. Iš taip aukštai buvo matyti, kad jų 
daugiau, nei Rensomas tikėjosi. O sodrios spalvos — oranži- 
nė, sidabrinė, purpuras ir (keisčiausia) žvilganti juoduma — 
atrodė lyg išnirusios iš viduramžių heraldikos. Tai iš šios 
pusės vėjas nešė aromatą, kad ir silpnutį, kuris gaivino tarsi 
upelio čiurlenimas ištroškusį žmogų. Visomis kitomis kryp- 
timis vandenynas plytėjo tuščias ir lygus. Kitų salų nebuvo 
matyti. Bet kai apėjo beveik visą ratą, Rensomas šūktelėjo, 
o Moteris mostelėjo beveik tuo pačiu metu. Maždaug už 
dviejų mylių tamsaus vario žalumo jūroje suposi mažas ap- 
valus objektas. Žemėje tokį galima palaikyti plūduru. 

— Nežinau, kas čia, - tarė Moteris. — Nebent bus daiktas, 
kuris šįryt nukrito iš Dangaus Gelmių. 

„Norėčiau po ranka turėti žiūronus“, — pagalvojo Renso- 
mas, nes Moters žodžiai staiga sužadino jam įtarimą. Kuo 
ilgiau jis žiūrėjo į juodąją dėmę, tuo šis įtarimas stiprėjo. 
Objektas atrodė visiškai apvalus ir Rensomui dingojosi, kad 
jau yra kažkur jį matęs. 

Jūs jau žinote, kad Rensomas kartą lankėsi pasaulyje, kurį 
žmonės vadina Marsu, nors jo tikrasis vardas yra Malakan- 
dra. Bet tenai jį nugabeno ne eldilai. Jį nugabeno žmonės 


kosminiu laivu — tuščiaviduriu plieno ir stiklo rutuliu. Tiesą 

sakant, jį pagrobė du žmonės, kurie manė, jog Marsą val- 
dančios jėgos reikalauja žmogaus aukos. Tai buvo didžiu- 
lis nesusipratimas. Nuo pradžių pradžios Marsą valdantis 
didysis Ojarsa (kurį tam tikra prasme savo akimis mačiau 
Rensomo kotedže) nė neketino daryti jam ką nors blogo. 
Tačiau jo pagrobėjas profesorius Vestonas ketino, ir nema- 
žai. Šis žmogus buvo apsėstas idėjos, kuri šiuo metu visoje 
mūsų planetoje plinta per neaiškius „mokslinius“ darbus, 
mažas tarpplanetininkų draugijas bei raketininkų klubus, 
kuri vis pasirodo bjaurių žurnalų viršeliuose, ignoruojama 
ir niekinama intelektualų, tačiau pasirengusi bet kuriuo 
momentu užvaldyti protus ir įklampinti visatą į didžiules 
bėdas. Tai mintis, kad nualinusi savo planetą žmonija turi 
bet kokia kaina įsitvirtinti didesnėje teritorijoje, kad rei- 
kia kaip nors nugalėti milžiniškus astronominius atstumus, 
kuriais Dievas atskyrė pasaulius. Bet tai tik pradžia. Giliau 
slypi saldūs iškreiptos amžinybės sampratos nuodai — pašė- 
lusi svajonė, kad planetą po planetos, sistemą po sistemos 
ir pagaliau galaktiką po galaktikos galima priversti visam 
laikui priimti gyvybės formą, kurią mūsų rasė nešiojasi savo 
strėnose. Tai svajonė, kurią pagimdė neapykanta mirčiai ir 
tikrojo nemirtingumo baimė, svajonė, kurią slapta puose- 
lėja keli tūkstančiai neišmanėlių ir keli šimtai tokių, kurių 
neišmanėliais negalėtum pavadinti. Jei prireiktų sunaikin- 
ti ar pavergti kitus visatos gyventojus, tai šitai jų įsitikini- 
mams visai neprieštarautų. Profesorius Vestonas turėjo ne 
tik svajonę, bet ir galią. Didysis fizikas atrado kosminio. 
laivo judėjimo principą. Ir štai tas mažas juodas objektas, 
dabar supamas tyrų Perelandros vandenų, Rensomui kas 
akimirką vis labiau priminė kosminį laivą. „Tai štai, — gal- 
vojo jis, — štai kodėl esu čia atsiųstas. Jam nepavyko Mala- 
kandroje ir jis atsibeldė čionai. Man teks tuo pasirūpinti.“ 


Jį užplūdo bjaurus bejėgiškumas. Anąkart Marse Vestonas 

turėjo tik vieną bendrininką, nors ir buvo ginkluotas. Kiek 
bendrų jis atsigabeno šįkart? Be to, Marse jo planus sužlug- 
dė ne Rensomas, o eldilai, tai yra didysis eldilas, to pasaulio 
Ojarsa. Jis greitai pasisuko į Moterį. 

— Tavo pasaulyje aš nemačiau eldilų, — pasakė. 

— Eldilų? — pakartojo ji, tarsi pirmąkart girdėtų šį žodį. 

— Taip, eldilų. Senų ir didingų Maleldilo tarnų. Būtybių, 
kurios nekvėpuoja ir negimsta. Kurių kūnai sukurti iš švie- 
sos. Kurių mes beveik negalime matyti. Kuriems privalu 
paklusti. 

Ji kiek sumišo, bet po akimirkos prakalbo. 

— Tyliai ir švelniai šįkart man padeda senti Maleldilas. Jis 
rodo man visas tas šlovingas būtybes. Tačiau dabar nebe- 
reikia jiems paklusti, tik ne šiame pasaulyje. Tai vis buvo 
sena tvarka, Keršasis, kitas bangos, kuri jau nebegrįš, šlai- 
tas. Tas labai senas pasaulis, kurį tu aplankei, buvo duotas 
valdyti eldilams. Tavo paties pasaulyje jie irgi kadaise val- 
dė, bet tik iki to laiko, kai mūsų Mylimasis tapo žmogumi. 
Tavo pasaulyje jų dar liko. Tačiau šiame, kuris yra pirmasis 
po didžiojo posūkio, jie nebeturi galios. Dabar jau niekas 
nebestovi tarp mūsų ir Jo. Jie sumenko, o mes išaugome. 
Maleldilas moko mane, kad tai ir yra jų palaima ir džiaugs- 
mas. Jie gavo mus — padarus iš žemesniųjų pasaulių, kurie 
kvėpuoja ir gimsta, silpnus ir mažus lyg žvėriukai, kuriuos 
galėtų sunaikinti menkiausiu prisilietimu, ir jiems garbė 
buvo puoselėti mus ir padėti mums senti, kol tapsime se- 
nesni net už juos pačius — kol jie patys galės pulti mums 
po kojų. Tai džiaugsmas, kurio mes niekada nepatirsime. 
Kad ir kiek mokyčiau žvėris, jie niekada netaps senesni už 
mane. Šis džiaugsmas iškyla virš visų džiaugsmų. Bet ne to- 
dėl, kad būtų puikesnis už mūsų džiaugsmą. Kiekvienam jo 
džiaugsmas didžiausias. Vaisius, kurį dabar valgome, visada 


yra pats geriausias. 

— Buvo eldilas, kuris nelaikė to džiaugsmu, — atsiliepė 
Rensomas. 

— Ką? 

— Moterie, vakar kalbėjai, kad galima laikytis įsikibus se- 
nojo gėrio ir versti nieku tą, kuris ateina dabar. 

— Taip, keletą širdies tvinksnių. 

— Buvo eldilas, kuris laikėsi ilgiau — nuo to laiko, kai at- 
sirado pasauliai. 

— Bet tada senasis gėris nustotų būti gėris. 

— Taip. Ir nustojo. Bet jis vis vien jo laikosi. 

Ji pažvelgė nustebusi ir norėjo kažką sakyti, bet Renso- 
mas neleido. 

— Nebėra laiko aiškinti, — pasakė jis. 

— Nebėra laiko? Kas atsitiko laikui? 

— Paklausyk, tas daiktas apačioje per Dangaus Gelmes 
atkeliavo iš mano pasaulio. Jame yra žmogus, galbūt daug 
žmonių... 

— Pažvelk! — šūktelėjo ji. - Jis skyla į du — vieną didelį ir 
vieną mažą. 

Rensomas pamatė, kaip nuo kosminio laivo atsiskyrė 
mažas taškelis ir palengva, lyg dvejodamas, ėmė artintis. Iš 
pradžių jis suglumo, bet paskui susivokė, kad Vestonas, jei 
tik tenai Vestonas, tikriausiai žinojo apie Veneros paviršių 
dengiantį vandenį ir iš anksto pasirūpino valtimi. Bet nejau 
jis nepagalvojo apie povandenines sroves bei audras ir ne- 
numatė, kad nelengva bus vėl surasti kosminį laivą? Vesto- 
nui nebūdinga atkirsti sau atsitraukimo kelią. Rensomas ir 
netroško, kad jam šis kelias būtų atkirstas. Jei net negalėtų 
grįžti į Žemę, Vestonas taptų neišsprendžiama problema. 
Tačiau ką Rensomas galės padaryti vienas, be eldilų pagal- 
bos? Kokia klaiki neteisybė! Kas iš to, kad jis, paprasčiausias 
inteligentas, atvyko čia — juk jis nepajėgs susidoroti. Šįkart 
geriau tiktų koks nors žaliūkas, galintis laikyti rankose au- 

tomatą. Jei tik pavyktų rasti tą Karalių, apie kurį nesiliauja 
kalbėjusi Žalioji Moteris... 

Galvodamas apie visa tai, jis jau kuris laikas jautė, kad 
tylą ardo silpnas teškėjimas, grumėjimas ar šniokštimas. 

— Pažvelk, — staiga tarė Moteris rodydama į salas. Jų pa- 
viršius bangavo. Rensomas tuojau pat suprato, kad triukšmą 
kelia bangos, kol kas tik mažos bangelės, tačiau jos jau dužo 
į akmenuotus Tvirtosios Žemės iškyšulius. — Bangos kyla. 
Reikia leistis ir tuojau pat palikti šią žemę. Greitai bangos 
bus per didelės, o aš negaliu čia likti per naktį. 

— Tiktai ne šiuo keliu, — šūktelėjo Rensomas. — Kad ne- 
sutiktum Žmogaus iš mano pasaulio. 

— Kodėl? — nustebo Moteris. — Juk esu šio pasaulio val- 
dovė ir motina. Jeigu nėra Karaliaus, kas gi daugiau pasitiks 
atvykėlį? 

— Aš jį pasitiksiu. 

— Čia ne tavo pasaulis, Keršasis. 

— Tu nesupranti, - paskubom bandė aiškinti Rensomas. — 
Šis žmogus yra eldilo, apie kurį tau pasakojau, draugas, vie- 
nas tų, kurie laikosi įsikibę netikro gėrio. 

— Tada reikia jį perspėti, — šūktelėjo Moteris. — Eime, pa- 
dėsime jam pasenti. 

Sulig tais žodžiais ji metėsi nuo stataus aikštelės krašto 
ir pasileido kalno šlaitu žemyn. Rensomas užtruko ilgiau, 
kol įveikė skardį, tačiau vos palietė kojomis žolėtąjį šlaitą, 
pasileido bėgte iš visų jėgų. Moteris šūktelėjo nustebusi, kai 
jis dūmė pro šalį, bet Rensomas nekreipė dėmesio. Dabar 
jis jau aiškiai matė įlanką ir į ją sukančią valtį. Lėkė sutelkęs 
visą dėmesį, kad nepargriūtų. Valtyje buvo tik vienas žmo- 
gus. Žemyn žemyn ilgu šlaitu. Štai jau įduba, štai ir vin- 
giuotas slėnis, jūros ir įlankos nebematyti. Štai pagaliau ir 
pati įlanka. Žvilgtelėjo atgal ir nusivylė pamatęs, kad Mote- 
ris atsilikusi tik keliais jardais. Vėl atsisuko į priekį. Akme- 

nuotoje įlankoje plakėsi bangos, nors dar nelabai didelės. 
Į krantą brido marškiniais ir šortais vilkintis žmogus su šal- 
mu ant galvos, tempdamas nedidukę burinę valtį. Be abejo, 
tai buvo Vestonas, tačiau jo veidas neatpažįstamai pasikei- 
tęs. Rensomui atrodė be galo svarbu sukliudyti Moters ir 
Vestono susitikimą. Jis buvo matęs, kaip Vestonas nužudė 
Malakandros gyventoją. Atsisuko iškėlęs abi rankas, norė- 
damas ją sustabdyti, ir suriko: „Atgal!“ Deja, ji buvo per 
arti. Po akimirkos įlėkė jam į glėbį. Tada pasitraukė, uždu- 
susi nuo bėgimo, nustebusi, ir norėjo kažką sakyti. Bet tuo 
momentu už nugaros pasigirdo angliški Vestono žodžiai: 

— Daktare Rensomai, gal galėčiau paklausti, ką visa tai 


reiškia? 


Buvo galima tikėtis, kad Rensomo atsiradimas Perelandro- 
je labiau nustebins Vestoną, nei jo atsiradimas nustebino 
Rensomą. Bet Vestonas, net jeigu ir nustebo, tai sugebėjo 
to neparodyti, ir Rensomas nenorom pasigėrėjo neaprėpia- 
mu egoizmu žmogaus, kuris vos atvykęs į nežinomą pa- 
saulį gali stovėti čia kupinas vulgaraus valdingumo, rūsčiu 
veidu, kojomis tvirtai remdamasis į nežemišką dirvą, tarsi 
stovėtų savo paties kambaryje nugara į židinį. O tada Ren- 
somas apstulbo išgirdęs, kaip Vestonas kreipiasi į Moterį 
nepriekaištingai sklandžia senąja soliarine kalba. Malakan- 
droje iš dalies dėl nesugebėjimo, bet daugiau dėl paniekos 
čiabuviams jis šią kalbą tebuvo išmokęs tiek, kad vos ne vos 
galėjo suregzti sakinį. Tai buvo nepaaiškinama ir nerimą 
kelianti naujiena. Rensomas pajuto išmuštą iš rankų vienin- 
telį savo ginklą. Lyg žemė būtų išslydusi iš po kojų. Jei jau 
šiuo vienu atžvilgiu svarstyklės taip staiga nusviro į priešin- 
gą pusę, ko tikėtis vėliau? 

Rensomas atsipeikėjo ir pamatė, kad Moteris ir Vestonas 
kalbasi sklandžiai, tačiau visiškai nesuprasdami vienas kito. 

— Nėra jokios prasmės, — sakė Moteris. — Atrodo, tu ir aš 
esame per jauni kalbėtis. Bangos kyla, grįžkime į salas. Ar 
jis keliaus su mumis, Keršasis? 

— Kur žuvys? — paklausė Rensomas. 

— Tikriausiai kitoje įlankoje, — atsakė Moteris. 

— Tada greičiau! —- šūktelėjo Rensomas ir, atsakydamas į 


klausiamą jos žvilgsnį, pasakė: —- Ne, jis neplauks kartu. 

Tikriausiai ji nesuprato, ko jis taip skuba, tačiau neati- 
traukė akių nuo jūros ir žinojo, kodėl reikia skubėti pačiai. 
Ji ėmė kopti slėnio šlaitu ir Rensomas pasuko iš paskos, bet 
staiga pasigirdo Vestono balsas: 

— Ne, šitaip nieko nebus. 

Atsisukęs Rensomas pamatė į save atkreiptą revolverį. 
Tiktai iš visą kūną išpylusio karščio jis suprato, kaip išsigan- 
do. Tačiau galva liko aiški. 

— Ar ir šiame pasaulyje nori pradėti žudynėmis? — pa- 
klausė. 

— Ką tu sakai? — atsisukusi paklausė Moteris, ramiu, tik 
kiek sutrikusiu veidu žvelgdama į abu žmones. 

— Nesijudink iš vietos, Rensomai, — įsakė profesorius. — 
Čiabuvė gali eiti kur nori, ir kuo greičiau, tuo geriau. 

Rensomas jau norėjo pulti maldauti, kad ji neatsisakytų, 
tačiau pamatė, jog to visai nereikia. Jis nežinia kodėl tikėjo- 
si, kad ji supras, kas čia vyksta, bet, rodos, Moteris tematė 
du svetimšalius, kalbančius apie kažką jai nesuprantamo. 
O ji juk taip skubėjo palikti Tvirtąją Žemę. 

— Keršasis, ar jūs abu neisite su manimi? — paklausė ji. 

— Ne, —- neatsisukdamas atsakė Rensomas. — Gali būti, 
kad mudu daugiau nebesusitiksime. Pasveikink nuo manęs 
Karalių, kai jį surasi, ir kalbėk visada apie mane Maleldilui. 
Aš pasilieku. 

— Mes susitiksime, kai Maleldilas to norės, — atsakė ji, - o 
jei ne, tuomet Jis atsiųs dar didesnį gėrį. 

Dar keletą akimirkų jis girdėjo jos žingsnius už nugaros, 
bet ir tie netrukus nutilo. Juodu su Vestonu liko vieni. 

— Rensomai, ką tik leidai sau pavartoti žodį „žudynės“, — 
pasakė profesorius. — Tu remiesi vienu nelaimingu atsitiki- 
mu Malakandroje. Bet pribaigtasis padaras nebuvo žmogus. 
Leiski pranešti, kad čiabuvės suvedžiojimą laikau lygiai tokiu 


pat netinkamu būdu skleisti civilizaciją naujoje planetoje. 

— Suvedžiojimą? — apstulbo Rensomas. - A, suprantu. 
Manai, mylėjausi su ja. 

— Kai nuošalioje vietoje matau nuogą civilizuotą žmo- 
gų glamonėjant nuogą laukinę, kito žodžio tam pavadinti 
nerandu. 

— Aš jos neglamonėjau, - niūriai atkirto Rensomas. Šią 
akimirką teisintis dėl tokių dalykų atrodė labai kvaila. - Be 
to, čia niekas nevilki drabužių. Bet negi tai svarbu. Imkis 
savo darbo, dėl kurio čia atvykai. 

— Nori mane įtikinti, kad gyvenote čia su ta moterimi 
tokiomis sąlygomis lyg kokie belyčiai nekaltuoliai? 

— A, belyčiai! — pasibjaurėjęs burbtelėjo Rensomas. — Ge- 
rai, jeigu taip nori. Taip kalbėti apie gyvenimą Perelandroje 
yra tas pat kaip kaltinti žmogų, kad nuvertina vandenį, nes 
Niagaros kriokliai jam neprimena, kaip į puodelius pilsto- 
ma arbata. Bet tu beveik teisus, jei turi galvoje, kad geidžiu 
jos ne labiau... ne labiau... — ir nesugebėdamas sugalvoti 
palyginimo nutilo. Tada pradėjo iš naujo: - Nemanyk, kad 
prašau tuo patikėti —- tuo ar kuo nors kitu. Neprašau nie- 
ko, tik greičiau pradėti ir kuo greičiau baigti savo purvinas 
niekšybes. 

Vestonas kurį laiką smalsiai žiūrėjo į jį, o tada netikėtai 
įsikišo revolverį į dėklą. 

— Neteisingai su manimi elgiesi, Rensomai, — pasakė. 

Įsivyravo tyla. Dabar į krantą jau ritosi didžiulės, putotos, 
kone žemiško dydžio bangos. 

— Taip, — pagaliau prabilo Vestonas, — o aš ketinu pradėti 
nuo sąžiningo prisipažinimo. Tu gali triumfuoti. Manęs tai 
nesulaikys. Atvirai sakau — tuomet, kai lankiausi Malakan- 
droje, mano požiūris į visą tarpplanetinę problemą kai ku- 
riais atžvilgiais buvo klaidingas. Aš labai klydau. 

Gal todėl, kad atsipalaidavo pradingus pistoletui, o galbūt 


dėl didžiojo mokslininko žodžiuose nuskambėjusio pom- 

pastiško didžiadvasiškumo Rensomą suėmė juokas. Tačiau 
jis susilaikė pagalvojęs, kad galbūt pirmąkart per visą savo 
gyvenimą Vestonas prisipažino klydęs, todėl būtų negerai 
šiurkščiai nuslopinti net tokį netikrą nusižeminimą, nors ir 
labai smarkiai atmieštą pasipūtimu. Bent jau Rensomas to 
nedarys. 

— Ką gi, labai gražu, -— atsiliepė patylėjęs. - Apie ką tu 
kalbi? 

— Netrukus viską išgirsi, — atsakė Vestonas. — Tuo tarpu 
norėčiau pasirūpinti savo daiktais. 

Sukibę iš šonų juodu ištraukė Vestono valtį ant kranto, 
tada sukrovė primusą, indus, palapinę ir kitus daiktus už 
poros šimtų jardų. Rensomas, nors ir žinojo, kad visas šis 
turtas niekam nereikalingas, neprieštaravo, tad po ketvir- 
čio valandos prie upokšnio po sidabralapiais medžiais iš- 
dygo šiokia tokia stovyklavietė. Abu susėdo, Vestonas atsi- 
krenkštė, atstatė krūtinę ir pradėjo dėstyti, lyg jo klausytųsi 
visa auditorija. Iš pradžių Rensomas klausėsi susidomėjęs, 
vėliau nepasitikėdamas ir galiausiai apstulbęs. Per visą po- 
kalbį jo neapleido iškreiptos realybės jausmas. Svetimame 
pasaulyje, susitikę nesuvokiamomis aplinkybėmis sėdėjo du 
žmonės, vienas atkirstas nuo savo kosminio laivo, o kitas tik 
prieš keletą akimirkų išvengęs mirties. Argi tikėtina, argi 
bent įsivaizduojama, kad juodu ims ginčytis filosofinėmis 
temomis, lyg sėdėtų Kembridžo profesoriaus kabinete? 
Tačiau būtent šito norėjo Vestonas. Jis nerodė jokio susi- 
domėjimo savo kosminio laivo likimu, net nesivargino pa- 
klausti, kaip Veneroje atsirado Rensomas. Ar gali būti, kad 
jis atsibeldė kosmosu daugiau nei trisdešimt milijonų mylių 
tenorėdamas... pasikalbėti? Kuo ilgiau kalbėjo, tuo labiau 
jis Rensomui priminė pamišėlį. Tarsi aktorius, nebegalintis 
galvoti apie nieką, išskyrus savo šlovę, ar įsimylėjėlis, tesva- 


jojantis vien apie mylimąją, didysis mokslininkas be persto- 

jo, nepavargdamas, nenukrypdamas į šalį, laikėsi įsitvėręs 
savo įkyrios minties. 

— Mano gyvenimo tragedija, — prakalbo jis, — ir išties vi- 
sos šiuolaikinės inteligentijos tragedija yra nelanksti mokslo 
specializacija, kurią lemia vis didėjantis žinių kiekis. Aš ir 
pats nemažai prisidėjau prie šios tragedijos, nes anksti. at- 
sidavęs fizikai nekreipiau deramo dėmesio į biologiją, kol 
sulaukiau penkiasdešimties. Savo naudai turėčiau pasakyti, 
kad manęs niekada neviliojo klaidingas humanistinis ide- 
alas žinoti dėl paties žinojimo. Visada norėjau, kad žinios 
būtų pritaikomos praktiškai. Natūralu, kad pirma siekiau 
savo gerovės — stipendijų, uždarbio ir tvirtos padėties vi- 
suomenėje, be kurios joks žmogus nieko negali. Kai visa 
tai gavau, pradėjau žvelgti plačiau — pradėjau siekti gerovės 
visai žmonijai. 

Jis nutilo, matyt, apmąstydamas šį laikotarpį, ir Renso- 
mas linktelėjo jam, kad kalbėtų toliau. 

— Visos žmonijos gerovė tolimoje ateityje tiesiogiai pri- 
klauso nuo galimybės pasiekti kitas planetas ir net žvaigž- 
des. Aš išsprendžiau šią problemą. Žmonijos likimas atsidū- 
rė mano rankose. Tikriausiai nebūtina priminti, —ko gero, 
mums abiem tai būtų skausminga, - kaip negailestingai visa 
tai iš manęs išplėšė priešiškų protingų būtybių atstovas Ma- 
lakandroje. Tų būtybių egzistavimo ten — pabrėžiu — aš ne- 
buvau numatęs. 

— Jie nebuvo priešiški, — sumurmėjo Rensomas, — tačiau 
kalbėk toliau. 

— Sunkumai grįžtant iš Malakandros pakirto mano svei- 
katą... 

— Manąją irgi. 

Pertrauktas Vestonas keistai žvilgtelėjo ir dėstė toliau: 

— Sveikdamas turėjau puikią galimybę mėgautis laisva- 
laikiu, kurio vis atsisakydavau jau daugelį metų. Tuomet 

susimąsčiau apie tavo protestus dėl Malakandros gyventojų 
likvidavimo, kuris, deja, būtų neišvengiamas ruošiant pla- 
netą žmonėms. Tradicinė ir, jei galima taip pasakyti, huma- 
nistinė šių protestų forma iki tol slėpė nuo manęs tikrąją jų 
jėgą. Tik dabar pradėjau ją suvokti. Pradėjau suprasti, kad 
mano atsidavimas žmonijos gerovei iš tiesų buvo paremtas 
nesąmoningu dualizmu. 

— Kaipgi? 

— Visą gyvenimą aš visiškai nemoksliškai priešpriešinau 
žmogų ir gamtą — visąlaik kovojau už žmogų prieš visą ne- 
žmonišką jo aplinką. Sirgdamas susidomėjau biologija ir 
ypač tuo, kas galėtų būti pavadinta biologijos filosofija. Iki 
tol, kaip fizikas, gyvybę laikiau esant už savo kompetencijos 
ribų. Ginčai tarp tų, kurie atskiria organinį pasaulį nuo ne- 
organinio, ir tų, kurie gyvybę laiko neatskiriama materijos 
dalimi, manęs nedomino. Dabar yra kitaip. Aš staiga supra- 
tau, kad kosminiame procese negalima jokia spraga, joks 
nutrūkimas. Dabar esu įsitikinęs save kuriančios evoliucijos 
sekėjas. Visa yra viena. Minties jėga, nesąmoninga tikslin- 
gumo dinamika egzistavo nuo pat pradžios. 

Čia jis nutilo. Rensomas jau ne kartą buvo girdėjęs pana- 
šių minčių ir laukė, ką Vestonas pasakys toliau. Kai šis vėl 
prabilo, jo balsas skambėjo dar didingiau. 

— Didingas reginys šio aklo nebylaus tikslingumo, be- 
galiniais diferenciacijos žygdarbiais kylančio vis aukštyn ir 
aukštyn, link vis sudėtingesnės organizacijos, link sponta- 
niškumo ir dvasingumo, sunaikino visą mano pareigos pa- 
čiam žmogui koncepciją. Žmogus savaime yra niekas. Gy- 
vybės judėjimas į priekį, augantis dvasingumas — štai kas 
yra viskas. Galiu ranką prie širdies pridėjęs prisipažinti, kad 
klydau norėdamas likviduoti Malakandros gyventojus. Tik 
išankstinis nusistatymas vertė mane laikyti mūsų rasę ge- 


resne už jų. Nuo šiol mano misija yra skleisti ne žmoniją, 

bet dvasingumą. Tai paskutinė mano karjeros pakopa. Pir- 
miausia aš dirbau sau, vėliau mokslui, dar vėliau žmonijai, 
o dabar pagaliau pačiai dvasiai, galiu pavartoti ir tau žinomą 
terminą — Šventajai Dvasiai. 

— Apie ką tu kalbi? — paklausė Rensomas. 

— Apie tai, - atsakė Vestonas, —- kad dabar mane nuo tavęs 
teskiria keletas pasenusių techninių teologijos smulkmenų, 
kuriomis per ilgus amžius apaugo oficialioji religija. Tačiau 
aš nuvaliau šias apnašas. Slypinti po jomis prasmė tokia pat 
gyva ir tikra kaip visuomet. Esminę religinio požiūrio tiesą 
apie gyvybę, jei leisi man taip pasakyti, puikiai iliustruoja 
faktas, kad Malakandroje tu, tiesa, labai mitologiškai ir nai- 
viai, suvokei esmę, kuri buvo paslėpta nuo manęs. 

— Nelabai suprantu, ką žmonės vadina religiniu požiū- 
riu, — susiraukė Rensomas. — Matai, aš esu krikščionis. Tai, 
ką mes vadiname Šventąja Dvasia, nėra aklas nebylus tiks- 
lingumas. 

— Mano mielasis Rensomai, — atsiliepė Vestonas, - kaip 
puikiai aš tave suprantu. Neabejoju, kad mano frazeologija 
tau atrodo keistokai, galbūt net šokiruoja. Sustabarėjusių tra- 
dicijų varžtai gali sukliudyti tau šioje naujoje formoje įžvelg- 
ti tas pačias tiesas, kurias taip ilgai saugojo religija ir kurias 
dabar pagaliau atranda mokslas. Tačiau nesvarbu, ar tu mane 
supranti, — patikėk, mes kalbame apie tuos pačius dalykus. 

— Na, nežinau. 

— Norėčiau atkreipti dėmesį, kad viena iš oficialiosios 
religijos silpnųjų vietų ir yra šis beatodairiškas dogmų lai- 
kymasis, tas nesugebėjimas atpažinti draugus. Dievas yra 
dvasia, Rensomai. Nepamiršk to. Juk tau tai jau pažįstama. 
Lik ištikimas sau. Dievas yra dvasia. 

— Tai aišku. Bet kas iš to? 

— Kas iš to? Betgi... Dvasia, mintis, laisvė, spontaniš- 


kumas — štai apie ką aš kalbu. Tai viso kosminio proceso 

tikslas. Galutinis šios laisvės, dvasingumo išlaisvinimas yra 
darbas, kuriam aš skiriu savo ir visos Žmonijos gyvenimą. 
Tikslas, Rensomai, tikslas — pagalvok apie tai! Gryna dva- 
sia — didingas, pagaliau pats save kuriantis ir save suvokian- 
tis energijos sūkurys! 

— Pagaliau? — nustebo Rensomas. — Argi to dar nėra? 

— A, suprantu, ko tu nerimauji. Žinoma, aš žinau. Reli- 
giniai vaizdiniai apie preegzistenciją. Bet juk tai nesudaro 
didelio skirtumo? Daryti skirtumą reikštų per daug rimtai 
traktuoti laiką. Kai viskas pagaliau bus pasiekta, nebebus 
jokio skirtumo, ar tai egzistavo nuo pradžių, ar atsirado pa- 
baigoje. Laikas yra vienas iš tų dalykų, kurie bus perkeisti. 

— Beje, ar tai kuria nors prasme asmeninė jėga? Ar ji 
gyva? — pasidomėjo Rensomas. 

Vestono veide šmėstelėjo neaprašoma išraiška. Jis palinko 
prie Rensomo ir sušnibždėjo: 

— Šito niekas iš jų nesupranta. 

Šnibždesys buvo kaip tikro sąmokslininko, net šiek tiek 
mokinukiškas ir toks nepanašus į Vestono įprastinį pompas- 
tišką stilių, kad Rensomas beveik pasibjaurėjo. 

— Taip, — kalbėjo Vestonas, — ne taip seniai aš ir pats ne- 
būčiau patikėjęs. Ne asmuo, žinoma. Antropomortizmas 
tėra vaikiška populiariosios religijos liga, — jis grįžo prie 
savo įprasto stiliaus, — tačiau priešingas, perdėto nuasme- 
ninimo, kraštutinumas būtų dar pražūtingesnis. Pavadinki- 
me tai jėga. Didinga nesuvokiama jėga, besiliejančia į mus 
iš pačių tamsiausių būties gelmių. Jėga, kuri pati renkasi 
įrankius. Tiktai vėliau, Rensomai, remdamasis tikra patir- 
timi aš supratau tai, kuo tu būdamas religingas tikėjai visą 
gyvenimą. — Staiga Vestonas vėl ėmė šnibždėti kvarkiančiu, 
lyg nesavu balsu: - Esu vedamas. Išrinktas. Vedamas. Ne 
iškart supratau esąs išrinktasis. Kam aš gilinausi į fiziką? 


Kam atradau Vestono spindulius? Kam vykau į Malakan- 

drą? Ji, jėga, vedė mane visą laiką. Dabar žinau, kad esu 
didžiausias visų laikų mokslininkas. Ne veltui toks tapau, o 
dėl tam tikro tikslo. Tai į jį per mane šią akimirką veržiasi 
pati dvasia. 

— Paklausyk, su šiais dalykais reikėtų atsargiau. Dvasių 
yra visokių, supranti? 

— A? Apie ką tu kalbi? 

— Apie tai, kad ne visos dvasios palankios žmogui. 

— Maniau, tu sutinki, kad dvasia yra gėris — viso proceso 
tikslas? Maniau, jūs, tikintys žmonės, esate už dvasingumą? 
Antraip kokia būtų asketizmo - celibato, pasninkų ir panašių 
apribojimų — prasmė? Argi jūs nesutinkate, kad Dievas yra 
dvasia? Argi garbinate Jį ne todėl, kad Jis yra grynoji dvasia? 

— O dangau, ne! Mes Jį garbiname todėl, kad Jis yra iš- 
mintingas ir geras. Nieko gero tiesiog būti dvasia. Velnias 
taip pat dvasia. 

— Ak, velnias yra labai įdomu, — atkreipė dėmesį Ves- 
tonas, dabar jau kalbėdamas visiškai įprastu būdu. — Pats 
įdomiausias populiariosios religijos bruožas yra šis polin- 
kis gimdyti priešingybių formas: rojus ir pragaras, dievas ir 
velnias. Vargu ar bereikia tau priminti, kad mano pažiūro- 
se nėra vietos tikram visatos dualizmui, ir tuo remdamasis 
dar prieš keletą savaičių būčiau atmetęs šiuos dupletus kaip 
paprasčiausią mitologiją. Ir būčiau labai suklydęs. Nes šios 
universalios religinės tendencijos turi labai gilų pagrindą. 
Šie dupletai išties yra dvasios įvaizdžiai, pačios kosminės 
energijos autoportretai, nes mūsų sąmonėje juos įspaudė 
pati gyvybės jėga. 

— Po galais, ką čia šneki? — šūktelėjo Rensomas. 

Jis pašoko ir ėmė žingsniuoti pirmyn atgal, nes kūną už- 
plūdo beveik pasibjaurėtina negalia ir sąstingis. 

— Apie jūsų Dievą ir jūsų Velnią, — atsakė Vestonas, — jie 
abu yra tos pačios jėgos įvaizdžiai. Jūsų rojus yra tobulo 

dvasingumo būsena priekyje, jūsų pragaras - postūmis, 
arba nisus, judėti pirmyn. Iš čia statiška vieno ramybė ir kito 
tamsa bei ugnis. Kita evoliucijos pakopa, traukianti mus į 
priekį, yra Dievas, o mus kelianti transcendentinė pakopa 
yra Velnias. Pagaliau ir jūsų religija teigia, kad velniai yra 
puolę angelai. 

— Bet tu, jei aš teisingai supratau, kaip tik teigi priešin- 
gai - kad angelai yra pakilę velniai. 

— Išeina lygiai tas pat, — atsakė Vestonas. 

Vėl stojo ilga tyla, 

— Palūkėk, — pagaliau nutraukė ją Rensomas, — apie tai 
kalbant labai lengva susipainioti ir nebesuprasti vienam 
kito. Tai, ką kalbi, man atrodo kaip pati baisiausia klaida, 
kokią gali padaryti žmogus. Galbūt taip atrodo tik todėl, 
kad prisitaikydamas prie mano „religinio požiūrio“ pasakai 
daug daugiau, nei iš tiesų nori. Juk visos tos dvasios ir jėgos 
tik metafora, tiesa? Tikriausiai tu tenori pasakyti, kad jauti 
pareigą skleisti civilizaciją, žinias ir kitus panašius dalykus. 

Rensomas stengėsi kalbėti ramiai, neišduodamas apėmu- 
sio nerimo. Bet po akimirkos pasišlykštėjęs atšlijo, nes Ves- 
tonas staiga pratrūko bjauriu, kvarksinčiu, lyg seniokišku, 
lyg infantilišku juoku. 

— Tai štai kur tu lenki! — pasakė jis. — Kaip ir visi tikin- 
tieji. Kalbate ir kalbate apie šitai visą gyvenimą, tačiau vos 
sutikę tai realybėje persigąstate. 

— Kokių tu turi įrodymų, —- paklausė Rensomas, jau išties 
persigandęs, — kad, be tavo paties minčių ir kitų žmonių 
knygų, tave dar kas nors palaiko ir veda? 

— Mano mielas, argi nepastebėjai, kad nuo to laiko, kai 
paskutinįsyk matėmės, aš kiek patobulinau savo nežemiškos 
kalbos žinias? Man sakė, kad tu filologas. 

Rensomas krūptelėjo. 


— Kaip tau tai pavyko? 

— Buvau vedamas, mano mielas, buvau vedamas, — su- 
kvarkė Vestonas. Jis tupėjo susirietęs tarp medžio šaknų iš- 
blyškusiu lyg popierius veidu, kreivai šypsodamasis. — Ve- 
damas. Vedamas, - kartojo. - Žodžiai savaime ateina į gal- 
vą. Buvau rengiamas visą laiką. Kad tapčiau tinkamu indu. 

— Neturėjo būti pernelyg sunku, — prarasdamas kantrybę 
atkirto Rensomas. — Jeigu gyvybės jėga tokia neapibrėžta, 
kad jai išreikšti vienodai tinka ir Dievo, ir Velnio įvaizdžiai, 
tai jai puikiausiai tiktų bet koks indas ir visa, kad ir ką dary- 
tum, prilygtų jos išraiškai. 

— Yra toks dalykas kaip svarbiausias aspektas. Tai visiškas 
atsidavimas visam reikalui, kad taptum gyvenimo laidinin- 
ku, aistringas atsidavimas pagrindiniam tikslui, kad atsidur- 
tum pačiame pleišto, smingančio į ateitį, smaigalyje. 

— Bet prieš akimirką maniau, kad tai velniškasis aspektas. 

— Tai ir yra didžiausias paradoksas. Tai, ko mes siekiame, 
yra, kaip sakoma, Dievas. Tačiau pats siekimas, pats dina- 
mizmas žmonių visada vadinamas Velniu. Veiklūs žmonės, 
tokie kaip aš, visada yra kankiniai. Jūs plūstate mus ir per 
mus pasiekiate savo tikslą. 

— Paprasčiau tariant, tuos dalykus, kurių iš tavęs nori ši 
jėga, eiliniai žmonės pavadintų demoniškais? 

— Mielasis Rensomai, nenorėčiau, kad nuolat kartotum 
šias liaudies pasakas. Abu dalykai tėra visumos dalys. Pasau- 
lį pirmyn stumia stiprūs žmonės, o stiprieji visada peržen- 
gia įprastas elgesio normas. Kai šuolis jau padarytas, mūsų 
„demoniškumas“, kaip sakei, kitame lygmenyje tampa visų 
priimta dorove, tačiau kol veikiame, esame vadinami ereti- 
kais, nusikaltėliais, piktžodžiautojais... 

— Tr kaip toli galėtum nueiti? Ar paklustum šiai jėgai, jei 
ji pareikalautų nužudyti mane? 

— Taip. 


— O jei parduoti Angliją vokiečiams? 

— Taip. 

— Arba išleisti melą kaip rimtą mokslinį darbą? 

— Taip. 

— Tepasigaili tavęs Dievas! — teištarė Rensomas. 

— Vis neatsisakai savo šablonų. Plaukioji abstrakcijose. 
Ar negali net suvokti absoliutaus atsidavimo — kažkam, kas 
savo didybe pranoksta visus mūsų etinius skrupulus? 

Rensomas griebėsi šiaudo. 

— Palūkėk, Vestonai, - skubiai ėmė berti. - Tai galėtų 
būti sąlyčio taškas. Sakai, absoliutus atsidavimas. Tai tu at- 
sisakai savęs. Nelaikai savo valios aukščiausia. Ne, palūkėk. 
Tai tikrai yra sąlyčio taškas tarp tavo moralės ir mano. Mes 
abu pripažįstame... 

— Idiote! - beveik sustūgo Vestonas pašokdamas ant 
kojų. — Idiote, — pakartojo. — Argi taip nieko ir nesupranti? 
Ar taip viską ir grūsi į tuos seno žargono griaučius apie valią 
ir savęs aukojimą? Tai tik kita prakeikto dualizmo forma. 
Konkrečiu atveju negalimas joks skirtumas tarp manęs ir 
visatos. Jeigu esu pats gyvybės jėgos pleišto smaigalys, tai aš 
ir esu ji. Argi neaišku, tu bailus skrupulingas kvaily? Aš esu 
visata! Aš, Vestonas, esu tavo Dievas ir tavo Velnias. Ir dabar 
aš galutinai kviečiu į save šią jėgą... 

Prasidėjo kažkas siaubinga. Lyg priešmirtiniai spazmai 
neatpažįstamai iškreipė Vestono veidą. Kai jie praėjo, aki- 
mirkai sugrįžo senasis Vestonas — senasis Vestonas siaubo 
kupinomis akimis — ir sušvokštė: 

— Rensomai, Rensomai, dėl Dievo meilės, neleisk 
jiems... 

Tada tučtuojau apsisuko visu kūnu lyg kliudytas revolve- 
rio kulkos. Pargriuvo Rensomui prie kojų ir ėmė raičiotis 
seilėdamasis, kalendamas dantimis, pirštais draskydamas sa- 
manas. Pamažu konvulsijos nurimo. Jis gulėjo ramiai, sun- 


kiai alsuodamas, akys žvelgė be jokios išraiškos. Rensomas 

priklaupė prie jo. Spėliojo, ar tai širdies smūgis, ar epilepsi- 
jos priepuolis, nes iki šiol dar nebuvo matęs nei vieno, nei 
kito. Pasirausęs ryšuliuose rado brendžio butelį, atkimšo jį 
ir prikišo ligoniui prie lūpų. Nustėro pamatęs, kaip šis išsi- 
šiepė, griebė dantimis už butelio kaklelio ir kaukšteldamas 
nukando jį. Stiklo neišspjovė. „O Dieve, aš jį nužudžiau“, — 
sumurmėjo Rensomas. Tačiau pro sučiauptas ligonio lūpas 
tik švirkštelėjo kraujas ir daugiau nieko neatsitiko. Iš jo vei- 
do atrodė, kad jis arba visai nejaučia skausmo, arba kenčia 
labiau, nei žmogus galėtų įsivaizduoti. Galiausiai Rensomas 
pakilo, bet prieš tai atsegęs Vestono dėklą išėmė revolverį ir 
nuėjęs prie kranto nusviedė kuo toliau į jūrą. 

Dar kurį laiką stovėjo žvelgdamas į įlanką ir nežinodamas, 
ko griebtis. Bet netrukus apsisuko ir ėmė kopti kairiuoju 
slėnio šlaitu aukštyn. Atsidūrė gana lygioje vietovėje, iš ten 
atsivėrė puikus vaizdas į jūrą, kuri dabar jau stipriai bangavo 
ir vietoj lygaus aukso mirgėjo nuolat besimainančiais švie- 
sos ir šešėlių raštais. Salų kurį laiką nesimatė. Paskui staiga 
aukštai pasirodė medžių viršūnės, jau plačiai pasklidusios. 
Žinoma, bangos plukdė salas tolyn vieną nuo kitos — ir vos 
spėjus taip pagalvoti jos pradingo kažkur tarp vandens kal- 
nų. Ar dar bus įmanoma jas kada nors surasti? Rensomas 
pasijuto apleistas ir vienišas, o po akimirkos apėmė bejė- 
giškas pyktis. Jeigu Vestonas mirs, o kad ir išgyvens ir liks 
įkalintas kartu su juo šioje saloje, kurios niekada nebega- 
lės palikti, tai kurgi tas pavojus, kurį reikės nukreipti nuo 
Perelandros? Pradėjęs galvoti apie save Rensomas pasijuto 
išalkęs. Tvirtojoje Žemėje iki šiol nematė nei uogų, nei vai- 
sių. Galbūt tai mirtini spąstai. Karčiai šyptelėjo pagalvojęs, 
koks buvo kvailas šįryt, kai panoro iškeisti tuos plūduriuo- 
jančius palaimos kraštus, kur kiekviena giraitė siūlo savo 
gėrybes, į šiuos bevaisius akmenis. O gal jie nėra bevaisiai? 


Nekreipdamas dėmesio į vis stiprėjantį nuovargį Rensomas 

nusprendė pasiieškoti maisto ir jau pasuko į salos gilumą, 
bet vos pastebimai pakitusi šviesa pranešė apie artėjantį 
vakarą. Teko sukti atgal. Dar nenusileidus į slėnį, giraitė, 
kur jis paliko Vestoną, jau skendo prieblandoje. O kai ją 
pasiekė, aplink viešpatavo neperžvelgiama, begalinė nak- 
tis. Mėgindamas rasti tą vietą, kur juodu sukrovė Vestono 
maisto atsargas, tik galutinai susipainiojo. Norom nenorom 
teko atsisėsti. Jis keliskart garsiai pašaukė Vestoną, tačiau, 
kaip ir tikėjosi, atsakymo nesulaukė. „Šiaip ar taip, vertėjo 
išmesti jo ginklą, - pagalvojo Rensomas, o kiek vėliau: - Ką 
gi, gui dort dine*, o iki ryto tikriausiai nieko daugiau ir ne- 
sugalvosi.“ Atsigulęs netrukus pajuto, kad nors ir padengta 
samanomis, Tvirtoji Žemė toli gražu ne tokia patogi kaip 
švelniai liūliuojantis plaukiojančių salų paviršius. O kur dar 
mintis, kad netoliese atviromis akimis ir pilna burna stiklo 
šukių guli kitas žmogus, ir niūrūs į krantą dūžtančių di- 
džiulių bangų smūgiai... Niekas nepadėjo Rensomui ramiai 
miegoti tą naktį. 

— Jei aš gyvenčiau Perelandroje, - sumurmėjo jis, — šios 
salos Maleldilui nebūtų reikėję uždrausti. Norėčiau, kad 
akyse nebūčiau jos matęs. 


* Kas miega — valgo (pranc.). 


Rensomas miegojo neramiai ir prabudo jau įdienojus. Bur- 
na buvo išdžiūvusi, gėlė galūnes ir sprandą. Šis prabudi- 
mas taip skyrėsi nuo ankstesnių prabudimų Veneroje, kad 
akimirką jis pamanė atsidūręs Žemėje, ir nuostabaus sapno 
(kaip atrodė), kaip jis gyveno Aušrinėje žvaigždėje ir vaikš- 
čiojo jos vandenynais, prisiminimas sukėlė beveik nepake- 
liamą praradimo jausmą. Bet atsisėdęs jis prisiminė tiesą. 
„Beveik tas pat kaip prabusti iš sapno“, - pagalvojo. Kanki- 
no alkis ir troškulys, bet Rensomas jautė privaląs pirmiau 
pažiūrėti, kaip laikosi ligonis, nors ir nelabai tikėjo galėsiąs 
jam kuo nors padėti. Apsidairė. Sidabrinių medžių giraitė 
stovėjo kaip stovėjusi, tačiau Vestono niekur nebuvo maty- 
ti. Tada žvilgtelėjo į krantą — valties irgi nebuvo. Pamanęs, 
kad tamsoje pataikė į kitą slėnį, atsikėlė ir nuėjo prie upe- 
lio atsigerti. Kai atsitiesė ir patenkintas atsiduso, akys staiga. 
užkliuvo už nedidelės medinės dėžės ir greta besimėtančių 
indų. Galva veikė lėtai ir jam prireikė laiko suprasti, kad 
bent jau slėnis yra tas pats, paskui dar užtruko, kol padarė 
išvadas iš to, kad dėžė atidaryta ir tuščia, kai kurie ryšuliai 
tebeguli savo vietose, o kai kurie dingę. Bet ar gali būti, 
kad po šitokio priepuolio Vestonas pakankamai atsigavo per 
vieną naktį, išardė stovyklą ir nuėjo tempdamas ant pečių, iš 
visko sprendžiant, nemažą naštą? O argi žmogus galėtų ryž- 
tis menkute valtele leistis į šitokią jūrą? Tiesa, Rensomas tik 
dabar pastebėjo, kad audra (gana menka, palyginti su įpras- 
tomis Perelandroje) per naktį, matyt, aprimo, bet bangavo 

dar gana grėsmingai ir rodėsi neįtikėtina, kad profesorius 
būtų palikęs salą. Galbūt jis vis dėlto kažkur nuėjo nešda- 
masis valtį. Rensomas nusprendė tuojau pat jį susirasti ir 
laikytis netoliese. Jei Vestonas atsigavo, tai netrukus reikėtų 
laukti bėdos. Rensomas abejojo, ar teisingai suprato vaka- 
rykščius jo kliedesius, bet tai, ką suprato, jam labai nepatiko. 
Jis spėjo, kad šis „dvasingumo“ misticizmas pasirodys daug 
pavojingesnis už aną, palyginti paprastą, tarpplanetinio im- 
perializmo programą. Be abejo, į tas nesąmones, kurių jis 
prišnekėjo prieš pat prasidedant priepuoliui, neverta kreipti 
per daug dėmesio, tačiau ir visa kita skambėjo neką geriau. 

Keletas valandų prabėgo ieškant maisto ir Vestono. Mais- 
to paieškas netrukus vainikavo sėkmė. Aukštai šlaituose 
buvo galima beveik saujomis semti nedideles mėlynas uo- 
gas, o slėnių giraitėse nestigo ovalių riešutų. Jų viduje glū- 
dėjo tąsi minkšta masė, primenanti gumą ar kamščiamedžio 
žievę, o jų skonis buvo, tiesa, gana malonus, bet atrodė la- 
bai kasdieniškas paragavus plaukiojančių salų vaisių. Milži- 
niškos pelės, nors nebijojo žmonių kaip ir visi Perelandros 
gyvūnai, buvo lyg ir kvailesnės. Rensomas dar kartą užkopė 
į akmeninių bokštų apsuptą aikštelę. Plaukiojančios salos 
kilo ir leidosi supamos bangų, jau buvo plačiai išsklaidytos. 
Jis akimis susirado oranžinę salą, bet nebuvo tikras, ar tai ta 
pati, kurioje gyveno, nes matė dar mažiausiai dvi salas, kur 
vyravo ta pati spalva. Vienu metu iš viso jų suskaičiavo dvi- 
dešimt tris. Ko gero, daugiau, nei sudarė laikinąjį salyną... 
Kurioje nors iš jų galbūt yra Karalius, galbūt šią akimirką jis 
jau susitikęs su Moterimi. Nejučia Rensomas beveik visas 
viltis buvo sudėjęs į Karalių. 

Tačiau Vestono nebuvo nė pėdsako. Rodos, jis išties kaž- 
kaip įsigudrino palikti Tvirtąją Žemę, kad ir kaip būtų nej- 
tikėtina, todėl Rensomo nerimas augo. Supratimo neturėjo, 


ko galima laukti iš šio naujojo Vestono. Viena viltis, kad jis 

galbūt nekreips dėmesio į Perelandros šeimininkus kaip į 
paprasčiausius laukinius ar čiabuvius. 

Dar vėliau pavargęs jis prisėdo ant kranto. Bangos buvo 
beveik nurimusios, prieš suduždamos tesiekė kelius. Jau 
spėjusios priprasti prie minkšto lyg čiužinys plaukiojančių 
salų paviršiaus kojos dilgsėjo ir degė. Todėl netrukus Ren- 
somas nusprendė pabraidžioti. Maloni vandens vėsa traukė 
vis giliau, kol vanduo pasiekė juosmenį. Šitaip stovėdamas, 
giliai paniręs mintyse, staiga pastebėjo, kad tai, ką jis pirma 
palaikė šviesos atspindžiais vandenyje, išties yra didžiulės 
žuvies sidabriniai šonai. „Kažin ar ji leistų užsėsti?“ — pa- 
galvojo Rensomas. Netrukus suprato, kad gyvūnas nori pa- 
traukti jo dėmesį, nes laikosi taip arti seklumos, kaip tiktai 
gali, visąlaik atsisukęs į jį. Galbūt ją atsiuntė? Nespėjęs iki 
galo apsvarstyti šios galimybės nusprendė surizikuoti. Už- 
dėjo rankas žuviai ant nugaros ir ji nepaspruko paliesta. Vis 
dėlto ne iškart pavyko užsiropšti ir atsisėsti per liemens su- 
siaurėjimą jai už galvos; visą tą laiką žuvis kiek galėdama 
stengėsi nespurdėti, bet vos tik Rensomas tvirtai įsitaisė lyg 
balne, tučtuojau žvitriai apsisuko ir pasileido į atvirą jūrą. 

Jei jis būtų norėjęs atsisakyti sumanymo, netrukus tai 
padaryti jau buvo per vėlu. Atsisukęs pamatė, kad žalių- 
jų kalnų viršūnės jau nebeužstoja dangaus, o kranto linija 
vėl tapo lygi. Nebesigirdėjo ir bangų mūšos, vien tolygus 
vandens šniokštimas aplink. Tolumoje buvo matyti nemažai 
plūduriuojančių salų — puošnių ažūrinių siluetų. Bet žuvis 
nepasuko nė prie vienos iš jų. Plukdė jį visąlaik tiesiai, lyg 
gerai žinodama kelią, ritmingai judindama pelekus, dau- 
giau nei valandą. Tuomet visą pasaulį užliejo purpuras ir 
tviskanti žaluma, o paskui tamsa. 

Kažkodėl nebuvo baisu kopti ir leistis žemomis vandens 
kalvomis aklinoje tamsoje. Tačiau čia tamsa nebuvo aklina. 


Tiesa, dangus ir jūros paviršius pradingo, bet giliai giliai 

apačioje, lyg pačioje tuštumos, per kurią jie plaukė, širdyje, 
įsižiebė keistas žalsvai melsvas švytėjimas, lyg sproginėtų 
fejerverkai ar rangytųsi susipynę švytintys siūlai. Iš pradžių 
jie atrodė labai toli, tačiau netrukus, kiek jis galėjo spręsti, 
priartėjo. Ištisas būrys fosforinių būtybių žaidė netoli pavir- 
šiaus: besirangantys unguriai, pirmyn atgal siuvantys šar- 
vuoti padarai ir pagaliau fantastiški heraldiniai siluetai, prieš 
kuriuos mūsų pasaulio jūrų arkliukai pasirodytų pernelyg 
paprasti. Jie visi zujo aplink — kai kada vienu metu šalia 
buvo dvidešimt ar trisdešimt. Šiame jūrų kentaurų ir jūrų 
drakonų šėlsme šmėsčiojo dar keistesni pavidalai: žuvys, jei 
tik ten buvo žuvys, kurių priekinė dalis taip priminė žmo- 
giškas formas, kad pirmąsyk jas pastebėjęs Rensomas pa- 
manė sapnuojąs ir pasipurtė norėdamas prabusti. Bet jis ne- 
sapnavo. Štai, štai ir vėl - be jokios abejonės, ten petys, ten 
profilis, o pagaliau akimirką visas veidas — tikros undinės ar 
vandeniai. Panašumas į žmones buvo net didesnis, nei jam 
pirma pasirodė. Kurį laiką jį klaidino tai, kad veiduose visai 
nebuvo žmogiškos išraiškos. Bet tai nebuvo idiotų veidai, 
ir jau tikrai ne Žemės beždžionių snukiai — žmogiškumo 
parodija. Labiausiai jie priminė miegančių žmonių veidus 
arba veidus, kuriuose miegojo žmogiškumas, bet būdravo 
kita gyvybė — nei žiauri, nei šiurkšti, tiktai nesuprantama, 
lyg nykštukų ar elfų. Rensomas prisiminė savo seną spė- 
jimą, kad tai, kas viename pasaulyje tiktai mitas, kitame 
gali būti tikrovė. Galbūt Perelandros Karalius su Karalie- 
ne, nors, be abejo, pirmoji žmonių pora planetoje, kūnu 
yra kilę iš jūrų žmonių. O jei taip, kas galėjo gyventi prieš 
žmones mūsų pačių pasaulyje? Ar vien tik tie šleivakojai 
kerėplos, kurių atvaizdus matome populiarių knygų apie 
evoliuciją puslapiuose? O gal senovės mituose daugiau tie- 
sos nei šiuolaikiniuose? Galbūt išties buvo laikai, kai Italijos 


miškuose šoko satyrai? Bet tą akimirką jis visa pamiršo, nes 

iš juodos tamsos priekyje atsėlino nepaprastas, švelnus aro- 
matas ir norėjosi juo tiesiog pasimėgauti. Jis sroveno aplink 
saldus ir šiltas, kas akimirką vis saldesnis ir aiškesnis, kas 
akimirką stipresnis ir kupinas palaimos. Rensomas puikiai 
žinojo, kas tai. Nuo šiol atpažins šį vienintelį visoje visatoje 
dvelksmą — taip naktimis kvepia plaukiojančios salos pla- 
netoje, kurią žmonės vadina Venera. Keista, kad jis pasiil- 
go vietų, kuriose taip trumpai teviešėjo, kurios turėtų būti 
tokios svetimos žmogui. Tačiau ar buvo? Rensomui rodėsi, 
kad į nematomą salą jį traukiantis troškimas slypėjo labai 
giliai viduje dar tuomet, kai jis nebuvo atvykęs į Perelan- 
drą, dar prieš nubundant pirmajai vaikiškai atminčiai, kai 
dar nebuvo gimęs nė vienas žmogus, kai nebuvo laiko. Jis 
buvo aitrus, saldus, laukinis ir šventas drauge, bet kuriame 
kitame pasaulyje, kur žmonės nebegirdi savo pagrindinių 
troškimų, be abejo, galėjo būti palaikytas dar ir skatinan- 
čiu geismą, bet tiktai ne Perelandroje. Žuvis nebejudėjo. 
Rensomas ištiesė ranką. Pirštai palietė žolę. Persiropštė per 
milžinišką žuvies galvą ir atsidūrė ant švelniai linguojančio 
kilimo. Nors ir trumpam buvo palikęs banguojančią žemę, 
vis dėlto spėjo nuo jos atprasti, ir kol ėjo apčiuopomis per 
siūbuojančią pievą, ne kartą teko parpulti. Visa laimė, kad 
čia nereikia baimintis griūti! Vėliau tamsoje jis pajuto, kad 
iš visų pusių jį supa medžiai, o kai ranka palietė kažką lygų, 
vėsų ir apskritą, jis be jokios baimės pakėlė tai prie lūpų. Šis 
vaisius buvo kitoks nei visi iki šiol ragautieji. Buvo puikes- 
nis už juos visus. Moteris kalbėjo tiesą — jos pasaulyje bet 
kuris vaisius tą akimirką, kai jį valgai, yra pats geriausias. 
Rensomas buvo pavargęs, nes visą dieną vaikščiojo ir lai- 
piojo, todėl dabar, apsunkęs iš pasitenkinimo, nugrimzdo į 
miegą ir nieko nesapnavo. 

Tikriausiai temiegojo keletą valandų, nes kai prabudo, vis 


dar tebebuvo tamsu. Pabudo staiga, o po akimirkos išgirdo 

jį pažadinusius garsus. Tai buvo įsigilinusių į pokalbį dviejų 
žmonių balsai — vyro ir moters. Rensomas nusprendė, kad 
jie yra kažkur netoliese, nes Perelandros naktyje už šešių 
colių esantis daiktas matyti ne geriau nei esantis už šešių 
mylių. Pagaliau atpažino ir pašnekovus, bet tamsoje, kai ne- 
galėjo matyti jų veidų, balsai skambėjo keistai ir intonacijos 
buvo nesuprantamos. 

— Stebiuosi, — sakė moters balsas, - nejau jūsų pasaulyje 
visi žmonės įpratę kalbėti apie tą patį dalyką daugiau nei 
vieną kartą? Aš juk sakiau, kad mums uždrausta gyventi 
Tvirtojoje Žemėje. Kodėl tu nekalbi apie ką nors kita arba 
nesiliauji kalbėjęs? 

— Nes šis draudimas yra labai keistas, — atsiliepė vyro bal- 
sas. — Jis visai nepanašus į Maleldilo kelius mano pasaulyje. 
Bet tau juk nėra uždrausta galvoti apie gyvenimą Tvirtojoje 
Žemėje. 

— Tikrai būtų keista galvoti apie tai, ko niekada nebus. 

— Visiškai ne, savo pasaulyje mes tai darome nuolat. Su- 
dedame žodžius vieną prie kito, kad jie reikštų dalykus, ku- 
rie niekada neįvyks, ir vietas, kurių nėra. Sudedame nuos- 
tabius žodžius, kad jie gražiai kartu skambėtų. Tada sakome 
juos vieni kitiems. Vadiname juos pasakojimais ar poezija. 
Tame sename pasaulyje, apie kurį kalbėjai, Malakandroje, 
jie daro taip pat. Kad vieni kitus pradžiugintų, nustebintų ir 
pasisemtų išminties. 

— Kokia iš to išmintis? 

— Kad pasaulis sukurtas ne vien tiems dalykams, kurie 
yra, bet ir tiems, kurie galėtų būti. Maleldilas žino ir tuos, ir 
tuos. Jis nori, kad ir mes žinotume. 

— Niekada apie tai negalvojau. Iš kito, Keršojo, taip pat 
išgirsdavau to, nuo ko pasijusdavau lyg medis, kurio šakos 
skleidžiasi vis plačiau ir plačiau. Tačiau ši šaka iškyla virš 


jų visų. Iš to, kas yra, žengti į tai, kas galėtų būti, ir kalbėti 

apie tai, tarsi tenai gyventum... greta gyvenimo. Paklausiu 
Karaliaus, ką jis apie tai mano. 

— Matai, mes visada grįžtame prie to paties. Jei tik Kara- 
lius būtų kartu su tavimi. 

— A, suprantu. Tai vienas iš tų dalykų, kurie galėtų būti. 
Pasaulis galėtų būti sukurtas taip, kad aš ir Karalius niekuo- 
met neišsiskirtume. 

— Pasauliui nereikėtų keistis — reikėtų pakeisti tik jūsų 
gyvenimo būdą. Jei žmonės gyvena neplaukiojančioje že- 
mėje, jie niekada neišsiskiria netikėtai. 

— Betgi tu žinai, mes negalime gyventi Tvirtojoje Žemėje. 

— Taip, tačiau Jis neuždraudė apie tai galvoti. Argi ne to- 
kia yra viena iš draudimo priežasčių — kad jūs turėtumėte 
galimybę, kad galėtumėte svajoti ir kurti istorijas, kaip mes 
tai pavadintume. 

— Aš pagalvosiu apie tai daugiau. Paprašysiu Karaliaus, 
kad padėtų man pasenti. 

— Ak, kaip aš trokštu sutikti tą tavo Karalių! Tačiau istori- 
jų klausimu jis gali būti jaunesnis už tave. 

— Šie tavo žodžiai tarsi medis be vaisių. Karalius visada 
senesnis už mane, ir visais klausimais. 

— Tačiau kalbėdami apie kai kuriuos dalykus, kurių Ka- 
ralius tau niekada neminėjo, aš ir Keršasis jau padėjome tau 
pasenti. Tai naujas gėris, kurio tu nelaukei. Tikėjaisi, kad 
visada ir visko mokysiesi iš Karaliaus, tačiau Maleldilas at- 
siuntė kitų žmonių ir jie tau pasakė dalykų, kurių gali neži- 
noti pats Karalius. 

— Dabar pradedu suprasti, kodėl mes tuomet atsiskyrė- 
me. Tai keistas ir didis gėris, kurį Jis man skiria. 

— O jei nenorėsi mokytis iš manęs, jei vis kartosi, kad 
lauksi Karaliaus ir pasiklausi jo, argi nenusigręši nuo vai- 
siaus, kurį radai, į vaisių, kurio tikiesi? 

— Tai gilūs klausimai, Svetimšali. Maleldilas tyli. 

— Argi nesupranti kodėl? 

— Ne. 

— Nuo to laiko, kai į tavo pasaulį atvykome aš ir Keršasis, 
mes pasakėme tau daug dalykų, kurių nesakė Maleldilas. 
Argi nesupranti, kad Jis leidžia tau kiek nutolti? 

— Kaip Jis galėtų? Jis gi visur, kur tik mes einame. 

— Taip, bet ne visada vienodai. Jis padeda tau senti — nori, 
kad mokytumeisi ne vien tiesiogiai iš Jo, bet ir susitikdama 
su kitais žmonėmis, per savo pačios mintis ir klausimus. 

— Jis tikrai taip daro. 

— Taip. Jis daro tave tikra moterimi, nes iki šiol tebuvai 
tik pusiau sukurta — kaip gyvūnai, kurie nieko negali patys. 
Kai vėl sutiksi Karalių, jau pati galėsi jį pamokyti. Jau būsi 
senesnė ir galėsi padėti pasenti jam. 

— Maleldilas neleis, kad taip atsitiktų. Tai būtų lyg vaisius 
be skonio. 

— Tačiau jam šis vaisius galbūt patiktų. Argi nemanai, kad 
Karalius pavargsta visą laiką būdamas senesnis? Argi nemy- 
lėtų tavęs labiau, jei būtum išmintingesnė už jį? 

— Ar tai jūsų poezija, ar taip išties gali būti? 

— Taip išties gali būti. 

— Bet kaip galima ką nors mylėti labiau? Lyg sakytum, 
kad daiktas didesnis pats už save. 

— Aš tiktai norėjau pasakyti, kad taptum panaši į mano 
pasaulio moteris. 

— Kokios jos? 

— Jos labai išmintingos. Jos visada tiesia rankas į naują 
ir netikėtą gėrį ir supranta, kad tai gėris, daug anksčiau už 
vyrus. Jų mintys aplenkia Maleldilo žodžius. Joms nereikia 
laukti, kol Jis pasakys, kas yra gera, jos pačios tai žino, kaip 
ir Jis. Jos pačios lyg Maleldilai. Dėl nuostabios išminties jų 
grožis toli pralenkia tavąjį, kaip šių vaisių saldumas pralen- 


kia vandens skonį. Ir matydami jų grožį vyrai jas myli daug 

labiau nei tave Karalius, kaip degančios Dangaus Gelmių 
šviesos daug nuostabesnės už auksinį jūsų pasaulio stogą. 

— Norėčiau jas pamatyti. 

— Norėčiau, kad pamatytum. 

— Koks nuostabus yra Maleldilas ir kokie nepaprasti visi 
Jo darbai: galbūt Jis išaugins iš manęs dukteris, kurios pra- 
lenks mane taip, kaip aš pralenkiu žvėris. Bus daug puikiau, 
nei aš tikėjausi. Maniau, visuomet liksiu valdovė ir moteris. 
Tačiau dabar matau, kad galiu tapti lyg eldilai. Galbūt ga- 
lėsiu jomis rūpintis, globoti jas, kai jos tebus maži ir silpni 
vaikai, kol užaugs, kol pranoks mane, kol aš pati galėsiu pul- 
ti joms po kojomis. Matau, kad lyg šakos-vis labiau auga ne 
vien mintys ir klausimai. Kartu su jais auga ir džiaugsmas, 
kuris ateina iš ten, iš kur ateinant jo niekada nelaukėme. 

— Dabar jau miegosiu, — ištarė kitas balsas. Tik dabar jis 
pirmąkart tapo tikrai panašus į Vestono balsą — nepatenkin- 
to ir suirzusio Vestono. 

Visą tą laiką Rensomas norėjo įsiterpti į pokalbį, tačiau 
vis negalėjo apsispręsti draskomas prieštaringų jausmų. Vie- 
na vertus, dėl tembro ir daugybės pasakytų dalykų nebuvo 
galima abejoti, kad vyro balsas priklauso Vestonui. Kita ver- 
tus, šis balsas, kai nebuvo matyti paties kalbėtojo, skambėjo 
be galo keistai. Dar daugiau, šis kantrus atkaklumas visiš- 
kai nepriminė pompastiško profesoriaus pamokslavimo, pro 
kurį kartkartėmis prasiverždavo atvira panieka. Ir kaipgi jis, 
ką tik patyręs tokį priepuolį, kurio liudytoju Rensomas pats 
buvo, tik per keletą valandų sugebėjo visiškai atsigaivelėti? 
Kaip jis atsidūrė saloje? Klausantis pokalbio Rensomą ka- 
mavo klaikus kontrastas. Tenai kalbėjo kažkas, kas buvo ir 
kartu nebuvo Vestonas, ir tamsoje tik už keleto pėdų tūnant 
tam klaikiam padarui baimės šaltukas šliaužiojo Rensomui 
nugara, o į galvą lindo prielaidos, kurias jis stengėsi vyti 
šalin kaip neįtikėtinas. Tiktai kai balsai nutilo, jis suvokė, 

kaip įsitempęs sekė tą pokalbį. Tą pat akimirksnį jį užliejo 
triumfo banga. Bet tai ne jis triumfavo. Visa neaprėpiama 
tamsa skambėjo lyg pergalės varpas. Rensomas krūptelėjo 
ir atsisėdo. Nejau iš tiesų nuskambėjo kažkokie garsai? Jis 
įtemptai klausėsi, tačiau tegirdėjo tylų bangų šnarėjimą ir 
šilto vėjo šiušenimą. Muzikos įspūdis tikriausiai bus nuaidė- 
jęs jo viduje. Bet kai atsipalaidavęs atsigulė, įsitikino klydęs. 
Iš aplinkos, neabejotinai iš aplinkos, į kūną liejosi audringas 
džiūgavimas, spindesys ir šokis — ne garsas, tačiau suvokti 
ar prisiminti jį tegalėjai tik kaip muziką. Lyg būtų atsiradęs 
visiškai naujas pojūtis. Lyg būtų grįžę laikai, kai dainuodavo 
ryto žvaigždės. Lyg visa Perelandra būtų sukurta tik šią aki- 
mirką — galbūt išties taip ir buvo. Atėjo palengvėjimas lyg 
išvengus didžiulės nelaimės, o kartu su juo viltis, kad antro- 
jo bandymo nebebus; kiek vėliau aplankė už viską mielesnė 
nuojauta, kad jam nieko nebereikės daryti, tik stebėti ir pa- 


liudyti grįžus. Po valandėlės jis jau miegojo. 

Per naktį oras pasikeitė. Rensomas sėdėjo miško pakrašty- 
je, kur buvo praleidęs naktį, žvelgdamas į jūrą, kurioje ne- 
besimatė kitų salų. Jis buvo prabudęs prieš kelias minutes, 
apsižiūrėjo gulįs vienas liaunų lyg nendrės, tačiau aukštų ir 
tvirtų lyg berželiai stiebų tankumyne, remiančiame tankią 
ir plokščią lapiją. Tarp lapų blizgėjo apskriti ir glotnūs tar- 
si bugienio uogos vaisiai. Nusiskynęs keletą suvalgė. Tada 
pro tankmę nusigavo į salos pakraštį ir apsidairė. Neradęs 
nei Moters, nei Vestono neskubėdamas patraukė pakrante. 
Basos kojos grimzdo į krokų spalvos susipynusios augme- 
nijos kilimą ir kėlė kvapių dulkių debesėlius. Netikėtai akys 
užkliuvo už kažko žolėje. Iš pradžių pamanė, kad tai dar 
keistesnės formos padaras nei visi iki šiol matytieji Perelan- 
droje. Tačiau jo pavidalas buvo ne vien fantastiškas, bet dar 
ir šiurpus. Rensomas priklaupė ant vieno kelio norėdamas 
atidžiau apžiūrėti. Pagaliau nenoriai palietė. Ir staiga atšlijo 
lyg pačiupinėjęs gyvatę. 

Tai buvo sužalotas gyvūnas. Viena iš ryškiaspalvių var- 
lyčių, tiksliau, tai, kas iš jos liko. Nugaroje buvo išpjautas 
pleištas, kurio smaigalys baigėsi prie pat galvos. Šis siau- 
ras trikampis atplėštas atgal lyg vokas, net užpakalinės ko- 
jos beveik nuplėštos kartu, o per visą kūną atsivėrusi gili 
platėjanti žaizda. Gyvūnas buvo taip sužalotas, kad šokuo- 
ti nebegalėjo. Žemėje tai būtų tik nemalonus reginys, bet 
Perelandroje iki pat šios akimirkos Rensomas dar nebuvo 


matęs jokio sužeisto nei mirusio gyvio, todėl vaizdas buvo 

lyg spjūvis į veidą. Lyg gerai pažįstamos ligos spazmas, pra- 
nešantis žmogui, kuris jau tikėjosi pasveikęs, kad šeima jį 
apgavo ir neišvengiamai artėja mirtis. Lyg pirmasis melas 
iš draugo lūpų, už kurio sąžiningumą buvote pasiryžęs lai- 
duoti tūkstančiu svarų. Visa pasikeitė visiems laikams. Virš 
auksinės jūros dvelkiantis šiltas vėjelis, šio bangų supamo 
sodo mėlis, sidabras ir žaluma, pats dangus — iš visko aki- 
mirksniu teliko spalvoti tekstą supantys ornamentai, o pats 
tekstas kuo toliau, tuo labiau kėlė šiurpą; tą akimirksnį kaž- 
kas atsitiko jam pačiam, jis nebegalėjo nei suvaldyti, nei 
suprasti savo jausmų. Bandė įtikinti save, kad šios rūšies 
padarai tikriausiai negali jausti labai stipraus skausmo. Bet 
tai negelbėjo. Jis jautė daugiau nei paprastą gailestį, širdis 
tiesiog daužėsi. Vaizdas buvo toks šiurpus, kad jį nutvilkė 
gėda. Geriau būtų, manė jis tą akimirką, visiškai nesukurti 
visatos nei leisti atsitikti bent vienam tokiam įvykiui. Pas- 
kui, nepaisydamas visų teorinių išvedžiojimų, kad varlės 
organizmas nesąs sudėtingas ir negalįs labai kankintis, nu- 
sprendė ją užmušti. Neturėjo nei batų, nei akmens, nei laz- 
dos. Užmušti varlę pasirodė nepaprastai sunku. Kai buvo jau 
per vėlu liautis, suprato, kad kvaila buvo net pradėti. Kad ir 
kokias kančias jinai kentėtų, jis tikrai jas tik padidino, o ne 
sumažino. Bet reikėjo baigti iki galo. Užtruko beveik valan- 
dą. Kai pagaliau sudarkytas padaras nebejudėjo, o jis nuėjo 
prie vandens nusiplauti rankų, buvo sukrėstas ir jautėsi lyg 
ligonis. Lyg ir keista tai sakyti apie žmogų, buvusį prie So- 
mos*, bet net architektai tvirtina, kad nėra savaime mažų ar 
didelių dalykų, viskas priklauso nuo santykio. 

Pagaliau Rensomas atsistojo ir nuėjo toliau. Po akimir- 
kos krūptelėjo vėl pažvelgęs į žemę. Paspartino žingsnį, dar 
kartą sustojo ir pažvelgė vėl. Apmirė lyg gavęs antausį ir 
užsidengė veidą. Suriko visu balsu dangui, kad sustabdytų 


* Upė Siaurės Prancūzijoje, per I ir II pasaulinius karus ten vyko žiaurūs mūšiai 

šį košmarą ar bent leistų suvokti, kas dedasi. Salos pakrante 
driekėsi virtinė sudarkytų varlių. Atsargiai statydamas kojas 
nuėjo palei ją. Suskaičiavo dešimt, penkiolika, dvidešimt; 
dvidešimt pirmoji buvo prie pat iki kranto nusidriekusio 
miško. Perėjęs per jį ir išlindęs kitoje pusėje apstulbęs su- 
stojo. Gal už kokių trisdešimties pėdų stovėjo Vestonas, vis 
dar apsirengęs, bet jau be šalmo, ir Rensomo akyse draskė 
varlę — ramiai, neskubėdamas lyg chirurgas įsmeigė ilgą ir 
aštrų smiliaus nagą ties padaro galva ir atplėšė kruviną mėsos 
gabalą. Rensomas niekad nebuvo pastebėjęs, kad Vestonas 
turėtų tokius įspūdingus nagus. Baigęs operaciją jis nusviedė 
šalin kruvinas liekanas ir pakėlė galvą. Jų žvilgsniai susitiko. 
Rensomas tylėjo, bet tik todėl, kad neįstengė prabilti. Jis 
matė žmogų, kuris, sprendžiant iš tvirtos stovėsenos ir ryž- 
tingų rankų judesių, tikrai nebuvo ligonis. Jis matė žmogų, 
kuris, sprendžiant iš ūgio, kūno sudėjimo, veido spalvos ir 
bruožų, tikrai buvo Vestonas. Šiuo požiūriu jį buvo gali- 
ma pažinti. Tačiau kartu jis buvo siaubingai neatpažįstamas. 
Neatrodė ligonis, bet labai priminė mirusį. Kai jis pakėlė 
galvą nukankinęs varlę, veide buvo sustingęs klaikus numi- 
rėliškas šaltis, tiesiog nebeleidžiantis toliau laikyti to veido 
žmogišku. Burna be jokios išraiškos, sustingusios akys ir ap- 
sunkę, negyvi skruostai, rodėsi, aiškiai byloja: „Mūsų bruo- 
žai panašūs, tačiau tarp tavęs ir manęs nėra nieko bendra.“ 
Šitai ir atėmė Rensomui žadą. Ką galima pasakyti, koks pra- 
šymas ar grasinimas galėtų ką nors reikšti šitokiam? Dabar, 
laužydamas visas sveiko proto užtvaras, nugalėdamas karštą 
troškimą netikėti savo akimis, į sąmonę ėmė skverbtis įsi- 
tikinimas, kad tas padaras iš tikro jau nebėra žmogus, kad 
vaikštantį ir neyrantį Vestono kūną Perelandroje palaiko 
kažkokia kita gyvybės rūšis, o pats Vestonas yra miręs. 
Padaras tylomis žiūrėjo į Rensomą ir pagaliau pradėjo 
šypsotis. Mes dažnai kalbame —- Rensomas ir pats dažnai 

kalbėdavo — apie šėtonišką šypseną. Dabar jis suprato, kad 
niekada rimtai nesvarstė, ką tie žodžiai reiškia. Šioje šypse- 
noje nebuvo nei žiaurumo, nei įniršio, ji net neatrodė bloga 
lemianti, nebuvo pašaipi. Padaras su siaubingai naiviu pasi- 
tikėjimu tarsi kvietė Rensomą paragauti jo paties malonu- 
mų, lyg visiems be išimties žmonėms tai būtų malonumai, 
lyg jie būtų pats natūraliausias dalykas pasaulyje, lyg niekas 
nuo amžių pradžios nebūtų drįsęs tuo suabejoti. Šia šypse- 
na padaras nedangstė nei sutrikimo, nei gėdos ir nenorėjo 
įtraukti į sąmokslą. Jis nemetė iššūkio gėriui — jis tiesiog 
ignoravo gėrį ir vertė jį niekais. Rensomas suvokė, kad iki 
šiol jis tematė nerangius, nenuoširdžius ir neryžtingus blo- 
gio bandymus. O šis padaras buvo blogas iš visos širdies. 
Po visų kovų blogis jame tapo grynas, klaikiai primenantis 
tyrumą. Jis buvo žemiau ydos, kaip Moteris buvo iškilusi 
virš dorybės. 

Padaras tylėjo ir šypsojosi ištisas dvi minutes, ne mažiau. 
Tada Rensomas žengė žingsnį artyn, nežinodamas, ką ke- 
tina daryti priėjęs. Bet už kažko užkliuvo ir parpuolė. Net 
keista, kaip sunku buvo atsistoti ant kojų, o kai pagaliau 
pavyko, jis neišlaikė pusiausvyros ir pargriuvo vėl. Tada 
akimirksnį pasirodė, kad visiškoje tamsoje bėgiais lekia, 
dunda ir žviegia greitieji traukiniai. Paskui grįžo auksinis 
dangus ir ryškios spalvos. Rensomas suvokė, kad yra vie- 
nas ir kad buvo netekęs sąmonės. Kol gulėjo nepajėgdamas 
ir nelabai tenorėdamas keltis, prisiminė kai kurių senovės 
poetų ir filosofų raštuose skaitęs, kad vienas iš baisiausių 
pragaro kankinimų yra paprastas piktųjų dvasių regėjimas. 
Iki šiol tai atrodė tik kiek keistoka fantazija. Tačiau, kaip 
dabar suprato, net vaikai tai išmano geriau — nė vienas iš 
jų nesuabejotų, kad gali būti veidas, kurį vien pamatyti jau 
būtų baisi nelaimė. Vaikai, poetai ir filosofai teisūs. Kaip 


virš visų pasaulių yra iškilęs vienas veidas, trykštantis palai- 

ma ir džiaugsmu, taip visų pasaulių apačioje laukia šis vei- 
das, kurį vien pamatyti yra gyva kančia, ir niekas jį pamatęs 
nebeatsipeikės. Nors atrodo, kad yra, ir išties yra tūkstančiai 
kelių, kuriais žmogus gali pereiti gyvenimą, bet tarp jų nėra 
nė vieno, kuris galiausiai neatvestų arba prie Palaiminto- 
sios, arba prie Klaikiosios vizijos. Rensomas, žinoma, tema- 
tė kaukę ar labai silpną šešėlį, bet ir to pakako, kad abejotų, 
ar galės gyventi toliau. 

Kai jau kiek atsigavo, atsikėlė ir nuėjo ieškoti to pada- 
ro. Jis privalo arba neleisti jam sutikti Moters, ar bent jau 
būti šalia, kai jie susitiks. Nežinojo, ar galės ką nors pada- 
ryti, bet nebeliko abejonių, kodėl jį čia atsiuntė. Kosmi- 
niu laivu atkeliavęs Vestono kūnas tapo tarsi tiltu, kuriuo 
į Perelandrą įsiveržė kažkas kita — nebuvo jokio skirtumo, 
ar tas aukščiausias pradinis blogis, Malakandroje vadinamas 
Kreivuoju, ar kuris iš menkesnių jo sekėjų. Rensomą pur- 
tė drebulys, keliai tirtėjo ir linko. Net pats stebėjosi, kaip 
šitai patyręs vis dar gali mąstyti ir vaikščioti —- kaip sunkiai 
sergantis ar fronte kovojantis žmogus stebisi, kiekgi dar jis 
pajėgs ištverti. Sakome: „išprotėčiau', „nuo šito iškart mir- 
čiau“, tačiau kai taip atsitinka, nei mirštame, nei išprotėja- 
me, tik toliau darome tai, ką privalome daryti. 

Pasikeitė oras. Lyguma, kuria jis ėjo, ėmė ristis bangos. 
Dangus nublanko, liko greičiau šviesiai gelsvas nei auksinis. 
Jūra patamsėjo beveik iki bronzos atspalvio. Netrukus sala 
jau kilo ir leidosi aukštų vandens kalvų šlaitais. Keletą kartų 
teko prisėsti ir pailsėti. Praslinkus kelioms valandoms (nes 
stūmėsi į priekį itin lėtai) Rensomas išvydo dviejų žmonių 
figūras akimirkai atsiradusiame horizonte. Kitą akimirką 
jų jau nebebuvo, nes horizontas prasmego į slėnį. Prireikė 
kone pusvalandžio nusigauti prie jų. Vestono kūnas stovė- 
jo — jis svyravo ir balansavo visu korpusu prisitaikydamas 


prie salos paviršiaus bangavimo, kaip tikrasis Vestonas ne- 

būtų sugebėjęs. Jis kažką kalbėjo. Rensomą nustebino tai, 
kad Moteris susikaupusi klausosi to padaro, ir kai jis priėjęs 
atsisėdo greta ant minkštos žolės, ji neatsisuko pasisveikinti 
ir jokiu ženklu neparodė jį pastebėjusi. 

— Tai yra didingai išsiskleidžiančios šakos, — sakė pada- 
ras. — Sukurti istoriją ar eiles apie tai, ko nėra, bet kas galėtų 
būti. Jeigu šitai atmesi, ar nepaniekinsi vaisiaus, kuris tau 
siūlomas? 

— O Svetimšali, ne istorijų kūrimą aš atmetu, — atsakė 
ji, — bet tik šią vieną istoriją, apie kurią tu nuolat kalbi. Ga- 
liu sudėti istorijas apie savo vaikus ar Karalių. Galiu pri- 
galvoti, kad žuvys skraido ar žemės žvėrys plaukia. Bet jei 
bandau sudėti istoriją apie gyvenimą Tvirtojoje Žemėje, tai 
nežinau, ką daryti su Maleldilu. Nes jei sugalvoju, kad Jis 
pakeitė savo įsakymą, tai pati tuo netikiu. O galvoti, kad 
gyvename ten sulaužę įsakymą, — tai lyg dangų sugalvoti 
visada juodą, o vandenį negeriamą ir orą kietą. Nesuprantu, 
koks iš to malonumas. 

— Tapti senesnei, išmintingesnei, —- pasakė Vestono kūnas. 

— Ar tikrai žinai, kad tai padės? — paklausė ji. 

— Taip, tikrai, — atsakė padaras. — Tik taip mano pasaulio 
moterys tapo tokios nuostabios ir puikios. 

— Neklausyk jo, — įsiterpė Rensomas, — vyk jį šalin. Ne- 
girdėk, ką jis sako, negalvok apie tai. 

Ji pirmąkart atsisuko į Rensomą. Nuo paskutinio jų su- 
sitikimo jos veide buvo įvykęs labai nežymus pasikeitimas. 
Jis nebuvo liūdnas ar sumišęs, tik jame atsirado lyg ir neti- 
krumo šešėlis. Kita vertus, ji aiškiai apsidžiaugė jį pamačiu- 
si, nors ir nustebo dėl to, kad jis įsiterpė į pokalbį. Iš pirmų- 
jų jos žodžių paaiškėjo, kad ji nepasisveikino tiktai todėl, 
jog nežinojo, kaip kalbėtis su dviem pašnekovais iš karto. 
Per visą tolesnį pokalbį šis jos nesugebėjimas visai scenai 


teikė keistą ir nerimą keliantį atspalvį. Ji neturėjo suprati- 


119 


mo, kaip greitai permesti žvilgsnį nuo vieno pašnekovo prie 
kito, nei kaip atsakyti į dvi pastabas iškart. Kartais ji klausėsi 
vien tiktai Rensomo, kartais vien tik to kito, tačiau niekada 
abiejų kartu. 

— Keršasis, ir kodėl pradėjai kalbėti, kai šitas žmogus dar 
nebaigė? — paklausė ji. — Kaip jūs darote savo pasaulyje, kai 
jūsų tenai tiek daug ir dažnai kartu būna daugiau nei du 
žmonės? Argi jie nekalba paeiliui? O galbūt jūs sugebate 
suprasti net tada, kai visi kalba kartu? Aš nesu tokia sena. 

— Aš iš viso nenoriu, kad tu jį girdėtum, — atsakė Renso- 
mas. — Jis yra... — ir susvyravo. „Blogas“, „melagis“, „prie- 
šas“ — nė vienas iš šių žodžių iki šiol jai nieko nereiškė. 
Įtemptai galvodamas prisiminė pokalbį apie didįjį eldilą, 
kuris laikėsi įsikibęs senojo vaisiaus ir atmetė naująjį. Taip, 
tai vienintelis būdas ją perspėti. Jau ketino prabilti, bet buvo 
per vėlu. Jį aplenkė Vestono balsas: 

— Keršasis nenori, kad mane girdėtum, nes nori, kad tu 
liktum jauna. Jis nenori, kad tu paragautum naujų vaisių, 
kurių niekada iki šiol nesi ragavusi. 

— Kaip jis gali šito nenorėti? 

— Argi tu dar nesupratai, - pasakė Vestono kūnas, — kad 
Keršasis yra iš tų, kurie visada sprunka nuo artėjančios ban- 
gos ir nori, jei tik tai būtų jų valioje, sugrąžinti tą bangą, 
kuri nusirito tolyn? Argi jis neišsidavė patį pirmąjį kartą 
jums kalbantis? Jis nežinojo, kad nuo to laiko, kai Maleldi- 
las tapo žmogumi, visa yra nauja ir nuo šiol visos protingos 
būtybės bus žmonės. Tu turėjai jį pamokyti. Bet net kai šitai 
suprato, jam tai nepatiko. Jis gailėjo, kad daugiau nebebus 
senųjų gauruotųjų tautų. Jis norėtų susigrąžinti senąjį pa- 
saulį, jei tik galėtų. O kai tu paprašei išmokyti mirties, jis 
nepanoro. Norėjo, kad liktum jauna ir neišmoktum mirti. 


Argi ne jis pirmąkart pasakė mintį, kad galima netrokšti 

bangos, kurią Maleldilas mums siunčia, netrokšti taip, jog 
geriau nusikirsti rankas ir kojas negu plaukti per ją? 

— Manai, jis yra toks jaunas? 

— Savo pasaulyje mes jį pavadintume blogu, — pasakė 
Vestono kūnas. — Tokiu, kuris atmeta duotąjį vaisių dėl to, 
kurį tikėjosi rasti, arba dėl to, kurį rado praėjusį kartą. 

— Tuomet turime padėti jam pasenti, - tarė Moteris ir, 
nors nežiūrėjo į Rensomą, joje išryškėjo didingas Karalie- 
nės ir Motinos paveikslas. Rensomas suprato, kad jam lin- 
kima visa ko geriausio, o jis — jis negalėjo nieko. Jo ginklas 
buvo išmuštas iš rankų. 

— Ar tu išmokysi mus mirties? — paklausė Moteris virš jos 
iškilusio Vestono šešėlio. 

— Taip, — atsakė padaras, — tam ir atvykau į jūsų pasaulį, 
kad turėtumėt apsčiai mirties. Tačiau tau prireiks drąsos. 

— Drąsos. Kas tai? 

-— Tai, kas verčia tave plaukti, kai bangos didžiulės ir grei- 
tos, o kažkas viduje šnabžda pasilikti krante. 

— Žinau. Tai pačios geriausios dienos plaukioti. 

— Taip. Tačiau kad rastum mirtį, o kartu su ja tikrąją se- 
natvę ir didingą grožį, kai toliausiai nusidriekia šakos, turėsi 
nerti giliau nei bangos. 

— Kalbėk. Tavo žodžiai nepanašūs į jokius žodžius, ku- 
riuos iki šiol girdėdavau. Jie lyg sprogstantis medžio burbu- 
las. Jų klausydama pradedu galvoti apie... pradedu galvoti... 
Nežinau, apie ką pradedu galvoti. 

— Aš ištarsiu dar puikesnių žodžių, bet turiu laukti, kol tu 
šiek tiek pasensi. 

— Padėk man pasenti. 

— Moterie, Moterie, - neištvėrė Rensomas, — argi Malel- 
dilas nepadės tau pasenti, kai ateis laikas, tuo būdu, kurio 


Jis pats norės, ir nejau tai nebūtų geriausia? 

Vestono veidas neatsisuko į jį nei dabar, nei dar kada per 
visą pokalbį, tačiau žodžiai, skirti vien tik Moteriai, atsa- 
kė ir jam. 

— Matai? — nuskambėjo Vestono balsas. — Jis pats to ne- 
suprasdamas ir nenorėdamas prieš keletą dienų padėjo tau 
pamatyti, kad Maleldilas moko tave vaikščioti savo kojomis 
nelaikydamas už rankos. Tai buvo pirmosios šakelės. Kai tai 
sužinojai, išties ėmei senti. Bet nuo to laiko Maleldilas leido 
tau sužinoti daugiau — ir ne iš savo lūpų, bet iš mano. Tu 
pradedi priklausyti sau. Šito iš tavęs nori Maleldilas. Tai dėl 
šito Jis leido tau atsiskirti nuo Karaliaus ir tam tikru būdu 
net nuo Jo. Jis padeda tau senti leisdamas sendinti save pa- 
čiai. O štai Keršasis nori, kad sėdėtum tyliai ir lauktum, kol 
Maleldilas viską už tave padarys. 

— Kaipgi mums padėti pasenti Keršajam? 

— Tu negalėsi jam padėti, kol pati nepasensi, — atsakė 
Vestono balsas. — Tu dar niekam negali padėti. Esi lyg me- 
dis be vaisių. 

— Tikra tiesa, — sutiko Moteris. — Kalbėk. 

— Tada paklausyk, — pasakė Vestono kūnas. - Ar jau su- 
pratai, kad laukti Maleldilo balso tada, kai Jis nori, kad ei- 
tum savo kojomis, yra lyg neklusnumas? 

— Turbūt. 

— Neteisingas paklusnumas gali virsti neklusnumu. 

Moteris kiek pagalvojo ir pliaukštelėjo delnais. 

— Supratau, — šūktelėjo ji, - supratau! O, kaip tu padėjai 
man pasenti. Kitados aš vaikiausi žvėrį vien tik todėl, kad 
tai linksma. O jis suprato ir bėgo nuo manęs. Jei būtų sto- 
vėjęs ramiai ir leidęsis pagaunamas, tai būtų paklusnumas, 
bet ne pats geriausias. 

— Labai gerai supratai. Kai visiškai išsiskleisi, tapsi dar 
nuostabesnė ir išmintingesnė nei mano pasaulio moterys. 


Matai, lygiai taip gali būti ir su Maleldilo draudimais. 

— Kaipgi? 

— Ar tu tikrai žinai, kad Maleldilas visuomet nori paklus- 
numo? 

— Bet kaip galime nepaklusti tam, kurį mylime? 

— Tas žvėris, kuris nuo tavęs bėgo, irgi mylėjo tave. 

— Nežinau, ar tai tas pat, - atsiliepė Moteris. — Žvėrys 
puikiai supranta, ar aš noriu, kad jie bėgtų, ar kviečiu juos 
prieiti. Bet Maleldilas niekada nedavė man suprasti, kad 
kuris Jo žodis ar darbas yra juokai. Nejau mūsų Mylimasis 
gali kvailioti ir krėsti pokštus kaip mes? Jis juk vien tik ga- 
lia ir degantis džiaugsmas. Būtų lyg galvoti, kad Jam reikia 
miego ar valgio. 

— Ne, tai ne juokai. Labai panašu, bet iš tiesų taip nėra. 
Argi galėtum ištraukti ranką iš Jo delno, visiškai išskleisti 
šakas, eiti savo pačios kojomis — ar būtų visa tai tobula, jei- 
gu bent vieną kartą tartum nepaklustum Jam? 

— Kaip galima tartum nepaklusti? 

— Darant tai, ką Jis tartum uždraudė. Galbūt Jis nori, kad 
jūs sulaužytumėte vieną įstatymą. 

— Bet jei Jis pasakys, kad galime jį laužyti, tai jau nebebus 
įstatymas. O jei nesakys — kaip mes tai sužinosime? 

— Kokia tu tapai išmintinga, gražuole, — pasakė Vestono 
burna. — Ne. Jei Jis pasakytų, kad galima laužyti įsakymą, 
tuomet, kaip tu ir pati supratai, jau nebebus tikras įsakymas. 
Tu teisi, Jis nejuokauja. Tikro nepaklusnumo, tikro priklau- 
symo tiktai sau — štai ko Jis paslapčia trokšta, paslapčia, nes 
pasakyti tai reikštų viską sugadinti. 

— Aš pradedu galvoti, — patylėjusi prabilo Moteris, — ar tu 
išties už mane senesnis. Nes tai, ką kalbi, yra lyg vaisius be 
skonio! Kaip galima pasitraukti nuo Jo valios ir nepakliūti 
į tai, ko norėti neįmanoma? Ar turiu mėginti nemylėti Jo 
arba gyvūnų, arba Karaliaus? Tai būtų lyg vaikščioti van- 


deniu ar plaukti per salas. . O gal turėčiau mėginti nebe- 

miegoti, nebevalgyti ar nebesijuokti? Maniau, tavo žodžiai 
turi prasmę. Bet dabar atrodo, kad ne. Nutolti nuo Jo valios 
reiškia žengti niekur. 

— Taip gali galvoti apie visus Jo įsakymus, išskyrus vieną. 

— Bet ar gali tas vienas būti kitoks? 

— Betgi tu ir pati matai, kad kitoks. Tie kiti Jo įsakymai — 
mylėti, miegoti, gimdyti vaikus —- geri, savaime supranta- 
ma. Jie tokie patys visuose pasauliuose. Tačiau įsakymas 
negyventi Tvirtojoje Žemėje ne toks. Tu žinai, kad tokio 
įsakymo nėra mano pasaulyje. Ir tu negali suprasti, kur sly- 
pi jo gerumas. Nenuostabu. Jei jis tikrai būtų geras, argi 
Maleldilas neįsakytų to paties visiems pasauliams? Kaipgi 
Jis galėtų neįsakyti to, kas gera? Tačiau iš šio įsakymo nieko 
gero. Pats Maleldilas šią akimirką tau tai sako per tavo pa- 
čios mintis. Tai draudimas tiesiog dėl paties draudimo. 

— Bet kam?.. 

— Kad galėtum jį sulaužyti. Kokia kita priežastis gali būti? 
Jis nėra geras. Jo nėra kituose pasauliuose. Jis stovi tarp ta- 
vęs ir viso sėslaus gyvenimo, visų tik tau vienai priklausan- 
čių dienų. Argi Maleldilas tau nerodo taip aiškiai, kaip tik 
Jis gali, kad šis įsakymas yra lyg išbandymas - lyg didžiulė 
banga, kurią turėsi įveikti, kad taptum iš tiesų sena, iš tiesų 
atskira nuo Jo. 

— Bet jei tai taip svarbu, kodėl Jis pats man apie tai nesa- 
ko nė žodžio? Visa tai ateina iš tavęs, Svetimšali. Negirdėti 
nė šnabždesio, kuris sakytų „taip“ po tavo žodžių. 

— Bet argi tu nesupranti, kad jo ir negali būti? Jis trokš- 
ta— o, kaip Jis trokšta — pamatyti, kaip Jo kūrinys ima vi- 
siškai priklausyti tik sau, tvirtai atsistoja ant kojų ir pasi- 
kliauja savo paties protu bei drąsa net prieš Jį. Kaip Jis gali 
tai pasakyti? Taip viską sugadintų. Tuomet tai tebūtų dar 
vienas žingsnis, žengtas kartu su Juo. Iš visų dalykų, kurių 


Jis trokšta, šis yra vienintelis, prie kurio Jis negali pridėti nė 

piršto. Manai, Jam nenusibosta visuose kūriniuose matyti 
tiktai save? Jei šito pakaktų, kam tuomet Jis kūrė pasaulius? 
Atrasti Kitą — būtybę, kurios valia nebepriklauso Jam, - štai 
Maleldilo troškimas. 

— Jei tik žinočiau, kad tai... 

— Jis tau nepasakys. Jis negali pasakyti. Jis tegali leisti, 
kad kokia nors kita būtybė tai pasakytų už Jį. Ir štai Jis tai 
padarė. Ar aš tuščiai, be Jo valios, atkeliavau per Dangaus 
Gelmes išmokyti tavęs to, ko Jis pats pasakyti negali, bet 
trokšta, kad sužinotum? | 

— Moterie, — tyliai kreipėsi Rensomas, — jei kalbėsiu, ar 
išgirsi mane? | | 

— Mielai, Keršasis. 

— Šis žmogus sako, kad įstatymas negyventi Tvirtojoje 
Žemėje skiriasi nuo kitų įstatymų, nes kituose pasauliuose 
jo nėra ir mes negalime suprasti jo gerumo. Ir jis sako gerai. 
Tačiau jis tvirtina, jog šis skirtumas yra tam, kad būtų gali- 
ma jį sulaužyti. Bet gali būti ir kita priežastis. 

— Pasakyk ją, Keršasis. 

— Galbūt Jis davė vieną tokį įstatymą tam, kad galėtų būti 
paklusnumas. Kai vykdai kitus įsakymus, tedarai tai, kas ir 
tau pačiai atrodo gera. Argi meilei to gana? Visa tai tu darai, 
nes tokia yra Jo valia, bet ne vien todėl. Kaip dar galėtum 
pajusti paklusnumo džiaugsmą, jeigu ne atsisakydama to, 
ko atsisakyti vienintelė priežastis yra Jo įsakymas? Kai pra- 
eitą kartą kalbėjomės, tu sakei, kad žvėrys tau įsakius su 
džiaugsmu vaikščiotų ant galvų. Todėl žinau, kad suprasi, 
apie ką kalbu. 

— O, koks tu nuostabus, Keršasis, — ištarė Žalioji Mote- 
ris, — tai patys geriausi tavo žodžiai. Jie man labai padėjo 
pasenti, ir visiškai kitaip nei to kito žodžiai. Ak, kaip aiškiai 
dabar visa matau! Mes negalime nutolti nuo Maleldilo va- 


lios, bet jis davė mums kelią nutolti nuo mūsų pačių valios. 

Šio kelio nebūtų be tokio įsakymo. Tolyn nuo mūsų pačių 
valios. Tarsi pro pasaulio stogą būčiau pakilusi į Dangaus 
Gelmes. Tenai visa yra vien tik pati meilė. Ir anksčiau jaus- 
davau džiaugsmą, kai pažvelgusi į Tvirtąją Žemę nuvydavau 
šalin mintis apie gyvenimą joje, tačiau iki šiol nesuprasda- 
vau kodėl. - Tariant šiuos žodžius jos veidas švytėjo, bet 
staiga juo perbėgo sutrikimo šešėlis. — Keršasis, jei tu esi 
toks jaunas, kaip tas kitas sako, kaip gali visa tai žinoti? 

— Jis sako, kad aš jaunas, bet aš sakau, kad ne. 

Tuojau pat pasigirdo balsas iš Vestono kūno lūpų - daug 
gilesnis ir garsesnis nei prieš tai, dar mažiau primenantis 
Vestono balsą: 

— Esu daug senesnis už jį ir jis neišdrįs šito neigti. Kai dar 
nebuvo pradėtos jo motinos motinų motinos, aš jau buvau 
senesnis, nei jis galėtų įsivaizduoti. Aš buvau su Maleldi- 
lu Dangaus Gelmėse ir dalyvavau Jo sušauktuose pasitari- 
muose. Pagal kūrimo tvarką aš stoviu aukščiau už jį ir prieš 
mane jis nieko nereiškia. Ar tai ne tiesa? 

Lavono veidas net dabar neatsisuko į Rensomą, tačiau ir 
jis, ir Moteris laukė jo atsakymo. Melas, blykstelėjęs Renso- 
mo mintyse, apmirė lūpose. Čia net tuomet, kai tiesa rodėsi 
pražūtinga, tiktai ja tegalėjai remtis. Jis lyžtelėjo sukepusias 
lūpas ir vos sulaikydamas pasišlykštėjimą atsakė: 

— Mūsų pasaulyje senatvė ne visuomet reiškia išmintį. 

— Pažvelk į jį, — išsišiepė Vestono lūpos, — pažiūrėk, kaip 
pabalo jo skruostai ir kaip sudrėko kakta. Niekad anksčiau 
nesi šito mačiusi, bet nuo šiol matysi dažniau. Visada taip — 
tai pradžia to, kas atsitinka menkiems padarams, kai jie iš- 
drįsta pasipriešinti didiesiems. 

Baimė užgniaužė Rensomui kvapą. Jį išgelbėjo tiktai Mo- 
ters veidas. Nepasiekiama greta stovinčiam blogiui, lyg per 
jos tyrumo jūras jam būtų metų metai kelionės, šiuo tyru- 


mu apsaugota ir dėl jo tokia pažeidžiama, ji ramiai pažvelgė 

į virš jos iškilusią pačią mirtį, tiesa, nustebusi, bet kupina 
naivaus smalsumo, ir tarė: 

— Svetimšali, betgi jis teisus dėl šio draudimo. Tai tau 
reikia padėti pasenti. Argi pats nematai? 

— Aš visada matau visumą, kurios jis temato pusę. Tiesa, 
kad Maleldilas davė jums kelią nutolti nuo savo valios — bet 
nuo slapčiausios valios. 

— Ir kas tai yra? 

— Tavo slapčiausia valia dabar yra paklusti Jam — visada 
likti tokiai, kokia esi, vien Jo gyvūnas ar labai mažas vaikas. 
Kelias tolyn nuo šito yra sunkus. Toks sunkus, kad tiktai la- 
bai drąsūs, labai išmintingi išdrįsta juo eiti, vis tolyn nuo šio 
menkumo, kuriame dabar gyveni, per tamsią Jo draudimo 
bangą, į tikrąjį gyvenimą, į Gyvenimo Gelmę, kurioje vien 
tik džiaugsmas, didybė ir sunkumai. 

— Paklausyk, Moterie, — paprašė Rensomas. — Jis tau ne 
viską pasakė. Ką mes dabar kalbame, jau buvo kartą kalbė- 
ta. Tai, ko jis iš tavęs nori, jau buvo kartą išbandyta: Labai 
senais laikais, kai prasidėjo mūsų pasaulis ir jame tebuvo 
vienas vyras ir viena moteris, kaip tu ir Karalius esate čia. 
Kartą jis jau stovėjo taip, kaip stovi dabar, kalbėdamas su 
moterimi. Jis rado ją vieną, kaip ir tave. Ji paklausė jo ir 
padarė tai, ką Maleldilas jai buvo uždraudęs. Bet nekilo iš 
to nei didybės, nei džiaugsmo. Kas iš to kilo, negaliu tau 
pasakyti, nes tie žodžiai tavo mintyse nereikš nieko. Tačiau 
meilė nuo šito susidrumstė ir atšalo, tapo sunku išgirsti Ma- 
leldilo balsą, todėl išmintis tarp jų sunyko, moteris sukilo 
prieš vyrą ir motina prieš vaiką, o kai jie norėjo valgyti, me- 
džiuose nebebuvo vaisių ir maisto ieškojimas atėmė visą jų 
laiką, taigi gyvenimas tapo siauresnis, ne platesnis. 

— Jis nuslėpė pusę to, kas atsitiko, — atkirto lavono lū- 
pos. — Sunkumai kilo iš to, tačiau ir didybė. Savo rankomis 


jie sukūrė kalnus, aukštesnius už jūsų Tvirtąją Salą. Jie pa- 

tys sukūrė plaukiojančias salas, dar puikesnes nei jūsiškės, — 
kada nori, įsako skrieti joms vandenynų bangomis greičiau, 
nei paukštis skrenda. O todėl, kad ne visada užtenka maisto, 
moteris gali atiduoti vienintelį vaisių savo vaikui ar vyrui ir 
pati suvalgyti mirtį — gali atiduoti viską, ko jūs savo men- 
kame žaidimų, bučinių ir jodinėjimo žuvimis pasaulėlyje 
niekados negalėsite ir neturėsite, jei nesulaužysite įsakymo. 
Kai pasiekti pažinimą tapo sunkiau, nedaugelis sugebėjo jį 
rasti, o tos, kurios rado, iškilo virš savo draugių, kaip tu iš- 
kyli virš žvėrių, ir tūkstančiai siekė jų meilės... 

— Jau tikriausiai miegosiu, — netikėtai pasakė Moteris. 

Ji visąlaik klausėsi Vestono kūno praviromis lūpomis ir 
plačiai atmerktomis akimis, tačiau vos jam prabilus apie 
tūkstančius mylimųjų nusižiovavo ir pasiraivė grakščiai lyg 
jaunutė katė. 

— Dar ne, — atsiliepė kitas, — aš tau pasakysiu daugiau. 
Nes jis tau nepasakė, kad vien tik šis sulaužytas įstatymas 
atvedė Maleldilą į mūsų pasaulį ir vien tik dėl to Jis tapo 
žmogumi. Jis neišdrįs šito neigti. 

— Ką pasakysi, Keršasis? — paklausė Moteris. 

Rensomas sėdėjo spausdamas kumščius taip, kad krum- 
pliai pabalo. Neteisybė smaugė jį lyg spygliuota viela. Taip 
nesąžininga... nesąžininga. Kaip galėjo Maleldilas pasiųsti 
jį į kovą atimdamas visus ginklus, kai meluoti uždrausta, o 
tiesa pražūtinga? Tai neteisinga! Kūną nutvilkė karšto pasi- 
piktinimo pliūpsnis. O po akimirkos virš jo lūžo milžiniška 
abejonės banga. O jeigu priešas pagaliau teisus? Felix pec- 
catum Adae*. Net Bažnyčia tvirtina, kad iš neklusnumo kilo 
gėris. Tiesa ir tai, kad jis pats, Rensomas, yra baikštus pa- 
daras, bijantis sunkumų ir naujovių. Tai kurgi slypi gundy- 
mas? Progresas praplaukė prieš akis lyg didinga akimirkos 


vizija: miestai, kariuomenės, didžiuliai laivai, bibliotekos, 
* Palaimintoji Adomo nuodėmė (lot. ). 

garbė ir lyg fontanas iš žmogaus triūso bei garbės troški- 
mo trykštanti poezijos didybė. Kas galėtų laiduoti, kad save 
kurianti evoliucija nėra didžiausia tiesa? Iš visų slapčiau- 
sių sielos plyšių ir užkaborių, kurių jis pats niekada anks- 
čiau neįtarė esant, ėmė kilti ir veržtis Vestono šmėklos link 
nežabotas, svaiginantis, žėrintis srautas. „Tai dvasia, dva- 
sia, - šnibždėjo vidinis balsas, — o tu tesi žmogus. Ji gyva 
per šimtmečius. Tu tesi žmogus...“ 

— Ką pasakysi, Keršasis? — pakartojo Moteris. 

Apžavai išsisklaidė. 

— Štai ką aš pasakysiu! — pašokdamas ant kojų suriko 
Rensomas. — Žinoma, kad iš to kilo gėris. Ar Maleldilas yra 
gyvūnas, kad išbaidytum Jį iš kelio, ar žolė, kurią galėtum 
numinti? Kad ir ką tu sugalvotum, Jis nukreips į gėrį. Bet ne 
į tą patį gėrį, kuris buvo nuo pradžių paruoštas. Mūsų pa- 
saulio pirmasis Karalius ir Motina padarė tai, kas uždrausta, 
ir Jis pasuko tai į gera. Bet tai, ką jie padarė, nebuvo gerai, ir 
to, ką jie prarado, mes niekada nematėme. O kai kuriems iš 
mūsų iš to neatėjo joks gėris ir jau niekada nebeateis. — Jis 
atsisuko į Vestono kūną. — Tu, - sušuko, — pasakyk jai viską. 
Kokio pats sulaukei gėrio? Gal džiūgauji Maleldilui tapus 
žmogumi? Papasakok jai apie savo džiaugsmus ir apie tai, 
kokią gavai naudą supažindinęs su mirtimi Maleldilą. 

Po akimirkos atsitiko du visiškai neįtikėtini dalykai. Kū- 
nas, kuris kitados priklausė Vestonui, užvertė galvą, išsižio- 
jo ir melancholiškai sustūgo lyg šuo; o Moteris abejingai at- 
sigulė, užsimerkė ir tučtuojau užmigo. Tuo pat metu žemės 
lopinėlis, kur stovėjo du vyrai ir gulėjo moteris, skriejo že- 
myn milžiniško vandens kalno šlaitu į atsivėrusią bedugnę. 

Rensomas nenuleido akių nuo priešo, tačiau šis nekreipė 
į jį jokio dėmesio. Padaro akys judėjo lyg gyvo žmogaus, 
bet buvo sunku suprasti, į ką jis žiūri, ar iš viso naudojasi 


akimis kaip regėjimo organais. Rensomui susidarė įspūdis, 

kad burnai kalbant kažkokia jėga sumaniai laiko tų akių lė- 
liukes nukreiptas tinkama kryptimi, tačiau pati savais tikslais 
naudojasi visai kitais aplinkos suvokimo metodais. Padaras 
atsisėdo prie Moters galvos kitoje pusėje nei Rensomas. Jei 
tik galima tą veiksmą pavadinti atsisėdimu. Kūnas nusileido 
ant žemės neįprastai, lyg valdomas išorinės jėgos, atrodė, ji 
nurodė jam tam tikrą pozą ir paliko ramybėje. Nebuvo ga- 
lima aiškiai pasakyti, kad tas ar kitas judesys nežmogiškas, 
Rensomas jautėsi stebįs techniškai tikslią puikiai išstudijuo- 
tų gyvų judesių imitaciją, bet jai lyg ir trūko savininko ran- 
kos. Rensomą sustingdė bežadis, beveik vaikiškas siaubas, 
supratus, su kuo jis susidūrė — su gyvu lavonu, vaiduokliu, 
Nežmogiu. 

Ničnieko daugiau negalėjo padaryti, tik stebėti: sėdėti 
čia, jei reikės, amžinai, ir saugoti Moterį nuo Nežmogio, 
kol jų sala be galo kils ir leisis žėrinčio vandens alpėmis 
ir andais. Visi trys nejudėjo. Dažnai prisiartindavo žvėrys 
bei paukščiai ir žiūrėdavo į juos. Praslinkus daugybei valan- 
dų Nežmogis prabilo. Jis nežiūrėjo į Rensomo pusę, tik jo 
burna ir lūpos lėtai ir sunkiai lyg nesuteptas mechanizmas 
sugergždė vardą. 

— Rensomai, — pasakė padaras. 

— Na? —atsiliepė Rensomas. 

— Nieko, — pasakė Nežmogis. 

Rensomas klausiamai žvilgtelėjo į jį. Ar tas padaras pami- 
šo? Bet šis, kaip ir pirma, labiau priminė mirusį nei pamišu- 
sį, sėdėjo nulenkta galva ir pravira burna, skruostų raukšlėse 
nusėdusios geltonos samanų dulkės, kojos sukryžiuotos, o 
plaštakos ilgais lyg metaliniais nagais prispaustos prie žemės 
priešais save. Rensomas išmetė iš galvos šį klausimą ir grįžo 
prie niūrių savo minčių. 

— Rensomai, — vėl sugergždė padaras. 


— Ko tau? — atšiauriai burbtelėjo Rensomas. 

— Nieko, —- atsakė tas. 

Ir vėl tyla, o po kokios minutės siaubinga burna išspjo- 
vė vėl: 

— Rensomai! 

Šįkart jis nebeatsakė. Dar minutė, ir anas vėl ištarė jo var- 
dą, ir paskui kas minutę, lyg automatas: „Rensomai... Ren- 
somai... Rensomai...“ Gal šimtą kartų. 

— Kokio velnio tau reikia? — pagaliau pratrūko šis. 

— Nieko, - atsiliepė balsas. 

Rensomas pasiryžo daugiau nebeatsakinėti, bet kai pa- 
daras pakartojo jo vardą gal tūkstantį kartų, nebeištvėrė. 
„Nieko“, - pasigirdo atsakymas. Pagaliau jis išmoko nebe- 
reaguoti, bet ne todėl, kad tylėti buvo lengviau nei atsiliep- 
ti, - kažkas viduje sukilo prieš kankintojo įsitikinimą, kad 
jis galų gale pasiduos. Jei ataka būtų buvusi kitokia, kad ir 
stipresnė, gal būtų buvę lengviau ją atlaikyti. Bet Rensomą 
trikdė ir beveik baugino šis tiesiog vaikiškas piktavališku- 
mas. Tam tikra prasme jis rengėsi atlaikyti gundymus, pikt- 
žodžiavimus, visą laviną siaubų, bet vargu ar tikėjosi tokių 
niekingų, nesiliaujančių priekabių, tarsi iš įkyraus pradinės 
mokyklos mokinio. Bet iš tiesų joks siaubas, kokį tik gali- 
ma įsivaizduoti, negalėjo prilygti tam jausmui, kuris lėtai 
slenkant valandoms vis stiprėjo: jausmui, kad šis padaras pa- 
gal visus žmogiškus standartus yra lyg išvirkščias — jo šerdis 
išorėje, o atliekos viduje. Išorėje buvo priešiškumas dan- 
gui ir didingi visus pasaulius apimantys planai, tačiau gi- 
liai viduje, po visais kiautais ir uždangomis, nebuvo nieko, 
vien tik infantiliška juoduma, vien tuščia betikslė pagieža, 
pasirengusi tenkintis menkiausiais žiaurumais, kaip meilė 
neniekina menkiausių švelnių mažmožių. Kai jau nebega- 
lėjo galvoti apie nieką daugiau, Rensomo ryžtą palaikė tik 


sprendimas, kad jei jau būtinai reikia girdėti arba žodį „at- 


131 


pirkimas“*, arba žodį „nieko“, tai jam geriau patinka žodis 
„atpirkimas“. 

O visą tą laiką maža, brangakmenių spalvomis tviskanti 
žemė sklęsdavo aukštyn į gelsvą skliautą, akimirką pakibda- 
vo tenai, perlinkdavo pusiau su visais miškais bei pievomis 
ir strimgalviais mesdavosi žemyn į šiltas švytinčias gelmes. 
Moteris miegojo, vieną ranką sulenkusi ir pasidėjusi po gal- 
va, truputį praviromis lūpomis. Ji tikrai miegojo, nes akys 
buvo užmerktos ir kvėpavimas lygus, tačiau visiškai nepri- 
minė miegančių mūsų pasaulio žmonių, nes iš jos veido 
niekur nedingo nei išraiška, nei intelektas, visas kūnas buvo 
tarsi pasirengęs bet kurią akimirką atgyti. Susidarė įspūdis, 
kad ne miegas ją užklupo iš netyčių, bet ji pati jį atlieka lyg 
veiksmą. 

Staiga įsiviešpatavo naktis. „Rensomai... Rensomai... 
Rensomai... Rensomai...“ — kartojo balsas. Staiga šiurpu 
nuvėrė mintis, kad kada nors jam tikrai prireiks miego, o 


Nežmogiui gali ir neprireikti. 


* Ransom |[rans3m| (angl.) - atpirkimas, išpirka. 


Kovoti su miegu buvo vis sunkiau. Rodėsi, jau be galo il- 
gai jis sėdi tamsoje, išvargęs ir nutirpusiais sąnariais, jau 
alkanas, stengdamasis negirdėti nuolatinio, monotoniš- 
ko „Rensomai, Rensomai, Rensomai...“ Bet netrukus jis 
klausėsi pokalbio, kurio pradžios negirdėjo, ir suprato, kad 
buvo užsnūdęs. Moteris kalbėjo visai mažai. Nuolat skam- 
bėjo švelnus ir sodrus Vestono balsas. Jis nekalbėjo apie 
Tvirtąją Žemę, nekalbėjo net apie Maleldilą. Nepaprastai 
poetiškai ir iškalbingai vieną po kitos pasakojo daugybę is- 
torijų, ir iš pradžių Rensomas negalėjo suvokti, kas jas sie- 
ja. Visos jos buvo apie moteris, tačiau gyvenusias, matyt, 
skirtingais pasaulio istorijos laikotarpiais ir skirtingomis 
aplinkybėmis. Iš trumpų Moters klausimų atrodė, kad ji la- 
bai daug ko nesupranta, tačiau buvo keista, kad Nežmogiui 
tai beveik nerūpi. Jei jis nesugebėdavo atsakyti, tai tiesiog 
nutraukdavo pasakojimą ir tučtuojau pradėdavo kitą. Visų 
šių istorijų herojės nemažai kentėjo: jas engė tėvai, apleis- 
davo vyrai, pamesdavo mylimieji. Prieš jas sukildavo vaikai, 
jas atstumdavo visuomenė. Tačiau visos istorijos tam tikra 
prasme baigdavosi laimingai — kartais garbe ir liaupsėmis 
dar gyvai herojei, bet dažniausiai pavėluotu pripažinimu ir 
graudžiomis ašaromis po jos mirties. Liejantis nenutrūks- 
tančiam žodžių srautui Moters klausimai pamažu išseko, jos 
mintyse nuo begalinio kartojimo, matyt, įsispaudė kažkokia 
žodžių „mirtis“ ir „sielvartas“ reikšmė, nors ką jie galėjo jai 


reikšti, Rensomas nedrįso spėlioti. Po ilgo laiko jam paaiš- 

kėjo, apie ką visos šios istorijos. Visos šios moterys likda- 
vo vienišos, bet tvirtai žengė pirmyn ir nepaprastai rizikavo 
dėl savo vaikų, mylimojo arba tautos. Visos jos būdavo ne- 
suprastos, užgauliojamos ir keikiamos, bet visos galų gale 
didingai išteisinamos. Dažnai būdavo neįmanoma suvokti 
tikslių smulkmenų. Rensomas buvo beveik tikras, kad dau- 
gumą šių kilnių herojų savo žemiška kalba mes pavadintu- 
me tiesiog paleistuvėmis ar raganomis. Bet visa tai dūlavo 
antrame plane. Iš pačių pasakojimų ryškėjo greičiau įspūdis 
negu mintis —- aukšta grakšti figūra, nepalūžusi, nors viso 
pasaulio svoris slėgė jos pečius, vieniša ir bebaimė žengian- 
ti pirmyn į tamsą atlikti to, ką visi kiti jai draudžia, tačiau 
ko jiems patiems būtinai reikia. Tarsi šių deivių priešprie- 
šą pasakotojas nuolat kūrė kitos lyties paveikslą. Nebuvo 
pasakyta nė vieno tiesaus žodžio, tačiau kažkur fone buvo 
galima pajusti daugybę blausių, gremėzdiškų šešėlių, in- 
fantiliškų ir pasigailėtinų, patenkintų savimi, arogantiškų, 
bailių ir smulkmeniškų, tingių ir rambių lyg jaučiai, visiškai 
ištižusių, nenorinčių nieko keisti, niekuo rizikuoti, dėti jo- 
kių pastangų vyrų, kuriuos į visavertį gyvenimą iškelia tik 
maištinga jų moterų dorybė. Darbas buvo puikiai atliktas. 
Rensomas, kuris beveik nejautė didžiavimosi savo lytimi, 
keletą akimirkų visiškai tuo patikėjo. 

Staiga tamsą perplėšė šviesos pliūpsnis, po kelių akimir- 
kų nugrumėjo Perelandros griaustinis, tarsi kas būtų supur- 
tęs būgnelį su žvangučiais, ir prapliupo šiltas lietus. Ren- 
somas jo beveik nepajuto. Žaibas išplėšė iš tamsos visiškai 
tiesiai sėdintį Nežmogį, pusiaugula, viena alkūne pasirėmu- 
sią Moterį, drakoną greta jos, medžių guotą kiek tolėliau ir 
milžiniškas bangas horizonte. Jis mąstė apie tai, ką pamatė. 
Stebėjosi, kaip Moteris gali žiūrėti į tą veidą — į tuos mo- 
notoniškai judančius žandikaulius, lyg jie ką kramtytų, o 
ne kalbėtų, — ir nesuprasti, kad prieš ją pats blogis. Savaime 

aišku, žinojo, kad stebisi nepagrįstai. Juk ir jis pats jos akyse 
tebuvo nepažįstamas nevėkšla, ji negalėjo nieko žinoti nei 
kaip atrodo blogi, nei kaip normalūs Žemės žmonės. Aki- 
mirką iš tamsos išnirusio veido išraiška buvo niekad anks- 
čiau nematyta. Jos akys žvelgė į tuštumą, o mintys tikriau- 
siai skrajojo už tūkstančių mylių. Lūpos kietai sučiauptos, 
antakiai kiek pakelti. Nesitikėjo, kad ji gali būti tokia panaši 
į Žemės moteris, tačiau net ir tokią veido išraišką nedažnai 
išvysi Žemėje, nebent — krūptelėjęs suprato jis — scenoje. 
Lyg tragedijos karalienė, iškilo mintyse bjaurus palyginimas. 
Žinoma, labai perdėtas. Lyg įžeidimas, ir jis negalėjo sau at- 
leisti. Bet štai vėl... Blyksint žaibams vaizdas vis išryškėda- 
vo. Kad ir kaip stengėsi, Rensomas nebepajėgė galvoti apie 
nieką daugiau, tik apie šią naująją jos veido išraišką. Tiesiog 
nuostabi tragedijos karalienė, be jokios abejonės. Nepapras- 
tai didingos tragedijos herojė, vaidinama puikios aktorės, 
kuri gyvenime yra išties gera moteris. Žemišku supratimu, 
nepaprastai kilni išraiška, net nuostabi; tačiau lyginant su 
tuo veidą gaubiančiu spinduliavimu, tuo išdykėlišku šven- 
tumu, ta ramybės gelme, kartais primenančia kūdikystę, o 
kartais gilią senatvę, kai branda ir žydinti jaunystė neigdavo 
ir tą, ir tą, lyginant su visu tuo, ką išskaitydavo jos veide 
anksčiau, jį gąsdino ši nauja išraiška. Nepakenčiamai vul- 
garus atrodė šis lemtingas dirbtinės didybės ir mėgavimosi 
liūdesiu prisilietimas, šis, kad ir koks nežymus, įsijautimas 
į vaidmenį. Tikriausiai ji negalvojo nieko daugiau - jis visa 
širdimi vylėsi, kad nieko daugiau, — vien tik vaizduotėje iš- 
gyveno šį naująjį pasakojimo ar poezijos meną. Pirmą kartą 
Rensomo sąmonėje išryškėjo mintis, kad tai negali tęstis. 

— Eisiu tenai, kur lapai pridengs mus nuo lietaus, — nu- 
skambėjo tamsoje jos balsas. 

Rensomas beveik nepastebėjo, kad sušlapo — kai neturi 


drabužių, tai ne taip svarbu. Tačiau pakilo, kai išgirdo ją ke- 

liantis, ir vadovaudamasis klausa nusekė paskui. Rodėsi, ir 
Nežmogis daro tą patį. Jie ėjo visiškoje tamsoje, po kojomis 
lyg jūra bangavo žemė. Kai kada blykstelėdavo žaibas. Ren- 
somas pamatydavo tiesią lyg stygą Moterį, greta gūbrinan- 
tį Nežmogį permirkusiais ir prilipusiais prie kūno Vestono 
rūbais, o paskui juos pūškuojantį drakoną. Pagaliau jie atėjo 
į vietą, kur samanų kilimas po kojomis buvo sausas, o virš 
galvos į kietus lapus barbeno lietaus lašai. Jie vėl atsigulė. 

— O kartą, —- nedelsdamas pradėjo Nežmogis, - mūsų pa- 
saulyje gyveno karalienė, kuri valdė nedidelę šalį... 

— Tyliau! - sušnibždėjo Moteris. - Pasiklausykim lie- 
taus. — Po akimirkos paklausė: — Kas tai? Ar žvėris, kurio 
dar niekada negirdėjau? 

Išties netoliese kažkas niurnėjo ar urzgė. 

— Nežinau, - atsiliepė Vestono balsas. 

— Aš tikriausiai žinau, - sumurmėjo Rensomas. 

— Tylos! — vėl nutildė juos Moteris, ir tą naktį daugiau 
nebuvo ištarta nė žodžio. 

Taip prasidėjo begalinė dienų ir naktų virtinė, kurių visą 
likusį gyvenimą Rensomas negalėjo prisiminti be pasibjau- 
rėjimo. Kaip pirštu į akį jis pataikė spėdamas, kad jo prie- 
šas niekada nemiega. Visa laimė, kad Moteris miegodavo, 
tačiau miego jai reikėdavo gerokai mažiau nei Rensomui ir 
dienoms bėgant ji, ko gero, pradėjo miegoti daug mažiau, 
nei jai reikėdavo. Rensomui atrodė, kad jei tik užsnūsda- 
vo, pabudęs visada išgirsdavo Nežmogį kalbant su ja. Jis 
mirtinai išvargo. Tikrai nebūtų viso to ištvėręs, tačiau gana 
dažnai Moteris nutraukdavo pokalbį ir pavarydavo juos abu. 
Tada Rensomas stengdavosi Nežmogio nepaleisti iš akių. 
Tai būdavo lyg atokvėpis nuo pagrindinio mūšio, tačiau 
menkas atokvėpis. Jis nesiryžo pasitraukti nuo priešo, bet jo 
draugija kasdien darėsi vis nepakenčiamesnė. Turėjo puikią 


progą įsitikinti, koks klaidingas teiginys, kad Tamsos Prin- 

cas esąs džentelmenas. Vis iš naujo pajusdavo, kad vietoj 
to padaro, kurį jis priverstas kasdien kęsti, tiesiog maloni 
atgaiva būtų subtilus ir romantiškas puikių manierų Mefis- 
tofelis, apsigaubęs raudonu apsiaustu, su rapyra prie šono ir 
plunksna ant skrybėlės, ar net niūrus ir tragiškas „Praras- 
tojo rojaus“ Šėtonas. Nežmogis visai nepanėšėjo į piktavalį 
politiką, ir Rensomas jautėsi greičiau taip, lyg prižiūrėtų 
beždžionę, o gal silpnaprotį ar labai bjaurų vaiką. Tai, kas 
iį sukrėtė ir sukėlė pasibjaurėjimą, kai padaras pirmąkart 
ėmė kartoti: „Rensomai... Rensomai...“, kėlė pasibjaurėji- 
mą kasdien, kas valandą. Kalbėdamas su Moterimi padaras 
demonstruodavo subtilumo ir intelekto aukštumas, tačiau 
Rensomas netrukus suprato, kad intelektas jam tėra ginklas, 
kurio jis nelinkęs naudoti laisvalaikiu, kaip kareivis nemo- 
suoja durtuvu per atostogas. Mąstymas jam tebuvo būtina 
priemonė siekiant tikslo, tačiau pats mąstymas jo nedo- 
mino. Jis naudojosi protu taip pat, kaip naudojosi Vestono 
kūnu. Tą pat akimirką, kai jo nebesiekdavo Moters žvilgs- 
nis, jis atsipalaiduodavo ir mesdavo ginklą šalin. Nemažai 
laiko Rensomas sugaišdavo saugodamas nuo jo gyvūnus. Jei 
tik nueidavo kur toliau ar net kelis žingsnius į šalį, padaras 
griebdavo pirmą po ranka pakliuvusį žvėriuką ar paukštį 
ir nagais draskydavo jo kailį ar pešdavo plunksnas. Renso- 
mas stengdavosi atsistoti tarp Nežmogio ir jo nusižiūrėtos 
aukos. Tuomet tekdavo patirti kelias kokčias akimirkas, 
kai abu stovėdavo žiūrėdami vienas į kitą. Niekada nesusi- 
kibdavo, nes Nežmogis dažniausiai tik išsišiepdavo, kartais 
spjaudavo ir pasitraukdavo, bet iki tos akimirkos Rensomas 
vis iš naujo įsitikindavo, kaip baisiai jis to padaro bijo. Kartu 
su pasišlykštėjimu vis augo tarsi vaikiškas siaubas, jausmas, 
kad bendrauja su šmėkla ar atgijusiu lavonu. Baimė likti su 
juo vienam kartais užgriūdavo tokia jėga, kad reikėdavo su- 


telkti visas valios pastangas pasipriešinti impulsui lyg išpro- 

tėjusiam bėgti per visą salą, susirasti Moterį, pulti jai į kojas 
ir maldauti užtarimo. Kai padaras negalėdavo pasiekti gyvū- 
nų, pasitenkindavo augalais. Dažnai sėdėdamas draskydavo 
jų žievę arba raudavo su šaknimis ir plėšydavo į skutelius, o 
kartais tiesiog saujomis pešdavo žolę. Pačiam Rensomui jis 
taip pat turėjo paruošęs neišsenkantį repertuarą. Paprasčiau- 
sias jo, arba Vestono kūno, vaidinamų šlykščių spektaklių 
kvailumas buvo daug blogesnis nei niekšingumas. Kartais 
ištisas valandas jis prasėdėdavo tiesiog vaipydamasis, kartais 
be galo kartodavo senąjį „Rensomai... Rensomai“. Dažnai jo 
grimasos įgaudavo Rensomui pažįstamų ir mylimų žmonių 
šlykščiai iškraipytus bruožus. Bet baisiausia būdavo tada, 
kai padaras leisdavo sugrįžti Vestonui. Tada tas balsas, kuris 
visada ir buvo Vestono balsas, imdavo gailiai, užsikirsda- 
mas inkšti: „Būk labai atsargus, Rensomai. Aš esu didžiulės 
juodos skylės dugne. Bet ne, ne. Esu Perelandroje. Kodėl 
taip sunku aiškiai galvoti, na, nesvarbu, jis galvoja už mane. 
Netrukus bus visai gerai. Tas vaikinas būtinai nori uždaryti 
visus langus. Puiku, jis nuėmė mano galvą ir uždėjo kaž- 
kieno kito. Dabar jau greitai viskas susitvarkys. Aš niekada 
nebepamatysiu savo straipsnių iškarpų. Taigi, tada nuėjau 
ir pasakiau jam, kad jei jie nenori manęs penkioliktajame, 
tai puikiausiai gali tvarkytis ir be manęs, taigi. Pasakysime 
tam snargliui, kad atnešti tokį darbą yra egzaminatorių įžei- 
dimas. Norėčiau žinoti, kodėl sumokėjęs už pirmos klasės 
bilietą turiu kęsti šitą spūstį. Tai nesąžininga. Nesąžininga. 
Niekam nelinkėjau blogo. Gal galėtum nuimti nuo krūtinės 
tą sunkenybę, nenoriu visų tų drabužių. Palikit mane ramy- 
bėje. Palikit mane. Tai neteisinga. Tai neteisinga. Oi, ko- 
kios milžiniškos musės. Jie sako, tu prie tokių pripratęs.“ Ir 
viskas baigdavosi nevilties kupinu kauksmu. Rensomas taip 
niekada ir nesuprato, ar tai tik triukas, ar pamažu yranti psi- 
chinė energija, kuri kitados buvo Vestonas, vis dar rusena 

greta sėdinčiame kūne. Dingo visa neapykanta, kurią jis ka- 
daise jautė profesoriui. Nejučia pradėjo karštai melstis už jo 
sielą. Tačiau Vestonui jis jautė ne vien gailestį. Kai anksčiau 
pagalvodavo apie pragarą, žuvusias sielas jis įsivaizduodavo 
kaip vis dar žmones, bet dabar, kai priešais atsivėrė baisi 
praraja, skirianti vaiduokliškumą nuo žmogiškumo, gailes- 
tį beveik prarijo siaubas — nenugalimas pasibjaurėjimas lyg 
užuodus pačios Mirties tvaiką. Jei tomis akimirkomis Ne- 
žmogio lūpomis išties prabildavo Vestono likučiai, tai tuo- 
met Vestonas visiškai nebebuvo žmogus. Jėgos, kurios prieš 
daugelį metų pradėjo naikinti jo žmogiškumą, dabar baigė 
savo darbą. Apsvaigusi valia, pamažu nuodijusi jo jausmus 
ir protą, galų gale užnuodijo pati save ir visas psichinis or- 
ganizmas suiro į gabalus. Teliko šmėkla, amžinai besiblaš- 
kantis kiautas, nuotrupos, griuvėsiai ir puvimo tvaikas. „Ir 
šitai, - galvodavo Rensomas, - gali ištikti mane arba ją.“ 

Vis dėlto valandos vienumoje su Nežmogiu dūlavo kaž- 
kur antrame plane. Svarbiausia būdavo nesibaigiantys gun- 
dytojo pokalbiai su Žaliąja Moterimi. Iš pradžių sunku 
buvo vertinti pokyčius, tačiau dienoms bėgant Rensomas 
nesugebėjo užgniaužti įsitikinimo, kad svarstyklės svyra 
priešo pusėn. Žinoma, buvo pakilimų ir nuosmukių. Ne- 
retai Nežmogis lyg į sieną atsitrenkdavo į tyrą paprastumą, 
kurio nebūdavo numatęs. Kartais ir pats Rensomas vyku- 
siai įsiterpdavo į kraupųjį ginčą. Būdavo akimirkų, kai jis 
galvodavo: „Ačiū Dievui! Pagaliau mes laimėjome.“ Tačiau 
priešas niekada nepavargdavo, o Rensomas vis labiau silpo 
ir netrukus tarėsi pastebėjęs nuovargio ženklų Moters el- 
gesyje. Galų gale jai šitai pasakė ir maldavo, kad ji juos abu 
pavarytų. Tačiau ji atsisakė, ir šis atsisakymas parodė, kokia 
pavojinga tapo padėtis. 

— Argi aš galiu ilsėtis ir žaisti, - paklausė ji, - kol visa 


tai nuo manęs priklauso? Tikrai ne, bent jau kol žinosiu, 

kad man nereikia atlikti didingo žygdarbio dėl Karaliaus ir 
mūsų vaikų. 

Dabar priešas dirbo beveik išimtinai šia kryptimi. Mote- 
ris neturėjo supratimo, kas yra pareiga, taigi jis nušvietė šią 
sąvoką tokia šviesa, kad pareigos priedangoje galėtų toliau 
dygti neklusnumo idėjos sėklos, ir įtikino ją, kad būtų bailė, 
jei šito atsisakytų. Kasdien tūkstančiais įvairiausių pavidalų 
jai būdavo pateikiamos didingojo žygdarbio, didžiosios ri- 
zikos ir kankinystės idėjos. Ketinimas prieš nusprendžiant 
palaukti ir pasiklausti Karaliaus buvo nejučiom nubruktas į 
pašalį. Apie kokį nors bailumą šiuo atveju nebuvo net už- 
siminta. Visa šio veiksmo prasmė — visa didybė — padary- 
ti tai be Karaliaus žinios, paliekant jam visišką laisvę, taip, 
kad visa nauda atitektų jam, rizika jai, o kartu su rizika, 
žinoma, ir didžiadvasiškumas, patosas, tragedija ir origina- 
lumas. Be to, prasitarė gundytojas, neverta atsiklausti Ka- 
raliaus, nes jis gali imti ir nepritarti šiam poelgiui: vyrai yra 
tokie. Karaliui nori nenori teks likti laisvam. Dabar, kol yra 
nuo nieko nepriklausoma, dabar arba niekada, ji turi ryžtis 
kilniam žygiui; naudodamasis šiuo „dabar arba niekada“ jis 
ėmė žaisti jos baime, matyt, slypinčia prigimtyje, panašiai 
kaip ir Žemės moterų, — baime tuščiai iššvaistyti gyvenimą, 
pražiopsoti nežinia kokią didingą progą. 

— O jei aš tapsiu panaši į medį, kuris privalo vesti vaisius, 
bet vis stovi tuščias? — kartą paklausė ji. 

Rensomas mėgino ją įtikinti, kad vaikai bus pakanka- 
mai nuostabus vaisius. Bet Nežmogis tučtuojau paklausė, 
ar Šis nuoseklus žmonijos dalijimas į dvi lytis neturi kito 
tikslo, kaip tik palikuonis, — juk tuomet viską buvo galima 
išspręsti daug paprasčiau, augalų pavyzdžiu. Po akimirkos 
jis jau aiškino, kad mūsų pasaulyje tokie žmonės kaip Ren- 
somas — tie bailūs patinai, kurie visada sprunka nuo nau- 
jo gėrio, — visais laikais ignoravo tą didingą paskirtį, kuriai 
Maleldilas sukūrė moteris, ir stengėsi primesti joms vien 

paprastą patelių funkciją. Ėmė pasakoti, kad tokie vyrai jau 
padarė mūsų planetai nepaprastai daug žalos. Jos pareiga 
žiūrėti, kad nieko panašaus neatsitiktų Perelandroje. Nuo 
tada padaras ėmėsi ją mokyti daugybės naujų žodžių, tokių 
kaip „kūrybiškumas“, „dvasingumas“ ir „nuojauta“. Tačiau 
tai buvo viena iš jo klaidų. Kai Moteris pagaliau suprato, 
ką reiškia „kūrybiškumas“, ji pamiršo viską apie didingąjį 
žygdarbį ir tragišką vienatvę, pralinksmėjo ir ilgai juokė- 
si. Pagaliau pareiškusi Nežmogiui, kad jis jaunesnis net už 
Keršąjį, pavarė abudu šalin. 

Rensomas triumfavo, tačiau jau kitą dieną pats viską su- 
gadino prarasdamas savitvardą. Priešas karščiau ir iškalbin- 
giau nei paprastai aiškino apie pasiaukojimo ir savęs atsisa- 
kymo kilnumą, o Moters susižavėjimas kas akimirką augo. 
Rensomas nebeištvėrė ir pašokęs ant kojų tiesiog užsipuolė 
ją paskubom berdamas žodžius ir kone šaukdamas, net pa- 
miršdamas senąją soliarinę kalbą ir painiodamas į ją angliš- 
kus žodžius. Jis norėjo pasakyti, kad jau matė, kaip tikrovėje 
veikia šis „pasiaukojimas“: papasakoti apie moteris, kurios 
marina save badu, laukdamos, kol iš darbo grįš jų vyrai, 
nors kuo puikiausiai žino, kad šito jie nekenčia labiausiai; 
apie motinas, sielvartaujančias, kad dukra nenori tekėti už 
jų išrinkto jaunikio; apie Agripiną ir ledi Makbet. 

— Argi nesupranti, — šaukė jis, — kad jis kalba tau žodžius, 
kurie reiškia nieką? Kas iš to, jei padarysi tai neva dėl Kara- 
liaus, jeigu ir pati žinai, kad jis nekęs šito? Argi tu Maleldi- 
las, kad spręstum, kas bus gera Karaliui? 

Tačiau iš viso to monologo Moteris tesuprato labai men- 
ką dalį ir labiau stebėjosi jo elgesiu. Šis Rensomo nesusi- 
tvardymas išėjo Nežmogiui į naudą. 

Tačiau per visus šiuos pakilimus bei nuosmukius, šias 
atakas, kontratakas, atsitraukimus, puolimus ir pozicijų kai- 
taliojimą Rensomui pamažu ėmė aiškėti viso mūšio planas. 


Į pasiūlymą ant savo pečių užsikrauti didžiąją riziką bei tra- 

gediją Moteris atsiliepė vis dar vedama vien tik meilės Ka- 
raliui ir būsimiems savo vaikams, tam tikra prasme net pa- 
čiam Maleldilui. Mintis, jog galbūt Jis nori, kad būtų sulau- 
žytas įsakymas, tebuvo šliužas, per kurį į jos mintis įsiveržė 
visas srautas. O nuo tos akimirkos, kai Nežmogis pradėjo 
savo tragiškas istorijas, dar prisidėjo silpnutė teatrališkumo 
srovelė, pirmas pasigėrėjimo savimi ženklas, užuomina, kad 
savo pasaulio dramoje ji galėtų suvaidinti patį svarbiausią 
ir didingiausią vaidmenį. Tapo aišku, kad Nežmogis deda 
visas pastangas stiprindamas šią srovelę. Kol tai tebuvo la- 
šelis jos minčių jūroje, jis negalėjo tikėtis tikros sėkmės. 
Ko gero, kol viskas buvo taip, Moteris buvo apsaugota nuo 
tikrojo nepaklusnumo: tikriausiai nė viena protinga būty- 
bė negalėtų atsisakyti laimės dėl kažkokių miglotų tauškalų 
apie gyvenimo gelmę ir į viršūnes vedantį taką, jei tik šis 
motyvas nepradės imti viršaus. Po kilnaus maišto priedanga 
turi išaugti egoizmo ir savimylos medis. Rensomas matė, 
kad, nepaisant viso Moters atsparumo ir priešo iškęstų ne- 
sėkmių, jis labai lėtai, tačiau vis dėlto pastebimai auga. Ži- 
noma, viskas buvo neapsakomai sudėtinga. Nežmogio kal- 
ba visada būdavo nepaprastai panaši į tiesą. Be abejo, pagal 
dieviškąjį planą ši laiminga būtybė turi subręsti, tapti vis 
atsakingesnė už savo veiksmus ir tam tikra prasme vis labiau 
atsiskirti nuo Dievo bei savo vyro tam, kad galėtų labiau 
džiaugtis bendryste su jais abiem. Rensomas nuo pat susi- 
tikimo akimirkos nuolat stebėjo šį procesą ir net pats nesą- 
moningai jame dalyvavo. Dabartinis gundymas, jei pavyktų 
jį atlaikyti, būtų tolesnis, pats didžiausias žingsnis ta pačia 
kryptimi — į labiau apgalvotą, geriau suprantamą ir kylantį 
iš daug savarankiškesnio apsisprendimo paklusnumą, nei ji 
dabar galėtų įsivaizduoti. Tačiau priešinga kryptimi žengtas 
lemtingasis žingsnis nublokštų ją į klaikią norų, neapykan- 


tos, ekonomikos ir valdymo formų vergiją, kurią taip gerai 

pažįstame mes. Ji buvo vis abejingesnė intelektualinei pro- 
blemos esmei, ir Rensomas galutinai įsitikino, kad pavojus 
auga. Vis sunkiau sekdavosi grąžinti jos mintis prie faktų — 
Maleldilo įsakymo, nežinomybės, kuri laukia jį sulaužius, ir 
dabartinės laimės, tokios nuostabios, kad vargu ar bet koks 
pasikeitimas galėtų būti į gera. Nežmogio sukeltas miglotų, 
švytinčių, pompastiškų vaizdinių sūkurys ir nepaprasta cen- 
trinės figūros svarba visa tai nublokšdavo į šalį. Ji tebebuvo 
nekalta. Jos mintyse dar nebuvo vietos jokiam tikrai blogam 
ketinimui. Bet nors jos valia vis dar išliko nepalaužta, vaiz- 
duotėje jau mirgėjo spindintys, nuodingi paveikslai. „Tai 
negali tęstis“, — antrąkart pagalvojo Rensomas. Tačiau galų 
gale visi jo argumentai pasirodė neveiksmingi ir tai tęsėsi. 
Kartą atėjus nakčiai Rensomas, nežmoniškai išvargęs, už- 
migo sunkiu miegu ir pramiegojo didžiąją kitos dienos dalį. 
Prabudęs pamatė, kad yra visiškai vienas. Jį apėmė siaubas. 
„Ką aš padariau?“ — suriko jis, nes pamanė, kad jau viskas 
prarasta. Susisielojęs ir puolęs į neviltį nusvirduliavo į salos 
pakraštį. Norėjo susirasti žuvį ir vytis abu prasikaltėlius į 
Tvirtąją Žemę, nes beveik neabejojo, kad jie jau pakeliui. 
Visiškai susipainiojęs nelinksmose savo mintyse jis pamiršo, 
kad neturi supratimo, kurioje pusėje ir kaip toli likusi Tvir- 
toji Žemė. Skubėdamas pro medžių guotus išėjo į atvirą 
vietą ir staiga pamatė nesąs vienas. Apsivilkę kažkuo nesu- 
prantamu geltono dangaus fone tylomis stovėjo du žmogiš- 
ki siluetai. Jų galvas puošė sidabrinių lapų vainikai, pečius 
gaubė ilgi purpuru ir mėlyne tvaskantys apsiaustai, o iš po 
jų kyšojo basos pėdos. Vienas jam pasirodė pats nuosta- 
biausias, o kitas — bjauriausias iš visų žmonijos vaikų. Tada 
vienas iš jų prabilo ir Rensomas suprato, kad šie siluetai yra 
ne kas kita, o pati Žalioji Moteris ir išniekintas Vestono kū- 
nas. Jų drabužiai buvo padaryti iš Rensomui gerai pažįsta- 
mų Perelandros paukščių plunksnų, bet jų suaudimo būdo, 


jei tai galima pavadinti audimu, jis nepajėgė perprasti. 

— Sveikas, Keršasis, — prabilo Moteris. — Ilgai miegojai. 
Ką manai apie mūsų lapus? 

— Paukščiai, —- sumurmėjo Rensomas. - Vargšai paukš- 
čiai. Ką jis jiems padarė? 

— Jis rado plunksnų, — nerūpestingai atsakė Moteris. — 
Paukščiai jas mėto. 

— Kam tu tai padarei, Moterie? 

— Jis vėl padeda man senti. Kodėl gi tu man niekada apie 
tai nekalbėjai, Keršasis? 

— Apie ką? 

— Juk mes nežinojome. Jis man pasakė, kad medžiai turi 
lapus, žvėrys kailį, o jūsų pasaulio vyrai ir moterys taip pat 
pakabina ant savęs nuostabių dalykų. Kodėl gi niekada ne- 
sakei mums, kaip mes atrodome? O Keršasis, tikiuosi, tai 
nėra vienas iš vaisių, nuo kurių tu nusuki veidą. Jeigu tavo 
pasaulyje šitai daro visi, tu negalėjai to nežinoti. 

— A, - burbtelėjo Rensomas, - tačiau ten visai kitaip. Te- 
nai šalta. 

— Ir Svetimšalis taip sakė, — atsiliepė ji. - Tačiau šalta ne 
visame jūsų pasaulyje. Jis sakė, kad taip daroma net tenai, 
kur šilta. 

— Ar jis tau nesakė kodėl? 

— Jie nori būti gražūs. O kam gi daugiau? — kiek nuste- 
busi atsakė Moteris. 

„Ačiū dangui, — pagalvojo Rensomas, — jis ją temoko tuš- 
tybės.“ Jau buvo išsigandęs, kad dedasi kai kas blogiau. Bet 
argi galima dėvėti drabužius galų gale neišmokstant gėdos, 
o per tai gašlumo? 

— Argi nemanai, kad mes dabar gražesni? — pertraukė jo 
mintis Moteris. 

— Ne, - atsakė Rensomas, bet netrukus pasitaisė: - Ne- 
žinau. 

Išties nelengva buvo atsakyti. Nežmogis, paslėpęs kasdie- 


niškus Vestono marškinius bei šortus, atrodė egzotiškiau ir, 

be abejo, išvaizdžiau, nebe toks niekingas ir ne toks baisus. 
Bet moteris tam tikru atžvilgiu atrodė blogiau. Vis dėlto 
nuogumas neatskiriamas nuo paprastumo, nuo to, kas ne- 
liesta ir tyra. O kartu su purpuriniu apdaru atsirado puoš- 
numas, prabanga, lyg kokia nuolaida žemesnėms grožio ka- 
tegorijoms. Pirmą (ir paskutinį) kartą ji pasirodė Rensomui 
kaip moteris, kurią Žemės vyras galėtų pamilti. Tai buvo 
nepakenčiama. Ši staiga ir ne vietoje kilusi mintis tarsi pri- 
slopino gamtos spalvas ir gėlių aromatą. 

— Argi nemanai, kad mes dabar gražesni? — pakartojo 
Moteris. 

— O koks skirtumas? — niūriai burbtelėjo Rensomas. 

— Kiekvienas turi stengtis atrodyti kuo gražiau, — atsakė 
ji. - Bet mes negalime matyti patys savęs. 

— O mes galime, - atsiliepė Vestono kūnas. 

— Kaip? — gręždamasi į jį paklausė Moteris. — Net jeigu 
galėtumėt atsukti akis į vidų, jos tematytų tamsą. 

— Ne, kitaip, — atsakė padaras. — Parodysiu tau. 

Tada nuėjo šalin, kur už kelių žingsnių geltonoje žolėje 
gulėjo Vestono kuprinė. Kaip kartais atsitinka, kai būname 
sunerimę ir susirūpinę, Rensomas nežinia kodėl atkreipė 
dėmesį į kuprinės medžiagą ir formą. Tikriausiai ji pirkta 
toje pačioje Londono parduotuvėje, kur ir jis įsigijo savąją. 
Dėl šios smulkmenos, primenančios, kad ir Vestonas kita- 
dos buvo žmogus, džiaugėsi, kentėjo ir mąstė, jam akyse 
susitvenkė ašaros. Tie baisūs pirštai, kurie jau niekada ne- 
bepriklausys Vestonui, atsegė sagtis ir išėmė nedidelį bliz- 
gantį daiktą — kišeninį anglišką veidrodėlį, kuris tikriausiai 
kainavo tris su šešiais. Ir padavė jį Žaliajai Moteriai. Ši pa- 
vartė jį rankose. 

— Kas čia? Ką man su juo daryti? — paklausė. 

— Pažvelk į jį, - atsiliepė Nežmogis. 

— Kaip“ 

— Pažvelk! — pakartojo jis. 

O tada paėmė veidrodį ir pakėlė jai prie veido. Ji ilgokai 
žiūrėjo akivaizdžiai nieko nesuprasdama. Staiga krūptelė- 
jusi sukliko ir užsidengė rankomis veidą. Rensomas taip 
pat krūptelėjo. Jis pirmąkart pamatė ją pasyviai išgyvenant 
emociją. Pasaulio pagrindai susvyravo. 

— Oi, ak, — aikčiojo ji. - Kas tai? Aš mačiau veidą. 

— Tai tavo pačios veidas, gražuole, - pasakė Nežmogis. 

— Žinau, — atsakė Moteris vis dar vengdama pažiūrėti į 
veidrodį. - Mano veidas greta manęs ir į mane žiūri. Ar aš 
senstu, ar tai kažkas kita? Aš jaučiu... jaučiu... mano širdis 
labai daužosi. Ir man nešilta. Kas tai? 

Ji žvilgčiojo tai į vieną, tai į kitą. Iš jos veido pradingo 
visos paslaptys. Dabar jis priminė veidus žmonių, kurie pri- 
siglaudę slėptuvėje klausosi bombų sprogimų. 

— Kas tai? — pakartojo ji. 

— Tai vadinama baime, — tarė Vestono kūnas. Ir pasukęs 
galvą taip, kad veidą galėtų matyti tik Rensomas, išsišiepė. 

— Baimė, — sumurmėjo ji. - Tai yra baimė, — pakartojo 
lyg apmąstydama atradimą ir pagaliau tvirtai lyg galutinę 
išvadą ištarė: — Man ji nepatinka. 

— Praeis, — tarė Nežmogis. 

Rensomas jį nutraukė: 

— Niekada nepraeis, jei darysi, kaip jis sako. Jis veda tave 
ten, kur baimė niekada nesibaigia. 

— Vedu tave, - nenusileido Nežmogis, - į didžiules ban- 
gas, o per jas dar toliau. Dabar, kai jau žinai, kas yra baimė, 
matai, kad tau yra skirta išbandyti ją savo būsimųjų vaikų 
labui. Juk žinai, kad Karalius to nedarys. Nenorėtum, kad 
jis tai išbandytų. Tačiau šio niekniekio bijoti nereikia, jis 
skirtas džiaugsmui. Kas gi čia baisaus? 

— Ta, kad atrodo du daiktai, kai tėra vienas, — ryžtingai 
atsakė Moteris. —- Tas daiktas, — ji parodė į veidrodį, — yra ir 


kartu nėra aš. 

— Bet jei nežiūrėsi į jį, niekada nesužinosi, kokia esi graži. 

— Svetimšali, juk vaisius nevalgo pats savęs ir žmogus ne- 
gali būti su savimi. 

— Vaisius negali to daryti, nes jis tėra vaisius, — atsiliepė 
Nežmogis. - Bet mes galime. Vadiname šį daiktą veidro- 
džiu. Žmogus gali mylėti save ir būti su savimi. Tai ir yra 
būti vyru ar moterimi — gyventi šalia savęs lyg šalia kito ir 
gėrėtis savo grožiu. Veidrodžiai moko šio meno. 

— Ar tai gera? — paklausė Moteris. 

— Ne, —- atsakė Rensomas. 

— Kaipgi tu sužinosi, jei neišbandysi? — paklausė Nežmogis. 

— Jeigu išbandysi ir suprasi, kad tai nėra gera, — atrėmė 
Rensomas, — ar esi tikra, kad pajėgsi liautis? 

— Aš jau buvau greta savęs, — susimąsčiusi ištarė Mote- 
ris. — Tačiau dar nežinau, kaip atrodau. Jeigu aš tapsiu dvi, 
tai geriau žinosiu, kokia yra antroji. Keršasis, vienas žvilgs- 
nis parodė man tos moters veidą, tai kodėl gi turėčiau pa- 
žiūrėti tik vieną kartą? 

Ji atsargiai, bet nedvejodama paėmė veidrodį iš Nežmo- 
gio ir ilgai tylomis į jį žiūrėjo. Tada nuleido ranką ir stovėjo 
laikydama jį. 

— Labai keista, — prabilo pagaliau. 

— Nuostabu, — tarė Nežmogis. — Argi ne? 

— Taip. 

— Tačiau tu dar nesužinojai to, ką norėjai sužinoti. 

— Ko? Aš pamiršau. 

— Ar plunksnų drabužis padarė tave dar gražesnę. 

— Aš mačiau tik veidą. 

— Laikyk veidrodį toliau nuo savęs ir pamatysi visą greta 
esančią moterį — moterį, kuri esi tu. Arba ne —- aš tau jį pa- 
laikysiu. 

Nuo šiol scenos banalumas įgavo tiesiog komišką atspal- 


vį. Moteris iš pradžių apžiūrėjo save su apdaru, tada be jo, 

paskui vėl su apdaru. Pagaliau apsisprendusi numetė jį ša- 
lin. Nežmogis priėjęs pakėlė drabužį. 

— Ar nenorėtumei jo turėti? — paklausė. — Galbūt retkar- 
čiais norėsi jį apsivilkti. 

— Turėti? — nelabai suprasdama paklausė ji. 

— Aš pamiršau, — atsiliepė Nežmogis. - Pamiršau, kad jūs 
negyvenate Tvirtojoje Žemėje, nestatote namų ir nė tru- 
putėlio nesate savo dienų šeimininkai. Turėti reiškia padėti 
daiktą ten, kur žinai, kad visada jį rasi, kur neužlis lietus, 
nepasieks nei žvėrys, nei kiti žmonės. Norėjau padovanoti 
tau šį veidrodį, kad turėtum jį. Tai būtų Karalienės veidro- 
dis, dovana, atkeliavusi į pasaulį per Dangaus Gelmes, ir 
kitos moterys jo neturėtų. Tačiau tu priminei man. Nebus 
jokių dovanų, jokio turėjimo, nieko, kol jūs gyvensite kaip 
dabar — vien šia diena lyg žvėrys. 

Tačiau Moteris, rodos, jo nebesiklausė. Ji stovėjo plačiai 
atmerktomis akimis, bet lyg pasinėrusi į nuostabų, spal- 
vingą sapną. Nė trupučio nepanėšėjo į moterį, svajojančią 
apie naują suknelę. Jos veido išraiška buvo kilni. Tiesiog per 
daug kilni. Didybė, tragedija, gilūs jausmai — štai kas atsi- 
spindėjo jos veide. Rensomas suprato, kad visas šis spek- 
taklis su apdaru ir veidrodžiu tik labai paviršutiniškai buvo 
susijęs su tuo, ką paprastai vadiname moteriška tuštybe. Jos 
nuostabaus kūno atvaizdas buvo pasiūlytas jai vien tik kaip 
priemonė siekiant pažadinti daug pavojingesnį didingos jos 
sielos atvaizdą. Tikrasis priešo tikslas buvo paviršutiniškas, 
dramatizuotas savęs suvokimas. Jos mintis jis siekė paversti 
teatru, kur šis asmenybės šešėlis vaidintų pagrindinį vai- 


dmenį, o pjesę jau turėjo parašęs. 


<) 


Išmiegojus beveik visą dieną, Rensomui buvo visai nesun- 
ku budėti tą naktį. Nelijo ir jūra nurimo. Jis sėdėjo tamsoje 
nugara atsirėmęs į medį. Kiti du buvo netoliese: Moteris, 
sprendžiant iš ramaus kvėpavimo, miegojo, o Nežmogis, be 
abejo, laukė, kol užmigs Rensomas, kad galėtų ją pažadinti 
ir vėl imtis savo. Trečiąkart galvoje švystelėjo mintis „Tai 
negali tęstis“ — šįkart stipriau nei prieš tai. 

Priešas ėmėsi trečiojo laipsnio metodų. Rensomui atrodė, 
kad tik per stebuklą Moteris pajėgtų pasipriešinti jam dar po 
kurio laiko. Tai kodėl gi neįvyksta stebuklas? Tiksliau, kodėl 
neįvyksta geras stebuklas? Nes tam tikras stebuklas buvo pats 
priešo buvimas. Argi pragaras naudojasi išimtine teise ste- 
binti? Kodėl gi nenustebina Dangus? Nebe pirmąkart Ren- 
somas pasijuto abejojąs dieviškuoju teisingumu. Jis negalėjo 
suprasti, kodėl nėra Maleldilo, jei priešas čia dalyvauja pats. 

Tačiau tik spėjęs taip pagalvoti, netikėtai, tarsi pati tamsa 
aplink būtų prabilusi aiškiu balsu, jis suprato, kad Maleldilas 
nepaliko jo vieno. Sugrįžo tas jausmas — lyg suptų švelnios 
bangos, kurios tokios tampa tik įveikus tam tikrą užtvarą, — 
ta tyli esatis, jau du ar tris kartus jo išgyventa Perelandroje. 
Jos prisipildė visa tamsa. Rodos, ji užgulė Rensomui krū- 
tinę tokia jėga, kad vos begalėjo įkvėpti, prislėgė galvą lyg 
nepaprastai sunki karūna ir akimirką net tapo sunku galvoti. 
Dar daugiau, jis nesuvokiamu būdu jautė, kad ši esatis nie- 
kada ir niekur nebuvo pradingusi, tai tik jam pačiam kelias 
pastarąsias dienas karštligiškai galvojant ir veikiant pavyko 


ją ignoruoti. 

Vidinė tyla mums yra nepaprastai sunkus žygdarbis. Jei 
tik nedėsi didžiulių pastangų, nuolatos tęsis nesulaikomas 
minčių tekėjimas, nesiliaujantis net švenčiausiose vietose. 
Taip ir Rensomui, kai dalis jo nutilo, netekusi jėgų mir- 
tį primenančios meilės akivaizdoje, kažkas viduje, visiškai 
nepaliestas pagarbos, toliau liejo abejonių ir prieštaravimų 
srautą. „Labai gerai, —- kalbėjo šis plepus kritikas, — šitokia 
esatis! Bet priešas tikrai yra čia, tikrai kalba ir veikia. Kurgi 
Maleldilo atstovas?“ 

Atsakymas, staiga atėjęs iš tamsos ir tylos, lyg fechtuoto- 
jo ar teniso žaidėjo atkirtis, kone užgniaužė jam kvapą. Tai 
atrodė šventvagiška. „Ir ką gi aš galiu padaryti? — suvapėjo 
plepusis kritikas. — Jau padariau viską, ką galėjau. Ginčijau- 
si ir kalbėjau, kol mane ėmė pykinti. Ir nieko gero, nieko.“ 
Bandė įtikinti save, kad jis, Rensomas, negali būti toks pat 
Maleldilo atstovas kaip Nežmogis — pragaro. Įrodinėjo sau, 
kad ši mintis pati yra velniška, tai gundymas, beprasmė pui- 
kybė, didybės manija. Persigando, kai tamsa kone nekan- 
triai tiesiog bloškė visus tuos argumentus jam atgal į veidą. 
Tada - net nustebo, kaip galėjo pamiršti, — tiesiog buvo pri- 
verstas pripažinti, kad jo paties atsiradimas Perelandroje ti- 
krai ne mažiau stebuklingas nei priešo. Tas stebuklas, kurio 
jis prašė, išties yra įvykęs. Jis pats yra stebuklas. 

„Ak, kokios nesąmonės“, — nepasidavė plepusis kritikas. 
Jis, Rensomas, su savo juokingu keršu kūnu, su savo de- 
šimtkart sutriuškintais argumentais — koks gi čia stebuklas? 
Protas spruko į šį skersgatvį tikėdamasis išsigelbėjimo. Pui- 
ku. Jis buvo atgabentas čia stebuklingai. Jis yra Dievo ran- 
kose. Kai jis padarys visa ką gali, — jis jau padarė visa ką 
galėjo, - Dievas įvertins galutinį rezultatą. Jam nepavyko. 
Tačiau jis padarė visa ką galėjo. Niekas negalėtų padaryti 
daugiau. „Mirtingieji neįsakinėja likimui.“* Jis neturi sie- 


* Citata iš Džozefo Adisono (Joseph Addison, 1672-1719) tragedijos „Katonas“ 
(vert. ). 

lotis dėl galutinio rezultato. Maleldilas tai supras. Maleldilas 
jį saugiai pargabens į Žemę po šių titaniškų, nors ir nesė- 
kmingų pastangų. Galbūt Maleldilas nori, kad jis paskelbtų 
žmonijai tas tiesas, kurias suprato Veneroje. Bet jo pečių 
negali slėgti Veneros likimas. Jis — Dievo rankose. Tuo ir 
pasitenkinkime. Nepraraskime tikėjimo... 

Visa tai nutrūko lyg smuiko styga. Neliko nė skiautės iš 
viso šio išsisukinėjimo. Negailestingai, nepermaldaujamai 
Tamsa prislėgė jį žinojimu, kad šitos padėties suvokimas yra 
visiškai klaidingas. Jo kelionė į Perelandrą nėra nei moralinė 
mankšta, nei žaislinis karas. Moteris ir Rensomas... Pasaulio 
likimas tikrai priklausė nuo to, kaip jie pasielgs per kelias ar- 
timiausias valandas. Viskas tiesiog skaudžiai realu. Jie tikrai 
gali išsaugoti šio naujojo pasaulio nekaltumą arba nustumti 
jį į kaltės bedugnę. Tai priklausė tik nuo jų ir daugiau nuo 
jokio kito padaro per visus laikus ir erdves. Šitai jis suprato 
be galo aiškiai, bet vis dar nežinojo, ką gi galėtų padaryti. 

Plepusis kritikas audringai ir karštligiškai protestavo, lyg 
visu greičiu besisukantis iš vandens iškelto laivo sraigtas. 
Kokia beprotybė, kokia neteisybė, koks absurdas! Nejau 
Maleldilas nori prarasti pasaulius? Kokia prasmė viską su- 
tvarkyti taip, kad pasaulio likimas galutinai ir neatšaukiamai 
atsidurtų tokio menko žmogelio kaip jis rankose? O tuo pat 
metu toli Žemėje vyko karas, ir lyg negalėdamas sulaiky- 
ti užgriuvusios lavinos Rensomas matė, kaip išblyškę ser- 
žantai ir strazdanoti neseniai pradėję skustis kapralai stovi 
fronto priešakinėse linijose ar šliaužia pirmyn aklinoje tam- 
soje, kaip ir jis staiga supratę absurdišką tiesą, kad viskas 
tikrai priklauso tik nuo jų veiksmų; toli toli laiko ūkanose 
Horacijus stovėjo ant tilto, Konstantinas svarstė, atkelti ar 
ne vartus naujajai religijai, o pati Ieva stovėjo žvelgdama 
į uždraustąjį vaisių ir dangų dangūs laukė jos sprendimo. 


Jis persikreipė iš skausmo ir sugriežė dantimis, bet vaizdai 

nedingo. Šitaip ir niekaip kitaip buvo sukurti pasauliai. Nuo 
asmens pasirinkimo turi priklausyti arba kažkas, arba nieko. 
O jeigu kažkas, tai kas galėtų nubrėžti ribą? Akmuo gali 
pakeisti upės vagą. Šią klaikią akimirką, tapusią visos visatos 
centru, jis buvo tuo akmeniu. Visų pasaulių eldilai, blogio 
nepažįstančios gyvos šviesos dvasios, Dangaus Gelmėse nu- 
tilę laukė, ką nuspręs Elvinas Rensomas iš Kembridžo. 

Tada atėjo palaimingas palengvėjimas. Jis staiga suprato, 
kad nežino, ką galima padaryti. Jis vos nepradėjo juoktis iš 
džiaugsmo. Per anksti jis čia persigando. Pečių neslėgė jo- 
kia pareiga. Iš jo reikalaujama tik bendro, išankstinio apsis- 
prendimo nenusileisti priešui, kai to pareikalaus aplinkybės. 
Jis metėsi atgal prie tų raminamų žodžių, kaip vaikas puola į 
saugų motinos glėbį, — „padaryti visa ką gali“, tiksliau, būti 
pasiryžusiam daryti visa ką gali, o juk jis taip ir elgėsi tikrai 
ilgą laiką. „Kokių nesąmonių kartais galima prisigalvoti vi- 
sai be reikalo!“ — sumurmėjo Rensomas patogiau įsitaisyda- 
mas. Pakilo ir jį apsupo švelnus saikingo ir, kaip jam rodėsi, 
džiaugsmingo pamaldumo srautas. 

Ei! Kas gi tai? Lyg supurtytas Rensomas vėl atsisėdo tie- 
siai, širdis daužėsi. Tai buvo mintis, nuo kurios jis krūptelė- 
jo lyg palietęs karštą žarsteklį. Per daug vaikiška mintis, kad 
imtum rimtai ją svarstyti. Tai tikrai tik jo paties sugalvota 
nesąmonė. Savaime suprantama, kova su demonu reiškia 
dvasinę kovą... Kalbos apie fizinę dvikovą tetinka lauki- 
niams. Jei tik būtų taip paprasta... Bet čia plepusis kritikas 
padarė klaidą. Per giliai Rensomui į kraują buvo įsigėręs 
skrupulingas dorumas, kad jis ilgiau nei keletą sekundžių 
leistųsi apgaunamas minties, jog fizinės dvikovos su Ne- 
žmogiu bijo mažiau nei ko kito. Prieš akis sumirgėjo ryškūs 
vaizdai... tos šaltos lyg lavono rankos (neseniai atsitiktinai 
buvo palietęs tą padarą)... ilgi metaliniai nagai... plėšiantys 
gyvą kūną, traukiantys lauk sausgysles... Mirtis ateitų ne- 
greitai. Ir prieš pat galą į akis šypsotųsi tas Žiaurus idiotas. 

Tektų pasiduoti gerokai anksčiau — maldauti pasigailėjimo, 
žadėti jam sielą, garbinti, daryti bet ką. 

Visa laimė, kad apie tokį siaubą negalėjo būti nė kalbos. 
Rensomas, nors dar nevisiškai tvirtai, nusprendė: kad ir ką 
apie tai kalbėtų tamsa ir tyla, Maleldilas negali norėti tokių 
paprastų, materialių grumtynių. Visi priešingi argumen- 
tai tegali būti jo paties liguista fantazija. Juk taip dvasinė 
kova virstų mitologijos parodija. Tačiau čia jis sutiko dar 
vieną kliūtį. Nuo tada, kai apsilankė Marse, ir dar stipriau 
per viešnagę Perelandroje Rensomas suvokė, kad trigubas 
tiesos nuo mito ir jų abiejų nuo tikrovės atskyrimas tėra 
dalis to žemiško sielos ir kūno dualizmo, kuris atsirado po 
nuopuolio. Net Žemėje yra sakramentai — lyg ženklas, kad 
Sis atskyrimas nėra nei visiškas, nei galutinis. Įsikūnijimu 
buvo pradėtas šio skirtumo naikinimas. O Perelandroje jis 
visiškai nieko nereiškė. Visa, kas čia vyko, Žemės žmogus 
lengvai gali pavadinti mitologija. Rensomas apie tai jau ne 
kartą buvo galvojęs. Dabar žinojo tvirtai. Tamsą pripildanti 
esatis, baisi kaip niekad, įteikė jam šias tiesas lyg klaikiai 
žioruojančius brangakmenius. 

Plepusis kritikas akimirkai prarado visus argumentus — 
tuomet iš jo teliko verksmingas nuskriausto vaiko balsas, 
prašantis palikti jį ramybėje ir leisti namo, pas mamą. Ta- 
čiau jis vėl sukaupė jėgas. Labai protingai paaiškino, ko- 
dėl fizinės kovos su Nežmogiu idėja yra tokia absurdiška. 
Juk taip neįvyktų dvasinė kova. Jei Moteriai lemta išlikti 
nekaltai tik jėga pašalinus gundytoją, tai kokia gi viso to 
prasmė? Argi taip galima ką nors įrodyti? O jei gundymo 
paskirtis nėra išbandyti ar įrodyti, tai kokia gi jo paskirtis? 
Nejau Maleldilas jį įtikinėja, kad mūsų pasaulis galėjo būti 
išgelbėtas, jei dramblys atsitiktinai būtų sutrypęs žaltį prieš 
pat Ievai pasiduodant? Argi tai ne per daug paprasta, net 
amoralu? Visa tai akivaizdus absurdas! 


Baisioji tyla nepasidavė. Ji vis labiau panašėjo į veidą — 

liūdną veidą, kuris ramiai žiūri, kaip jūs meluojate, neper- 
traukia jūsų, bet pamažu jūs suprantate, kad jis žino, krūp- 
telite, pradedate painiotis ir pagaliau nutylate. Plepusis kri- 
tikas išsisėmė. Rodos, pati Tamsa prabilo: „Ir pats supranti, 
kad vien gaišti laiką.“ Kas akimirką darėsi vis aiškiau, kad 
jo padaryta Rojaus sodo ir Perelandros paralelė labai ne- 
brandi ir netobula. Tai, kas įvyko Žemėje Maleldilui Betlie- 
juje užgimus žmogumi, visam laikui pakeitė visatą. Naujas 
Perelandros pasaulis nebuvo vien Žemės kopija. Maleldilas 
niekada nesikartoja. Kaip mėgo sakyti Moteris, ta pati banga 
neatšniokščia du kartus. Kai nupuolė Ieva, Dievas dar nebu- 
vo tapęs žmogumi. Ir žmonių dar nebuvo padaręs savo Kūno 
nariais, kad per juos galėtų kentėti ir gelbėti. Vienas iš Įsikū- 
nijimo tikslų buvo išgelbėti Perelandrą ta savo Kūno ranka, 
kuri buvo Rensomas. Jei Rensomas atsisakys, visas planas 
grius. Šiai istorijos akimirkai — daug sudėtingesnės istori- 
jos, nei jis galėjo įsivaizduoti, — būtent jis buvo išrinktas. 
Pasijutęs keistai, lyg kristų žemyn, nyktų, jis suprato, kad 
lygiai taip pat centru galima pavadinti Perelandrą, ne Žemę. 
Galima buvo laikyti Perelandros istoriją vien tik žemiškojo 
Įsikūnijimo tęsiniu; tačiau tuo pat metu buvo galima laikyti 
Žemės istoriją tiktai pasiruošimu daugybei naujų pasaulių, 
kurių pirmasis yra Perelandra. Abu šie požiūriai lygiai tei- 
singi. Kiekviena detalė buvo tiek pat svarbi kaip ir visos ki- 
tos, nė viena nekartojo kitos ir nebuvo kitoms pavyzdys. 
Tuoj pat pajuto, kad jo plepusis kritikas paprašė žodžio. 
Iki pat šios akimirkos Moteris atrėmė visas atakas. Sukrėsta 
ir išvargusi, galbūt vaizduotėje jau krebždant netikrumui, ji 
vis dar nepasidavė. Šiuo atžvilgiu jos istorija visiškai skyrėsi 
nuo to, ką jis žinojo apie mūsų pasaulio motiną. Jis neži- 
nojo, ar Ieva iš viso priešinosi, o jei taip, tai kiek ilgai. Tuo 
labiau nežinojo, kaip būtų pasibaigusi istorija, jei ji būtų 
pasipriešinusi. O jei kartą nuvytas „žaltys“ būtų grįžęs dar ir 
dar kartą... Kas tada? Ar taip ir būtų per amžius? Kaip Ma- 

leldilas tai būtų sustabdęs? Čia, Perelandroje, jo nuojauta 
šnibždėjo ne kad visai nereikia gundymo, bet kad tai negali 
tęstis. Žemiškojo nuopuolio istorija nedavė rakto, kaip su- 
stabdyti šį trečiojo laipsnio gundymą, tai nauja pareiga, kuri 
reikalavo naujo dramos personažo, o juo (varge!) turėjo 
tapti jis pats. Mintys vis grįždavo prie Pradžios knygos, vėl 
ir vėl tuščiai kilo klausimas „Kaip viskas būtų buvę?“, tačiau 
dabar tamsa tylėjo. Kantriai ir negailestingai ji stengėsi grą- 
žinti jį į šią akimirką, atkreipti jo dėmesį į tai, ko reikalau- 
jama čia ir dabar. Rensomas beveik jautė, kad žodžiai „būtų 
buvę“ yra bereikšmiai, jie vien tik kvietė be galo klaidžioti 
tame, ką Moteris būtų pavadinusi „pasauliu greta pasaulio“, 
ten, kur nėra tikrovės. Reali buvo vien dabartis, o kiekviena 
dabarties situacija — nauja. Čia, Perelandroje, gundymą turi 
sustabdyti Rensomas, arba to nepadarys niekas. Balsas — nes 
tai, su kuo jis ginčijosi, buvo beveik balsas — rodės, sukūrė 
aplink šią alternatyvą visišką tuštumą. Šis kosminės knygos 
skyrius, šis puslapis, būtent šis sakinys yra absoliučiai savi- 
tas; jokia kita ištrauka iš jau perverstų ar dar neliestų pusla- 
pių negalės jo pakeisti. 

Jis perėjo į kitą gynybos poziciją. Kaipgi galima kovoti su 
nemirtingu priešu? Net jeigu jis būtų karingas žmogus, o 
ne mokslininkas nusilpusiomis akimis ir maudžiančia žaiz- 
da nuo praėjusio karo, kokia iš to būtų nauda? Juk to pada- 
ro neįmanoma užmušti, argi ne taip? Bet atsakymas atėjo 
tučtuojau, nepaprastai aiškus: Vestono kūną tikrai įmanoma 
sunaikinti, o šis kūnas, ko gero, yra vienintelis priešo prie- 
globstis Perelandroje. Per tą kūną, kai jį dar valdė žmogaus 
valia, jis įsibrovė į šį pasaulį, ir išvarytas iš jo, be abejonės, 
neturės kur glaustis. Šį kūną jis užvaldė kviečiamas paties 
Vestono ir be tokio pat kvietimo negalės užvaldyti jokio 
kito. Rensomas prisiminė, kad, pasak Biblijos, piktosios 
dvasios labiausiai bijo išvarymo į gelmes. Širdis dunkstelėjo 
ir apmirė pagaliau supratus, kad šis fizinis veiksmas, papras- 
tai kalbant, nėra nei beviltiškas, nei neįmanomas. Fiziniu 

požiūriu tebuvo du pagyvenę, kumščiais, nagais ir dantimis 
teginkluoti mokslininkai. Bet vien tik pagalvojus apie tai 
Rensomą užplūdo pasišlykštėjimu atmieštas siaubas. Ban- 
dyti ką nors užmušti tokiais ginklais (jis prisiminė varlę) 
būtų tikras košmaras, o minties apie mirtį nuo jų — kas žino, 
kokią lėtą? — jis nepajėgė toliau rutulioti. Beveik neabejojo, 
kad žūtų pats. „Ar nors kartą, — klausė jis savęs, —- per visą 
savo gyvenimą esi nugalėjęs muštynėse?“ 

Jis jau nebandė priešintis įsitikinimui dėl to, ką privalo 
daryti. Jo jėgos išseko. Atsakymas buvo aiškus lyg diena. 
Nakties Balsas kalbėjo taip aiškiai, kad nors nesigirdėjo nė 
garso, Rensomui atrodė, kad jis turėtų pažadinti greta mie- 
gančią moterį. Prieš jį buvo neįvykdoma užduotis. Jis priva- 
lo tai padaryti, bet to padaryti negali. Beviltiškai bandė save 
įkalbėti, kad Žemėje galbūt net šią akimirką netikintys jau- 
nuoliai, dar beveik vaikai, daro neįmanoma dėl daug men- 
kesnio tikslo. Valia nugrimzdo į gelmę, kurioje apeliuoti į 
sąžinę buvo beviltiška, o bandymai tai daryti tik gramzdino 
ją dar giliau. Jis jautė, kad galėtų kovoti su Nežmogiu su 
ginklu rankoje ir net beginklis sutikti mirtį, jei padaras te- 
beturėtų Vestono revolverį. Tačiau šitaip, sava valia, pulti į 
to gyvo lavono nagus, grumtis su juo vienas prieš vieną... 
Bjaurios kvailystės ėmė lįsti į galvą. Jis neįstengs paklusti 
Balsui, tačiau viskas baigsis gerai, nes grįžus į Žemę bus 
galima atgailauti. Jis gali prarasti drąsą kaip šventasis Petras, 
ir kaip šventajam Petrui jam bus atleista. Protu jis, žinoma, 
suvokė atsakymą į šį gundymą, tačiau dabar atėjo akimirka, 
kai visi proto argumentai atrodė tik ne kartą girdėtos gra- 
žios pasakos. Bet tada jo nuotaiką pakeitė atklydusi mintis. 
O gal įmanoma ne vien žūti, gal įmanoma kovoti ir nugalė- 
ti. Bet iš tamsos neatėjo nė menkiausia patvirtinimo užuo- 
mina. Ateitis buvo juoda lyg pati naktis. 

— Tu ne veltui turi savąjį vardą, - ištarė Balsas. 

Tai nebuvo iliuzija. Jis tai suprato dėl labai keistos prie- 
žasties — kadaise buvo pasidomėjęs ir dabar gerai žinojo, kad 

jo pavardė kilusi ne nuo žodžio „atpirkimas“, bet nuo „Re- 
nolfo sūnus“. Niekada nebuvo kilusi mintis sieti šiuos du 
žodžius. Jo vardas ir „atpirkimo aktas“? Būtų atrodęs prastas 
kalambūras. Bet net jo plepusis kritikas nedrįso pareikšti, 
kad Balsas žaidžia žodžiais. Rensomas akimirksniu suprato, 
kad tai, kas žemiškos filologijos požiūriu atrodė kaip atsitik- 
tinis dviejų žodžių panašumas, iš tikro nebuvo atsitiktinu- 
mas. Kaip skirtumas tarp tiesos ir mito, taip skirtumas tarp 
atsitiktinumo ir plano tėra žemiška samprata. Visas orna- 
mentas yra toks didžiulis, kad pro mažą žemiškos patirties 
plyšelį matyti tik fragmentai, tarp kurių kartais nepastebime 
jokio ryšio, ir kiti, tarp kurių šį ryšį pastebime. Tam tikra 
prasme mes teisingai atskiriame esminius dalykus nuo at- 
sitiktinių. Bet iškopus iš šio plyšelio skirtumas lapsėdamas 
nebenaudingais sparnais ištirpsta platybėse. Rensomas buvo 
sugriebtas ir išsviestas iš šio plyšio į atvirą erdvę. Dabar jis 
suprato, kodėl senovės filosofai sakydavo, kad tenai, už Mė- 
nulio, jau nebėra nei lemties, nei atsitiktinumo. Dar prieš 
motinai pagimdant Rensomą, prieš Rensomais pavadinant 
jo protėvius, prieš tai, kai žodis „atpirkimas“ ėmė reikšti 
užmokestį, kuris išlaisvina, prieš pasaulio sukūrimą viskas 
amžinybės ornamente buvo supinta taip, kad šiame erdvės 
ir laiko taške susijungtų ir reikštų kaip tik tai, ką reiškia. Jis 
nulenkė galvą ir sudejavo skųsdamasis savo likimu — būda- 
mas tik žmogus jis prievarta nublokštas į metafizikos pasaulį 
ir verčiamas atlikti tai, apie ką filosofai tik svarsto. 

— Mane taip pat vadina Atpirkėju, — ištarė Balsas. 

Tik palaukus šių žodžių prasmė pasiekė jo sąmonę. Tas, 
kurį visi pasauliai vadina Maleldilu, žinoma, buvo pasau- 
lių atpirkėjas, jo paties atpirkėjas. Bet kodėl Jis tai pasakė 
dabar? Prieš nušvintant atsakymui Rensomas pajuto nenu- 
maldomą artėjimą ir ištiesė rankas lyg norėdamas sulaikyti 
atsidarančias savo minčių duris. Tačiau jos prasivėrė. Tai- 
gi, štai tikrasis atsakymas. Jeigu jis pasiduos, šis pasaulis po 

kurio laiko taip pat bus išgelbėtas. Jeigu jis nepanorės būti 
atpirkėju, Kitas juo bus. Tačiau niekas nesikartoja. Nebus 
antro nukryžiavimo, kas žino, galbūt nebus nė antro įsikū- 
nijimo... Galbūt dar didesnis meilės aktas, dar didesnio nu- 
sižeminimo bedugnė. Rensomas jau žinojo, kaip skleidžiasi 
ornamentas, kaip nuo vieno pasaulio prie kito jis pereina į 
vis kitą matmenį. Mažas, paviršinis blogis, šėtono atneštas 
Malakandrai, tebuvo linija, daug gilesnis blogis Žemėje jau 
yra kvadratas, jei Venera nupuls, jos blogis bus lyg kubas, o 
jos atpirkimas — virš suvokimo ribų. Bet ji bus atpirkta. Jau 
ilgą laiką jis žinojo, kad nuo jo pasirinkimo priklausys be 
galo daug, tačiau tik dabar suvokė klaikią jam į rankas ati- 
duotos laisvės gelmę — gelmę, su kuria palyginti visas kos- 
mosas buvo seklus ir siauras, — ir jautėsi taip, lyg nuogas sto- 
vėtų beorėje erdvėje, ant paties bedugnės krašto, visų kau- 
kiančių vėjų pagairėje. Iki pat šios akimirkos jis tarėsi stovįs 
prieš Viešpatį lyg Petras. Bet tiesa buvo baisesnė. Jis sėdėjo 
priešais Jį krėsle lyg Pilotas. Nuo jo malonės priklausė, pa- 
smerkti ar pasigailėti. Jo rankos, kaip ir visų Žemės žmonių, 
buvo kruvinos, ir dabar, jei tik norėtų, galėtų vėl sutepti jas 
tuo pačiu krauju. „Pasigailėk, — sudejavo jis, o po akimir- 
kos: — Viešpatie, kodėl aš?“ Tačiau atsakymo neišgirdo. 
Viskas tebeatrodė neįmanoma. Bet pamažu kažkas kei- 
tėsi, tai jis tebuvo patyręs dukart gyvenime. Pirmąjį — kai 
niekaip negalėjo pasiryžti pavojingai užduočiai per karą. 
Kitąkart — kai išsisukinėjo nuo sprendimo nueiti pas vieną 
žmogų Londone ir atlikti nepaprastai bjaurų prisipažinimą, 
kurio reikalavo teisingumas. Abu kartus tai atrodė visiškai 
neįmanoma, jis aiškiai jautė, kad negalės, kad psichologiškai 
nepajėgs to padaryti. Bet staiga, be jokio pastebimo valios 
judesio, objektyvus ir be jokių emocijų lyg konstatuojamas 
faktas viduje iškilo nepaprastai tikras žinojimas — „rytoj, šiuo 
pat laiku, neįmanoma jau bus padaryta“. Dabar atsitiko taip 
pat. Nei baimė, nei gėda, nei meilė, nei visi argumentai nė 

truputėlio nepasikeitė. Viskas tebeatrodė taip pat baisu kaip 
ir prieš tai. Pasikeitė tik tiek, kad dabar jis žinojo lyg nepa- 
judinamą istorinį faktą, kad tai padarys. Galima maldau- 
ti, maištauti ar verkti, galima keikti ar garbinti, giedoti lyg 
kankiniui ar piktžodžiauti lyg velniui. Jokio skirtumo. Vis 
viena teks tai padaryti. Ir kada nors ateis akimirka, kai vis- 
kas bus atlikta. Šis ateities veiksmas buvo akivaizdžiai tvir- 
tas ir nekintamas lyg praeities įvykis. Nesvarbu, kad viskas 
dar laukė, o ne buvo buvę. Kova baigėsi, tačiau Rensomas 
nejuto, kada atėjo pergalė. Galima sakyti, kad pasirinkimo 
laisvę į šalį nustūmė nepalenkiama lemtis. Kita vertus, gali- 
ma tarti, kad į šalį buvo nustumtos visos aistros ir jų vieton 
iškilo beribė laisvė. Per visą savo gyvenimą Rensomas taip 
ir nesuprato, kur slypėjo skirtumas. Laisvė ir lemtis atrodė 
tapačios. Visi argumentai, kad reikia jas atskirti, nuo to lai- 
ko Rensomui atrodė beprasmiai. 

Kai tik suprato, kad rytoj tikrai pabandys nužudyti Ne- 
žmogį, ši mintis jam tapo nebe tokia reikšminga. Nebegalėjo 
prisiminti, kodėl apkaltino save didybės manija, kai ta min- 
tis pirmąkart atėjo į galvą. Tiesa, jei jis atsisakys, Maleldilas 
padarys dar didesnį dalyką. Šiuo požiūriu jis apsisprendė 
už Maleldilą; tačiau padarė ne daugiau, nei būtų padariusi 
Ieva tiesiog nevalgydama obuolio ar bet kuris žmogus dary- 
damas bet kokį gerą darbą. Kaip negalima lyginti asmenų, 
taip negalima lyginti kančios, nebent lygintum žmogų, ku- 
ris nusidegina pirštus užgesindamas žiežirbą, ir gaisrininką, 
kuris žūva kovodamas su gaisru vien todėl, kad žiežirba ne- 
buvo užgesinta. Rensomas daugiau nebeklausė „Kodėl aš?“ 
Vietoj jo galėjo būti bet kuris kitas. Ryški šviesa, nušvitusi 
šio sprendimo akimirką, nušvietė ir visą tikrovę. 

— Aš užmigdžiau tavo priešą, — ištarė Balsas. — Jis miegos 
iki ryto. Paėjėk toliau į mišką ir gerai išsimiegok. Miega ir 
tavo sesuo. 


Kai ryte laukia kas nors nemalonaus, paprastai nubundame 
iš karto. Po gilaus, besapnio miego Rensomą be jokios tar- 
pinės būsenos prislėgė sunki tikrovė. Jis buvo vienas, salą 
švelniai supo nedidelės bangos. Pro indigo spalvos kamie- 
nus blyksinti auksinė šviesa rodė, kurioje pusėje vanduo. Jis 
nuėjo tenai ir išsimaudė. Tada išlipęs į krantą atsigulė ir at- 
sigėrė. Čia kiek pastovėjo pirštais šukuodamas šlapius plau- 
kus ir braukdamas nuo kūno vandenį. Žvelgdamas į save 
pastebėjo, kad ryškus vienos pusės įdegis ir kitos blyškumas 
beveik visiškai išnykęs. Jei Moteris šią akimirką jį pamaty- 
tų pirmąkart, vargu ar pakrikštytų Keršuoju. Jo oda dabar 
turėjo lygų tamsios bronzos atspalvį, o tiek laiko batų ne- 
veržiami kojų pirštai buvo atgavę tikrąjį pavidalą. Dabar jis 
apie save, kaip apie žmogišką būtybę, buvo kur kas geresnės 
nuomonės nei kada anksčiau. Buvo visiškai tikras, kad dau- 
giau nebevaldys nesuluošinto savo kūno iki tol, kol didin- 
gas rytas išauš visai visatai, ir džiaugėsi, kad galėjo naudotis 
šiuo puikiu instrumentu, kurį netrukus teks atiduoti. „Bū- 
siu laimingas, kai pabusiu prieš Tavąjį veidą“, — galvojo jis. 
Netrukus Rensomas nuėjo į mišką. Ieškodamas maisto 
netyčia susprogdino visą keistųjų burbulų debesį. Gaivuma 
ir malonumas buvo ryškūs, lyg pirmąkart būtų juos paty- 
ręs, net Rensomo eisena pasikeitė. Jis nė nemėgino ieškoti 
kokio nors itin mėgstamo vaisiaus, nors tai, ko gero, buvo 
paskutiniai jo pusryčiai. Bet visai netikėtai aptiko geltonųjų 


moliūgų kekę. „Pagerintas davinys prieš kartuves“, — pasi- 

šaipė paleisdamas tuščią luobą iš rankų ir akimirką pasijuto 
toks laimingas, kad, atrodė, visas pasaulis turėtų šokti. „Da- 
bar jau viskas, — pagalvojo, - verta buvo gyventi. Patyriau 
nuostabių akimirkų. Gyvenau rojuje.“ 

Eidamas gilyn į tankų mišką vos nesuklupo užkliuvęs 
už miegančios Moters. Neįprasta buvo matyti ją miegan- 
čią šiuo paros metu, ir Rensomas suvokė, kad tai Maleldilo 
darbas. „Jau niekada jos nebepamatysiu, — pagalvojo. - Jau 
niekada nebežiūrėsiu į moters kūną taip, kaip dabar žiūriu į 
ją.“ Rensomą apėmė skaudžiai stiprus troškimas bent kartą, 
vieną vienintelį, šitaip pamatyti žmonijos Motiną visoje jos 
didybėje ir tyrume. „Kiti laikai, kiti palaiminimai, kita di- 
dybė, - sumurmėjo jis. — Bet šito jau niekada. Niekada, per 
visus laikus ir pasaulius. Visa, kas vyksta, Dievas pakreipia į 
gera. Tačiau tai, kas prarasta, nebegrįžta.“ Dar kartą pažvel- 
gęs į ją, staiga nusisuko ir nuėjo šalin. „Buvau teisus, — pa- 
galvojo, — tai negalėjo tęstis. Laikas padaryti tam galą.“ 

Nemaža laiko praėjo, kol Rensomas klaidžiodamas, tai 
panirdamas į tamsią spalvingą ūksmę, tai išnirdamas į auk- 
su nužertas pievas, surado savo priešą. Vienoje giraitėje jis 
pamatė seną bičiulį drakoną, kuris, kaip ir tada, miegojo 
apsivijęs medžio kamieną, ir tik tuomet pastebėjo, kad nuo 
tada, kai pramerkė akis, nė karto dar negirdėjo nei paukščių 
čiauškėjimo, nei žvitrių kūnų šiugždėjimo tankmėje, nema- 
tė pro lapus žvilgčiojant smalsių rudų akių. Tylą drumstė 
tik silpnas vandens teškenimas. Rodėsi, Viešpats užmigdė 
visą salą, o galbūt ir visą pasaulį. Rensomas pasijuto vieni- 
šas ir apleistas, tačiau netrukus apsidžiaugė, kad šie laimingi 
padarai nematys to, kas čia dėsis, kad jų atmintyje neišliks 
nei kraujo, nei žudynių, nei įniršio. 

Maždaug po valandos, lenkdamas nedidelį burbulinių 
medžių guotą, staiga akis į akį susidūrė su Nežmogiu. „Ne- 


jaugi jis sužeistas?“ — nustebo metęs pirmą žvilgsnį į krauju 

išteptą padaro krūtinę. Tačiau netrukus suprato, kad tai, ži- 
noma, ne jo paties kraujas. Kibiuose jo naguose iš skausmo 
plačiai pravertu snapu ir išsprogusiomis akimis silpnai blaš- 
kėsi pusiau nupeštas paukštis. Nespėjęs pagalvoti, ką daro, 
Rensomas puolė Nežmogį. Tikriausiai nubudo treniruočių, 
kurias lankė dar pradinėje mokykloje, prisiminimas — kaire 
ranka jis iš visos jėgos kirto Nežmogiui į nasrus. Tačiau pa- 
miršo, kad kovoja be pirštinių, todėl visą ranką iki pat peties 
kaipmat nuvėrė didžiulis skausmas, pasivaideno, kad nuo 
smūgio į Nežmogio dantis jis susilaužė krumplius. Ren- 
somas akimirkai sustingo, kol praėjo pirmasis šokas, ir taip 
davė padarui laiko atsitraukti kokius šešis žingsnius. Jam 
taip pat nepatiko pirmasis susitikimo skonis. Matyt, įsikan- 
do liežuvį, nes vos jam pamėginus kalbėti kraujas burbu- 
liuodamas plūstelėjo iš burnos. Tebelaikė paukštį. 

— Tai nutarei išmėginti jėgas, - sumarmaliavo jis angliškai. 

— Paleisk tą paukštį. 

— Betgi tai tikra kvailystė, — atsiliepė Nežmogis. — Argi 
nesupranti, kas aš toks? 

— Žinau, koks tu, — atkirto Rensomas. - Man nerūpi, ku- 
ris iš jų. 

— Tr tu, mažasis, tikiesi, kad galėsi su manimi kovoti? Gal 
dar tikiesi, kad Jis tau padės? Daugelis to tikėjosi. Aš pa- 
žįstu Jį ilgiau nei tu, mažasis. Visi tikėjosi, kad Jis ateis į 
pagalbą, — ir atsipeikėdavo pernelyg vėlai, klykdami ugny- 
je, dvėsdami koncentracijos stovyklose, raitydamiesi po 
pjūklais, daužydamiesi bepročių namuose ar kybodami ant 
kryžių. O gal Jis galėjo padėti pats sau? — Padaras užvertė 
galvą ir suriko taip garsiai, kad, atrodė, turėtų sprogti auksi- 
nis dangaus kupolas: — Eloi, Eloi, lama sabachthani!* 

Rensomas iškart suprato, kad pasigirdę garsai yra tobula 


pirmojo šimtmečio aramėjų kalba. Nežmogis necitavo — jis 
* Aramėjiški žodžiai „Mano Dieve, mano Dieve, kodėl mane apleidai“, (vert.). 

prisiminė. Tai buvo tie žodžiai, ištarti ant kryžiaus, ilgus 
šimtmečius glūdėję degančioje juos girdėjusio atstumto 
padaro atmintyje, juos jis dabar klaikiai parodijuodamas ir 
išrėkė, ir Rensomą akimirką sukaustė siaubas. Tuo pasinau- 
dojęs Nežmogis piestu pasistojusiais plaukais, išvertęs akis 
taip, lyg visai neturėtų vokų, kaukdamas šoko ant jo. Ren- 
somą suspaudė geležiniai gniaužtai, aštrūs nagai susmigo į 
nugarą. Jis kaip pašėlęs makalavo prie šonų prispaustomis 
rankomis, bet nepajėgė stipriau užtvoti. Tada iš nevilties 
palenkė galvą į šoną ir kando į dešinę padaro ranką, iš pra- 
džių nesėkmingai, bet paskui giliau. Tas sustaugė, pamėgi- 
no stipriau suspausti, bet po akimirkos Rensomas pasijuto 
laisvas. Kol padaras nespėjo susigaudyti, Rensomas tiesiog 
užpylė jo krūtinę kumščių smūgiais —- greitesniais ir sti- 
presniais, nei pats iš savęs tikėjosi. Po kiekvieno smūgio iš 
praviros padaro burnos pasigirsdavo žiauktelėjimas. Bet jis 
vėl ištiesė rankas išskėtęs suriestus pirštus. Jis nė nebandė 
daužytis kumščiais —- norėjo draskytis. Rensomas nubloškė 
dešinę padaro ranką skaudžiai atsitrenkdamas kaulu į kaulą 
ir trenkė jam į pasmakrę, tą pat akimirksnį anas nagais per- 
plėšė jo paties dešinės rankos odą. Rensomas griebė jam už 
rankų ir beveik atsitiktinai sučiupo už abiejų riešų. 

Kelias minutes jų veiksmai pašaliniam stebėtojui vargiai 
būtų pasirodę kaip grumtynės. Nežmogis visomis jėgomis, 
kurias tik galėjo rasti Vestono kūne, stengėsi išlaisvinti ran- 
kas iš Rensomo gniaužtų, o šis visomis jėgomis bandė juose 
išlaikyti priešininko riešus. Šios pastangos, nuo kurių abiem 
kovotojams nugara tekėjo prakaito čiurkšlės, baigdavosi lė- 
tais ir kone beprasmiškais judesiais. Kurį laiką nė vienas ne- 
galėjo sužeisti kito. Nežmogis palenkęs galvą į priekį bandė 
kąsti, bet Rensomas tik suspaudė tvirčiau ir laikė jį per iš- 


tiestų rankų atstumą. Atrodė, tai truks amžinai. 

Tačiau staiga padaras spyrė Rensomui į kelį ir užmetęs 
koją jam už blauzdos stengėsi pargriauti priešininką. Abiejų 
judesiai pagreitėjo. Rensomas bandė pakišti padarui koją, 
bet nepavyko. Jis iš visų jėgų ėmė lenkti priešo kairę ran- 
ką, pats nežinodamas, ar ketina ją sulaužyti, ar išnarinti. 
Tačiau tada, matyt, atleido kitą gniaužtą. Padarui pavyko 
išlaisvinti dešinę ranką. Rensomas vos spėjo užsimerkti, kai 
anas žiauriai perdrėskė jam skruostą, ir skausmas padarė 
galą smūgiams, kuriuos jis kaire ranka bėrė priešui į šon- 
kaulius. Rensomas ne visai suprato, kaip tai atsitiko, bet po 
akimirkos jie abu jau stovėjo atskirai ir sunkiai kvėpuodami 
žiūrėjo vienas į kitą. 

Be abejo, abu atrodė nekaip. Rensomas negalėjo maty- 
ti savo žaizdų, tačiau jautė, kad kraujas srūva visu kūnu. 
Priešo akys buvo užtinusios, o kūnas, kiek matėsi pro su- 
plyšusius Vestono marškinius, buvo išmargintas kraujos- 
ruvomis ir mėlynėmis. Šis vaizdas, o dar ir sunkus priešo 
kvėpavimas bei savo jėgos pajautimas visiškai pakeitė Ren- 
somo nuotaiką. Jis apstulbo atradęs, kad padaras anaiptol 
ne stipresnis. Nekreipdamas dėmesio į proto balsą, jis vis 
tikėjosi, kad priešo jėga bus antžmogiška, šėtoniška. Manė, 
kad jo rankas bus galima sugauti ar sustabdyti ne daugiau 
nei besisukantį malūnsparnio sraigtą. Bet dabar patyrė, kad 
priešas naudojasi tik Vestono kūno jėgomis. Fiziniu atžvil- 
giu kovojo tik du pagyvenę mokslininkai. Vestono kūnas 
buvo tvirčiau sudėtas, bet jis buvo storas ir gana nerangus. 
Rensomas buvo vikresnis ir ne taip greitai uždusdavo. Da- 
bar jo rytinis pasirengimas mirti atrodė beveik juokingai. 
Jėgos buvo daugmaž lygios. Buvo įmanoma net nugalėti — 
ir likti gyvam. 

Šį kartą puolė Rensomas ir susirėmimas labai priminė 
pirmąjį. Kai tik Rensomas galėdavo smūgiuoti, viršų im- 


davo jis, tačiau vos atsidūręs priešo glėbyje, kai anas galė- 

davo draskytis ir kandžiotis, jis likdavo nugalėtas. Tačiau 
net sunkiausiomis akimirkomis jo protas išlikdavo šaltas. 
Suprato, kad kovos rezultatas priklauso nuo labai paprastos 
priežasties — ar pirma nusilps jis nuo nukraujavimo, ar anas 
nuo smūgių į inkstus ir širdį. 

Aplink miegojo visas nuostabus pasaulis. Nebuvo nei tai- 
syklių, nei teisėjų, nei žiūrovų; tačiau abu priešininkus nuo- 
lat išskiriantis nuovargis tvarkingai dalydavo kovą į daugmaž 
vienodus raundus. Rensomas ir vėliau niekaip negalėjo pri- 
siminti, kiekgi jų buvo. Galop viskas tapo panašu į pašėlusį 
besikartojantį košmarą, o troškulys kankino stipriau nei bet 
koks priešininkas. Kartais abu susirėmę pargriūdavo. Kar- 
tą jis raitomis sėdėjo priešui ant krūtinės, abiem rankomis 
spaudė jam gerklę ir - pats apstulbo pajutęs — šaukė žodžius 
iš „Maldono mūšio“; tačiau anas taip draskė jam rankas ir 
keliais daužė nugarą, kad teko ristis šalin. 

Lyg sala ilgo košmaro jūroje liko prisiminimas, kaip jis 
eina pirmyn gal tūkstantąjį kartą susiremti su Nežmogiu 
jausdamas, kad nebegalės daugiau kovoti. Nežmogis akimir- 
ką pasirodė ne Vestono, bet beždžionės pavidalu, ir Renso- 
mas beveik tuojau pat suvokė, kad tai kliedesys. Jis susvyra- 
vo. Bet staiga pajuto tai, ko joks padorus žmogus tikriausiai 
negalėtų pajusti mūsų pasaulyje, — kaip kūną užlieja nepa- 
prastai didelės ir teisėtos neapykantos banga. Ši neapykanta 
pripildė rankas ir kojas. Ji buvo aiški kaip niekada, be jokių 
priemaišų, netemdoma blausaus suvokimo, kad štai ir vėl jis 
nesugebėjo atskirti nuodėmingojo nuo nuodėmės; rodėsi, 
kraujas užvirė visame kūne. Prieš jį stovėjo ne sugadintos 
valios padaras. Tai buvo pats sugedimas, tenaudojantis valią 
kaip instrumentą. Prieš daugelį amžių jis gal ir buvo asmuo, 
tačiau dabar asmenybės likučiai tebuvo ginklai, kuriuos jis 
naudoja bet kokiam asmeniškumui paneigti. Tikriausiai ne- 


įmanoma suprasti, kodėl Rensomui tai sukėlė ne siaubą, bet 

kažką panašaus į džiaugsmą. Jis nudžiugo pagaliau atradęs, 
kam reikalinga neapykanta. Kaip vaikas, turintis kirvį, nu- 
džiunga atradęs medį ar laikantis rankoje spalvotų pieštukų 
dėžutę pralinksmėja aptikęs pluoštą baltutėlio popieriaus, 
taip nudžiugo Rensomas emocijai pagaliau tobulai atitikus 
objektą. Kai visas kruvinas, drebantis iš nuovargio jis puolė 
gyvąją Mirtį, tą amžiną iracionalųjį skaičių visatos matema- 
tikoje, pasijuto be galo stiprus ir net apstulbo, tačiau (daug 
giliau širdyje) visai nenustebo dėl savo jėgos. Rankos judė- 
jo aplenkdamos mintį. Sunku buvo patikėti, kad tos ran- 
kos tikrai priklauso jam. Girdėjo lūžtant padaro šonkaulius 
ir traškant žandikaulius. Rodėsi, visas jis traška ir lūžinėja 
nuo baisių smūgių. Pats Rensomas, kai anas prisitaikydavo 
grybštelėti, skausmo beveik nejuto. Jautė, kad šitaip nekęs- 
damas galėtų kovoti kad ir metus. 

Netikėtai pasijuto smūgiuojąs orą. Iš įkarščio ne iškart 
susigaudė, kas įvyko. Negalėjo patikėti, kad Nežmogis pa- 
spruko. Jis taip apstulbo, kad keletą akimirkų stovėjo nieko 
nesuprasdamas. Atsipeikėjęs dar suspėjo pamatyti priešą 
dingstantį miške. Jis šlubavo, viena ranka nevaldoma ka- 
daravo prie šono, kaukė lyg šuo. Rensomas puolė paskui. 
Sekundę ar dvi padarą užstojo medžiai. Bet po akimirkos 
vėl jį išvydo. Niekaip negalėjo jo prisivyti, nors bėgo iš 
visų jėgų. 

Tai buvo nepaprastos gaudynės, jie tai pradingdavo gi- 
raičių šešėliuose, tai išnirdavo iš jų, kopdavo ir leisdavosi 
banguojančiomis kalvomis. Prabėgo pro miegantį drakoną. 
Pralėkė pro Moterį, miegančią su šypsena veide. Bėgdamas 
pro ją Nežmogis pasilenkė ištiesęs kairę ranką išskėstais pirš- 
tais. Būtų įdrėskęs, jeigu tik būtų suspėjęs, bet Rensomas jį 
vijosi. Prabėgo pro miegančių oranžinių paukščių būrį, ku- 
rie visi kaip vienas stovėjo ant vienos kojos galvą pakišę po 


sparnu ir atrodė lyg puošnūs, įmantrūs krūmokšniai. Juodu 


166 


užklydo į pievą, kur poromis ir grupelėmis miegojo gelto- 
nosios kengūros, susidėjusios ant krūtinių priekines letenas 
lyg antkapiuose išraižyti kryžiuočiai. Kitur jiems teko pa- 
silenkti po žemai nusvirusiomis šakomis, nes jose jaukiai 
įsitaisiusios miegojo kiaulaitės šnopuodamos lyg maži vai- 
kai. Jie įsiveržė į burbulinių medžių guotą ir abu akimirkai 
pamiršo nuovargį. Sala buvo didžiulė. Jie bėgo per giraites 
ir sidabrines bei violetines pievas, panirdavo tai į gaivius, tai 
į aštrius kvapus. Leisdavosi į miškus paslaptingų slėnių du- 
gne, kurie prisiartinus iškildavo vainikuodami vienišų kalvų 
viršūnes. Rensomas niekaip negalėjo prisivyti priešininko. 
Jis stebėjosi, kaip gali iš pažiūros šitaip suluošintas padaras 
šlubuodamas lėkti tokiu greičiu. Jei jo kulkšnis išties per- 
tempta taip, kaip atrodo, padaras turi kentėti neįsivaizduo- 
jamas kančias žengdamas kiekvieną žingsnį. Vėliau į galvą 
atėjo klaiki mintis, kad Nežmogis galbūt kažkaip sugeba 
perduoti tą skausmą Vestono sąmonės likučiams pats jo ne- 
jausdamas. Mintis, kad toks pat žmogus, išmaitintas moti- 
nos krūtimi, galbūt net dabar yra įkalintas to padaro, kurį jis 
persekioja, viduje, dar padvigubino tokią nepanašią į iki šiol 
patirtus jausmus neapykantą ir suteikė jėgų. 

Kai išbėgo gal iš ketvirto miškelio, maždaug už trisde- 
šimties jardų Rensomas pamatė jūrą. Nežmogis bėgo tiesiai, 
lyg nejausdamas skirtumo tarp vandens ir žemės, ir pūkš- 
telėjo į bangas sukeldamas purslus. Vis dar buvo matyti jo 
galva — tamsi dėmė varinės jūros fone. Rensomas nudžiugo, 
nes kadaise buvo neblogas plaukikas. Puolęs į vandenį aki- 
mirksnį pametė Nežmogį iš akių, bet pakėlęs galvą ir nu- 
braukęs nuo veido šlapius plaukus (kurie dabar jau buvo 
labai ilgi), iš visų jėgų judindamas rankas ir kojas, pamatė 
visą jo kūną, iškilusį virš jūros paviršiaus, tiesų, tarsi sėdėtų 
bangose. Antrąkart metęs žvilgsnį suprato, kad Nežmogis 


apsižergęs žuvį. Matyt, paslaptingu miegu miegojo tik ši 

sala, nes žuvis sparčiai plukdė Nežmogį tolyn. Jis vis pasi- 
lenkdavo prie žuvies ir kažką jai darė, Rensomas negalėjo 
suprasti ką. Be abejo, jis turėjo galybę būdų, kaip vargšą 
gyvūną priversti judėti greičiau. 

Rensomą apėmė neviltis, tačiau jis buvo pamiršęs, kokie 
paslaugūs šie gyvūnai. Beveik iškart jį apsupo visas būrys 
žuvų, jos šokinėjo aplink stengdamosi patraukti dėmesį. 
Virpančiomis rankomis sugriebė pirmą pasitaikiusią, bet, 
nepaisant jos geros valios, pasirodė nelengva užsikarti ant 
slidaus judraus gyvio, o kol Rensomas nesėkmingai bandė 
užsėsti, atstumas tarp jo ir bėglio didėjo. Pagaliau pavyko. 
Įsitaisęs už didžiulės išverstakės galvos, Rensomas spūsčiojo 
savąją žuvį keliais, stuksėjo kulnais, šnibždėjo maldaudamas 
bei ragindamas ir darė viską, kad sužadintų jos energiją. Ta- 
čiau pažvelgęs į priekį pamatė tik lygią artėjančios bangos 
keterą ir nė ženklo Nežmogio. Be abejo, bėglys buvo kitoje 
pusėje. Tada Rensomas pastebėjo, kad pagrindo abejoti dėl 
krypties nėra. Vandens kalvos šlaitas buvo nusėtas sidabrinė- 
mis gelsvų putų apsuptomis žuvų nugaromis, virš kai kurių 
tryško fontanai. Nežmogis tikriausiai nenumatė to instink- 
to, kuris vertė jas sekti bet kurią iš savo būrio, jei tik jai ant 
nugaros sėdėdavo žmogus. Jos veržėsi pirmyn dėl krypties 
abejodamos ne daugiau nei pėdsekiai šunes. Kai Rensomo 
žuvis pakilo į bangos viršūnę, priešais atsivėrė sekluma lyg 
negilus slėnis tarp žemų kalvų. Tolumoje priešingos bangos 
šlaitu kilo tamsus, mažas lyg lėlė Nežmogio siluetas, o tarp 
jų išsirikiavusi trimis ar keturiomis eilėmis plaukė visa žuvų 
flotilė. Tikrai nebuvo pavojaus paleisti bėglį iš akių. To ne- 
leis žuvys. Rensomas garsiai nusijuokė. „Mano skalikai kilę 
iš Spartos, greitieji mano*', — garsiai suriko jis. 

Tik tada Rensomas pirmąsyk prisiminė palaimingą faktą, 
kad kurį laiką nereikės nei kovoti, nei laikytis tvirtai. Atsipa- 


* Citata iš Šekspyro komedijos „Vasarvidžio nakties sapnas“ (vert.). 

laidavo, pamėgino patogiau įsitaisyti ir sugriežė dantimis iš 
skausmo, nutvilkiusio visą nugarą. Jis pabandė paliesti ran- 
ka petį ir vos nesuriko nuo savo paties prisilietimo. Visa nu- 
gara rodėsi ištisa žaizda, karojo atplėštos odos skivytai. Tada 
dar pastebėjo, kad nebeturi vieno danties, o nuo krumplių 
nubrozdinta beveik visa oda; tačiau labiau už visas išorines 
žaizdas kankino giliai viduje.nuo galvos iki kojų pulsuojan- 
tis skausmas. Jis nesitikėjo, kad bus taip nukentėjęs. 

Tada prisiminė troškulį. Dabar, kai nurimo po kovos 
įkarščio, buvo galima ir atsigerti, tačiau tai pasirodė ne taip 
lengva. Mėgino pasilenkti prie vandens ir panardinti veidą, 
tačiau jau po pirmojo bandymo liovėsi. Teko semti vandenį 
rieškučiomis, tačiau net tai rimstant kūnui darė dejuodamas 
ir žiopčiodamas iš skausmo. Ne iš karto pavyko iki lūpų at- 
nešti menką gurkšnelį. Jis kankinosi gal pusę valandos, kol 
bent kiek apmalšino troškulį —- pusė valandos aštraus skaus- 
mo ir trumpų malonumo akimirksnių. Dar niekada vanduo 
nebuvo toks skanus. Kai atsigėrė, sėmė vandenį ir pylė ant 
savęs. Tai buvo viena iš laimingiausių akimirkų jo gyveni- 
me, — nepaisant degančios iš skausmo nugaros ir baimės, 
kad žaizdose gali būti nuodų. Kančios ir rūpesčio drasko- 
mas, kojomis nuolat ragino žuvį. Nuolat bijojo prarasti są- 
monę. Buvo labai nusilpęs, tačiau neleido sau sugniužti ir 
gęstančią sąmonę palaikė stengdamasis galvoti paprastai ir 
aiškiai bei nenuleisdamas akių nuo Nežmogio silueto. 

Bėglys visą tą laiką kilo ir leidosi bangų šlaitais toli prie- 
kyje, žuvys sekė jį, o Rensomas sekė žuvis. Dabar jų buvo 
lyg ir daugiau, galbūt pakeliui prisidėjo kiti būriai, o ne- 
trukus pasirodė ir kitokių gyvūnų. Auksinio dangaus fone 
atrodantys juodi paukščiai ilgais lyg gulbių kaklais iš pra- 
džių suko ratus virš jų galvų, bet vėliau išsirikiavo tiesiomis 
virtinėmis paskui Nežmogį. Dažnai buvo girdėti jų riks- 


mas — laukinis, gūdus, neturintis nieko bendra su žmogu- 

mi, didžiausios vienatvės garsas, kokį tik Rensomas kada 
buvo girdėjęs. Jis neįžiūrėjo nei žemės, nei plaukiojančių 
salų. Jie buvo atviroje jūroje, tuščiose Perelandros plynėse, 
kokių jis dar nebuvo matęs nuo pat atvykimo. Nuolatinis 
bangų teškenimas ir jūros kvapas, toks pat jaudinantis kaip 
Žemės vandenynų, tačiau kitoks — šiltesnis ir saldesnis, slo- 
pino visus kitus pojūčius. Šis kvapas taip pat buvo laukinis 
ir svetimas. Ne, ne priešiškas, jei būtų priešiškas, nebūtų 
toks svetimas, nes priešiškumas vis dėlto yra šioks toks san- 
tykis, o priešas negali būti visiškai nepažįstamas. Į galvą at- 
klydo mintis, kad jis visiškai nieko nežino apie šį pasaulį. 
Kada nors jį, žinoma, apgyvens Karaliaus ir Karalienės pali- 
kuonys. Tačiau visi tie milijonai nežinomos praeities metų, 
visos nesuskaičiuojamos mylios šėlstančio vandens ir vie- 
niša dabartis... Kam visa tai? Tikrai keista, kad jis, kuriam 
pasivaikščiojimas miške ar rytinio Žemės dangaus vaizdas 
kartais reikšdavo šitaip daug, turėjo atvykti į kitą planetą, 
kad pagaliau suprastų, jog gamta turi savo gyvenimą ir savo 
teises. Iš visų pusių jį tarsi apsupo ir įtraukė gilyn vos nu- 
jaučiama reikšmė ir neperprantamas charakteris, Žemėje ir 
Perelandroje egzistavę nuo tada, kai abi atskilo nuo Saulės. 
Juos žmonių atėjimas tam tikra prasme užgožia, kita vertus, 


jų neįmanoma užgožti. 


Staiga ant bangų lyg rašalas išsiliejo tamsa. Pradingus spal- 
voms bei nuotoliams paaštrėjo klausa ir skausmas. Iš viso 
pasaulio teliko bukas pulsuojantis skausmas, ritmingas Žu- 
vies pelekų judėjimas ir monotoniškas vandens teškenimas. 
Po kurio laiko Rensomas pasijuto slystąs iš balno, aikčioda- 
mas atsisėdo tvirčiau ir suprato, kad, ko gero, ilgokai buvo 
užsnūdęs. Suvokė, kad grėsmė užmigti ir nusiristi dabar 
bus nuolatinė. Todėl kiek pasvyravęs dejuodamas išsiropštė 
iš patogaus susiaurėjimo už žuvies galvos ir kiek ilgas išsi- 
tiesė jai ant nugaros. Rankomis ir kojomis apsivijęs gyvūno 
liemenį tikėjosi išsilaikysiąs nenuslydęs, net jei užmigtų. 
Geriau nieko negalėjo sugalvoti. Kūnu ėmė bėgioti keistas 
jaudulys, be abejo, sukeltas gyvūno pelekų judėjimo. Ėmė 
rodytis, lyg jis susilieja su ilgu lanksčiu kūnu, pamažu pats 
virsta žuvimi. 

Po ilgo laiko suvokė žiūrįs į keistą veidą. Tikriausiai tu- 
rėjo išsigąsti, tačiau, kaip neretai atsitinka sapne, neišsi- 
gando. Tai buvo neįprastas, žalsvai melsva šviesa švytintis 
veidas. Daug didesnės nei žmogaus akys darė jį panašų į 
kauką. Susiraukšlėjusios plėvės aplink priminė žandenas. 
Rensomas staiga apstulbo supratęs, kad jis nesapnuoja. Jis 
matė tikrą veidą. Nusikamavęs tebegulėjo ant savo žuvies, 
o anas padaras plaukė greta jo negiliai po vandeniu. Jis pri- 
minė anksčiau matytus jūros žmones ar vandenius. Nebuvo 
baugu, ir Rensomas tikėjosi, kad anas žiūri į jį beveik taip 


pat — kiek sumišęs, tačiau ne priešiškai. Tarp jų abiejų ne- 

buvo nieko bendra. Jie susitiko tarsi vėjo sublokšti skirtingų 
medžių lapai. 

Rensomas vėl atsisėdo. Tamsa jau nebebuvo aklina. 
Aplink jo žuvį ir aplink svetimąjį nardė fosforinių šviese- 
lių spiečiai. Melsvai švytinčių taškelių ir gijų raizgalynėje 
sunku buvo atskirti, kurie šešėliai priklauso žuvims, o ku- 
rie — jūros žmonėms. Jų judesiai nežymiai kartojo bangų 
kontūrus ir suteikė tamsai šiokį tokį erdvės bei nuotolio 
įspūdį. Netrukus jis pastebėjo, kad kai kurie jūros žmo- 
nės kažką valgo. Plėvėtomis lyg varlių letenos rankomis jie 
skynė vandenyje kažką tamsaus ir kimšosi į burnas. Jiems 
kramtant tamsi skiautėta masė pleveno aplink veidus labai 
primindama ūsus. Svarbu paminėti, kad Rensomui nė ne- 
dingtelėjo mėginti užmegzti kontaktą su šiomis būtybėmis 
kaip su kitais Perelandros gyviais; o jiems, matyt, irgi. Jie 
neatrodė natūraliai pavaldūs žmogui kaip kiti planetos gy- 
vūnai. Susidarė įspūdis, kad jie tiesiog dalijasi planeta su 
žmonėmis, kaip avys ir arkliai dalytųsi pieva nekreipdami 
dėmesio vieni į kitus. Apie visa tai jis pagalvojo jau gerokai 
vėliau, šią akimirką jam rūpėjo kur kas praktiškesnis klau- 
simas. Pamatęs tas būtybes valgant prisiminė, kad pats nuo 
ryto neturėjo burnoje nė kąsnio, ir padvejojęs nusprendė 
paragauti jų maisto. Ilgokai aklai makalavęs ranka vandeny- 
je pagaliau atsitiktinai atplėšė tos masės gabalą. Ji pasirodė 
besanti panaši į mūsų jūržoles — susipynusios skiautės, pil- 
nos mažų tarp pirštų sproginėjančių pūslelių. Buvo slidžios 
ir tąsios, tačiau nesūrios. Rensomas vėliau niekada negalėjo 
nupasakoti jų skonio. Reikėtų pasakyti, kad Perelandroje 
valgymas jam visą laiką reiškė daug daugiau nei Žemėje — 
greta malonumo jis suteikdavo dar ir sunkiai žodžiais nusa- 
komą žinojimą. Ir dabar, nurijęs kelis jūržolių kąsnius, jis 
pajuto keistai persiverčiant visą pasaulėjautą. Jūros paviršių 


ėmė suvokti kaip pasaulio stogą. Plaukiojančios salos atro- 

dė lyg debesys, matė jas vaizduotėje, tarsi žvelgtų iš apa- 
čios — lyg susivėlusių skaidulų kilimus, nuo kurių karo ilgi 
plevėsuojantys kaspinai. Matė ir save tarsi kokį stebuklą ar 
mitą, vaikštantį jų paviršiumi. Jautė, kad iš atminties spar- 
čiai nyksta Žalioji Moteris, jos likimas ir visos tiesos, dėl 
kurių jis kovojo Perelandroje, kaip prabudus iš atminties 
nyksta sapno prisiminimas, atrodė, lyg viską į šalį stumtų 
visiškai naujų emocijų ir interesų pasaulis, kuriam jis dar 
neturėjo vardo. Rensomas išsigando. Nors buvo labai alka- 
nas, jūržolių likučius nusviedė šalin. 

Paskui tikriausiai vėl užmigo, nes atsimerkęs pamatė, 
kad aplink viešpatauja diena. Priekyje vis dar galėjo įžvelgti 
Nežmogio siluetą ir daugybės žuvų nugaras. Paukščiai iš 
gaudynių jau buvo pasitraukę. Dabar jis aiškiai suvokė, ko- 
kioje padėtyje atsidūrė. Sprendžiant iš Rensomo patirties, 
atvykusio į kitą planetą žmogaus mąstyme atsiranda keista 
spraga — iš pradžių jis nepajėgia suvokti jos dydžio. Nau- 
jas pasaulis, palyginti su milžinišku kosminiu atstumu iki 
jo, atrodo toks mažas, kad nejučia pasimiršta atstumas jame 
pačiame: dvi vietos kur nors Veneroje ar Marse atrodo tarsi 
dvi vietos tame pačiame mieste. Bet dabar, kai dairydamasis 
tematė auksinį dangų ir siūbuojančias bangas, Rensomas 
skaudžiai pajuto, kokia absurdiška ši klaida. Net jei Pere- 
landroje yra žemynų, nuo artimiausiojo jį gali skirti visas 
Ramusis vandenynas, o galbūt ir dar daugiau. O juk nebuvo 
jokio pagrindo tikėtis, kad jų iš viso yra. Net nebuvo pa- 
grindo tikėtis, kad planetoje yra labai daug plaukiojančių 
salų ir kad jos tolygiai pasiskirsčiusios visame paviršiuje. 
Tebūnie jos pakrikai išsibarsčiusios kokio tūkstančio kva- 
dratinių mylių plote — juk tai gali būti tik šlakelis milžiniš- 
ko vandenyno, kuris dengia visą planetą, dydžiu nenusilei- 
džiančią žmonių pasauliui. Netrukus jo žuvis pavargs. Jam 


rodėsi, kad net dabar ji plaukia nebe taip greitai. Nežmogis, 

be abejo, vers savąją plaukti, kol ji nusibaigs. Bet Renso- 
mas negalėjo taip elgtis. Kol apie tai mąstydamas žiūrėjo 
pirmyn, pamatė tai, nuo ko jam apmirė širdis. Tai viena, tai 
kita žuvis, švirkštelėjusi nedidelį putų fontaną, panirdavo 
ir labai lėtai plaukdama pasirodydavo už keleto jardų nuo 
visos virtinės. Jos pavargo. 

Tada praėjusios dienos ir nakties prisiminimai ėmė tie- 
siogiai atakuoti jo tikėjimą. Vienišos jūros platybės ir pa- 
tirtis paragavus jūržolių vertė abejoti, ar šis pasaulis išties 
priklauso tiems, kurie vadina save jo Karaliumi ir Karaliene. 
Kaipgi jis galėtų jiems priklausyti, jei juodu pažino tik ma- 
žutę jo dalį? Ar pati ši mintis nebuvo tiesiog naivi ir antro- 
pomorfiška? Ir tas didysis draudimas, nuo kurio neva tiek 
daug priklauso, — ar jis išties toks svarbus? Negi visai šiai 
banguojančiai plynei ir joje gyvenančiai svetimai tautai bent 
kiek rūpi, ar dvi mažos būtybės gyvens kažkokioje uolėto- 
je saloje? Ėmė blankti panašumo tarp neseniai išgyventų ir 
Pradžios knygoje aprašytų įvykių svarba. Gal jis veltui tarėsi 
patyręs tai, kuo kiti privalo vien tikėti. Ar šis panašumas įro- 
do ką nors daugiau nei tai, kad abiejų pasaulių aušrą lydėjo 
vienodi neprotingi tabu? Puikios buvo visos tos kalbos apie 
Maleldilą, tačiau kur Jis dabar? Jei šis bekraštis vandenynas 
tylėjo, tai jo tyla byloja ką kita. Šioje, kaip ir bet kurioje ty- 
loje, galima pajusti buvimą, tačiau ne tos antropomorfinės 
dievybės, o greičiau kažko nesuvokiamo, kam per amžius 
nerūpėjo nei Žmogus, nei visas jo gyvenimas. O virš šio van- 
denyno plytėjo pats kosmosas. Tuščiai bandė Rensomas at- 
gaivinti prisiminimą, kaip keliaudamas kosmine erdve jautė 
ją lyg Dangų, virpantį nuo gyvybės pilnatvės —- tokios pilna- 
tvės, kuriai begalybė reiškė ne daugiau nei kubinis centime- 
tras erdvės. Visa tai atrodė lyg sapnas. Jį apėmė visai kitokia 
būsena, iš kurios pats ne kartą buvo šaipęsis vadindamas ją 


empirine šmėkla. Iškilo didysis mūsų amžiaus mitas apie 

ūkus ir galaktikas, apie šviesmečius ir evoliucijas, košma- 
riškas matematines progresijas, mitas, kuriam visa, kas turi 
reikšmę žmogui, tebuvo paprasčiausias esminės netvarkos 
subproduktas. Visada iki pat šios akimirkos jis niekino šį 
mitą, seklius jo superlatyvus, juokingą nuostabą, kad skir- 
tingi daiktai yra skirtingo dydžio, sklandžią, bet nenuošir- 
džią skaičių kalbą. Net dabar jo protas priešinosi, bet širdis 
neklausė proto. Net dabar giliai viduje jis žinojo, kad dydis 
nėra svarbi charakteristika, kad materialios visatos lygini- 
mas su savo menkumu kyla tik iš bejėgiškumo, kad neverta 
bijoti paprasčiausių skaičių, kurių baisi didybė pati savaime 
negali reikšti nieko daugiau nei skaičiai banko buhalterijos 
knygose. Bet šis supratimas liko abstraktus. Jį nugalėjo vie- 
natvė šios didybės akivaizdoje. 

Šios mintys paglemžė visą jo dėmesį ir tikriausiai truko 
keletą valandų. Iš susimąstymo Rensomą pažadino tai, ko 
jis visiškai nelaukė, — žmogaus balsas. Apsidairęs pamatė, 
kad visos žuvys dingusios, jo paties žuvis vos vos juda, o už 
keleto jardų, apgręžęs savąją, artinasi Nežmogis. Jis sėdė- 
jo susigūžęs, užtinusiomis akimis, kūnas beveik violetinis, 
koja sulaužyta, lūpos perkreiptos skausmo. 

— Rensomai, — sušnibždėjo. 

Rensomas neatsiliepė. Jis nesivels į tą kvailą žaidimą. 

— Rensomai, - palūžusio žmogaus balsu vėl sušnibždėjo 
padaras, — Rensomai, atsiliepk dėl Dievo meilės. 

Rensomas apstulbęs dėbtelėjo į jį. Padaro skruostais te- 
kėjo ašaros. 

— Rensomai, neatstumk manęs, - prašė jis. - Pasakyk, 
kas čia darosi. Ką jie mums padarė? Tu... tu visas kruvinas. 
Mano koja sulaužyta... — ir sukūkčiojo. 

— Kas tu toks? — griežtai paklausė Rensomas. 

— Ak, neapsimesk, kad manęs nepažįsti, - sumurmėjo 


Vestono balsas. — Aš Vestonas. Tu esi Rensomas — Elvinas 

Rensomas iš Leičesterio, dirbi Kembridže, filologas. Taip, 
žinau, mes nesutardavome. Man labai gaila. Buvau netei- 
sus. Rensomai, tu nepaliksi manęs mirti šioje klaikioje vie- 
toje, juk nepaliksi? 

— Kur išmokai aramėjų kalbą? — paklausė Rensomas ne- 
nuleisdamas nuo jo akių. 

— Aramėjų? — nustebo tas. — Nesuprantu, apie ką tu čia 
kalbi. Nejau tau patinka šaipytis iš mirštančio? 

— Bet ar tu tikrai Vestonas? — paklausė Rensomas, nes pa- 
mažu pradėjo tikėti, kad šis iš tiesų grįžo. 

— Kas gi dar aš galiu būti? —- proverksmiais atsakė tas, bal- 
se suskambo vos juntamos nekantrumo gaidelės, bet dar 
stipriau — ašaros. 

— Kur tu buvai? — paklausė Rensomas. 

Vestonas, jeigu tai buvo jis, sudrebėjo. 

— O kur mes dabar? — paklausė netrukus. 

— Perelandroje, Veneroje, juk ir pats žinai. 

— Ar tu radai kosminį laivą? 

— Temačiau jį kartą, ir tai iš tolo. Supratimo neturiu, kur 
jis dabar. Gal plūduriuoja kur nors jūroje už poros šimtų 
mylių. 

— Nejau mes spąstuose? — kone suriko Vestonas. 

Rensomas tylėjo, o anas nulenkė galvą ir pravirko kaip 
vaikas. 

— Baik, — pagaliau ištarė Rensomas. — Tokios šnekos ne- 
duos jokios naudos. Nurimk, ir Žemėje dabar neką geriau. 
Juk prisimeni, tenai vyksta karas. Galbūt šią akimirką vo- 
kiečiai bombarduoja Londoną! - Bet matydamas jį tebe- 
verkiant pridūrė: - Nurimk, Vestonai, juk tai tik mirtis, ir 
nieko čia nepakeisi. Kada nors vis vien reikės mirti. Mums 
nepritrūks vandens, o kai nekankina troškulys, alkis nėra 
labai baisus. O paskęsti... Ką gi, smūgis durtuvu ar vėžys 
būtų daug blogiau. 

— Tu paliksi mane. 

— Net jei ir norėčiau — negalėčiau. Ar nematai, kad mu- 
dviejų padėtis vienoda? 

— Pažadėk, kad nepabėgsi ir nepaliksi manęs bėdoje. 

— Gerai, pažadu, jei jau taip nori. Kurgi galėčiau bėgti? 

Vestonas lėtai apsidairė ir paragino savo žuvį priplauk- 
ti arčiau. 

— O kur... tas? — sušnibždėjo. - Žinai, apie ką aš, — ir 
keistai sumosavo rankomis. 

— Tavęs galėčiau paklausti to paties, — atsakė Rensomas. 

— Manęs? — nustebo Vestonas. Jo veidas buvo taip su- 
bjaurotas, kad nebuvo galima įžvelgti tikrosios išraiškos. 

— Ar bent nutuoki, kas tau darėsi kelias pastarąsias dienas? 

Vestonas dar kartą nejaukiai apsižvalgė. 

— Taip, visa tai tiesa, — pagaliau ištarė. 

— Kas tiesa? 

Staiga Vestonas piktai urgztelėjęs atsigręžė į jį. 

— Kaip tau viskas paprasta! — šūktelėjo. — Paskęsti nėra 
skausminga, mirti vis tiek reikės ir visos kitos nesąmonės. 
Ką tu išmanai apie mirtį? Visa tai tiesa, sakau tau. 

— Ką šneki? 

— Aš visą gyvenimą iššvaisčiau niekams, — murmėjo Ves- 
tonas. — Stengiausi save įtikinti, kad tai, kas ateityje ištiks 
žmoniją, yra labai svarbu... Stengiausi patikėti, kad mūsų 
veiksmai gali padaryti visatą bent kiek pakenčiamą. Argi 
nesupranti, kad visa tai tik šlamštas? 

— Tačiau tiesa yra kitur! 

— Taip, — atsakė Vestonas ir ilgam nutilo. 

— Geriau būtų pasukti mūsų žuvis lygiagrečiai, —- netru- 
kus tarė Rensomas žvelgdamas į jūrą, — nes kitaip bangos 
mus išskirs. 

Vestonas pakluso, rodos, net nepastebėdamas, ką daro, ir 
kurį laiką abu vyrai tylomis plaukė greta. 

— Aš tau pasakysiu, kur yra tiesa, — prabilo Vestonas. 

— Kur? 

— Kai mažas vaikas sėlina laiptais aukštyn ir, kol niekas 
nemato, lėtai pasuka durų rankeną, kad galėtų paslapčia 
žvilgtelėti į kambarį, kuriame pašarvota guli jo senelė, — ir 
persigandęs pabėga, bet dar ilgai sapnuoja košmarus. Milži- 
niška mirusi senelė, supranti? 

— Ir kur tu čia matai tiesą? 

— Vaikas apie visatą supranta tai, ką visi mokslai ir visos 
religijos stengiasi nuslėpti. 

Rensomas neatsakė. 

— Ir daugybė dalykų, — netrukus toliau kalbėjo Vesto- 
nas. — Vaikai bijo eiti pro kapines naktį ir suaugusieji juos 
įkalbinėja nebūti kvailiukais, tačiau vaikai žino geriau. Cen- 
trinės Afrikos čiabuviai vidurnaktį užsidėję kaukes šoka 
kraupius šokius, o misionieriai ir kiti baltieji laiko tai prie- 
tarais. Taigi juodukai apie visatą žino daugiau nei baltieji. 
Apskretę šventikai Dublino skersgatviuose baisiomis istori- 
jomis gąsdina silpnapročius vaikus. Tu palaikytum juos ne- 
išsilavinusiais. Taip nėra, jie tik apsigauna manydami galė- 
sią išsisukti. Bet tai neįmanoma. Tai yra tikroji visata, visada 
buvo ir bus. Tai tokia visa ko prasmė. 

— Aš nesu tikras... - prašneko Rensomas, bet Vestonas 
nesiklausė. 

— Tai todėl svarbu gyventi kiek įmanoma ilgiau. Visa, kas 
gera, yra dabar — tas plonytis gyvenimu vadinamas luobas 
tik paryškina tai, kas yra tikroji visata per amžių amžius. 
Bent centimetru pastorinti šį luobą — pagyventi savaite, vie- 
na diena, pusvalandžiu ilgiau... Tik tai gali turėti prasmę. 
Žinoma, tu to nesupranti, bet kiekvienas laukiantis kartu- 
vių supras. Tu sakytum: „Ar gali ką nors pakeisti toks trum- 
pas atidėjimas?“ Ar gali?! 


— Mūsų niekas nesiruošia karti, — atsiliepė Rensomas. 

— Žinau, ką tu tiki, - kalbėjo Vestonas. — Bet tu klysti. 
Tik labai nedidelė civilizuotų žmonių dalis taip galvoja. 
Visa žmonija žino geriau. Jie žino, ir Homeras žinojo, kad 
visi mirusieji nugrimzta į vidinę tamsą, po luobu. Ir lieka 
tenai — be vilties, drebantys, murmantys, pūvantys. Šmė- 
klos. Kiekvienas laukinis žino, kad visi mirusieji nekenčia 
gyvųjų, tebesidžiaugiančių luobu, kaip senės nekenčia jau- 
nų gražių mergaičių. Visai teisinga bijoti vaiduoklių. Visi 
kada nors jais tapsime. 

— Tu netiki Dievo, - pasakė Rensomas. 

— Ką gi, tai kitas klausimas. Kai buvau vaikas, kaip ir tu, 
lankydavausi bažnyčioje. Kai kuriuose Biblijos tekstuose 
slypi didesnė prasmė, nei jūs, tikintieji, sugebate įžvelgti. 
-Argi tenai nesakoma, kad Jis yra gyvųjų Dievas, o ne miru- 
siųjų? Taigi. Galbūt jūsų Dievas yra — bet tai nesudaro dide- 
lio skirtumo. Ne, žinoma, tu to nesupranti, tačiau kada nors 
suprasi. Turbūt nieko nesupratai ir apie luobą — tą ploną 
išorinį sluoksnį, kurį mes vadiname gyvenimu. Įsivaizduok 
visatą kaip beribę sferą su plonyte išorine danga. Bet prisi- 
mink, kad ši danga yra laikas. Ji geriausiu atveju septynias- 
dešimties metų storio. Mes gimstame jos paviršiuje ir visą 
laiką grimztame gilyn. Kai būname nuėję visą kelią, kiti 
mus vadina mirusiaisiais - mes jau nugrimzdome į tamsą 
gelmėje, į tikrąją sferą. Jei tavo Dievas yra, tai ne tenai, gel- 
mėje, Jis spindi išorėje kaip mėnulis. Atsidūrę gelmėje mes 
išsprūstame iš Jo akiračio. Jis neseka paskui mus į gelmę, 
galima sakyti, Jis egzistuoja ne laike, — ir tai tave guodžia! 
Kitaip sakant, Jis lieka išorėje — teri, kur šviesa ir oras. Bet 
mes gyvename laike. Mes keliaujame per laiką. Taigi, Jo 
požiūriu, judame tolyn, į tai, ką Jis laiko nieku, kur Jo nėra. 
Mums taip skirta, visuomet taip buvo. Galbūt Jis yra ten, ką 
mes vadiname gyvenimu, o galbūt ir ne. Koks gi skirtumas? 


Ten mūsų viešnagė trumpa. 

— Vargu ar nupiešei visą vaizdą, — atsiliepė Rensomas. — 
Jei visata būtų tik šitokia, tai būdami jos dalis mes net ne- 
pastebėtume, kad ji tokia kraupi. Bet ji mus sukrečia, vadi- 
nasi... 

— Taip, — nutraukė jį Vestonas, — viskas būtų gerai, tačiau 
tai, ką mes vadiname protavimu, galioja tiktai tol, kol esame 
luobe. Su tikrąja visata tai neturi nieko bendra. Net eiliniai 
mokslininkai, koks ir aš pats kitados buvau, pradeda tai su- 
prasti. Argi tu neįžvelgi visų tų paistalų apie iškreiptą erdvę 
ir nesugaunamą atomą tikrosios prasmės? Žinoma, jie ne- 
pasako aiškiai, tačiau prieš mirdami patys skelbia, kur pateks 
visi mirusieji, — kai kalba, kad realybė nėra nei pastovi, nei 
paaiškinama, nei jokia kitokia. Tam tikra prasme realybė ne 
čia. „Tikra“ ir „netikra“, „teisinga“ ir „klaidinga“ — visa tai 
tėra paviršiuje. Ir susvyruoja pūstelėjus vėjui. 

— Net jei tai būtų tiesa, kokia prasmė apie tai kalbėti? 

— O kokia viso kito prasmė? — atšovė Vestonas. — Vienin- 
telė prasmė — tai, kad jokios prasmės nėra. Kodėl vaiduo- 
kliai mėgsta gąsdinti? Todėl, kad jie — vaiduokliai. Ką čia 
begalima pridurti? 

— Aš manau, - tarė Rensomas, - kad žmogaus požiūris į 
visatą arba, pavyzdžiui, į pastatą, labai priklauso nuo to, iš 
kokios perspektyvos jis žvelgia. 

— Bet labiausiai nuo to, ar jis jau viduje, ar dar išorėje. 
Visų daiktų gyvenamas tėra paviršius. Pagalvok apie mūsų 
planetą arba Perelandrą. O žmogaus kūno grožis? Visos 
spalvos ir patrauklios formos tėra išorė. O kas viduje? Tam- 
sa, kirmėlės, karštis, slėgis, išmatos, troškumas ir dvokas. 

Keletą minučių juodu tylėdami plaukė vis didėjančiomis 
bangomis. Žuvys silpo. 

— Žinoma, jums vis viena, — vėl prabilo Vestonas. — Argi 
mes rūpime jums, tebegyvenantiems luobe? Jūs dar nenu- 


grimzdote. Tai man primena sapną, kurį kadaise sapnavau, 

nors tada dar nežinojau, koks jis teisingas. Sapnavau, kad gu- 
liu negyvas, supranti, guliu išpuoštas, gražiai nugrimuotas, 
aplink karstą didžiulės lelijos. Tada prieina kažkoks žmogus, 
kurio kūnas lyg valkatos rūbai, visas yrantis, tiesiog karo 
skutai — ne rūbų, o paties kūno, — prieina ir atsistoja kojūga- 
lyje nekęsdamas manęs. „Ką gi, - sako jis, - puiku. Manaisi 
esąs pranašesnis, jei guli ant baltų paklodžių blizgančiame 
karste. Aš irgi nuo to pradėjau. Visi mes nuo to pradedame. 
Palauk ir pamatysi, kuo pavirsi, kai pagaliau būsi užkastas.“ 

— Ką gi, puikiausiai galėtum ir užsičiaupti, — sumurmėjo 
Rensomas. 

— Tačiau dar yra spiritizmas, - nekreipdamas dėmesio į 
pastabą kalbėjo Vestonas. — Laikiau visa tai nesąmonėmis. 
Bet klydau. Visa tai tiesa. Ar esi kada pastebėjęs, kad visi 
malonūs mirties apibūdinimai kyla tik iš tradicijų ir filosofi- 
jos? Eksperimentai rodo ką kita. Ektoplazma - išsklidę vei- 
dai virš mediumo rankų, milžiniški, iškraipyti, apirę veidai. 
Automatiniu rašymu sugadinti kalnai popieriaus. 

— Ar tu tikrai Vestonas? — staiga atsisukdamas į bendra- 
keleivį paklausė Rensomas. 

Tas atkaklus murmėjimas buvo pakankamai aiškus, kad 
prikaustytų dėmesį, tačiau norint jį suprasti vis dėlto rei- 
kėjo gerokai ištempti ausis ir tai baigė išmušti Rensomą iš 
pusiausvyros. 

— Nepyk, — sumurmėjo balsas. — Nereikia ant manęs pyk- 
ti. Maniau, tu manęs pagailėsi. O Dieve, Rensomai, tai bai- 
su. Tu nesupranti. Žemyn ir žemyn, sluoksnis po sluoksnio. 
Gyvi palaidoti. Bandai suvokti ir negali. Jie nuima tau gal- 
vą... Negali net pažvelgti atgal, negali net suvokti, ką reiškė 
gyventi luobe, nes žinai, kad nuo pat pradžios visa tai netu- 
rėjo jokios prasmės. 

— Kas tu toks? — suriko Rensomas. - Iš kur tu gali žinoti, 


kaip atrodo mirtis? Dievas mato, padėčiau tau, jei tik žino- 

čiau kaip. Bet pasakyk man faktus. Kur tu buvai pastarąsias 
kelias dienas? 

— Tyliau! - netikėtai šūktelėjo anas. — Kas tai? 

Rensomas įsiklausė. Išties, juos supančioje garsų simfo- 
nijoje pasigirdo nauja gaida. Jis niekaip negalėjo suprasti, 
kas gi tai. Vėjas dabar buvo sustiprėjęs ir bangos aukštesnės. 
Staiga anas griebė jam už rankos. 

— O Dieve! — suriko. — Rensomai, Rensomai! Mes žūsi- 
me. Žūsime ir nugrimsime po luobu. Rensomai, tu pažadė- 
jai man padėti. Neleisk jiems vėl mane sučiupti. 

— Užsičiaupk, — pasibjaurėjęs paliepė Rensomas, nes pa- 
daras taip garsiai dejavo ir šniurkščiojo, kad daugiau nieko 
nebuvo galima girdėti, o jis labai norėjo įsiklausyti, koks gi 
čia naujas garsas susilieja su vėjo ir bangų šniokštimu. 

— Mūša! — suriko Vestinas. - Bangų mūša, kvaily tu! Ne- 
jau negirdi? Tenai kažkur žemė! Ir uolėtas krantas. Žiūrėk 
tenai, ne, dešiniau. Mus sumals į košę. Pažvelk... O Dieve, 
temsta! 

Netrukus sutemo. Rensomą apėmė siaubas, kokio dar 
niekada nebuvo patyręs, klaiki mirties baimė, kartu ir to 
persigandusio padaro greta baimė, pagaliau siaubas be jokio 
logiško pagrindo. Keletą akimirkų vis tirštėjančioje tamsoje 
jis dar matė švytinčių putų debesį. Iš to, kaip jis kyla viršun 
ir leidžiasi, suprato, kad tai bangos dūžta į uolas. Visai ne- 
aukštai virš galvų klykdami praskrido nematomi paukščiai. 

— Tu dar čia, Vestonai? — sušuko jis. - Nurimk. Suimk 
save į rankas. Visi tie tavo tauškalai — grynos nesąmonės. 
Melskis, melskis kaip vaikas, jei nesugebi melstis vyriškai. 
Gailėkis dėl nuodėmių. Štai mano ranka. Šią akimirką Že- 
mėje šimtai žmonių žiūri į akis mirčiai. Neverta praskysti. 

Tamsoje ištiestą ranką sugriebė daug tvirčiau, nei jis ti- 
kėjosi. 


— Aš neištversiu, neištversiu, — pasigirdo Vestono balsas. 

— Nurimk. Ne! —- riktelėjo Rensomas, nes Vestonas staiga 
griebė jo ranką abiem letenomis. 

— Aš neištversiu, — vėl pasigirdo balsas. 

— Ai! - šūktelėjo Rensomas. — Paleisk. Kokį velnią čia 
sugalvojai? 

Nespėjęs baigti sakinio jis atsidūrė klaikiame glėbyje, sti- 
prios šaltos rankos apsivijo jį ir raute išrovė iš balno, dar 
beviltiškai besikabinantį į lygų žuvies paviršių. Vanduo su- 
siliejo virš galvos, o priešas vis tempė jį gilyn į šiltą gelmę, 
gilyn ir gilyn, ten, kur šilumos jau nebebuvo. 

„Nebeištversiu nė akimirkos, - sukosi Rensomo mintyse. — 
Nebegaliu daugiau. Tiesiog nebegaliu.“ Jo agonijos apim- 
tą kūną vis paliesdavo kažkokie šalti gleivėti siūlai. Jis jau 
nusprendė nebelaikyti kvėpavimo, išsižioti ir mirti, tačiau 
valia nepakluso šiam sprendimui. Rodėsi, tučtuojau sprogs 
ir plaučiai, ir smilkiniai. Pamažu apėmė sąstingis. Rankos 
beviltiškai graibė tuštumą, o kojas spaudė stiprūs gniauž- 
tai. Staiga suvokė kyląs. Tačiau tai nesuteikė vilties. Jis ne- 
beištvers iki jūros paviršiaus, juodu per giliai nugrimzdo. 
Mirties akivaizdoje dingo visos anapusinio gyvenimo vil- 
tys. Galvoje sukosi kvailas, abstraktus sakinys: „Štai žmogus 
miršta.“ Staiga erdvė prisipildė garsų — riaumojimo, gau- 
desių ir žvangėjimo. Rensomas nesąmoningai išsižiojo. Jis 
vėl galėjo kvėpuoti. Juodoje, aidinčioje tamsoje rankomis 
draskydamas kažkokį žvyrą jis tampėsi lyg pašėlęs stengda- 
masis išvaduoti kojas iš gniaužtų. Išsilaisvinęs vėl grūmėsi, 
aklomis, iki pusės vandenyje; po kojomis tarp vandens nu- 
zulintų akmenų tai šen, tai ten pasitaikydavo aštrių briau- 
nų ir jos skaudžiai žeidė pėdas. Visus kitus garsus nustelbė 
jo paties ir Vestono keiksmai, riksmai, duslūs smūgiai ir 
sunkus kvėpavimas. Pagaliau pavyko paspausti priešą po 
savimi ir atsisėsti ant jo. Spaudė jo šonus keliais, kol ėmė 
traškėti šonkauliai, o rankomis gniaužė kaklą. Anas dras- 
kėsi lyg paklaikęs, tačiau Rensomas nekreipdamas dėmesio 
spaudė toliau. Jam tik kartą gyvenime buvo tekę taip spaus- 
ti, bet tada jis spaudė arteriją siekdamas išgelbėti gyvybę, 


184 


o ne ją nutraukti. Rodėsi, tai trunka šimtmečius. Padaro 
kūnui nurimus jis dar ilgai nesiryžo atleisti gniaužtų. Net 
įsitikinęs, kad anas nebekvėpuoja, dar ilgai sėdėjo jam ant 
krūtinės neatitraukdamas nuo gerklės geliančių rankų. Jį 
kamavo šleikštulys, tačiau prisivertė suskaičiuoti iki tūks- 
tančio prieš pakeisdamas pozą. Bet ir tada vis dar sėdėjo ant 
negyvo kūno. Negalėjo suprasti, ar keletą pastarųjų valandų 
tikrai bendravo su Vestonu, ar tai tebuvo Nežmogio triukas. 
Tačiau išties menkas tebuvo skirtumas. Nes pasmerktieji 
praranda asmenybę: tai, ko panteistai tuščiai tikisi danguje, 
blogi žmonės suranda pragare. Jie ištirpsta savo valdovo va- 
lioje, tarsi rūke prarasdami savo kontūrus. Kol pagaliau ne- 
beįmanoma atskirti, ar veikė pats šėtonas, ar jo suvirškintas 
asmuo. Dabar svarbiausia neapsigauti dar kartą. 

Nebuvo ką daryti, tik laukti ryto. Iš to, kaip kiekvieną 
garsą pasigaudavo aidas, Rensomas nusprendė, kad jie at- 
sidūrė siaurame giliame tarpeklyje. Negalėjo suprasti, kaip 
tai nutiko. O rytas, ko gero, dar labai toli. Menkas malonu- 
mas, be abejo. Rensomas nusprendė nesitraukti nuo kūno, 
kol neapžiūrės jo. dienos šviesoje, galbūt reikės dar ką nors 
daryti, kad jis nebegalėtų atsigauti. O iki tol teks laukti. 
Akmenuota pakrantė — nelabai patogi vieta, bet kai jis pa- 
bandė atsilošti, nugara atsirėmė į nelygią uolą. Visa laimė, 
kad buvo labai išvargęs ir kol kas pasitenkino galėdamas 
tiesiog sėdėti. Tačiau tai praėjo. 

Jis pabandė įsitaisyti patogiau. Uždraudė sau spėlioti, kiek 
praėjo laiko. „Geriausia, - nusprendė jis, - jei manysiu, jog 
dabar pati ankstyviausia valanda, ir tuomet nutarsiu, kad iš 
tiesų yra dar pora valandų anksčiau.“ Bandė trumpinti laiką 
prisimindamas visus savo nuotykius Perelandroje. Mintyse 

deklamavo visa, kiek galėjo prisiminti iš „Iliados“, „Odi- 

sėjos“, „Eneidos“, „Rolando giesmės“, „Prarastojo rojaus“, 

„Kalevalos“, „Snorko medžioklės“, ir kupletus apie vokiškos 

fonetikos taisykles, kuriuos pats buvo sukūręs jaunystėje. 
Visaip stengėsi prisiminti pamirštas eilutes. Bandė mintyse 
sužaisti šachmatų partiją. Kurpė savo būsimos knygos sky- 
rių. Tačiau viskas buvo veltui. | 

Šias pastangas lydėjo ilgi apsnūdimo periodai, ir galų 
gale jam ėmė atrodyti, kad vargiai beprisimena visa, kas 
vyko iki šios nakties. Negalėjo suprasti, kodėl tos dvyli- 
ka valandų tokios ilgos. Ir tie nejaukūs garsai, tas drėgnas 
ir šaltas smėlis. Tikrai keista, pradėjo svarstyti jis, kad į šį 
užkaborį neužklysta tie šilti ir švelnūs Perelandros nakties 
vėjai. Ir keista (bet ši mintis, rodos, atklydo po daugybės 
valandų), kad nematyti net žalsvai melsvo švytėjimo jūros 
gelmėse. Labai palengva ėmė aiškėti, kodėl taip gali būti. 
Jei taip, galima būtų suprasti, kodėl neišaušta rytas. Ši min- 
tis buvo tokia baisi, kad negalėjo būti tiesa. Stengdamasis 
susitvardyti atsistojo ir ištiesęs rankas į priekį ėmė slinkti 
pakrante. Judėjo lėtai ir netrukus pirštais užčiuopė vertika- 
lią uolą. Pasistiebė ir ištiesė rankas aukštyn kiek galėdamas. 
Terado akmens sieną. „Ramiai“, — įsakė sau. Apgraibomis 
nuslinko atgal. Rankomis liesdamas sieną grįžo prie Ne- 
žmogio kūno ir praėjęs jį nuslinko toliau. Nenuėjęs nė dvi- 
dešimties žingsnių, ištiesęs į viršų rankas užčiuopė akmens 
skliautą. Dar keletas žingsnių, ir skliautas pažemėjo. Dar 
truputis, ir teko pasilenkti. O dar vėliau tebuvo galima ro- 
poti keturiomis. Taigi skliautas leidžiasi žemyn, kol pasie- 
kia pakrantės smėlį. 

Apimtas nevilties Rensomas grįžo prie kūno ir atsisėdo. 
Taip, tai tiesa, be jokios abejonės. Nėra prasmės laukti ryto. 
Čia neišauš rytas iki pasaulio pabaigos, ko gero, jis jau pra- 
sėdėjo ir naktį, ir visą kitą dieną. Skambantis aidas, pri- 
plėkęs oras, pats šios vietos kvapas patvirtino baisią tiesą. 
Aišku, grimzdami kažkokia skyle jie pataikė į urvus žemiau 


jūros paviršiaus ir dabar buvo giliai po žeme. Ar įmanoma 

grįžti atgal tuo pat keliu? Jis nusileido prie vandens, tiksliau, 
nurėpliojo per šlapius akmenis ir rado vandenį. Žvirgždas 
pradėjo slinkti, į vandenį supliumpsėjo palaidi akmenukai, 
atsikartodamas aukštai virš galvos sugrumėjo aidas. Renso- 
mui vos pavyko išsilaikyti ant kranto. Beprotybė būtų te- 
nai nerti — tik susilaužytų šonkaulius į povandenines uolas. 
Jeigu būtų šviesos ir patogus nardyti krantas, galbūt būtų 
calima pasiekti patį dugną ir susirasti plyšį, pro kurį jie čia 
pateko... Bet vargu. Šiaip ar taip, šviesos nebuvo. 

Nors oras atrodė užsistovėjęs, Rensomas spėjo, kad jis 
turi iš kažkur čia patekti, tik klausimas, ar galima rasti tą 
plyšį. Nieko nelaukdamas pradėjo tyrinėti greta kylančią 
uolą. Iš pradžių tai atrodė beviltiška, tačiau Rensomas neat- 
sisakė įsitikinimo, kad urvas vis tiek turi kur nors nuvesti, 
ir po kurio laiko apčiuopė gal trijų pėdų aukščio pakopą. 
Užlipo ant jos. Tikėjosi, kad niša sienoje bus negili, tačiau 
ištiestos rankos nieko neapčiuopė. Labai atsargiai žengė ke- 
letą žingsnių. Dešine koja užkliudė kažką aštraus. Sušnypštė 
iš skausmo ir toliau slinko dar atsargiau. Netrukus rado ver- 
tikalią uolą, visiškai lygią, kiek tik galėjo pasiekti. Pasuko 
į dešinę, bet tenai buvo aklavietė.. Vėl grįžo ir beveik tuoj 
pat smarkiai užsigavo kojos pirštą. Akimirką pastovėjo, kol 
praėjo skausmas, ir toliau rėpliojo keturiomis. Atrodė, kad 
aplinkui guli daugybė aštrių akmenų, tačiau stumtis į priekį 
buvo įmanoma. Taip jis rėpliojo gal dešimt minučių, kelias 
kiek kilo aukštyn, kartais tekdavo ropštis per didelius akme- 
nis. Vėliau rado dar vieną stačią uolą. Jos papėdėje buvo pa- 
kopa, kokių keturių pėdų aukščio, ir niša dabar tikrai buvo 
negili. Jis šiaip taip užsiropštė ant jos ir prisiglaudė prie sie- 
nos rankomis ieškodamas, kur užsikabinti. 

Radęs suprato, kad toliau teks kopti, ir susvyravo. Suvo- 
kė, kad jo gali laukti toks skardis, į kurį kopti jis nesiryž- 


tų net dienos šviesoje ir tinkamai apsirengęs, tačiau viltis 

šnibždėjo, kad po kelių sunkiai pakeliamų minučių jis galė- 
tų patekti į kalno širdyje vingiuojančius koridorius, kuriais 
gal įmanoma išsigauti viršun. Ši viltis užvaldė vaizduotę. 
Rensomas nusprendė kopti. Iš tiesų jis ne tiek bijojo nu- 
kristi, kiek nuklysti per toli nuo vandens. Badas baugino 
mažiau nei troškulys. Tačiau pradėjo ropštis. Ėmėsi žygio, 
kuriam niekada nebūtų ryžęsis Žemėje. Viena vertus, tam- 
sa jam padėjo — nejautė nei aukščio, nei galvos svaigimo. 
Kita vertus, kopti apčiuopomis — pasiutęs reikalas. Jeigu kas 
būtų galėjęs jį stebėti, būtų pamatęs, kaip beprotiškai jis 
kartais rizikuoja, o kartais kopia be galo atsargiai visai be 
reikalo. Jis stengėsi negalvoti, kad galbūt ropščiasi aklino 
skliauto link. 

Maždaug po ketvirčio valandos Rensomas atsidūrė hori- 
zontalioje aikštelėje, tai galėjo būti dar viena niša arba jau 
skardžio viršūnė. Cia kiek pailsėjo pūsdamas sudraskytas 
rankas. Paskui pakilo ir apčiuopomis nuėjo toliau, kas aki- 
mirką tikėdamasis atsiremti į dar vieną akmeninę sieną. Kai 
žengęs apie trisdešimt žingsnių vis dar jos nerado, šūktelėjo 
ir iš aido suprato, kad atsidūrė gana erdvioje požeminėje 
salėje. Slinko toliau. Po kojomis girgždėjo smulkūs akme- 
nukai ir kelias nuožulniai kilo. Kartais pasitaikydavo didelių 
akmenų, bet Rensomas išmoko ieškodamas, kur statyti koją, 
užriesti pirštus ir užsigaudavo gana retai. Net šioje aklinoje 
tamsoje jis vis vien žiūrėjo įtempęs akis. Dėl to įsiskaudėjo 
galva ir galų gale pradėjo vaidentis šviesos ir spalvos. 

Jau taip ilgai ėjo tamsoje, kad pradėjo baimintis slenkąs 
ratu ar pakliuvęs į kokią nors tiesią galeriją, besitęsiančią po 
planetos paviršiumi iki begalybės. Kopimas vis dėlto veikė 
raminamai. Kankino šviesos troškimas. Rensomas galvo- 
jo apie šviesą kaip išalkęs žmogus apie valgį — įsivaizdavo 
saulės nužertus kalnus, o virš jų dangaus žydrynėje skrie- 


jančius baltus debesis, prisiminė malonų šviesos ratą nuo 

lempos ant savo knygomis ir pypkėmis nukrauto rašomo- 
jo stalo. Jam pradėjo vaidentis, kad visos uolos čia juodos, 
lyg padengtos suodžiais. Rodėsi, rankas ir kojas liesdamas 
akmenis turi išsitepti juodai. Jei iš kur nors atsirastų šviesa, 
ji tikriausiai nušviestų juodą lyg suodžiai aplinką. 

Staiga pajuto smūgį į galvą ir apsvaigęs atsisėdo. Šiek tiek 
atsigavęs apsičiupinėjo ir suprato, kad į žvyruotą šlaitą re- 
miasi žemas olos skliautas. Širdis kone nustojo plakusi, kol 
jis sėdėjo apmąstydamas šį atradimą. Kažkur žemai silpnai 
ir melancholiškai teškeno vanduo, todėl buvo aišku, kad jis 
jau užkopęs labai aukštai. Pagaliau, beveik neturėdamas vil- 
ties, Rensomas pakilo ir pasuko į dešinę iškeltomis rankomis 
liesdamas skliautą. Netrukus jau nebegalėjo jo pasiekti. Po 
ilgo laiko išgirdo netoliese čiurlenant upelį. Lėtai nuslinko į 
tą pusę labai bijodamas įkristi į krioklį. Kojos pajuto drėgną 
žvyrą, o po akimirkos jis įbrido į negilią sietuvą. Pasisukęs 
į kairę iš tiesų rado krioklį, tačiau žemą ir siaurutį, visiškai 
nepavojingą. Rensomas atsiklaupė vandenyje ir atsigėrė iš 
jo, nusiprausė pečius ir skaudančią galvą. Gerokai pažvalė- 
jęs nusprendė eiti prieš srovę. 

Nors akmenys buvo apaugę slidžiomis samanomis, o kai 
kurios sietuvos gana gilios, tai nesudarė didelių sunkumų. 
Maždaug po dvidešimties minučių, kiek galėjo spręsti iš 
aido, jis atsidūrė milžiniškoje požeminėje salėje. Ėjo upelio 
krantu. Beveidėje tamsoje šis upeliūkštis tapo lyg draugu. 
Širdyje nušvito tikra viltis, ne vien jos iliuzija, palaikanti 
žmogų beviltiškose situacijose. 

Netrukus jam pradėjo kelti nerimą garsai. Dabar jau vi- 
siškai nutilo vandens teškenimas toje įlankėlėje, kurią jis 
paliko prieš daugelį valandų, ir pagrindinis garsas buvo 
švelnus upeliūkščio čiurlenimas. Tačiau Rensomui pradėjo 
atrodyti, kad girdi dar kažką. Kartais duslų pliumptelėjimą, 
lyg kas būtų įkritęs į sietuvą, kartais dar paslaptingesnį sau- 

są tarškėjimą, tarsi kas vilktų per akmenis metalinį daiktą. 
Iš pradžių palaikė tai išvargusios vaizduotės žaismu. Vėliau 
porą kartų sustojo pasiklausyti, bet nieko neišgirdo, tačiau 
pajudėjus garsai toli už nugaros kaskart kartojosi. Pagaliau, 
dar kartą sustojus, jie pasigirdo gan aiškiai. Ar gali būti, 
kad jį seka nežinia kaip atsigavęs Nežmogis? Neįtikėtina, 
juk anas visąlaik stengėsi nuo jo pasprukti. Nelengva buvo 
atsikratyti ir kitos įkyriai į galvą lendančios prielaidos — kad 
šie urvai gali būti gyvenami. Patirtis kuždėjo, kad jei Čia iš 
tiesų yra gyventojų, tai jie neturėtų būti pavojingi, tačiau 
sunku buvo patikėti, kad tokiose vietose gyvenantys pada- 
rai būtų malonūs, ir galvoje tyliai suskambo Nežmogio - o 
galbūt Vestono — žodžiai: „Visa kas nuostabu — paviršiuje, 
bet giliai viduje — tamsa, karštis, siaubas ir smarvė.“ Vėliau 
šovė į galvą, kad jeigu koks padaras seka jį upelio krantu, 
eis. Tačiau jeigu anas jį medžioja, tai tikriausiai gali susekti 
pagal kvapą: kad ir kaip būtų, Rensomas nenorėjo rizikuoti 
palikdamas vandenį. Galiausiai nusprendė tęsti kelionę. 
Gal dėl nusilpimo, nes jau labai ilgai buvo nevalgęs, o 
galbūt ir dėl nuovargio, nes garsai už nugaros vertė sku- 
bėti, jis sušilo ir net upelio vanduo nepajėgė atgaivinti, kai 
pamerkdavo į jį degančias pėdas. Pradėjo galvoti apie po- 
ilsį, jau darėsi nebesvarbu, ar kas jį persekioja, bet tą pat 
akimirką staiga pastebėjo šviesą. Rensomas jau tiek kartų 
buvo apsigavęs, kad iš karto tuo net nepatikėjo. Jis užsimer- 
kė, suskaičiavo iki šimto ir pažvelgė vėl. Nusisukęs atsisėdo 
melsdamasis, kad tai nebūtų iliuzija, ir po kelių minučių vėl 
atsisuko. „Ką gi, — pasakė sau, - jeigu tai iliuzija, tai ji labai 
įkyri.“ Jis matė kiek rausvą, virpantį, labai silpną švytėjimą. 
Ši mirganti šviesa buvo per silpna ką nors apšviesti, ir toje 
tamsos karalystėje nebuvo galima nuspėti, ar ji už penkių 
pėdų, ar už penkių mylių. Pagaliau beprotiškai besidaužan- 

čia širdimi Rensomas pajudėjo jos link. Ačiū Dievui, upelis, 
rodos, tekėjo iš tos pačios pusės. 

Nors Rensomas tikėjosi, kad iki šviesos dar ilgas kelias, 
jau netrukus šviesa atsidūrė visai greta. Tai buvo rausvas 
apskritimas kiek virpančiame vandens paviršiuje. Šviesa 
krito iš viršaus. Įbridęs į sietuvą Rensomas pažvelgė te- 
nai. Virš galvos buvo netaisyklinga, aiškiai matoma šviesos 
dėmė. Dabar ji jau buvo pakankamai ryški, kad apšviestų 
artimiausius objektus, ir geriau įsižiūrėjęs Rensomas su- 
prato, kad mato piltuvo pavidalo plyšį. Jo apačia — urvo, 
kuriame jis stovi, skliaute, tik keletas pėdų virš galvos, o 
viršus tikriausiai kokio kito urvo, iš kurio ir sklido šviesa, 
grindyse. Rensomas matė blausiai apšviestą nelygų plyšio 
kraštą, nuo kurio karojo susivėlę, gan nepatraukliai atro- 
dantys augalai. Nuo jų ant Rensomo pečių ir galvos kapsėjo 
šilti lašai. Iš šios šilumos ir rausvo šviesos atspalvio buvo 
galima nuspėti, kad olą viršuje apšvietė kažkokia požeminė 
ugnis. Skaitytojui tikriausiai bus neaišku, bet neaišku buvo 
ir pačiam Rensomui, kai vėliau apie tai galvojo, kodėl jis 
tučtuojau nusprendė, jeigu tik įmanoma, nusigauti į viršu- 
tinį urvą. Jis pats mano, kad buvo skatinamas paprasčiausios 
šviesos alkio. Pirmas žvilgsnis į tą plyšį sugrąžino pasauliui 
perspektyvą ir tūrį, tai buvo lyg išlaisvinimas iš kalėjimo. 
Jam rodėsi, kad šviesa davė daug daugiau, nei iš tikro galėjo 
duoti: ji grąžino jam visą erdvės struktūrą, be kurios žmo- 
gus vargiai galėtų pavadinti savu savo kūną. Nuo tada jau 
atrodė nebeįmanoma grįžti į tą siaubingą juodą tuštumą, 
kurioje iki šiol klaidžiojo, į tą suodžių ir aidų pasaulį be 
atstumų ir dydžių. Be to, gali būti, kad Rensomas manė, 
jog persekiotojas paliks jį ramybėje, jei pavyks nusigauti į 
apšviestą vietą. 

Tačiau tai padaryti nebuvo lengva. Rensomas negalė- 


jo pasiekti plyšio krašto. Net šoktelėjus pavykdavo tiktai 

paliesti karančius augalus. Galų gale jis sumanė sunkiai 
įvykdomą planą, tačiau nieko geriau sugalvoti nepavyko. 
Rausvoje šviesoje tarp smulkaus žvirgždo buvo matyti ir 
didesnių akmenų, Rensomas pradėjo krauti juos sietuvos 
centre. Dirbo karštligiškai, ne kartą teko ardyti ir vėl iš 
naujo pradėti statinį, jis ne kartą korėsi viršun manydamas, 
kad aukščio jau užteks, ir nusivylęs lipdavo žemyn. Kai pa- 
galiau krūva buvo pakankamo aukščio, o nusikamavęs ir 
suplukęs. Rensomas stovėjo viršuje, sunkiausia dar buvo 
prieš akis. Reikėjo abiem rankomis įsitverti augalų vilian- 
tis, kad jie išlaikys kūno svorį, ir pasišokėjus kuo greičiau 
įsisprausti į plyšį, nes jeigu jie ir laikytų, jautė, kad laikytų 
neilgai. Vargais negalais jam tai pavyko. Jis įsispraudė nu- 
gara įsirėmęs į vieną, o kojomis į kitą plyšio sieną lyg al- 
pinistas vadinamajame kamine. Tanki mėsinga augmenija 
saugojo odą, ir keletą kartų atsispyręs Rensomas atsidūrė 
tenai, kur plyšio sienos buvo nelygios, todėl galėjo kopti 
įprastu būdu. Darėsi vis karščiau. „Tik paskutinis kvailys 
galėjo čia ropštis“, — sumurmėjo Rensomas, tačiau netru- 
kus jau buvo viršuje. 

Iš pradžių jį apakino šviesa. Kai akys pagaliau priprato, 
jis pamatė atsidūręs didžiulėje salėje, kuri nušviesta ugnies 
atrodė lyg išskaptuota raudoname molyje. Rensomas apsi- 
žvalgė. Kairėje salės grindys nuožulniai leidosi. Dešinėje 
jos kilo ir, rodos, baigėsi stačiu skardžiu, virš kurio plytėjo 
akinamos šviesos jūra. Viduryje tekėjo plati sekli upė. Keis- 
tai lyg buksmedžio šaknys išsiklaipiusios sienos kilo aukš- 
tyn, o skliautai skendo neįžvelgiamoje tamsoje. 

Rensomas nusvyravo prie upės, perbrido ją (vanduo pa- 
sirodė labai karštas) ir prisiartino prie skardžio. Tenai, tūks- 
tančių pėdų gelmėje, riaumojo, pulsavo, raitėsi liepsnos lie- 
žuviai, o kito prarajos krašto nebuvo galima įžvelgti. Akys į 


tokį vaizdą tegalėjo žiūrėti sekundę ar dvi, ir kai Rensomas 

nusisuko, visas urvas atrodė tamsus. Karštis buvo nepake- 
liamas. Rensomas nusileido žemyn ir atsisėdo atsukęs švie- 
sai nugarą norėdamas sutelkti mintis. 

Bet jos staiga pasuko visai nelaukta linkme. Visas jo min- 
tis ir jausmus netikėtai ir nenugalimai lyg tankų ataka tie- 
siog apsėdo tas požiūris į visatą, kurį jam taip neseniai bruko 
Vestonas (jeigu tai apskritai buvo Vestonas). Rensomui ėmė 
atrodyti, lyg visą laiką būtų gyvenęs iliuzijų pasaulyje. Vai- 
duokliai, tie prakeikti vaiduokliai teisūs. Perelandros grožis, 
Moters tyrumas, šventųjų kančios ir kilnūs žmonių jausmai 
tėra išorinis spektaklis. Tai, ką jis iki šiol vadino pasauliais, 
tėra pasaulių paviršius: ketvirtis mylios spalvų ir grožio, o 
giliau tūkstančiai mylių tamsos ir pragariškos ugnies iki pat 
kiekvieno pasaulio širdies, kur gyveno Tikrovė — bepras- 
miškas visagalis idiotizmas, kuriam lygios visos dvasios ir 
prieš -kurį beprasmiškos visos pastangos. Tas, kas jį seka, 
kad ir kas tai būtų, netrukus išlįs iš tos šlykščios šlapios sky- 
lės, ir tada ateis mirtis. Rensomas įsmeigė akis į tamsų ply- 
šį, iš kurio neseniai buvo išlindęs. Ir tada... „Prisišaukiau 
bėdą“, — pagalvojo. 

Iš plyšio lėtai, nenatūraliais, nežmogiškais judesiais, rau- 
donas virpančioje liepsnos šviesoje, kretėdamas ropštė- 
si kažkoks siluetas. Nežmogis, kas gi dar: vilkdamas savo 
sulaužytą koją, atvipusiu lyg lavono žandikauliu jis lėtai, 
drebėdamas atsistojo. O tada iš skylės ėmė lįsti dar kažkas. 
Pirmiausia pasirodė tarsi medžio šakos, paskui septyni ar 
aštuoni netvarkingai išsidėstę šviečiantys taškai. Tada dar 
kažkoks cilindras, atspindintis raudoną šviesą lyg poliruotas 
metalas. Rensomo širdis nusirito į kulnus, kai šakos staiga 
tapo ilgais lanksčiais čiuptuvais, šviečiantys taškai — dau- 
gybe akių šarvuotoje galvoje, o spindinti masė — grublė- 
tu cilindro pavidalo kūnu. Tada pasirodė kažkas dar bai- 


siau — kampuotos, su daugybe sąnarių kojos, o netrukus, 

kai Rensomas jau tikėjosi, kad išlindo visas kūnas, ir antras 
toks pat, tada trečias. Padaras buvo iš trijų dalių, sujungtų 
lyg vapsvos liemuo. Trys milžiniškos dalys, daugybė čiuptu- 
vų ir kojų, šlykšti trūkčiojanti masė — tiesiai už Nežmogio, 
klaikūs susipynę abiejų šešėliai pleveno ant sienos. 

„Jie nori mane įbauginti“, — sušnibždėjo kažkas Rensomo 
viduje ir tą pat akimirką jis suprato, kad tą milžinišką šliužą 
atsitempė Nežmogis, o priešo pasirodymą pranašaujančios 
bjauriosios mintys buvo atsiradusios jo valia. Suvokimas, 
kad priešas iš išorės gali valdyti jo mintis, sukėlė ne siau- 
bą, bet įniršį. Rensomas staiga pajuto, kad pašokęs iš vietos 
eina Nežmogio link, kad šaukia, galbūt šaukia kvailystes, 
angliškai: 

— Manai, aš tai pakęsiu? — rėkė jis. —- Nešdinkis iš mano 
minčių. Jos tau nepriklauso, sakau! Nešdinkis! — ir šaukda- 
mas pakėlė didelį briaunuotą akmenį nuo upės kranto. 

— Rensomai, — sukvarkė Nežmogis, - palauk! Mes abu 
spąstuose... 

Tačiau Rensomas jau buvo arti. 

— Vardan Dievo Tėvo ir Sūnaus ir Šventosios Dvasios, 
štai — sakau, amen! — suriko Rensomas ir iš visų jėgų sviedė 
akmenį. 

Nežmogis griuvo sumaltu į košę veidu kaip sprigtu nu- 
muštas pieštukas. Rensomas net nežvilgtelėjo į jį, iškart at- 
sisuko į kitą baidyklę. Tačiau kurgi baidyklė? Padaras te- 
bebuvo čia, tiesa, keistos formos padaras, tačiau visas bjau- 
rumas dingęs, ir nei tada, nei kada nors vėliau Rensomas 
negalėjo suprasti, kodėl reikėtų nekęsti kokio gyvūno tik 
todėl, kad jis turi daugiau kojų ar akių nei įprasta. Tą aki- 
mirką pranyko nuo vaikystės neapleidęs šlykštėjimasis vabz- 
džiais ir ropliais: dingo visiškai, kaip dingsta bjauri muzika 
išjungus radijo imtuvą. Tikriausiai visas baisumas nuo pat 


pradžios tebuvo tamsūs Nežmogio burtai. Kartą, kai sėdėjo 


194 


rašydamas prie atviro lango Kembridže, Rensomas sudre- 
bėjo pamatęs, kaip per popierius rėplioja nepaprastai bjau- 
raus pavidalo spalvotas vabalas. Bet pažvelgęs antrą kartą 
tepamatė išdžiūvusį silpno vėjelio judinamą medžio lapą, ir 
tą pat akimirką visos bjaurios briaunos ir išlinkimai pavirto 
gražia, grakščia forma. Dabar atsitiko kažkas panašaus. Jis iš 
karto suprato, kad būtybė neturi blogų kėslų, iš viso neturi 
jokių kėslų. Gyvūną čia atsitempė Nežmogis, ir dabar jis ra- 
miausiai tupėjo judindamas čiuptuvus. Ši vieta jam, matyt, 
nepatiko, ir sunkiai apsisukęs gyvis ėmė lįsti atgal į skylę, 
pro kurią buvo čia patekęs. Pamatęs, kaip į plyšį krinta pa- 
skutinė trinario kūno dalis ir kaip pagaliau suvirpėjęs ore 
išnyksta cilindro formos liemens galiukas, Rensomas vos 
nepratrūko juoku. „Tarsi gyvas traukinukas“, — pagalvojo. 

Tada atsisuko į Nežmogį. Iš jo galvos vargu ar buvo kas 
likę, tačiau Rensomas nenorėjo rizikuoti. Paėmęs kūną už 
kojų nuvilko jį aukštyn prie skardžio ir, keletą sekundžių 
atsikvėpęs, nustūmė žemyn. Dar akimirką matė juodą šešėlį 
ugnies jūros fone, ir viskas buvo baigta. 

Rensomas beveik šliaužte nušliaužė prie upės ir atsigėrė. 
„Šįkart man atėjo galas arba dar neatėjo, — pagalvojo. — Iš 
šių urvų išėjimas yra arba ne. Bet šiandien aš nebežengsiu 
nė žingsnio. Manęs tai turbūt neišgelbės — tikrai neišgelbės. 
Na ką gi. Ir ačiū Dievui. Aš pavargau.“ Po akimirkos jis jau 


miegojo. 


Rensomas menkai beprisimena savo požeminės kelionės dalį 
nuo prabudimo ugnies nušviestoje oloje, nes buvo nusilpęs 
iš alkio ir nuovargio. Prisimena, kaip prabudęs ilgai gulėjo 
ginčydamasis su savimi, ar verta keltis ir eiti toliau. Tačiau 
apsisprendimo akimirka dingo užmaršties rūke. Kelionės 
vaizdai atmintyje išliko sumišę, chaotiški. Buvo kažkokia 
ilga galerija greta ugnies bedugnės ir baisi vieta, kur be pa- 
liovos kilo garų kamuoliai. Be abejo, ten vienas iš daugybės 
upeliūkščių baigė savo kelionę ugnies jūroje. Teko pereiti 
milžiniškas sales, vis dar blausiai apšviestas, kurių sienose 
tarsi žaltvykslės kibirkščiavo nežinomi mineralai, rodėsi, lyg 
kas kišeniniu žibintuvėliu švysčiotų veidrodinėse menėse. 
Išliko prisiminimas, — nors tai gali būti ir kliedesys, — apie 
dar vieną didžiulę tuščią salę, labiau primenančią meno nei 
gamtos kūrinį, kurios gale stovėjo du sostai, o nuo jų į abi 
puses rikiavosi milžiniški, tikrai ne žmonėms skirti krėslai. 
Net jei taip ir buvo, Rensomas vis tiek niekada nerado pa- 
aiškinimo. Dar buvo tamsus tunelis, kuriuo švilpė nežinia 
iš kur atsiradęs vėjas žerdamas jam į akis smėlį. Buvo tamsi 
salė perregimomis grindimis, pro kurias giliai apačioje buvo 
matyti šaltos žalsvos šviesos nušviestos kolonos bei arkos ir 
juodavo svaigios bedugnės. Kol jis apstulbęs gėrėjosi regi- 
niu, tenai pasirodė keturi milžiniški padarai, jie lėtai slinko 
pora paskui porą, iš tokio milžiniško nuotolio neką didesni 
už uodus. Jie vilko plokščią vežimą, kuriame stovėjo didžiu- 


lė, grakšti, mantija apsigaubusi figūra. Ši keista grupė judė- 

jo lėtai ir nepaprastai didingai, kol pagaliau ištirpo tamsoje. 
Žinoma, šio pasaulio gelmės nebuvo sukurtos žmonėms. 
Tačiau kažkam jos vis dėlto buvo sukurtos. Rensomui pa- 
sirodė, kad galbūt yra galimybė, jei tik žmogus sugebėtų, 
atgaivinti senus pagoniškus nežinomų vietovių dievų per- 
maldavimo ritualus neįžeidžiant paties Dievo, bet vien pa- 
rodant apdairumą ir mandagumą. Ta būtybė, tas didingas 
siluetas tenai apačioje, be abejo, buvo toks pat kūrinys kaip 
ir jis pats. Bet tai visai nereiškė, kad čia, požemiuose, jie 
lygūs ar kad turi lygias teises. Vėliau, po ilgo laiko, aklinoje 
tamsoje kažkas sugriaudėjo — bum bu bu bum bum, iš pra- 
džių toli, paskui visur aplinkui ir pagaliau dundesys nutilo 
lydimas aidų juodame labirinte. Dar vėliau jis matė šaltos 
šviesos stulpą, lyg vandens fontaną, pulsuojantį paslaptingu 
švytėjimu. Jo niekaip nepavyko pasiekti, nors atrodė esąs 
visai greta, ir pagaliau ta šviesa netikėtai užgeso. Rensomas 
taip ir nesuprato, kas tai galėjo būti. Padėjęs daugiau pa- 
stangų, patyręs didesnių keistybių ir didybės, nei aš galėčiau 
atpasakoti, Rensomas staiga netikėtai paslydo šlapiame mo- 
lyje. Beviltiškas bandymas ko nors įsitverti, siaubo spazmas, 
ir jis jau kapanojosi gilioje greitoje srovėje. Jis melancho- 
liškai pasvarstė, kad jei ir nebus sudaužytas į akmenis, tai 
netrukus vis vien neišvengiamai atsidurs ugnies bedugnėje. 
Bet tunelis tikriausiai buvo gana tiesus, o srovė ne tokia jau 
ir stipri, kaip jam pirma pasirodė. Šiaip ar taip, jis nė karto 
niekur neatsitrenkė. Bejėgį jo kūną srovė nešė vis tolyn per 
aidinčią juodumą. Tai truko labai ilgai. 

Jūs galite įsivaizduoti, koks jis buvo nusilpęs, išsigandęs ir 
apkurtintas triukšmo. Vėliau Rensomas blausiai prisiminė, 
kad iš tamsos lyg pateko į pilkumą, o dar vėliau - į perregi- 
mą baltų, žalių ir mėlynų blyksnių chaosą. Aukštai viršuje 
subolavo lyg arkos ar kokios blausiai švytinčios kolonos, bet 


viskas buvo išsklidę tarsi miglose ir viskas pradingdavo vos 

pasirodę. Vieta priminė ledo olą, bet buvo pernelyg šilta. 
O skliautai viršuje, rodos, patys ribėjo tarsi vanduo, bet tai, 
be abejo, buvo tik atspindžiai. Po akimirkos upė išplukdė jį 
į ryškią dienos šviesą, į orą ir šilumą, tada pervertė kūliu ir 
apsvaigusį, gaudantį kvapą paliko seklumoje. 

Rensomas buvo visiškai išsekęs ir neįstengė nė krustelė- 
ti. Pats šios vietos oras ir visiška tyla, tik kartkartėmis per- 
plėšiama vienišo paukščio klyksmo, bylojo, kad jis atsidūrė 
aukštai kalnuose. Jis vargais negalais išsirito į krantą, apau- 
gusį minkšta melsva žole. Atsigręžęs pamatė iš kalno nas- 
rų plūstančią upę, o pats kalnas išties atrodė ledinis. Van- 
duo po olos skliautais ribėjo ryškiai mėlynai, bet arčiau jo 
guolio švytėjo šilta gintarine spalva. Aplink tvyrojo gaivi 
migla, žolėje žibėjo rasa. Greta kilo ryškiais vijokliais ap- 
augusi uola, tik augalų properšose ji blykčiojo tarsi stiklas. 
Bet Rensomui tai mažai terūpėjo. Iš po smulkių siaurų lapų 
sviro didelės į vynuoges panašių vaisių kekės, ir jis galėjo 
pasiekti jas nesijudindamas iš vietos. Pavalgęs užmigo. 

Nuo tos akimirkos jis tarsi nugrimzdo į miglą. Nebe- 
prisimena, kiek laiko pragulėjo upės pakrantėje greta olos 
vien miegodamas, valgydamas ir prabusdamas tik tam, kad 
pavalgęs vėl užmigtų. Rensomas mano, kad dieną ar dvi, 
tačiau remdamasis tuo, ką jis pasakoja apie savo kūno bū- 
klę šiam laikotarpiui baigiantis, aš sprendžiu, kad dvi ar tris 
savaites. Jis prisimena tą laiką lyg išsklidusį rūke, kaip vaiz- 
dus iš pačios ankstyviausios vaikystės. Tai išties buvo antroji 
vaikystė, kai jį krūtimi išmaitino pati Venera, kuri nuola- 
tos, nepavargdama globojo jį, iki jis galėjo palikti tą vie- 
tą.-Iš šio ilgo sekmadienio Rensomui teliko trys įspūdžiai. 
Pirmasis — džiugus, nenutrūkstantis vandens čiurlenimas. 
Antrasis — nuostabiai skanios vaisių kekės, tarsi gyvos pa- 
čios svyrančios į ištiestas jo rankas. O trečiasis buvo daina. 
Tai plevenanti kažkur aukštai, tai trykštanti iš pačios slėnių 
gelmės, daina skambėdavo jo sapnuose ir būdavo pirmasis 


198 


išgirstas garsas prabudus. Ji buvo neaiški lyg paukščio gies- 
mė, tačiau daugiau niekuo nepriminė paukščio balso. Jei 
paukščių balsus būtų galima palyginti su fleita, tai šis primi- 
nė violončelę: žemas, švelnus ir sodrus, gilus ir rusvai auk- 
sinis, aistringas, bet visai neprimenantis žmogaus aistros. 

Kadangi iš šios būsenos jis budo labai lėtai, negaliu jums 
pateikti Rensomo įspūdžių apie aplinką taip, kaip jis pats 
juos suvokė — palengva, paskiromis detalėmis. Tačiau kai 
jis pagijo ir mintys vėl nuskaidrėjo, štai ką jis pamatė. Uo- 
los, iš kurių veržėsi požeminė upė, nebuvo ledinės, bet iš 
kažkokio perregimo akmens. Nudaužtos nuo jų nedidelės 
skeveldros būdavo skaidrios lyg stiklas, tačiau pačios uolos, 
žvelgiant iš arti, kokių šešių colių gylyje tapdavo matinės. 
Nubridus prieš srovę į kalno vidų ir atsigręžus, olos pa- 
kraščiai atrodydavo visiškai vaiskūs, o viduje viskas švytėjo 
melsvais atspalviais. Rensomas neišsiaiškino, kas nutinka 
šių uolų viršūnėse. 

Priešais olą gal trisdešimt žingsnių driekėsi lygi mėlyna 
pieva, toliau leidosi status šlaitas, nuo kurio kaskadomis kri- 
to upė. Šlaitas buvo padengtas vėjyje siūbuojančių gėlių ki- 
limu. Žemai apačioje dūlavo miškingas slėnis, dešinėje jis 
suko aplink didingą skardį pradingdamas už jo, bet tolu- 
moje, dar žemiau, tiesiog neįtikėtinai žemai, buvo galima 
įžvelgti aštrias kalnų viršūnes, tarp jų dar žemesnius slėnius, 
o dar toliau viskas skendėjo auksinėje migloje. Kitoje slė- 
nio pusėje didingomis terasomis kilo kone Himalajų aukščio 
šlaitai, vainikuojami raudonų uolų. Jos buvo ne rudai raus- 
vos kaip Devonšyro kalvos, bet ryškiai raudonos, lyg būtų 
nudažytos. Rensomą apstulbino šis ryškumas, kaip ir aštrios 
lyg adatos viršūnės, bet vėliau susivokė, kad šis pasaulis dar 
labai jaunas ir šie kalnai, ko gero, išgyvena savo geologinę 
jaunystę. Tikriausiai jie buvo daug toliau, nei atrodė. 

Kairėje vaizdą užstojo krištolinės uolos. Dešinėje jos ne- 


trukus baigėsi, o virš jų kilo dar viena neįtikėtinai raudona 

viršukalnė — gerokai arčiau ir žemesnė nei tos anapus slė- 
nio. Nepaprastai statūs šlaitai patvirtino spėjimą, kad tai dar 
labai jauni kalnai. 

Aplink viešpatavo tyla, kurioje vos girdima pleveno dai- 
na. Jei pasitaikydavo paukščių, jie dažniausiai praskrisdavo 
žemai apačioje. Dešinėje kylančiuose šlaituose ir priešais 
stūksančiame masyve, tiktai ne taip aiškiai, kažkas nuolat 
ribuliavo, bet Rensomas niekaip negalėjo suprasti kas. Ri- 
bėjimas lyg ir liudijo, kad čia teka vanduo, bet jei tai upė, 
ji turėjo būti dviejų ar trijų mylių platumo, o tai atrodė ne- 
įtikėtina. 

Bandydamas nupiešti tos vietos vaizdą aš kai ką praleidau, 
pačiam Rensomui taip pat nelengva buvo tai nupasakoti. 
Aplink tvyrojo švelni perregima migla. Kalnai tai dingdavo 
už blyškaus auksinio šydo, tai vėl pasirodydavo — tarsi atsi- 
vertų auksinis stogas, kybantis tik keletas pėdų virš kalnų 
viršūnių, ir lietų pasauliui savo turtus. 

Rensomas ne tik kasdien vis labiau suvokė aplinką, bet ir 
vis geriau juto savo kūno būklę. Ilgą laiką jį kaustė stingu- 
lys ir net menkiausi judesiai ar gilesnis kvėpavimas keldavo 
skausmą. Tačiau žaizdos gijo stebėtinai greitai. Po sunkios 
kovos pavojingiausią sužalojimą Žmogus pastebi tiktai apgi- 
jus mėlynėms ir menkesniems įbrėžimams. Rensomas irgi 
jau buvo beveik sveikas, kai pastebėjo pačią bjauriausią Žaiz- 
dą. Tai buvo žaizda kulne. Nesunku buvo suprasti čia pasi- 
darbavus žmogaus dantis — bjaurius bukus Žmogaus dantis, 
kurie daugiau mala ir triuškina, nei plėšia. Gana keista, kad 
jis neprisiminė, kada Nežmogis suspėjo jam šitaip įkąsti. 
Žaizda neatrodė labai blogai, tiktai nuolat kraujavo. Kraujas 
tekėjo labai silpnai, bet jokiomis priemonėmis nepavyko jo 
sustabdyti. Tačiau Rensomui tai labai mažai terūpėjo. Tiesą 
sakant, tomis dienomis jam mažai terūpėjo ir ateitis, ir pra- 


eitis. Jis tarsi prarado sugebėjimą bijoti ir trokšti. 

Vis dėlto atėjo diena, kai jis panoro ką nors nuveikti, nors 
dar nesijautė pasirengęs palikti prieglobstį greta uolos, upės 
bei urvo, kuris lyg ir buvo tapęs namais. Tos dienos Renso- 
mo darbas gali pasirodyti kvailas, bet jam tuo metu atrodė, 
kad vargiai galėtų jo išvengti. Jis atrado, kad skaidrioji uola 
nėra labai kieta. Taigi susirado aštrų kitos rūšies akmenį ir 
nuvalė vijoklius nuo nemažo jos ploto. Rūpestingai viską iš- 
matavęs ir pažymėjęs ėmėsi darbo. Per keletą valandų iškalė 
toliau pateiktą tekstą. Parašyta buvo senąja soliarine kalba, 


tačiau lotyniškomis raidėmis. 


ŠIOSE OLOSE BUVO SUDEGINTAS 
EDVARDO RAULO VESTONO 
KŪNAS 
JIS BUVO MOKYTAS HNAU ATVYKES IŠ PASAULIO 
KURĮ JO GYVENTOJAI VADINA ŽEME 
TAČIAU ELDILAI THULKANDRA 
JIS GIMĖ ŽEMEI SUKANT 
TŪKSTANTIS AŠTUONI ŠIMTAI DEVYNIASDEŠIMT 
SEPTINTĄJĮ RATĄ 
APLINK ARBOLĄ 
NUO TOS DIENOS KAI MALELDILAS 
ŠLOVĖ JAM PER AMŽIUS 
GIMĖ KAIP HNAU THULKANDROJE 
JIS STUDIJAVO KŪNŲ SAVYBES 
IR PIRMASIS IŠ ŽEMĖS GYVENTOJŲ 
DANGAUS GELMĖMIS NUKELIAVO 
Į MALAKANDRĄ IR PERELANDRĄ 
TEN ATIDAVĖ SAVO PROTĄ IR VALIĄ 
KREIVAJAM ELDILUI 
ŽEMEI APLINK ARBOLĄ SUKANT 
TŪKSTANTIS DEVYNI ŠIMTAI KETURIASDEŠIMT 
ANTRĄJĮ RATĄ 

NUO MALELDILO 
ŠLOVĖ JAM PER AMŽIUS 
GIMIMO 


„Gana kvaila buvo taip daryti, - sumurmėjo Rensomas, kai 
baigęs darbą patenkintas išsitiesė žolėje. - Niekas niekada to 
neperskaitys. Bet juk turėjo būti kas nors parašyta. Pagaliau 
jis buvo didis fizikas. Šiaip ar taip, aš kiek prasimankštinau.“ 
Rensomas nusižiovavo ir vėl užsnūdo dvylikai valandų. 

Kitą dieną jis jautėsi daug geriau ir pradėjo pamažu vaikš- 
tinėti, žemyn nesileido, tiktai bastėsi šen bei ten aplink olą. 
Rytojaus dieną jautėsi dar geriau. O trečiąją jau buvo svei- 
kas ir pasirengęs nuotykiams. 

Jis atsikėlė anksti ryte ir ėmė leistis žemyn palei upės vagą. 
Šlaitas buvo labai status, tačiau aštrių akmenų nepasitaiky- 
davo, minkšta elastinga žolė glostė pėdas ir po kurio laiko 
Rensomas nustebo, kad nejaučia nuovargio. Po gero pusva- 
landžio, kai kalnų viršūnės anapus slėnio iškilo taip aukštai, 
kad nebebuvo galima jų įžiūrėti, o iš jo paliktųjų krištolinių 
uolų teliko tolimas švelnus spindesys, Rensomas priėjo labai 
keistą augmeniją. Kiek akys galėjo aprėpti, žemyn driekė- 
si itin žemų medžių miškas, jų kamienai tebuvo gal dviejų 
su puse pėdos aukščio ir viršuje skleidėsi ilgų, lanksčių lyg 
gijų, lyg lapų kuokštais, kurie nekilo viršun, kaip kyla me- 
džių šakos, bet pleveno pavėjui kone lygiagrečiai su žemės 
paviršiumi. Taigi Rensomas aukščiau kelių įbrido į ribuliuo- 
jančią ir banguojančią tų augalų jūrą — visur aplink, kiek 
žvilgsnis galėjo pasiekti. Ši jūra buvo melsva, daug švieses- 
nė už mėlyną žolę, kiekvienos gijelės viduriu ėjo tamsesnė 
juosta, link kraštų spalva laipsniškai perėjo į melsvą pilkumą. 
Pučiant vėjui augalų jūra nenusileido subtiliausiems mūsų 
pasaulio debesų raštams. Švelnūs, veik nejuntami ilgų plo- 


nų gijų prisilietimai, jų malonus tarsi tyli daina šiušenimas 

ir linksmas ribėjimas užliejo Rensomo širdį ta kone nerimą 
keliančia palaima, kurią jis taip dažnai anksčiau jausdavo 
Perelandroje. Jis suprato, kad šie nykštukiniai miškai — šie 
čiurlenantys medžiai, kaip jis tučtuojau juos pavadino, - ir 
keldavo tą nesuprantamą ribuliavimą tolimuose šlaituose, 
kurį jis taip dažnai stebėdavo iš savo prieglobsčio. 

Kai Rensomas šiek tiek pailsęs prisėdo, iškart atsidūrė 
kitame pasaulyje. Ilgosios juostos dabar pleveno jam virš 
galvos. Jis pasijuto lyg stebuklų karalystėje, nykštukams 
sukurtame miške, kurio melsvas perregimas stogas nuo- 
lat judėdamas samanose be galo šokdina šviesas ir šešėlius. 
O netrukus Rensomas pastebėjo, kad šis miškas iš tiesų buvo 
sukurtas nykštukams. Nepaprastai minkštose ir švelniose 
samanose jis pastebėjo tai šen, tai ten kažką krutant. Iš pra- 
džių pamanė, kad ten bus vabzdžiai, bet atidžiau įsižiūrėjęs 
suprato, kad ne — ten buvo mažutėliai žinduoliai. Aplink 
bėgiojo kamanių dydžio kalnų pelės, nepaprastai panašios 
į uždraustosios salos gyventojas. Ir mažučiukai grakštumo 
stebuklėliai, taip primenantys Žemės arklius, kaip joks kitas 
iki šiol matytas Perelandros gyvūnas. 

„Ko gero, eidamas sumyniau jų tūkstančius“, — išsigando 
Rensomas. Bet išties šių padarėlių čia buvo nedaug, ir kone 
visi traukė tolyn, kažkur į kairę. Pakildamas iš vietos jis pa- 
stebėjo jų likus vos keletą. 

Rensomas dar maždaug valandą brido per melsvą ban- 
guojančią jūrą lyg maudydamasis švelniose gijose. Tada 
prasidėjo aukšti miškai, o netrukus kelią pastojo akmenuo- 
tas upeliūkštis, linksmai čiurlenantis dešinėn. Rensomas 
pasiekė miškingąjį slėnį ir priekyje pro medžių viršūnes pa- 
matė boluojant milžiniško kalno papėdę. O čia aukštyn kilo 
didingi medžių kamienai ir viešpatavo gintarinė prieblanda, 
greta krioklių gulėjo drėgni akmenys ir skambėjo ta švelni 


sodri daina. Dabar ji liejosi taip garsiai ir melodingai, kad 

Rensomas neištvėręs pasuko į šalį, žemyn palei upeliūkščio 
srovę, norėdamas išsiaiškinti, kas tai galėtų būti. Netrukus 
iš didingų kolonų prieblandos jis pateko į visiškai kitokį 
mišką. Dabar teko brautis pro tankius, žiedais apsipylusius 
brūzgynus. Plaukai pribiro žiedlapių, odą nuauksavo žieda- 
dulkės. Kad ir ką paliesdavo, visa buvo tampru ir minkšta, 
o pajudinus bent menkiausią šakelę ore pasklisdavo nuos- 
tabūs kvapai, žadinantys milžiniškas putojančias malonu- 
mo bangas. Dabar daina skambėjo labai garsiai, tačiau per 
tankius brūzgynus jis negalėjo matyti nė per sieksnį į prie- 
kį. Staiga muzika nutilo. Pasigirdo šlamėjimas ir lūžtančių 
šakelių traškesys, Rensomas skubiai nubėgo tenai, tačiau 
nieko neberado. Kai po kurio laiko daina vėl pasigirdo kiek 
tolėliau, jis jau buvo beveik nusprendęs mesti paieškas. Dar 
kartą mėgino brautis jos link, o dainuojanti būtybė dar kar- 
tą nutilusi paspruko. Šios slėpynės ar gaudynės truko gal 
valandą, bet Rensomo pastangos nebuvo bevaisės. 

Kuo atsargiausiai žengdamas vis garsėjančios muzikos 
link, pro žiedais aplipusias šakas jis pagaliau pamatė kažką 
juoduojant. Rensomas tylutėliai stovėdavo būtybei nutilus 
ir labai atsargiai sėlindavo pirmyn vėl pasigirdus dainai. Pa- 
galiau pamatė visą dainuojantį gyvūną, o šis net neįtarė, kad 
yra stebimas. Jis buvo pritūpęs ant užpakalinių kojų lyg juo- 
das žvilgantis šuo, tačiau pečiai kilo aukštai virš Rensomo 
galvos, o juos remiančios priekinės kojos panašėjo į jaunus 
medelius, priekinės minkštos pėdos buvo didžiulės lyg ku- 
pranugario. Milžiniška apvalaina papilvė buvo balta, o virš 
pečių kilo ilgas ir riestas lyg žirgo sprandas. Rensomas matė 
jo profilį, iš praviros burnos sklido greitos džiaugsmingos 
trelės, buvo beveik galima stebėti, kaip muzika virpa jo ger- 
klėje. Stebėdamasis Rensomas apžiūrinėjo plačiai atmerktas 
drėgnas akis ir virpančias jautrias šnerves. Staiga padaras 


nutilo, pamatė Rensomą, metėsi į šalį ir sustojo už keleto 


204 


žingsnių linguodamas ilgu lanksčiu kūnu. Stovėdamas ke- 
turiomis dydžiu jis tikrai nenusileido drambliui. Rensomas 
pamanė, kad čia pirmas Perelandroje sutiktas gyvūnas, išsi- 
gandęs žmogaus. Tačiau išties jis nepajuto baimės. Renso- 
mo kviečiamas žvėris priėjo arčiau. Palietė jo delną aksomi- 
niu snukiu ir leidosi glostomas, bet beveik tučtuojau atšoko 
ir išrietęs ilgą sprandą paslėpė galvą tarp priekinių letenų. 
Rensomas nebebandė artintis ir nesekė paskui, kai žvėris 
nurisnojo tolyn. Neaiškiai jautė, kad tuo lyg įžeistų tos bū- 
tybės baikštų drovumą, švelnią ir nuolaidžią šio drovumo 
išraišką ir jo troškimą likti daina, vien tiktai daina neįžen- 
giamų miškų tankmėje. Rensomui nuėjus tolyn, po keleto 
sekundžių ji vėl pasigirdo — dar garsesnė ir nuostabesnė nei 
pirma, tarsi triumfo giesmė atgavus vienatvę. 

Dabar Rensomas buvo rimtai nusiteikęs kopti į didįjį kal- 
ną ir netrukus išėjo iš miško prie jo papėdės. Šlaitas buvo 
status, kopiant kai kur tekdavo kabintis rankomis, tačiau po 
gero pusvalandžio dar nesijautė pavargęs. Vėliau vėl įbrido 
į Čiurlenančių medžių jūrą. Šįkart gijos pleveno linkdamos 
kalno viršūnės link ir Rensomas pasijuto taip, lyg bristų 
per atvirkščiai tekančius vandenis. Kad ir trumpam nuri- 
mus vėjui, veikiami traukos jėgos juostelių galiukai imdavo 
linkti žemyn ir atrodydavo lyg vėjo atgal bloškiamų ban- 
gų viršūnės. Taip jis ilgokai brido per šį čiurlenantį mišką, 
niekada per daug nepavargdamas, bet vis dėlto retkarčiais 
prisėsdamas pailsėti. Buvo atsidūręs jau taip aukštai, kad 
kitoje slėnio pusėje stūksančios krištolinės uolos, nuo kurių 
pradėjo kelionę, atrodė tame pačiame aukštyje. Dabar jau 
buvo matyti, kaip jos kyla lygios ir spindinčios, kol baigiasi 
kažkuo panašiu į plokščiakalnį. Jei jas apšviestų ryški mūsų 
planetos šviesa, jos turbūt žaižaruotų taip, kad negalėtum 
pažvelgti, o čia tebuvo blausus virpantis švytesys, kas aki- 
mirką kintantis nuo vandenyno atspindžių danguje. Kairėje 

plokščiakalnio pusėje kilo kelios žalsvos smailės. Rensomas 
kopė toliau. Plokščiakalnis ir žalsvosios smailės vis leido- 
si žemiau ir mažėjo, o netrukus už jų pradėjo kilti nuos- 
tabi, švytinti lyg išsilydęs ametistas, smaragdas ir auksas 
migla; šios miglos pakraštys kilo vis aukščiau ir aukščiau, 
kol pavirto virš kalnų iškilusiu jūros horizontu. Atsigręžęs 
jis matydavo vis daugiau jūros ir vis mažiau kalnų, o hori- 
zontas vis kilo, kol pagaliau ėmė atrodyti, kad žemesnieji 
kalnai stovi žalsvai auksinio dubens dugne; tačiau priekyje 
tai mėlynas, tai violetinis, tai padūmavęs nuo čiurlenančių 
medžių, rodos, ligi pat dangaus kilo nesibaigiantis šlaitas. 
Štai jau visai nebematyti miškingojo slėnio, kur jis buvo su- 
tikęs dainuojantį žvėrį, jo paliktas kalnas teatrodo lyg maža 
kalvelė tikrojo kalno šlaite, ore nebėra paukščių nei jokio 
gyvūnėlio po plevenančiomis gijomis, o Rensomas nejaus- 
damas nuovargio vis kopia aukštyn, tiktai iš žaizdos kulne 
sunkiasi kraujas. Jis nejuto nei vienatvės, nei baimės. Nieko 
netroško, negalvojo nei kaip pasiekti kalno viršūnę, nei ko- 
dėl reikėtų ją pasiekti. Šis nuolatinis kopimas rodėsi ne tiek 
procesas, kiek būsena, ir ši būsena jam patiko. Šmėstelėjo 
mintis, kad jis jau miręs ir nejaučia nuovargio, nes nebeturi 
kūno. Žaizda kulne liudijo ką kita, tačiau net jei jis būtų 
miręs, o šie kalnai būtų pomirtiniai, vargu ar kelionė būtų 
buvusi dar keistesnė ir didingesnė. 

Tą naktį jis praleido čiurlenančių medžių miške virš gal- 
vos šlamant kvepiančioms melsvoms gijoms, o atėjus rytui 
tęsė kelionę. Iš pradžių viską supo tiršta migla. Jai išsisklai- 
džius Rensomas pamatė atsidūręs taip aukštai, kad jūra supo 
peizažą iš visų pusių, išskyrus vieną, ir toje vienoje, jau visai 
arti, raudonavo keistosios viršukalnės, o tarp dviejų arti- 
miausių smailių tolumoje bolavo kažkas rausva ir minkšta. 
Tuomet visi jo jausmai keistai sumišo — viena vertus, jis jau- 
tė kone pareigą žengti į tą paslaptingą viršukalnių saugomą 
vietą, bet tuo pat metu laikė tai didžiausia šventvagyste. Jis 

nenorėjo tenai eiti, bet ir netroško nieko kito. Jis tarėsi ma- 
tąs angelą ugniniu kardu, bet kartu girdįs raginantį Malel- 
dilo balsą. „Tai pats švenčiausias ir pats šventvagiškiausias 
mano poelgis“, — pagalvojo, bet patraukė toliau. Netrukus 
atsidūrė tarp raudonųjų viršukalnių. Tai nebuvo raudonos 
uolos. Žinoma, jų viduje turėjo būti akmuo, bet Rensomas 
tematė raudonų gėlių kilimą. Jos buvo kiek panašios į le- 
lijas, bet raudonos lyg rožės. Netrukus šios gėlės padengė 
visą žemę po kojomis ir einant teko jas mindžioti, čia paga- 
liau nebesimatė jo paliekamo kruvino pėdsako. 

Kiek vėliau atsivėrė vaizdas žemyn, nes kalno viršūnėje 
buvo apskrita įduba, supama dešimties ar dvylikos aukštyn 
šaunančių smailių. Šis keleto akrų slėnis buvo paslaptingas lyg, 
slėnis debesies viršūnėje: ryškiai raudonas slėnis su nedideliu 
atspindinčiu dangaus auksą ežerėliu viduryje. Lelijų raudo- 
nis driekėsi ligi pat jo krantų ryškiai apkraštuodamas visus 
pusiasalius ir įlankas. Rensomas nesipriešindamas pasidavė įį 
apėmusiai pagarbiai baimei ir nulenkęs galvą lėtai ėjo pir- 
myn. Netoliese ežerėlio pakrantėje kažkas baltavo. Altorius? 
Baltų lelijų guotas? Kapas? Bet kieno kapas? Ne, ten buvo ne 
kapas, o karstas, atviras baltas karstas ir dangtis greta. 

Žinoma, tada jis suprato. Šis karstas lyg brolis dvynys 
buvo panašus į aną, kuriame angelų jėga atgabeno jį iš Že- 
mės į Venerą. Jis paruoštas jam pargabenti. Jei būtų taręs: 
„Tai mano laidotuvėms“, vargu ar būtų jautęsis nors kiek 
kitaip. Galvoje sukantis šioms mintims jis pamažu pradėjo 
suvokti, kad dviejose vietose, visai netoli, gėlės atrodo nej- 
prastai. Po akimirkos suprato, kad jų keistumą sudaro švie- 
sa; ir dar po sekundės — kad ši šviesa sklinda iš oro. Šiurpu- 
liukai nubėgo kūnu ir sugrįžo toks pažįstamas, nors nuo to 
nė kiek ne malonesnis savosios menkystės pajautimas, kai 
jis suprato stovįs priešais du eldilus. Jis stovėjo tylėdamas. 


Ne jam priklausė prabilti. 


Ore suskambo aiškus, tyras balsas tarsi tolimų varpelių aidas. 

— Jų kojos jau palietė kranto smėlį, netrukus jie pradės 
kopti, — ištarė jis. 

— Ir mažasis iš Thulkandros jau čia, — atsiliepė kitas balsas. 

— Pažvelk į jį meiliai ir pamilk jį, - tarė pirmasis. - Jis 
tėra kvėpuojanti dulkė ir neatsargus prisilietimas sunaikin- 
tų jo kūną. O šviesiausiose jo mintyse slypi dalykai, apie 
kuriuos vien pagalvojus žūtų mūsų šviesa. Tačiau jis - Ma- 
leldilo kūne, ir nuodėmės jam atleistos. Jo vardas jo paties 
kalba yra Elvinas - eldilų draugas. 

— Koks didis tavo pažinimas, — atsakė antrasis balsas. 

— Aš buvau nusileidęs į Thulkandros orą, į tą pasaulį, 
kurį mažieji vadina Žeme. Tai slogus oras ir jame Tamsiųjų 
knibždėte knibžda, kaip Šviesos vaikų Dangaus Gelmėse. 
Aš girdėjau kalinius kalbantis savo sumaišytomis kalbomis, 
ir Elvinas mokė mane apie juos. 

Iš šių žodžių Rensomas suprato kalbėjus Malakandros 
Ojarsą, Marso valdovą. Žinoma, jis negalėjo atpažinti balso, 
nes eldilų balsai nesiskiria vienas nuo kito. Žmogaus ausų 
būgnelius jie veikia išmone, o ne natūraliai, jų balsai neturi 
nieko bendra su plaučiais ar lūpomis. 

— Jei tai gera, Ojarsa, pasakyk man, kas yra antrasis, — pa- 
prašė Rensomas. 

— Tai Ojarsa, — atsakė Ojarsa. — Čia tai nėra mano vardas. 
Aš esu Ojarsa savo pasaulyje. O čia tesu Malakandra. 

— Aš esu Perelandra, — suskambo kitas balsas. 


208 


— Bet... aš nesuprantu, — sumurmėjo Rensomas. — Mote- 
ris man sakė, kad šiame pasaulyje nėra eldilų. 

— Iki šios dienos jie nematė mano veido, nebent tiek, 
kiek jį galima įžvelgti bangose ir dangaus aukse, salose, ur- 
vuose ir medžiuose, — atsakė antrasis balsas. — Man neskirta 
juos valdyti, tačiau kol jie buvo jauni, aš valdžiau visa kita. 
Aš formavau šį rutulį nuo to laiko, kai jis buvo atskirtas 
nuo Arbolo. Apgaubiau jį oru ir supyniau stogą. Maleldi- 
lo pamokymu iškėliau iš jūros Tvirtąją Žemę ir šį Šventąjį 
kalną. Giedantys gyviai ir skrendantys, visa, kas plauko ant 
mano krūtinės ar šliaužioja ir rausia urvus giliai manyje, 
buvo mano. O šiandien visa tai paimama iš manęs. Šlovė 
Jam per amžius. 

— Mažasis gali tavęs nesuprasti, —- tarė Malakandros val- 
dovas. — Jis gali pagalvoti, kad tai tave liūdina. 

— Jis to nesako, Malakandra. 

— Nesako. Tai dar viena Adomo vaikų keistenybė. 

Kurį laiką visi tylėjo, paskui Malakandra kreipėsi į Ren- 
somą: 

— Suprasi šitai geriau, jei palyginsi su dalykais, nutinkan- 
čiais tavo paties pasaulyje. 

— Manau, suprantu, - atsiliepė Rensomas, — nes vienas iš 
Maleldilo pranašų mums apie tai kalbėjo. Ateina laikas, kai 
turtingų namų vaikai sulaukia pilnametystės. Tuomet jų tur- 
to tvarkytojai, kurių šie galbūt dar niekad nebuvo matę, atei- 
na, atiduoda visa į jų rankas ir įteikia jiems visų durų raktus. 

— Gerai supratai, — tarė Perelandra. — Dar yra panašumo į 
dainuojantį žvėrį, paliekantį savo nebylią žindyvę. 

— Dainuojantį žvėrį? — paklausė Rensomas. — Mielai pa- 
siklausyčiau daugiau apie juos. 

— Šios rūšies žvėrys neturi pieno ir jų jauniklius turi žin- 
dyti kitos rūšies patelė. Ji yra didžiulė, nuostabi ir nebyli, 


ir mažas dainuojantis žvėris auga kartu su jos jaunikliais 

paklusdamas jai. Tačiau kai užaugęs jis tampa puikiausias iš 
visų žvėrių, jis palieka savo žindyvę. Ir ji gėrisi jo daina. 

— Kodėl Maleldilas šitaip sukūrė? — paklausė Rensomas. 

— Lygiai taip galėtum klausti, kodėl Jis sukūrė mane, - at- 
sakė Perelandra. — Tačiau dabar užteks pasakyti, kad per šių 
dviejų žvėrių elgesį mano Karalius ir mano Karalienė bei 
visi jų vaikai išmoks didžios išminties. Bet valanda artėja, 
pakaks apie tai kalbėti. 

— Kokia valanda? — paklausė Rensomas. 

— Ši diena yra ryto diena, — pasakė vienas ar kitas balsas, 
o galbūt abudu kartu. Tačiau ore suvirpo daugiau nei garsas 
ir Rensomo širdis suplakė greičiau. 

— Ryto... Ar tai?.. - sumikčiojo jis. —- Ar viskas gerai bai- 
gėsi? Ar Karalienė surado Karalių? 

— Šiandien gimė pasaulis, — ištarė Malakandra. - Šiandien 
pirmąkart dvi žemesniųjų pasaulių būtybės, du Maleldilo 
atvaizdai, kvėpuojantys ir gimstantys kaip žvėrys, žengė tą 
žingsnį, kur suklupo tavo protėviai, ir atsisėdo nuo amžių 
jiems parengtame soste. To dar niekad nebuvo. Taip neįvy- 
ko tavo pasaulyje, todėl tenai įvyko didingesnis dalykas, bet 
ne šis. Ir todėl, kad tai neįvyko Thulkandroje, įvyko čia, bet 
tai nebus didingiau. 

— Elvinas krinta ant žemės, — tarė antrasis balsas. 

— Nurimk, mažasis, — tarė Malakandra. — Tai ne dėl tavo 
žygių. Tu nesi didis, nors sukliudei įvykti tokiam dalykui, 
kad Dangaus Gelmės žvelgia į tai apstulbusios. Būk ramus, 
mažasis, savo mažybėje. Jis nepriskirs tau nuopelnų. Priimk 
tai. Nebijok, tau nebereikia ant savo pečių nešti viso šio pa- 
saulio. Pažvelk! Štai jis po tavo kojomis ir neša tave. 

— Arjie ateis čia? — paklausė Rensomas po ilgos tylos. 

— Jie jau kopia kalno šlaitu, — tarė Perelandra. — Ir mūsų 
valanda artėja. Paruoškime savo pavidalus. Jiems bus sunku 
mus įžiūrėti, jei liksime savyje. 

— Labai gerai pasakyta, — atsiliepė Malakandra. — Tačiau 
kokiu pavidalu mes pasirodysime, kad juos pagerbtume? 

— Pasirodykime dabar mažajam. Nes jis yra žmogus ir pa- 
sakys, kas malonu jų pojūčiams. 

— Aš matau — matau kažką net dabar, - atsakė Rensomas. 

— Ar norėtum, kad Karalius vargintų akis stengdamasis 
įžvelgti atėjusius jo pagerbti? — paklausė Perelandra. — Bet 
pažvelk į tai ir tark, kaip tu matysi. 

Eldilų buvimo vietą žymėjusi švelni, beveik neįžiūrima 
šviesa raudonų gėlių lauke staiga išnyko. Kartu pranyko 
rausvos viršukalnės ir ramus ežerėlis. Erdvė prisipildė mil- 
žiniškų formų. Rodėsi, tiesiai ant Rensomo griūva pilnos 
akių kolonos ir pulsuojantys šviesos blyksniai, riesti snapai 
bei nagai, ir baltų lyg sniegas dribsnių sūkuriai per kubų ir 
septynkampių daugybę skriejo į juodą begalinę tuštumą. 

— Užteks! Užteks! — suriko Rensomas ir viskas pradingo. 

Jis mirksėdamas apsidairė po lelijų pievą ir po kurio lai- 
ko paaiškino eldilams, kad toks pasirodymas žmonių pojū- 
čiams nepriimtinas. 

— Tuomet pažvelk į tai, — tarė balsai. 

Rensomas kiek nenoriai pažiūrėjo ir tolumoje, tarp kal- 
nų viršūnių kitoje slėnio pusėje, pamatė keletą besisukančių 
ratų. Nieko daugiau, tik koncentriniai apskritimai, be galo 
lėtai besisukantys vienas kito viduje. Jie neatrodė baisiai, 
glumino nebent milžiniškas jų dydis, tačiau įspūdingi irgi 
nebuvo. Rensomas paragino eldilus pamėginti dar kartą. 
Tada anapus ežerėlio atsirado dviejų stovinčių žmonių fi- 
guros. 

Buvo aukštesnės už sornus, Marse jo sutiktus milžinus. 
Jos buvo gal trisdešimties pėdų aukščio. Žėrėjo lyg iki bal- 
tumos įkaitęs metalas. Kai geriau įsižiūrėjo, pamatė, kad jų 
kontūrai greitai, vos pastebimai vibruoja, lyg juos sudaranti 


materija nuolat keistų formą tarsi tekantis vanduo ar lieps- 

na. Šie kontūrai per colio dalelę dar buvo perregimi, bet 
pačios figūros buvo matinės. 

Kai Rensomas žvelgė tiesiai, jos lyg ir skriejo artyn mil- 
žinišku greičiu, bet apsižvalgęs aplink įsitikindavo, kad jos 
stovi vietoje. Šį įspūdį tikriausiai sukėlė ilgi kibirkščiuo- 
jantys jų plaukai, besiplaikstantys už nugarų, tarsi į veidus 
pūstų stiprus vėjas. Tačiau šis vėjas tikrai nebuvo oro judė- 
jimas, nes mažajame slėnyje nevirpėjo nė vienas žiedlapis. 
Figūros nebuvo visiškai vertikalios, bet Rensomui atrodė 
(kaip ir man, kai Žemėje mačiau vieną iš jų), kad eldilai sto- 
vi tiesiai, o slėnis, tiksliau, visas Perelandros pasaulis, nėra 
horizontalus. Rensomas prisiminė dar Marse girdėtus Ojar- 
sos žodžius: „Aš čia esu ne tuo pat būdu, kuriuo tu esi čia.“ 
Staiga suprato, kad šios būtybės tikrai juda, tačiau ne jo at- 
žvilgiu. Jam ši planeta atrodė nejudantis pasaulis, bet jiems 
ji skriejo danguose. Dangiškosios sistemos santykių atžvil- 
giu jie privalėjo skrieti pirmyn, kad išsilaikytų šiame slėnyje 
kalno viršūnėje. Jeigu jie bent akimirką nustotų judėję, tai 
dėl planetos sukimosi apie savo ašį ir jos judėjimo aplink 
Saulę, ko gero, pralėktų pro šalį neįmanomu greičiu. 

Rensomas pasakojo, kad jų kūnai buvę balti. Tačiau nuo 
pečių prasidėjo spalvos, kurios sroveno kaklais aukštyn 
ir skleidėsi aplink galvas atsispindėdamos veiduose tarsi 
plunksnų karūnos ar aureolės. Jis man sakė, kad tam tikra 
prasme galėtų prisiminti tas spalvas, tai yra galėtų jas atpa- 
žinti, jei pamatytų dar kartą, tačiau jam niekada nepavyko 
atgaivinti jų atmintyje arba pavadinti. Tie nedaugelis žmo- 
nių, su kuriais mes abu galėjome apie tai kalbėtis, vienodai 
aiškino šį reiškinį. Mes manome, kad nusprendusios mums 
pasirodyti hipersomatinės būtybės veikia ne mūsų akių tin- 
klainę, tačiau tiesiogiai tam tikras smegenų sritis. Jei tai 
tiesa, visai tikėtina, kad jie gali mums sukelti spalvų, esan- 


čių už mūsų matomo spektro ribų, įspūdžius, tas spalvas 

mes turėtume matyti, jei tik mūsų akys būtų tam pritaiky- 
tos. Abiejų eldilų „plunksnų karūnos“, arba aureolės, buvo 
visiškai skirtingos. Marso Ojarsa spindėjo šaltomis ryto 
spalvomis, kiek primenančiomis metalą — kietą, skaidrų ir 
tvirtą. O Veneros Ojarsa degė puošnia šiluma, kuri šiek tiek 
priminė vešinčią, derlingą augmeniją. 

Veidai Rensomą tiesiog pribloškė. Nejučia tikėjosi juose 
„angeliškos“ išraiškos, tokios populiarios mūsų mene. Bet 
juose nebuvo nieko, kas padarytų patrauklų žmogaus veidą: 
nei mimikos, nei užuominų apie dar neatskleistas galimy- 
bes. Vienui viena sustingusi, nesikeičianti išraiška — tokia 
aiški, kad tiesiog akino ir net žeidė, — visiškai nieko daugiau. 
Šia prasme jie buvo, jei jums patiks formuluotė, „primity- 
vūs“ ar „nenatūralūs“, tarsi senovinių Eginos statulų veidai. 
Rensomas ilgai suko galvą, kokia tai išraiška. Galų gale nu- 
sprendė, kad meilė. Tačiau ji niekuo nepriminė žmogiško- 
sios meilės, kuri arba pražysta iš jausmingumo, arba skuba 
pasinerti jame. Šiuodu veidai visiškai neatspindėjo jausmų, 
juose jų tiesiog nebuvo: nei menkiausio šešėlio ar atšvaito, 
užsilikusio iš amžių gelmės, nei sėklos, iš kurios jie galėtų 
išsiskleisti ateityje. Lyg aštri šviesa iš jų tryško tyra ir skai- 
dri dvasinė meilė kaip grynos valios aktas. Tokia nepanaši 
į mūsų patiriamą meilę, kad lengvai buvo galima palaikyti 
veidus žiauriais. 

Abu kūnai buvo nuogi ir abu be jokių lyties požymių. 
Šito reikėjo tikėtis. Tačiau iš kurgi kilo tas keistas jų skir- 
tumas? Rensomas jautė, kad negalėtų nurodyti jokios juos 
skiriančios ypatybės, bet tuo pat metu negalėjo ir ignoruoti 
šio skirtumo. Galima buvo bandyti — ir Rensomas šimtus 
kartų bandė — apibūdinti tai žodžiais. Jis lygino Malakandrą 
su ritmu ir Perelandrą su melodija. Sakė, kad Malakandra 
priminė silabinę, o Perelandra toninę eilėdarą. Malakan- 


dros rankoje jis matė lyg ietį, o tušti Perelandros delnai tarsi 

siekė apkabinti. Bet negalėčiau pasakyti, kad man tai labai 
padėjo. Kad ir kaip ten buvo, tą akimirką Rensomas suvo- 
kė tikrąją giminės prasmę. Manau, ne vienas iš jūsų kartais 
nusistebite, kodėl beveik visose Žemės kalbose vieni ne- 
gyvi objektai yra vyriškos, kiti moteriškos giminės. Ką gi 
vyriško turi kalnai, kuo primena moteris kai kurie medžiai? 
Rensomas išgydė mane nuo tikėjimo, kad tai vien morfolo- 
gijos reiškinys, tepriklausąs nuo žodžio formos. Tuo labiau 
giminė nėra vien mūsų lytiškumo išplėtimas. Vyriškąją gi- 
minę kalnams mūsų protėviai suteikė ne todėl, kad būtų 
projektavę į juos savo vyriškumą. Tikrovėje vyko greičiau 
atvirkščias procesas. Giminė yra daug gilesnė realybė už ly- 
tiškumą. Iš tiesų lytiškumas tėra to esminio viso sukurtojo 
pasaulio poliškumo išraiška organiniu lygmeniu. Moters ly- 
tis tėra viena iš moteriškumo apraiškų, bet jų yra ir daugiau, 
vyriškumas ir moteriškumas pasireiškia net ten, kur lytišku- 
mas būtų tiesiog beprasmis. Vyriškumas nėra atskiesta vyro 
lyties projekcija, nei moteriškumas — moters. Greičiau prie- 
šingai — vyrai ir moterys tėra blausūs, aptemę tikrojo vyriš- 
kumo ir moteriškumo atspindžiai. Dauginimosi funkcijos, 
jėgos ir formų skirtumai iš dalies atskleidžia, bet iš dalies ir 
slepia tikrąjį poliškumą. O Rensomas visa tai pamatė savo 
akimis. Dvi baltos figūros buvo belytės. Tačiau Malakandra 
atrodė vyriškas (bet ne vyras), o Perelandra moteriška (bet 
ne moteris). Rodėsi, kad Malakandra stovi ginkluotas ant 
savo tolimo pasaulio slenksčio ir amžinai budrios jo akys 
klaidžioja tolimais horizontais, iš kur kitados buvo atslinkęs 
pavojus. „Jūreivio žvilgsnis, supranti, - kartą pasakė man 
Rensomas, — akyse atsispindintys toliai.“ Bet Perelandros 
žvilgsnis vėrėsi tarsi į vidų, lyg šydu uždengti langai į ban- 
gų, šnabždesių ir klajojančių vėjų pasaulį, į besisupančią vė- 
juose ir išbirusią ant samanotų akmenų, iškrintančią lyg rasa 


ant žolės ir kylančią saulėn plonytėmis rūko gijomis gyvy- 

bę. Marse net miškai akmeniniai, o Veneroje salos plau- 
kia. Dabar Rensomas jau nebegalvojo apie juos kaip apie 
Malakandrą ir Perelandrą. Pavadino juos žemiškais vardais. 
Atklydo stulbinama mintis: „Mano akys regėjo Venerą ir 
Marsą. Aš mačiau Arėją ir Afroditę.“ Ir nesusilaikęs paklau- 
sė, kaip apie juos galėjo sužinoti senieji Žemės poetai. Kada 
ir iš kur Adomo vaikai išgirdo, kad Arėjas yra karys, o Afro- 
ditė gimusi iš jūros putų? Juk Žemė buvo priešo apsiaustas, 
okupuotas pasaulis dar prieš prasidedant žmonijos istori- 
jai. Dievai į jį neužklysdavo. Tai iš kurgi apie juos žinome 
mes? Jie atsakė, kad tai labai sudėtingas ir daugiapakopis 
procesas. Egzistuoja ne vien kosmoso, bet ir minties erdvės. 
Šiuo atžvilgiu visata esanti tarsi milžiniškas voratinklis, kur 
mintys teka gijomis ir kiekviena mintis gali pasiekti bet 
kurį tašką. Šios gijos esančios tarsi tuščios aidinčios gale- 
rijos, kuriomis sklisdamos kinta (nebent tiesiogiai įsikištų 
Maleldilas) visos mintys, tačiau neįmanoma nuslėpti jokios 
paslapties. Puolusio valdovo, kurio priespaudoje dejuoja 
mūsų pasaulis, atmintyje dar gyvi Dangaus Gelmių ir dievų, 
su kuriais jis kadaise bendravo, prisiminimai. Dar daugiau, 
pačioje mūsų planetos materijoje dar neišdilę bendravimo 
su dangumi pėdsakai. Atmintis ateina su motinos pienu ir 
plevena ore. Mūzos yra realios. Švelnus dvelkimas, pasak 
Vergilijaus, pasiekia net tolimiausias kartas. Mūsų mitolo- 
gija turinti tvirtesnį pagrindą, nei mes drįstume svajoti, ta- 
čiau tuo pat metu ji ir beviltiškai nuo šio pagrindo nutolusi. 
Tai išgirdęs Rensomas pagaliau suprato, kodėl mitai yra tai, 
kas jie yra — dangiškos jėgos ir grožio atšvaitai, krintantys į 
kvailystės ir purvo džiungles. Žvelgdamas į tikruosius Ve- 
nerą ir Marsą, jis nukaito iš gėdos prisiminęs Žemėje apie 
juos pasakojamas kvailystes. Tačiau staiga sukirbo abejonė. 

— Bet ar aš matau jus tokius, kokie jūs iš tiesų esate? — pa- 
klausė jis. 


215 


— Tiktai Maleldilas mato visus kūrinius tokius, kokie jie 
iš tiesų yra, — atsakė Marsas. 

— O kaip jūs matote vienas kitą? 

— Tavo mintyse nėra vietos šiam atsakymui. 

— Tai nejau man visa tai tik rodosi? Nejau tai nėra realu? 

— Tau tiktai rodosi, mažasis. Tavo akys dar niekada nema- 
tė nieko tikro: nei Arbolo, nei akmens, nei tavo paties kūno. 
Mūsų pavidalas yra toks pat tikras kaip ir visų anų daiktų. 

— Bet tie kiti jūsų pavidalai... 

— Tai tebuvo nevykę bandymai. 

— Nesuprantu, — sumurmėjo Rensomas. — Ar tie kiti da- 
lykai, tos akys ir ratai, tikresni ar mažiau tikri nei tai, ką 
matau dabar? 

— Tavo klausime nėra prasmės, — atsakė Marsas. — Tu gali 
matyti akmenį, jei esi tinkamu atstumu nuo jo ir abu juda- 
te tuo pačiu greičiu. Tačiau jei kas nors mestų akmenį tau 
akin, kaip tuomet jis tau pasirodytų? 

— Aš pajusčiau skausmą ir galbūt iš akių pasipiltų kibirkš- 
tys, — atsakė Rensomas. — Bet nežinau, ar aš tai pavadinčiau 
akmens pavidalu. 

— Tačiau tai būtų tikras akmens poveikis. Štai atsaky- 
mas į tavo klausimą. Dabar mes esame tinkamu atstumu 
nuo tavęs. 

— O tada jūs buvote arčiau ar toliau? 

— Kalbėjau ne apie šios rūšies atstumą. 

— Tačiau kas buvo tai, — vis dar spyrėsi Rensomas, — ką aš 
laikiau įprastu tavo pavidalu, ta švelni šviesa, kurią mačiau 
tavo paties pasaulyje? 

— Šio pavidalo pakako su tavimi bendrauti. Nieko daugiau 
nereikėjo, nieko daugiau nereikia ir dabar. Mes pasirodėme 
ryškiau tiktai norėdami pagerbti Karalių. Ta šviesa yra pavi- 
dalo, kuriuo mes pasirodome vieni kitiems bei didesniems 


eldilams, perteklius arba aidas jūsų pojūčiuose. 

Tą akimirką Rensomas atkreipė dėmesį į vis garsėjan- 
tį triukšmą — neaiškūs, kimūs ir greitai besipilantys garsai 
įsiveržė į kalnų tylą ir krištolinius dievų balsus tarsi šilta 
gyva banga. Jis apsižvalgė. Vienoje pusėje keletu tarpeklių 
iškart į gėlėtąjį slėnį ėmė lietis ištisas šokinėjančių, strapa- 
liojančių, plasnojančių, rėpliojančių, krypuojančių ir kitaip 
krutančių visokiausių pavidalų, spalvų ir dydžių žvėrių bei 
paukščių srautas. Dauguma jų ėjo poromis, patinas ir pa- 
telė, jie meilinosi vieni kitiems, šokinėjo vienas per kitą, 
nardė po pilvais, korėsi ant nugarų. Rensomas pasijuto iš 
visų pusių apsuptas ryškiaspalvių plunksnų, auksuotų sna- 
pų, glotnių šonų, blizgančių akių, raudonų pravirų nasrų ir 
maskatuojančių uodegų tankumyno. „Tikra Nojaus arka, — 
nusišaipė mintyse, bet po akimirkos surimtėjo: - Tik šiame 
pasaulyje niekada neprireiks tokios arkos.“ 

Virš šios nerimstančios kirbėlynės tarsi triumfo giesmė 
staiga išsiliejo keturių dainuojančių žvėrių balsai. Didysis 
Perelandros eldilas sulaikė gyvūnus šiame ežerėlio krante, 
ir slėnis anoje jo pusėje liko tuščias, ten baltavo tiktai kars- 
to pavidalo objektas. Rensomas taip ir nesuprato nei kaip 
Venera kalbėjo su gyvūnais, nei kaip jie pajuto jos buvimą. 
Turbūt ji kažkaip su jais bendravo, tačiau visiškai kitaip nei 
Žalioji Moteris. Dabar abu eldilai stovėjo netoli Rensomo. 
Ir visi: Rensomas, eldilai ir gyvūnai, — žvelgė ton pačion 
pusėn. Pamažu išryškėjo šiokia tokia tvarka. Pirmieji prie 
pat ežerėlio stovėjo eldilai, tarp jų, tik kiek tolėliau, tarp 1e- 
lijų vis dar sėdėjo Rensomas. Už jo pritūpę ant užpakalinių 
letenų keturi tiesūs lyg žvakės dainuojantys žvėrys skelbė 
pasauliui išsiliejusį džiaugsmą. O už jų puslankiu išsirikia- 
vo kiti gyvūnai. Visa scena kuo toliau, tuo labiau priminė 
ceremoniją. Laukimas tiesiog tvyrojo ore. Neatsispirdamas 
kvailam žmonių įpročiui Rensomas paklausė vien tam, kad 


pertrauktų tylą: 

— Ar jie suspės palikti šią salą prieš saulėlydį? 

Niekas jam neatsakė. Bet jis ir nelaukė atsakymo, širdies 
gilumoje žinojo, kad ši sala jiems niekuomet ir nebuvo už- 
drausta, o vienas iš ano draudimo tikslų buvo atvesti juos į 
$į jiems skirtąjį sostą. Vietoj atsakymo dievai ištarė: 

— Ramybės. 

Rensomo akys per ilgą laiką, o ypač po kelionės tamsio- 
siose kalno gelmėse, taip priprato prie švelnios Perelandros 
dienų prieblandos, kad beveik nustojo ją pastebėti. Todėl 
jis tiesiog nustebo pamatęs kalnų viršūnes priešingoje slė- 
nio pusėje staiga patamsėjant lyg Žemėje prieš aušrą. O po 
akimirkos nuo kiekvieno gyvūno ir kiekvieno kauburėlio 
nusidriekė ilgi ryškūs šešėliai ir visos lelijos užsiliepsnojo 
lyg mažos ugnelės. Šviesa kilo vis aukščiau. Ji pripildė visą 
slėnį. Šešėliai išnyko. Tai buvo skaisti dienos šviesa, sklin- 
danti lyg iš niekur. Vėliau jis jau visuomet žinojo, ką reiškia 
posakis, kad šviesa „ilsisi ant“ arba „plevena virš“ šventos 
vietos ar daikto, tačiau nesklinda iš jų pačių. Kai šviesa pri- 
pildė menkiausią plyšelį savo skaidrumo ir užliejo gėlių tau- 
rę kalno viršūnėje lyg vynas, tarp dviejų uolų pasirodė pats 
šventumas, pats Dangus, tarsi pats Rojus — greta žengiantys 
du asmenys švytinčiais lyg smaragdas kūnais, tiktai ši šviesa 
nežeidė akių; abu trumpam sustojo, vyras iškėlė dešinę ran- 
ką laimindamas kaip karalius ir kunigas, o tada jie nusileido 
žemyn ir sustojo anoje ežerėlio pusėje. Dievai priklaupė ir 


nulenkė galvas prieš mažučius šių jaunų valdovų pavidalus. 


Kalno viršūnę apgaubusioje tyloje Rensomas taip pat su- 
klupo priešais du žmones. Kai pagaliau atplėšė žvilgsnį nuo 
keturių palaimintų kojų, jis tiesiog nevalingai prakalbo dre- 
bančiu balsu ir neįstengdamas sulaikyti ašarų. 

— Nenueikite, ak, nepakelkite manęs, — kalbėjo jis. — Aš 
dar niekada nemačiau vyro nei moters. Visą gyvenimą pra- 
gyvenau tarp šešėlių ir sudužusių atvaizdų. O mano Tėve ir 
mano Motina, mano Viešpatie ir mano Valdove, nejudėki- 
te, dar nesakykite nieko. Ak, aš niekuomet nesu matęs nei 
savo tėvo, nei motinos. Priimkite mane kaip sūnų. Mes taip 
ilgai buvome vieniši savo pasaulyje... 

Karalienė atpažino jį ir pažvelgė meilės kupinomis aki- 
mis, tačiau Rensomo žvilgsnį prikaustė ne Karalienės vei- 
das. Jis negalėjo atplėšti akių nuo Karaliaus. Kaipgi galėčiau 
aš, niekuomet jų nematęs, perduoti jums, kaip jis atrodė? 
Net Rensomui nelengva buvo apibūdinti Karaliaus veidą. 
Tačiau mes nesiryžtume nuslėpti tiesos. Tai buvo visiems 
žmonėms gerai pažįstamas veidas. Buvo nuostabu, kaip ga- 
lima žvelgti į jį ir neimti garbinti, kaip galima nepalaikyti jo 
tuo, į ką jis atrodė toks panašus. Nes tam tikra prasme pa- 
našumas buvo begalinis ir nejučia norėjosi ieškoti sielvarto 
jo žvilgsnyje ar žaizdų delnuose bei pėdose. Tačiau suklysti 
buvo neįmanoma, Rensomas nė akimirksnį neabejojo, ne- 
šmėstelėjo net menkiausias uždrausto garbinimo šešėlis. Jei 
panašumas didžiausias, galimybė suklysti mažiausia. Tur- 


būt taip yra visada. Meistriškai padaryta vaškinė statula gali 

akimirkai mus suklaidinti, tačiau dar meistriškiau nutapytas 
portretas — niekada. Gipsiniai Viešpaties atvaizdai iki šiol 
kelia pagundą garbinti juos vietoj jų vaizduojamos realy- 
bės. Tačiau šis gyvas Jo atvaizdas, panašus į Jį savo vidumi 
ir išore, Jo paties rankų sukurtas šedevras, iškilęs iš pačių 
dieviškumo gelmių, išėjęs iš Jo dirbtuvių džiuginti pasaulių, 
vaikštantis ir kalbantis priešais Rensomo akis, niekuomet 
negalėjo būti palaikytas kuo daugiau nei atvaizdu. Dar dau- 
giau, pati jo grožio esmė ir buvo ta, kad tai vien atvaizdas, 
panašus, tačiau ne identiškas, tarsi aidas ar rimas, nesukur- 
tos muzikos atgarsis sukurtoje būtybėje. 

Visą Rensomo dėmesį akimirką buvo paglemžusi nuos- 
taba, o atsipeikėjęs jis išgirdo Perelandros balsą ir suprato, 
kad tai jau ilgos iškalbos pabaiga. 

— Plaukiojančias salas ir tvirtąsias žemes, — kalbėjo ji, — 
orą ir vartus į Dangaus Gelmes, jūras ir Šventąjį kalną, upes 
žemės paviršiuje ir žemės gelmėse, ugnį ir žuvis, paukščius, 
žvėris ir kitus padarus, kurių jūs dar nepažįstate, — visa tai 
nuo šios dienos iki jūsų gyvenimo laikuose pabaigos ir dar 
ilgiau Maleldilas atiduoda į jūsų rankas. Mano žodis nuo 
šios dienos nebereiškia nieko: jūsų žodis yra nesunaikina- 
mas įstatymas ir tikras Gyvojo Žodžio sūnus. Kol šis pasau- 
lis keliauja aplink Arbolą, jūs esate Ojarsa. Naudokitės tuo 
džiaugsmingai. Pavadinkite vardais visas būtybes, veskite 
jas į tobulumą. Stiprinkite silpnuosius, apšvieskite tamsiuo- 
sius, mylėkite visa. Būkite pasveikinti ir džiaukitės, o vyre 
ir moterie, Perelandros Ojarsa, Pasaulio Karūna, Adomai, 
Torai ir Tinidrile, Baru ir Barua, Askai ir Embla, Jatsurai ir 
Jatsura, brangūs Maleldilui. Šlovė Jam per amžius! 

Prabilo Karalius, ir Rensomas vėl pažvelgė į jį. Abu žmo- 
nės dabar sėdėjo ant neaukšto, stataus kranto visai greta 
ežerėlio. Šviesa spindėjo taip ryškiai, kad aiškūs jų abiejų 
atspindžiai buvo gerai matyti vandens paviršiuje visai kaip 


mūsų pasaulyje. 

— Mes dėkojame tau, kilnioji motina, — tarė Karalius, - ir 
ypač dėkojame tau už šį pasaulį, kurį tu tarsi paties Maleldi- 
lo ranka puoselėjai ilgus amžius, kad visa būtų paruošta, kai 
mes atsibusime. Iki pat šios dienos mes tavęs nepažinome. 
Dažnai nusistebėdavome, kieno gi rankas matome siūbuo- 
jančiose bangose ir salų spalvose, kieno gi kvėpavimas mus 
džiugina ryto vėjyje. Nors tada dar buvome jauni, vis dėlto 
neaiškiai jutome, kad pasakyti „tai Maleldilas“ būtų tiesa, 
tačiau dar ne visa. Mes priimame šį pasaulį ir mūsų džiaugs- 
mas dar didesnis supratus, kad tai ne vien Jo dovana, bet ir 
tavo. Tačiau sakyk, kokia Jo valia tau nuo šios dienos? 

— Tai priklausys nuo tavo sprendimo, Ojarsa Torai, — at- 
sakė Perelandra. - Aš galiu grįžti į Dangaus Gelmes arba 
galiu pasilikti toje Dangaus Gelmių dalyje, kuri jums yra 
pasaulis. 

— Mes trokštame, — tarė Karalius, — kad liktumei su mu- 
mis ir dėl meilės, kuria tave pamilome, ir tam, kad susti- 
printumei mus patarimais ir net savo veikimu. Kol pasaulis 
daugelį kartų neapskries Arbolo, mes dar negalėsime visiš- 
kai valdyti to, ką Maleldilas įdeda į mūsų rankas: mes dar 
nemokame vesti pasaulio Dangaus Gelmėmis, nemokame 
valdyti lietaus nei giedros. Jei tau tai atrodo gera, pasilik. 

— Džiaugiuosi tavo sprendimu, - atsiliepė Perelandra. 

Šiam dialogui vykstant Rensomas gėrėjosi nuostabia har- 
monija tarp Adomo ir eldilų. Vienoje pusėje krištolinis, be- 
kraujis balsas ir nekintanti balto lyg sniegas veido išraiška, o 
kitoje — kraujas, tekantis gyslomis, jausmas, virpantis lūpo- 
se ir kibirkščiuojantis akyse, stiprūs vyro pečiai ir nuostabi 
moters krūtinė, vyriškumo ir moteriškumo pilnatvė, kokios 
mes Žemėje nesame matę, nuostabi, šilta gyvybė. Kai jie 
buvo greta, pirmieji neatrodė vaiduokliški nei antrieji gru- 
būs. Animal rationale — gyvūnas, tačiau kartu ir protinga 
siela, — toks, prisiminė jis, buvo senas žmogaus apibūdini- 


mas. Tačiau iki pat šios akimirkos jis dar nebuvo matęs ti- 

krovės. Dabar prieš akis jam stovėjo gyvasis rojus, Viešpats 
ir Valdovė, visų nesutarimų sprendimas, pagrindinis arkos 
akmuo. Įžengę į šį slėnį juodu suvienijo savimi šiltą gyvūnų 
kirmėlynę už jo ir bekūnį intelektą greta. Jie uždarė ratą ir 
padrikos jėgos bei grožio natos, jiems pasirodžius, suskam- 
bo nuostabia melodija. Tačiau Karalius prabilo vėl. 

— Dėl to, kad tai nėra vien Maleldilo dovana, - kalbėjo 
jis, - tačiau Maleldilo dovana per tave, ji dar nuostabesnė. 
Tačiau ji atėjo ne vien per tave, bet ir per trečiąjį, todėl yra 
dar puikesnė ir brangesnė mums. Štai klausykitės mano pir- 
mojo žodžio, kurį tariu kaip Toras Perelandros Ojarsa: kol tik 
gyvuos mūsų pasaulis, neišauš joks rytas ir nenusileis naktis, 
kad mes ir mūsų vaikai nekalbėtume Maleldilui apie Renso- 
mą, žmogų iš Thulkandros, ir negirtume jo žygdarbio vieni 
kitų akivaizdoje. Tau, Rensomai, aš sakau: tu pavadinai mus 
Viešpačiu ir Tėvu, Valdove ir Motina. Ir teisingai, nes tokie 
yra mūsų vardai. Tačiau mes taip pat galime vadinti tave Tėvu 
ir Viešpačiu. Nes mums atrodo, kad ne veltui Maleldilas at- 
siuntė tave į mūsų pasaulį mūsų jaunystės dienoms baigian- 
tis, kai mes priartėjome prie skardžio, nuo kurio turėjome 
arba kristi, arba kilti, pasukti arba sunykimo, arba tobulybės 
link. Maleldilas, tiesa, atvedė mus į nuo amžių mums pa- 
rengtą vietą, tačiau iš visų Jo įrankių tu buvai svarbiausias. 

Juodu pakvietė jį ir Rensomas perbrido ežerėlį, kuriame 
vandens tebuvo iki kelių. Norėjo pulti jiems į kojas, tačiau 
juodu neleido. Jie pakilo jo pasitikti ir abu pabučiavo jį, 
veidas prie veido ir širdis prie širdies, apkabino kaip lygų. 
Norėjo pasisodinti tarp savęs, tačiau pamatę jo sumišimą 
nusileido. Rensomas atsisėdo kiek žemiau ant lygaus kranto 
į kairę nuo jų. Iš šios vietos jis labai gerai matė visą susibū- 
rimą — milžiniškus dievų pavidalus ir gyvūnų margumyną. 
Tada prabilo Karalienė. 

— Kai tu sunaikinai Blogio Pranašą, — tarė ji, — ir aš pa- 
budau iš miego, mano mintys nušvito. Ir dabar stebiuosi, 

Keršasis, kokie jauni mes buvome tomis dienomis. Priežas- 
tis, kodėl mes dar negalėjome gyventi Tvirtojoje Žemėje, 
dabar tokia aiški. Argi aš netroškau gyventi joje vien tik to- 
dėl, kad ji tvirta? Ir kam aš troškau tvirtumo - argi ne tam, 
kad vieną dieną žinočiau, kur būsiu kitą, ir galėčiau jaustis 
tikra dėl rytojaus? Juk tai reikštų išvengti bangos - ištraukti 
savo rankas iš Maleldilo delnų ir sakyti Jam: „Ne, ne tai, bet 
šitai“, užvaldyti tai, ką laikas turėtų mums atnešti... Tartum 
kraučiau vaisius rytojaus valgiui nenorėdama priimti to, kas 
ateis. Tai būtų šalta meilė ir menkas tikėjimas. Ir kaipgi mes 
būtume sugrįžę atgal į tikėjimą ir meilę? 

— Taip, aš šitai suprantu, — atsakė Rensomas. — Nors mano 
pasaulis tai palaikytų kvailystėmis. Mes per ilgai skendėjo- 
me blogyje... — ir nutilo suabejojęs, ar bus suprastas, bet 
staiga apstulbo, kad pavartojo žodį „blogis“, kurio iki šiol 
pats nežinojo ir nebuvo girdėjęs nei Veneroje, nei Marse. 

— Taip, dabar mes jau žinome, - tarė Karalius, pastebė- 
jęs Rensomo sutrikimą. — Visa, kas nutiko jūsų pasaulyje, 
Maleldilas mums parodė. Mes pažinome blogį, bet ne tuo 
būdu, kurio siekė Blogio Pranašas. Mes pažinome jį ge- 
riau ir giliau, nes juk pabudus suprantamas sapnas, o ne sa- 
pne pabudimas. Viena yra nežinojimas apie blogį, kylantis 
iš jaunystės, kita yra dar didesnis nežinojimas, kylantis jį 
darant — kaip miegantis žmogus praranda žinojimą, kad jis 
miega. Dabar Thulkandroje apie blogį jūs žinote mažiau, 
nei jūsų Tėvas ir Motina žinojo pradėdami jį daryti. Tačiau 
Maleldilas mus išvedė iš pirmojo nežinojimo ir mes nenu- 
klydome į antrąjį. Pirmąjį palikti mums padėjo pats Blogio 
Pranašas. Tas tamsus protas nelabai tesuprato tikrąją savo 
atvykimo į Perelandrą priežastį! 

— Atleisk man, Tėve, jeigu kalbu kvailystes, - tarė Ren- 
somas. — Aš mačiau, kaip apie blogį sužinojo Karalienė, bet 


nežinau, kaip apie jį sužinojai tu. 


223 


Karalius netikėtai nusijuokė. Jo gilus, garsus juokas nu- 
griaudėjo lyg žemės drebėjimas, juokėsi jis ilgai, kol pagaliau, 
pats nesuprasdamas ko, prajuko ir Rensomas, o kartu ir Ka- 
ralienė. Paukščiai suplumpsėjo sparnais ir žvėrys pradėjo viz- 
ginti uodegas, šviesa plykstelėjo ryškiau ir visas susibūrimas 
tarsi atgijo lyg iš paties oro dvelktelėjus džiaugsmo gūsiui, tik 
Sis džiaugsmas neturėjo nieko bendra su mums suprantama 
linksmybe, rodėsi, lyg pačios Dangaus Gelmės būtų pasilei- 
dusios šokti. Kai kurie žmonės mano jas šokant nuolat. 

— Žinau, apie ką jis galvoja, - tarė Karalius pažvelgęs į 
Karalienę. — Jis mano, kad tu kentėjai ir kovojai, o aš viską 
gavau veltui. — Ir atsisukęs į Rensomą kalbėjo toliau: - Tu 
teisus, dabar aš jau žinau, ką jūsų pasaulio žmonės kalba 
apie teisingumą. Galbūt jie teisingai kalba, juk tame pasau- 
lyje teisingumo taip maža. Tačiau Maleldilas iškyla virš jo. 
Visa yra dovana. Aš esu Ojarsa, tačiau tai ne vien jo dova- 
na, bet ir šio pasaulio motinos, ir ne vien jos, bet ir tavo, ir 
ne vien tavo, bet ir mano žmonos, — dar daugiau, tai visų 
žvėrių bei paukščių dovana. Ši dovana ateina man paliesta 
daugelio rankų, praturtinta daugelio meile bei triūsu. Tai 
yra Įstatymas. Pačius nuostabiausius vaisius mums nuskina 
kitų rankos. 

— Keršasis, tai dar ne visa, kas nutiko, — įsiterpė Karalie- 
nė. - Karalius tau ne viską pasakė. Maleldilas jį buvo nu- 
plukdęs toli toli į žalias jūras, kur iš dugno augantys me- 
džiai iškyla pro bangas... 

— Ta vieta vadinasi Luras, — tarė Karalius. 

— Ta vieta vadinasi Luras, — pakartojo eldilai. Rensomas 
suprato, kad Karalius ištarė ne paprastą pastabą, bet įsakymą. 

— Ir tenai, Lure (kaip seniai dabar tai atrodo), - kalbėjo 
Karalienė, — jam nutiko keistų dalykų. 

— Ar gera apie juos klausti? — paklausė Rensomas. 

— Jų buvo daugybė, - atsakė Karalius Toras. - Daugelį 
valandų aš mokiausi figūrų savybes piešdamas linijas salos, 

kuria plaukiau, smėlyje. Daugelį valandų gilinausi į naujas 
žinias apie Maleldilą, Jo Tėvą ir Trečiąjį. Mes mažai teišma- 
nėme apie tai, kol buvome jauni. Bet vėliau Jis man parodė 
tamsoje, kas atsitiko Karalienei. Žinojau, kad ji gali pražūti. 
Dar pamačiau visa, kas įvyko jūsų pasaulyje, kaip nupuo- 
lė jūsų Motina ir jūsų Tėvas nupuolė kartu su ja, neatneš- 
damas nieko gero, tiktai užtraukdamas tamsą visiems savo 
vaikams. Tada suvokiau visa tai ritantis į mane... ir kaip aš 
pats turėčiau pasielgti. Taip sužinojau apie blogį ir gėrį, apie 
kančią ir džiaugsmą. 

Rensomas tikėjosi, kad jis papasakos apie savo sprendimą, 
tačiau kai Karalius susimąstęs nutilo, neišdrįso klausinėti. 

— Taip... — lėtai ištarė Karalius. - Net jei žmogus būtų 
perplėštas į dvi dalis, net jei viena iš jų virstų dulkėmis, gy- 
voji pusė vis vien turi sekti Maleldilą. Nes jeigu abi numir- 
tų, jei ir antroji virstų dulkėmis, kokia viltis tuomet beliktų 
visumai? Bet kol bent viena dalelė gyva, Jis gali atgaivinti 
ir visumą. — Jis vėl ilgam nutilo, bet paskui prakalbo daug 
greičiau: — Jis nesuteikė man tikrumo. Jokios tvirtos žemės. 
Visuomet būtina pasinerti į bangą. — Tada atsikosėjo, pasi- 
suko į eldilus ir prakalbo jau visai kitokiu balsu: - O mūsų 
motina. Mums prireiks tavojo patarimo, nes jaučiame savo 
kūnuose augant kažką, ko jauna mūsų išmintis dar negali 
paaiškinti. Mūsų kūnai ne visuomet priklausys žemiesiems 
pasauliams. Klausykitės antrojo žodžio, kurį tariu kaip To- 
ras Perelandros Ojarsa. Kol šis pasaulis dešimt tūkstančių 
kartų apskries Arbolą, nuo šio sosto mes teisime ir drąsinsi- 
me savo palikuonis. Šios vietos vardas yra Tai Harendrima- 
ra, Gyvybės kalva. 

— Šios vietos vardas yra Tai Harendrimara, - pakarto- 
jo eldilai. 

— Tvirtojoje Žemėje, kuri kadaise buvo uždrausta, — kal- 
bėjo Karalius Toras, - mes parengsime didingą vietą Ma- 

leldilo šlovei. Mūsų sūnūs iškels arkas virš akmeninių 
kolonų... 

— Kas yra arkos? — paklausė Karalienė Tinidrilė. 

— Tai akmeninių medžių šakos, tarsi lapiją sujungiančios ir 
laikančios didingus skliautus, tačiau jų lapai — tai nuostabiai 
iškalinėti akmenys. Ir tenai mūsų sūnūs sukurs atvaizdus. 

— Kas yra atvaizdai? — paklausė Tinidrilė. 

— Dangaus Gelmių atspindžiai! — nusijuokdamas šūktelė- 
jo Karalius. — Atrodo, ore sklando per daug naujų žodžių. 
Maniau, jie iš tavųjų minčių man ateina, tačiau tu visai apie 
juos negalvojai. Bet aš vis vien manau, kad Maleldilas juos 
man per tave atsiunčia. Aš parodysiu tau atvaizdus, parody- 
siu tau pilis. Galbūt čia mūsų prigimtis veikia atvirkščiai ir 
tu esi ta, kuri pradeda, o aš tas, kuris išnešioja. Tačiau kal- 
bėkime apie aiškesnius dalykus. Šį pasaulį mes pripildysime 
savo vaikų. Mes pažinsime jį iki pat gelmių. Mes mokysime 
gabesnius žvėris, kol jie prakalbės ir taps Anau; jie atbus 
mumyse naujam gyvenimui, kaip mes atbudome Maleldile. 
O kai laikas ateis ir dešimt tūkstančių ratų artės prie galo, 
mes perplėšime dangaus uždangą ir mūsų sūnūs matys 
Dangaus Gelmes, kaip mes matome bangas ir medžius. 

— Ir kas tuomet, Ojarsa Torai? — paklausė Malakandra. 

— Tuomet Maleldilas išlaisvins mus Dangaus Gelmėms. 
Mūsų kūnai bus perkeisti, tačiau nevisiškai perkeisti. Mes 
tapsime lyg eldilai, tačiau nevisiškai kaip jie. Taip atėjus me- 
tui, kurį Maleldilas išskaitė savo Tėvo mintyse prieš laikams 
pradedant tekėti, bus perkeisti visi mūsų sūnūs ir dukterys. 

— Tai tokia bus pabaiga? — paklausė Rensomas. 

Karalius Toras pažvelgė į jį. 

— Pabaiga? — perklausė jis. - Kas kalba apie pabaigą? 

— Aš kalbėjau apie jūsų pasaulio pabaigą, - atsiliepė Ren- 
somas. 

— O dangaus spindesy! — šūktelėjo Toras. - Tavosios min- 
tys taip nepanašios į mūsų. Tuo metu, apie kurį kalbėjau, 

mes kaip tik būsime netoli nuo visa ko pradžios. Bet kad pra- 
džia prasidėtų tinkamai, laukia dar vienas nebaigtas darbas. 

— Koks? — paklausė Rensomas. 

— Tavo paties pasaulis, - atsakė Toras, - Thulkandra. 
Prieš pat tikrąją pradžią jūsų pasaulio apgultis bus nutraukta 
ir juoda dėmė nuvalyta. Tomis dienomis Maleldilas pakils 
į karą — pakils per mus ir daugelį buvusių Anau tavo pasau- 
lyje, ir per daugelį atkeliavusių iš labai toli, ir per daugelį 
eldilų. Galiausiai Jis pats nebesislėpdamas nusileis į Thul- 
kandrą. Kai kurie iš mūsų ten nusileis anksčiau. Malakan- 
dra, man atrodo, kad tarp jų būsime tu ir aš. Mes pulsime 
jūsų Mėnulį, kuriame slypi blogis, kuris yra tamsos valdovo 
Thulkandroje skydas, surambėjęs nuo daugybės kirčių. Su- 
daužysime jį. Jo nuolaužos kris į jūsų pasaulį, į jo jūras ir 
kils toks rūkas, kad Thulkandros gyventojai nebematys Ar- 
bolo šviesos. O prisiartinus Maleldilui blogis jūsų pasaulyje 
nusimes kaukę ir parodys tikrąjį savo veidą, taigi siaubas 
ir nelaimės pripildys jūsų žemes ir jūras. Bet pagaliau visa 
bus išvalyta, bus ištrintas net tamsiojo Ojarsos atminimas, 
o jūsų pasaulis, šviesus ir tyras, vėl sugrįš į Arbolo laukus 
ir mes vėl išgirsime jo tikrąjį vardą. Tačiau pasakyk man, 
drauge, ar gali būti, kad jūs Thulkandroje negirdėjote net 
gandų apie tai? Nejau jūsų Žmonės mano, kad tamsos val- 
dovas amžinai juos kankins? 

— Dauguma mūsų, — atsakė Rensomas, — jau seniai nusto- 
jo apie visa tai galvoti. Tik nedaugelis dar neprarado žino- 
jimo, tačiau aš ne iš karto supratau, apie ką tu kalbi, nes tai, 
ką pavadinai pradžia, mes pratę vadinti pasaulio pabaiga. 

— Aš nevadinau to pradžia, taip bus tik sunaikinta klai- 
dinga pradžia, kad tuomet galėtų prasidėti pasaulis. Kai 
žmogus gulasi miegoti ir pajunta po šonu kietą išsiraičiusią 
šaknį, jis atsigula kitur ir tiktai tada užmiega. Arba žmogus 


įkelia koją į salą ir suklumpa. Jis turi atsikelti ir tik tuomet 

gali pradėti kelionę. Juk nepavadinsi šitokio atsikėlimo 
pabaiga? 

— Nejau visa mano pasaulio istorija tėra tiktai tiek? 

— Žemųjų pasaulių istorijoje neįžvelgiu nieko daugiau, 
kaip tiktai pradžią po pradžios, —- atsakė Karalius Toras. — 
O tavajame — nesėkmingą pradžią. Tu kalbi apie vakarą die- 
nai dar neišaušus. Juk dabar aš, pirmasis iš savosios genties, 
pirmosios tarp visų genčių, paskyriau dešimt tūkstančių 
metų pasiruošti pradžiai. Ir sakau tau, kad tik paskutiniam 
mano vaikaičiui subrendus ir brandai pasklidus po visus že- 
muosius pasaulius pasigirs rytą pranašaujantis šnibždesys. 

— Bet mane kankina abejonės ir nežinia, —- atsakė Renso- 
mas. — Mano pasaulyje pažįstantieji Maleldilą ir laukiantieji 
Jo atėjimo tiki, kad tai yra viso to, kas nutinka, centras. Jei- 
gu šitai iš manęs atimsi, Tėve, kur link tu mane nuvesi? Ži- 
noma, tu nesiūlai man patikėti priešo kalbomis: jis menkina 
mūsų pasaulį, nubruka jį į tolimą kampą ir siūlo visatą be 
jokio centro, tiktai milijonus pasaulių, einančių niekur, ar 
dar blogiau — veda į vis daugiau ir daugiau pasaulių, ir taip 
be galo, verčia mane skaičiais, tuščiomis erdvėmis, pasikar- 
tojimais ir reikalauja garbinti paprasčiausią dydį. Galbūt tu 
laikai centru savo pasaulį? Bet mane kamuoja nerimas. Ką 
pasakysi apie Malakandros tautas? Ar jie taip pat laiko cen- 
tru savąjį? Aš net nesuprantu, ar šitas pasaulis teisėtai vadi- 
namas jūsų. Jūs buvote sukurti vakar, o jis egzistuoja nuo 
amžių. Didžioji jo dalis —- vanduo, kur jūs negalite gyventi. 
O kaip visa tai, kas slypi po žeme? Ir tos didžiulės erdvės, 
dar neturinčios vardo? Kaip atsakyti priešui, vis kartojan- 
čiam, kad visa yra be prasmės ir be tikslo? Kai jau tariamės 
kažką pamatę, tai ištirpsta tarsi nebuvę ar pavirsta kažkuo 
kitu, ko net įsivaizduoti negalėtume, ir tai, ką palaikėme 
centru, virsta pakraščiu, kol mes imame abejoti, ar bet kuri 


forma, brėžinys ar ornamentas nebuvo tik iliuzija, gimusi iš 

didžio laukimo, ar pavargusių nuo žiūrėjimo akių apgaulė. 
Kurgi visa tai veda? Apie kokį rytą tu kalbėjai? Apie kokią 
pradžią? 

— Apie Didžiojo žaidimo, apie Didžiojo šokio pradžią, — 
atsakė Toras. — Aš dar nedaug apie tai išmanau. Tegu kalba 
eldilai. 

Tuomet prabilo lyg ir Marsas, tačiau Rensomas nėra tuo 
įsitikinęs. O kas kalbėjo vėliau, jis visiškai nebeturi supra- 
timo. Nes tuomet prasidėjo pokalbis, kurį vargu ar galima 
taip pavadinti, ir nors Rensomui atrodo, kad ir jis pats kai 
kada prabildavo, bet niekada negalėjo prisiminti, kurie žo- 
džiai buvo jo, o kurie kitų, jis negalėjo net pasakyti, kada 
kalbėdavo žmogus, kada eldilas. Jie kalbėjo vienas po kito, 
o galbūt kai kada visi kartu, tarsi į didingą muzikos kūrinį 
įsiliejantys instrumentai arba vėjas, ošiantis penkių medžių 
viršūnėse. 

— Mes ne taip kalbėtume, — tarė pirmasis balsas. —- Didysis 
šokis nelaukia žemesniųjų pasaulių, kad taptų tobulas. Kal- 
bame ne apie tai, kada jis turės prasidėti. Jis prasidėjo prieš 
amžiams prasidedant. Niekuomet nebuvo laiko, kad mes 
nedžiūgautume Jo akivaizdoje. Šokis, kurį šokame, yra cen- 
tre ir šiam šokiui visa yra sukurta. Šlovė Jam per amžius! 

Kitas balsas tarė: 

— Jis niekuomet nėra sukūręs dviejų vienodų dalykų ir 
niekuomet nėra dukart ištaręs to paties žodžio. Po žemių ne 
dar geresnės žemės, bet gyviai, ir po gyvių ne dar geresni 
gyviai, bet sielos. Po nuopuolio ne atgaivinimas, bet naujas 
kūrinys. O iš naujo kūrinio ne trečias, bet amžiams pakeis- 
tas pats kūrimo būdas. Šlovė Jam per amžius! 

Ir dar kitas kalbėjo: 

— Teisingumas pripildo visa lyg vaisiai, lenkiantys medžio 
šakas. Visa teisinga, tačiau nėra lygybės. Ne akmenys, gu- 
lintys greta, o akmenys, meistriškai sudėstyti arkoje, — štai 

į ką panaši Jo tvarka. Įsakymas ir paklusnumas, pradėjimas 
ir gimdymas, šiluma, nusileidžianti žemyn, ir gyvybė, besi- 
stiebianti į šilumą. Šlovė Jam per amžius! 

— Kraunantys metus ant metų į krūvą be pavidalo ar jun- 
giantys mylias prie mylių ir galaktikas prie galaktikų nieka- 
da nepriartės prie Jo didybės. Arbolo laukų dienos išbluks 
ir pačių Dangaus Gelmių dienos suskaičiuotos. Ne čia slypi 
Jo didybė. Jis (visa Jo visuma) įsikuria menkiausioje gėlės 
sėkloje ir nesumažėja: Dangaus Gelmės telpa Jame, kuris 
sutelpa sėklelėje jos neišplėsdamas. Šlovė Jam per amžius! 

— Kiekviena prigimtis ribojasi su nepanašia į save. Iš dau- 
gybės taškų — linija, iš daugybės linijų — kontūrai, iš daugy- 
bės kontūrų — vientisas kūnas, iš daugybės jausmų ir min- 
čių —- asmuo, iš trijų asmenų — Jis pats. Kas yra apskritimas 
rutuliui, tas ir senoviniai atpirkimo nereikalingi pasauliai 
tam pasauliui, kuriame Jis gimė ir mirė. Kaip taškas linijoje 
yra šis pasaulis tolimiesiems jo atpirkimo vaisiams. Šlovė 
Jam per amžius! 

— Tačiau apskritimas yra toks pat apskritas kaip rutulys, o 
rutulys yra apskritimų namai ir tėvynė. Nesuskaičiuojama 
daugybė apskritimų sudaro vieną rutulį ir jeigu jie prabil- 
tų — pasakytų: mums yra sukurti rutuliai. Ir te niekas ne- 
drįsta jiems prieštarauti. Šlovė Jam per amžius! 

— Senųjų pasaulių tautos, kurios niekuomet nenusidėjo ir 
pas kurias Jis niekuomet nebuvo nužengęs, yra tos, kurioms 
sukurti žemieji pasauliai. Ir nors sužeistojo išgydymas ir 
kreivojo ištiesinimas yra naujas šlovės matmuo, tačiau tie- 
sumas sukurtas ne tam, kad būtų iškreiptas, o kūnas — ne 
tam, kad būtų sužeistas. Centre yra senosios tautos. Šlovė 
Jam per amžius! 

— Visa, kas tik nepriklauso Didžiajam šokiui, yra sukurta, 
kad Jis pats tenai įžengtų. Puolusiame pasaulyje Jis parengė 


sau kūną ir tapo dulke, kad amžiams ją išaukštintų. Tai vi- 

sos kūrinijos tikslas ir pirmoji priežastis, dėl jos nuodėmė 
vadinama palaimintąja kalte, ir pasaulis, kuriame tai įvyko, 
yra pasaulių centras. Šlovė Jam per amžius! 

— Medis išaugo tame pasaulyje, tačiau vaisiai subrendo 
šiame. Versmė tamsiajame pasaulyje, trykštanti krauju ir 
gyvybe, šiame ištryško vien tiktai gyvybe. Mes įveikėme 
pirmuosius slenksčius ir nuo šios vietos gili rami upė teka 
į jūrą. Čia yra Aušrinė žvaigždė, Jo pažadėta nugalėtojams, 
čia visų pasaulių centras. Šios akimirkos laukė visa kūrini- 
ja. Dabar pasigirdo trimitas ir pajudėjo armijos. Šlovė Jam 
per amžius! 

— Pasauliai yra patys sau, nesvarbu, ar juos valdo žmonės, 
ar angelai. Vandenynai, kur jūs niekuomet nenusiyrėte, vai- 
siai, kurių nenuskynėte, urvai, į kuriuos niekada nenusilei- 
dote, ugnis, kurios jūsų kūnai įveikti negali, nelaukia jūsų, 
kad taptų tobuli, nors ir paklus jums, kai ateisite. Kol jūsų 
nebuvo, ilgus laikus be skaičiaus skriejau aš aplink Arbolą 
ir šie laikai nebuvo tušti. Jų pačių balsai aidėjo juose ne- 
laukdami jūsų prabudimo. Ir jie yra centre. Nurimkite, ma- 
žieji nemirtingieji. Jūs nesate visos kūrinijos balsas ir nėra 
tylos tenai, kur jūs niekuomet neužklysite. Niekieno koja 
neįžengė ir niekuomet neįžengs į Glundos ledynus, jokia 
akis nepažvelgs iš papėdės aukštyn į Lurgos Žiedą, ir Plieno 
šviesa Neruvalyje yra plyna ir tyra. Bet netuščiai dievai be 
perstojo vaikšto Arbolo laukais. Šlovė Jam per amžius! 

— Ir dulkės, taip retai pasklidusios danguose, iš kurių su- 
daryti pasauliai, ir kūnai, kurie netaps pasauliais, sukurti, 
jie yra centre. Visuma nelaukia, kol akis ją pamatys ar ranka 
palies, ir savo buvimu skelbia Maleldilo galybę ir šlovę. Tik 
mažoji jos dalis tarnauja ir visada tarnaus gyviui, žmogui 
ar dievui. Per visus amžius, už visų ribų erdvės, kur jų dar 
nėra, iš kur jie jau išėję ir kur niekuomet neužklys, visuo- 


met liks savimi ir savo balsais šlovins Sventojo širdį. Jos la- 

biausiai nutolusios nuo Jo, nes nėra jose nei gyvybės, nei 
jausmo, nei sąmonės; jos yra arčiausiai Jo, nes lyg iš ugnies 
kylančios kibirkštys menkiausia savo dalele atspindi Jo ištar- 
tą žodį. Kiekviena dalelė, jeigu prabiltų, tartų: aš esu centre 
ir man visa yra sukurta. Ir te niekas nedrįsta jai prieštarauti. 
Šlovė Jam per amžius! 

— Kiekviena mažiausia kruopelė yra centre. Dulkė yra 
centre. Pasauliai yra centre. Gyviai yra centre. Centre yra 
senosios tautos. Centre nusidėjusi rasė. Centre Toras ir Ti- 
nidrilė. Ir dievai taip pat. Šlovė Jam per amžius! 

— Kur tiktai yra Maleldilas — tenai ir centras. Jis yra kie- 
kvienoje vietoje. Nėra dalis Jo vienur, o dalis kitur, bet 
visur yra Maleldilas kaip visuma, net neįsivaizduojamoje 
mažybėje. Nėra kelio, vedančio tolyn nuo centro, nebent į 
Kreivojo valią, kuri pačią save nusviedžia niekur. Šlovė Jam 
per amžius! 

— Visa, kas tik yra, sukurta Jam: Jis yra centras. Kadangi 
mes esame su Juo, kiekvienas mūsų yra centre. Ne taip yra, 
kaip jie sako sutemų pasaulio mieste, kad kiekvienas turi 
gyventi visiems. Maleldilo mieste visa yra sukurta kiekvie- 
nam. Kai Jis mirė sužeistame pasaulyje, Jis mirė ne vien už 
mane, bet už kiekvieną žmogų. Jei tebūtų vienintelis nu- 
sidėjęs žmogus, Jis nebūtų padaręs mažesnio dalyko. Kie- 
kvienas kūrinys, nuo menkiausios dulkelės iki stipriausio 
eldilo, yra pirmasis ir galutinis visos kūrinijos tikslas bei 
veidrodis, kuriame ilsisi Jo šlovės spinduliai, kol sugrįžta 
pas Jį. Šlovė Jam per amžius! 

— Į Didžiojo šokio planą įsilieja planai be skaičiaus ir 
kiekviename paveiksle kiekvienas judesys pražysta gėle, 
kuriai visa kita sukurta. Taip visa yra lygiai centre, tačiau 
nėra lygybės, vieni užleidžia vietą, kiti ją užima, mažie- 


ji nuostabūs savo mažumu, o didieji savo didybe, ir visi 

raštai susijungdami ir susipindami nusilenkia visumai su 
meile. Šlovė Jam per amžius! 

— Visiems kūriniams Jis suteikia neišmatuojamą palaimą, 
kad Jo meilė ir spindesys lietųsi lyg didinga upė, pripildanti 
ir giliausias sietuvas, ir menkiausius plyšelius, visi pripildo- 
mi lygiai, nors nėra lygūs, o kai visa pripildyta ligi kraštų, 
upė išsilieja ir ieško naujos vagos. Mums neišmatuojamai 
reikia visko, ką Jis sukūrė. Mylėkite mane, broliai, nes esu 
be galo jums reikalingas ir jūsų džiaugsmui esu sukurtas. 
Šlovė Jam per amžius! 

— Jam visiškai nereikia jokio kūrinio. Eldilas Jam ne la- 
biau reikalingas nei dulkelė, ir žmonių apgyventi pasauliai 
ne labiau nei tušti, visi vienodai nereikalingi ir niekuo ne- 
gali papildyti Jo šlovės. Mums taip pat nereikia nieko, kas 
tik sukurta. Mylėkite mane, broliai, nes esu jums visiškai 
nereikalingas, jūsų meilė tebus tarsi Jo meilė, gimusi ne iš 
jūsų poreikio ir ne iš mano tarnystės, bet vien kaip nuostabi 
dovana. Šlovė Jam per amžius! 

— Visa yra per Jį ir Jam. Jis ištaria save savo džiaugsmui ir 
mato, kad tai yra gera. Jis pagimdo patį save ir visa, kas kyla 
iš Jo, yra Jis. Šlovė Jam per amžius! 

— Visa atrodo beprasmiška aptemusiai minčiai, nes štai 
yra daugiau prasmės, nei ji ieškojo. Šiose jūrose yra salų, 
kur žolė tokia švelnutė ir tankiai susivijusi, kad tik gerai įsi- 
žiūrėjęs tegali pastebėti ir žolę, ir susipynimą, bet jeigu ne, 
tuomet visa atrodo vienoda ir lygu. Taip ir Didysis šokis. 
Jeigu ilgai stebėtum vieną judesį, jis nuvestų tave per visus 
raštus ir atrodytų svarbiausias. Ir tai būtų tiesa. Te niekas 
neišdrįsta paprieštarauti. Visa atrodo be plano, nes planas 
yra visur, ir atrodo, kad nėra centro, nes visa yra centre. 
Šlovė Jam per amžius! 

— Štai ta pirmoji ir galutinė priežastis, dėl kurios Jis iš- 
skleidžia laiką, tokį ilgą, ir dangų, šitokį gilų. Jei mes nie- 

kur nesutiksime nei tamsos, nei kelio, vedančio niekur, nei 
klausimų, į kuriuos nėra atsakymų, mūsų sielos netaps pa- 
našios į bedugnės Tėvą, nes jei būtybė nukreipia į jį mintis, 
ji per amžius neišgirs grįžtančio savo balso aido. Šlovė, šlo- 
vė, šlovė Jam per amžius! 

Rensomas net nepastebėjo, kaip žodžiai pavirto vaizdu ar 
kažkuo, ką tebuvo galima prisiminti kaip vaizdą. Jis mano 
matęs Didįjį šokį. Jis atrodė išaustas iš daugybės banguo- 
jančių šviesos gijų bei juostų, kurios persipindamos sudarė 
nuostabiausias arabeskas ir subtiliausius gėlių pavidalo pie- 
šinius. Kiekviena figūra, kol į ją žiūrėdavo, virsdavo pačia 
svarbiausia ir viso reginio centru, kuriam, rodės, pajungta 
visa kita, kas buvo susipynę į nuostabią vienybę. Tačiau vos 
nukreipus žvilgsnį paprasčiausio fono dekoracijos iškildavo 
į pirmąją vietą, o ana centrinė figūra nugrimzdavo į foną, 
ir tai buvo nuostabiausia, nes ankstesnysis raštas nuo to ne 
pranykdavo, o dėl šios naujos subordinacijos įgaudavo dar 
daugiau prasmės, reikšmės ir žavesio. Dar jis matė (nors 
žodis „matė“ čia visiškai netinka), kaip šviesos juostų ar 
gijų sankirtose akimirką sušvisdavo smulkutės ryškios da- 
lelės; jis kažkokiu būdu žinojo, kad šios mažutės kibirkš- 
tys yra šimtmečių dėsningumai, apie kuriuos kalba istorija: 
tautos, institucijos, idėjos, civilizacijos, menai, mokslai ir 
kita — žodžiu, trumpalaikiai žybtelėjimai, kurie sugrodavo 
savo trumpą melodiją ir pranykdavo. Pačios gijos ir juostos, 
kuriose žiebėsi ir geso milijonai šių švytinčių dalelių, buvo 
visiškai kitos prigimties. Rensomas ilgai negalėjo suvokti, 
kas tai. Bet pagaliau susigaudė, kad tai individualios esmės. 
Jei tai tiesa, tuomet Didžiojo šokio laikas visiškai nepanašus 
į mums žinomą. Kai kurios gležnesnės ir plonesnės gijos 
buvo tokie dalykai, kuriuos mes pavadintume trumpaam- 
žiais: vabzdžiai ir gėlės, vaisiai ar lietaus šuorai, o kartą (jis 


taip mano) - jūros banga. Kitos plonytės gijos buvo tai, 

ką mes pavadintume ilgaamžiais kūriniais: kristalai, upės, 
kalnai ir net žvaigždės. Aukštai virš jų visa apglėbdamos 
ir spindėdamos mums nesuvokiamomis spektro spalvomis 
švytėjo asmeninių būtybių juostos, puošnumu be galo be- 
siskiriančios ir viena nuo kitos, ir nuo visų likusių gijų. Ta- 
čiau ne visos juostos buvo individai, kai kurios jų reiškė 
universalias tiesas ar ypatybes. Jis visai nenustebo matyda- 
mas, kad ir jas, ir asmenis vaizdavo juostos — lyg priešprieša 
jų spindėjime tai užsiplieskiančioms, tai užgęstančioms vi- 
suotinumo kibirkštėlėms; bet vėliau, Žemėje, tai prisiminus 
užplūdo nuostaba. Tikriausiai tada visa išsiliejo iš vaizdo, 
kaip mes jį suvoktume, ribų. Nes, kaip jis pasakojo, visas 
šis nuostabus tarpusavyje susipynusių gijų piešinys staiga 
atsiskleidė tarsi paprasčiausias dar gilesnio bei nuostabes- 
nio keturmačio rašto paviršius, tarsi vartai, vedantys į kitus 
nesuskaičiuojamus pasaulius ir dar toliau; ir visas judėjimas 
tapo greitesnis, susipynimas dar tankesnis, o svarba vienų 
kitiems dar labiau išryškėjo, lyg atsiskleistų matmuo po mat- 
mens. Ta Rensomo dalis, kuri galėjo suvokti ir prisiminti, 
ėmė vis labiau atsilikti nuo tos, kuri matė, ir tuomet su- 
dėtingumui pasiekus pačią kulminaciją visas sudėtingumas 
ištirpo ir dingo, kaip ištirpsta baltas perregimas debesėlis 
dangaus žydrynėje, o senas lyg pasaulis, jaunas lyg pavasaris 
neįmanomas suvokti paprastumas, beribis ir vaiskus tarsi 
dangus, apsivijo jį begalinio troškimo gijomis ir įtraukė į 
savo ramybę. Jį apsupo tokia tyluma, slaptuma ir gaivumas, 
kad tą pat akimirką, atsidūręs toliausiai nuo mums įprastos 
egzistencijos, jis staiga pajuto, lyg nusimestų naštą, bustų iš 
ekstazės, ir atsipeikėjo. Nusipurtęs įtampą apsidairė... 

Gyvūnų nebebuvo. Dvi baltos figūros taip pat buvo din- 
gusios. Toras, Tinidrilė ir jis stovėjo vieni, aplink viešpatavo 
gaivus, įprastas Perelandros rytas. 


— Kur dingo žvėrys? — paklausė Rensomas. 

— Jie grįžo prie savo mažų rūpesčių, - atsakė Tinidri- 
lė. - Nubėgo žindyti jauniklių ir dėti kiaušinių, sukti liz- 
dų, verpti voratinklių ir rausti urvų, giedoti ir žaisti, gerti 
ir valgyti. 

— Jie nelaukė ilgai, - tarė Rensomas, — nes jaučiu, kad 
dar labai ankstus rytas. 

— Bet jau ne tas pats rytas, — atsakė Toras. 

— Tai mes čia stovėjome labai ilgai? — paklausė Rensomas. 

— Taip, — atsakė Toras. — Iki šiol šito nežinojau. Tačiau 
mes jau apsukome visą ratą aplink Arbolą nuo susitikimo 
šio kalno viršūnėje. 

— Jau praėjo metai? — šūktelėjo Rensomas. — Visi metai? 
O dangau, kas per tą laiką galėjo nutikti mano tamsiajame 
pasaulyje! Tėve, ar tu žinojai, kad tiek laiko prabėgo? 

— Aš nejutau jo bėgimo, — atsakė Toras. - Manau, nuo 
šiol laiko bangos dažnai mums keisis. Galėsime pasirinkti, 
ar stebėti daugybę bangų tarsi iš aukšto, ar nusileidus nuo 
vieno šlaito kilti į kitą, kaip darydavome iki šiol. 

— Aš pagalvojau, - įsiterpė Tinidrilė, - kad šiandien, kai 
metų ratas atnešė mus į tą pačią dangaus vietą, eldilai grįš 
pasiimti Keršojo ir parneš jį atgal į jo pasaulį. 

— Tu teisi, Tinidrile, - atsiliepė Toras. Ir pažvelgęs į Ren- 
somą tarė:- Iš tavo kojos trykšta raudonas vanduo lyg ma- 
žas šaltinis. 

Rensomas pažvelgė žemyn ir pamatė, kad kulnas tebe- 
kraujuoja. 

— Taip, — atsakė jis, — tai į šią vietą man įkando Kreivasis. 
Ta raudona srovelė — yra hrū (kraujas). 

— Prisėsk, drauge, — paprašė Toras, - ir leisk man nuplau- 
ti tavo koją šiame ežerėlyje. 

Rensomas dvejojo, tačiau Karalius neleido atsisakyti. 
Taigi netrukus Rensomas jau sėdėjo ant kranto, o Karalius 
priklaupęs priešais sekliame ežerėlyje paėmė į rankas jo su- 
žeistą koją. Ir tylėdamas ilgai žiūrėjo į ją. 

— Taigi, tai yra Arū, — pagaliau ištarė. — Niekad anksčiau 
nebuvau matęs šio skysčio. Tai juo Maleldilas atkūrė pasau- 
lius prieš visų pasaulių sukūrimą. 

Jis ilgai plovė koją, tačiau žaizda nepaliovė kraujuoti. 

— Ar Keršasis dėl šito mirs? — pagaliau paklausė Tinidrilė. 

— Neturėtų, - atsakė Toras. — Jeigu kas iš jo genties būtų 
bent kartą gėręs vandens, kurio gėrė jis, ar kvėpavęs oru, 
kuriuo kvėpavo jis užkopęs į šį Šventąjį kalną, tai tokiam 
žmogui nebebūtų lengva numirti. Sakyk man, drauge, ar 
tavo pasaulyje rojų praradę žmonės greitai išmoko mirti? 

— Esu girdėjęs, — atsakė Rensomas, — kad pirmosios žmo- 
nių kartos buvusios ilgaamžės, tačiau daugelis laiko tai poe- 
zija ar legendomis, ir aš niekuomet nepagalvodavau kodėl. 

— Ak! - staiga šūktelėjo Tinidrilė. — Eldilai grįžo jo pasiimti. 

Rensomas apsidairė ir pamatė jau nebe tuos baltus žmo- 
nių pavidalus, kuriais paskutinįkart buvo pasirodę Venera 
ir Marsas, bet vien tiktai vos įžiūrimą švytėjimą. Karaliui 
ir Karalienei, matyt, to pakako, kad atpažintų juos taip len- 
gvai, pamanė jis, kaip Žemės karalius atpažintų sau lygius 
net šiems nevilkint iškilmių rūbais. 

Karalius paleido Rensomo koją ir visi trys nuėjo prie bal- 
tojo karsto. Jo dangtis gulėjo greta tarp gėlių. Visi trys troš- 
ko delsti. 

— Kas yra tai, ką mes jaučiame, Torai? — paklausė Ti- 
nidrilė. 

— Nežinau, - atsakė Karalius. - Kada nors mes duosime 
vardą šiam jausmui. Ši diena netinka vardams kurti. 

— Panašu į vaisių labai stora žieve, — tarė Tinidrilė. — Jo 
vidus saldus — tai susitikimo džiaugsmas, kai mes visi vėl 
susitiksime Didžiajame šokyje. Tačiau žievė yra labai stora 
ir kieta — ji storesnė nei metai, kuriuos galiu suskaičiuoti. 

— Dabar tu matai, - atsakė Toras, - ką Blogio Pranašas 
norėjo mums padaryti. Jeigu būtume jo paklausę, dabar 


bandytume pasiekti saldųjį vidų nenulupę žievės. 

— Tuomet vidus jau nebebūtų toks saldus, - pridūrė 
Tinidrilė. 

— Atėjo laikas išvykti, — nuskambėjo tyras eldilo balsas. 

Rensomas tylomis atsigulė į karstą. Jo kraštai kilo aukštyn 
lyg sienos, o virš jų tarsi įrėmintas lange plytėjo auksinis 
dangus ir buvo matyti palinkę Toro ir Tinidrilės veidai. 

— Reikia uždengti man akis, — prisiminė Rensomas. 

Abu žmonės akimirką dingo ir pasirodė vėl. Juodu atsi- 
nešė didžiules puokštes raudonų lyg rožės lelijų. Abu pasi- 
lenkė ir pabučiavo jį. Dar akimirką Rensomas išvydo laimi- 
nančią Karaliaus ranką ir daugiau jau nebematė nieko tame 
pasaulyje. Veidą apklojo vėsūs žiedlapiai tarsi raudonas sal- 
džiai kvepiantis debesis. 

— Ar viskas paruošta? — pasigirdo Karaliaus balsas. 

— Laimingo tau kelio, išgelbėtojau ir drauge, - ištarė abu 
balsai kartu. — Laimingo kelio iki dienos, kai visi trys vėl 
susitiksime nebepavaldūs laikui. Visada kalbėk apie mus 
Maleldilui, kaip ir mes visada kalbėsime Jam apie tave. Te- 
apgaubia tave Jo meilė, šlovė ir jėga. 

Sugirgždėjo viršuje tvirtinamos dangčio sąvaros. Dar ke- 
letą akimirkų jis girdėjo garsus iš pasaulio, kurio niekada 


nebepamatys. Tada jo sąmonė buvo permainyta. 

